
Introducere 


oți aspirăm la fericire. Toţi ne dorim, cu trecerea anilor, să 

facem din cotidianul nostru un teren vast de perspective 
noi, în care să nu existe dificultăţi, iar drumurile să nu mai ducă 
la prăpastiile de altădată. Pentru a ajunge la o anume fericire al 
cărei secret îl are fiecare, ar trebui să faci pace cu tine însuți şi, 
în special, să iei în considerare, ca să le soluționezi pe rând, 
obstacolele care stau în calea accesului la ce este mai bun din 
tine. Ar trebui să lucrezi asupra atitudinilor, stilurilor de gândire 
şi comportamentelor. Mai ales, ar trebui să-i dai un sens nou 
vieţii tale, emoţiilor vii, lipsurilor și frustrărilor care îţi împie- 
dică alegerile în viață şi te împing la consecințe dezastruoase. 

În acest angajament sincer cu tine, se impune munca intro- 
spectivă, mişcare ambițioasă a unei construcţii lente. Cu trece- 
rea timpului şi cu multă muncă, fericirea se transformă, puţin 
câte puţin, într-o energie nouă, iar funcționarea internă a fiin- 
tei tale este tot mai bună. În cele din urmă, decalajul dintre 
aspirații şi acţiuni se reduce aproape în întregime. Individul 
experimentează astfel această stare de bine în care se bucură de 
momentul prezent, fiind liber să-l aleagă şi să-l simtă cu adevărat. 

Din păcate, înaintea acestei lungi munci de eliberare, ten- 
siunile interne nu sunt întotdeauna identificate de cei care le 
trăiesc şi sunt rareori exprimate într-un mod adecvat. Astfel, 

de îndată ce integritatea fizică sau psihică este ameninţată, 
echilibrul se rupe, iar rezultatul este instantaneu: se declan- 
şează o furie. Avem tendinţa să credem că, în afara momente- 
lor în care emoția este în mod clar resimţită, ea nu există şi nu 
are impact asupra vieții. Este fals. Vă voi arăta în această carte 
că tindem mai ales să nu știm că un număr mare de comporta- 
mente şi acţiuni ale noastre sunt provocate de propriile furii și 
ne împing să facem alegeri greșite, care ne pun serios în peri- 
col. Din acest punct de vedere, relev un paradox alarmant: în 
timp ce furia este provocată de un dezechilibru, modalitățile 
pe care persoana le alege pentru a o elimina produc, la rândul 
lor, un nou dezechilibru! Și aşa mai departe, după logica impla- 
cabilă a unei veritabile mişcări de autodistrugere. 

Dat fiind numărul nemăsurat de experienţe care pot să pro- 
voace furii în cursul vieţii unei persoane, fericirea acesteia este 
compromisă dacă nu a dobândit o abilitate solidă de a-şi iden- 
tifica furiile şi de a le gestiona pentru a resimţi deplinul bene- 
ficiu. Deci, ar trebui să existe înțelepciune pentru a ne stăpâni 
furiile. 

Adică, furiile provoacă fericirea? Deloc, dar persoana feri- 
cită este cea care a ştiut să le îmbrăţișeze pentru a şi le face aliaţi. 
Fără să le evite, a ştiut să le descifreze, să le atribuie sensul spe- 
cial pe care îl merită și să le integreze într-o vastă înţelegere de 
sine. Pe drumul liniștii, misterele furiilor noastre ne amintesc 
cât este de complexă personalitatea noastră şi cât de mult avem 
tendința să spunem lucrurile într-un mod indirect şi ambiguu 
decât într-un mod onest, sincer şi asumat. 

Pentru a face în viață alegeri mai înțelepte şi mai plăcute, 
trebuie să înţelegem mecanismele fine care sunt aceste forţe vii 
şi să nu ne lăsăm invadațţi şi copleșiți de ele într-un impuls de 
distrugere. Obiectivul care trebuie atins: să transformi această 

energie formidabilă şi să o dirijezi spre un potenţial creativ şi 
constructiv. Pentru a atinge pacea interioară şi armonia în 
relaţii, drumul este lung; unele lucruri vin pur și simplu, altele 
doar în parte, iar altele deloc, pentru că s-au angajat prea mult 
în refuzul conştientizării şi în capcana distrugerii. Este respon- 
sabilitatea fiecăruia să caute drumul, ca într-o vacanţă cu aven- 
turi în care nu cunoaştem în totalitate destinațiile, întâlnirile 
întâmplătoare și pasagerii noi. 

Plecăm de la principiul că echilibrul psihologic este strâns 
legat de capacitatea de a gestiona invaziile emoționale, cum 
sunt furiile, şi de a tria între furiile sănătoase, cu exprimările 
lor potrivite, şi cele care nu sunt sănătoase, cu exprimările lor 
inadecvate. În regatul furiilor, unele sunt chiar dorite şi bene- 
fice; ele ne permit să ne protejăm şi să ne apărăm de cei care ne 
agresează şi nu ne respectă. Acestea constituie un mijloc exce- 
lent de a așeza o distanţă clară față de celălalt şi de a-i aminti că 
este pe un teren de intimitate și familiaritate unde nu-i permi- 
tem accesul, indiferent care sunt divergenţele. 

Alte furii sunt nevrotice și iau forme diverse. Ele sunt repri- 
mate atunci când sunt necesare sau supradimensionate şi eva- 
cuate într-o pierdere a controlului atunci când ar trebui să fie 
înăbușite. De exemplu, într-o relație de cuplu, furiile nevrotice 
nu vor fi exprimate prin cuvinte ci, mai degrabă, într-un mod 
ocolit, într-un act de rupere a angajamentului de iubire, cum 
este adulterul. 

Atunci când exprimarea furiei este perturbată sau abuzivă, 
o putem vedea ca pe o boală care afectează serios calitatea 
vieţii persoanei care este „lovit? de acest lucru; ca orice boală, 
ea se poate agrava, poate degenera şi, într-un final, poate duce 
la moarte. Este dificil de văzut a priori în furie această legătură 
directă între cauză și efect. Totuşi, dacă vrem s-o înțelegem 

mai bine, trebuie să reținem de la început că furia este o emoție, 
o: mișcare interioară care acţionează şi tulbură funcţionarea 
generală a unei persoane, sub influenţa unei idei și a unei situaţii 
care irită. Din acest punct de vedere, furia are repercusiuni 
diferite, care merită să fie luate în considerare pe plan psiholo- 
gic şi fiziologic în același timp. 

În psihologie, concepem furia ca pe o emoție care reflectă 
o lipsă, o rană sau o frustrare; intensitatea cu care este trăită 
poate conduce la o pierdere a controlului, parţială sau totală, 
care împinge persoana să se rănească singură prin comporta- 
mente autodistructive sau să-l rănească pe celălalt prin com- 
portamente agresive. Pe plan fiziologic, concep furia ca pe un 
simptom de anxietate şi un excelent indicator de stres. A iden- 
tifica legăturile pe care le întreținem cu furiile noastre conști- 
ente şi inconștiente este calea supremă care ne ajută să rezolvăm 
conflictele cu noi înşine și cu ceilalți și să combatem stresul. 
Învăţând să ne gestionăm mai bine furiile, învăţăm să fim con- 
ştienţi de schimburile constante între corpul şi spiritul nostru 
și de impactul permanent al unuia asupra celuilalt. Învăţând să 
ne gestionăm mai bine furiile, învăţăm pur și simplu să fim mai 
fericiți şi mai senini, în ciuda bombardamentelor repetate ale 
frustrărilor posibile din cotidian. Acţionăm deci în mod direct 
asupra sănătăţii noastre fizice şi mentale, într-o nouă capaci- 
tate de a trăi cu noi înșine într-un mod mai armonios. 

Nu sunt de acord cu unii autori care cred că furia este o 
simplă emoție. Cu cât percepem mai bine spectrul larg al 
expresiilor şi ramificaţiilor sale în raporturile noastre multiple 
cu mediul înconjurător, cu atât este mai posibil să o conside- 
răm o emoție complexă, pe care trebuie neapărat s-o îmblân- 
zim, ca să nu mai suferim din cauza efectelor sale dezastruoase. 

În cartea mea Adevăr sau minciună am explicat cât de nefaste 
sunt minciunile şi lucrurile nespuse, îndepărtându-ne radical de 
bucuria autenticității. Am îndrăznit deci să susțin autenticitatea 
faţă de sine, într-o vastă mișcare interioară de introspecţie, dar şi 
în cuplu, într-un echilibru sincer şi onest cu partenerul de viaţă, 
şi în familie, mai ales cultivând arta discursului adevărat şi a 
actelor de bunăvoință faţă de copii. Ştiu că un număr mare de 
oameni aspiră la acest elan al vieţii. Constat zi de zi cât de puţini 
sunt cei care reușesc să ajungă la acest lucru. 

De mult timp am căutat să urmăresc punctele comune ale 
celor care se lovesc mereu de trecutul lor, împiedicaţi să treacă 
într-o altă etapă, blocaţi în propria lor evoluţie, statici. Toţi au 
fost profund răniţi în copilăria lor, până la punctul de a fi pier- 
dut — în lipsa de a putea dezvolta - libertatea de a accede la pro- 
pria autenticitate şi de a alege exact viaţa la care aspirau. Care 
este cauza acestui blocaj? Care este cauza acestui obstacol 
psihologic în timp ce competențele intelectuale sunt prezente, 
intacte? Sfera psihologică şi câmpul emoţiilor sunt teritorii ale 
mizeriei. Pe parcursul anilor mei de practică și până în ziua de 
astăzi, am putut să observ, de fapt nu fără o anumită fascinaţie, 
că există persoane care își consacră multă energie pentru a-și 
face rău! Fie în lipsa lor de grijă faţă de corpul sau sănătatea lor 
mintală, fie în raporturile conflictuale cu anturajul familial, de 
prietenie sau profesional, viaţa lor se consumă într-o succesiune 
de alegeri conştiente sau inconștiente care pun serios în peri- 
col echilibrul lor fizic şi psihologic. 

Această forță distructivă poate provoca prejudicii și dezas- 
tre ireparabile: pierderea contactului cu sine, incapacitatea de 
a face să iasă la suprafață ce este mai bun din sinele profund, 
proasta alegere a partenerului într-o relație de convieţuire, 
infidelitate, relaţie superficială cu copiii săi, raporturi false cu 

părinţii săi, în care adevăratele mize sunt evitate, slujbe menite 
în primul rând a asigura traiul zilnic în timp ce aspiraţiile sunt 
altele, prietenii false și superficiale în care nimeni nu se dezvă- 
luie, mediu profesional descurajator și raporturi cu colegii 
banale sau conflictuale etc.; în final, forța distrugerii și durata 
ei de-a lungul anilor riscă puternic să defavorizeze persoana şi 
să o ducă la moarte fizică. 

Totuşi, trebuie să menţinem în noi o energie imensă ca să 
facem faţă cotidianului în ciuda atâtor excese. Trebuie să mul- 
tiplicăm adevărate tezaure de adaptare ca să eliminăm suferin- 
tele interioare ale falsului sine. Dacă a ne abandona cu toată 
încrederea într-o relaţie ce ne oferă siguranţă, ne linişteşte și 
dă mărturie despre capacitatea noastră de a fi calmi, a menţine 
o dinamică interioară care ne face să comitem greşeli cere o 
mobilizare constantă şi provoacă frustrări de asemenea con- 
stante. De ce atâta energie pierdută pentru atât de puţine bene- 
ficii? În fond, viaţa nu este, atunci, decât o slabă supravieţuire 
care se va alătura în cele din urmă vidului morții. Trebuie să fi 
fost ceva grav în copilărie ca să te blochezi într-o mișcare de 
dureri continue, să nu mai crezi în tine şi să capitulezi în fața 
destinului. Când nu ne mai găsim calea de a comunica şi nicio 
persoană iubitoare lângă noi ca să ne asculte cu sinceritate, ne 
impunem singuri povara suferinţei, haosul şi propria maltra- 
tare; în aparenţă continuăm să trăim, în timp ce are loc dete- 
riorarea lentă a sufletului. 

Când furiile noastre sunt dăunătoare și sufocante sau explo- 
zive şi zgomotoase, ne confruntăm, în mod obişnuit, cu inva- 
zia tulburătoare a enervării noastre sau a celorlalți. Furia face 
parte, într-adevăr, din viaţa noastră. Diferenţa majoră este 
că unii ştiu să o gestioneze, alţii își interzic să o simtă sau să o 
exprime, iar alții chiar nu se opresc din a o simți şi a o exprima 

într-o manieră abuzivă. Care este, deci, acest raport strâns pe 
care îl întreținem, toți, cu această emoție? 

Pentru a reuşi să trăim bine momentele de furie, miza 
constă în a face mai multe distincţii care nu sunt evidente, mai 
ales sub efectul acestei emoţii vii. În concluzie, este vorba, 
printre altele, să identificăm clar furia când aceasta este pre- 
zentă, să înțelegem de ce ea se exprimă acolo, în acea situație 
particulară din cotidian, cu o slabă intensitate sau cu o intensi- 
tate foarte puternică; mai ales, dincolo de înţelegerea noastră, 
să acceptăm cu umilință incapacitatea noastră atât de frecventă 
de a înţelege mizele sale ascunse. Deci, suntem foarte rar fu- 
Tioşi din cauza a ceea ce credem. 

În faţa resimţirii acestei iritări foarte sensibile care tortu- 
rează şi rănește, răul cel mai mare pentru o persoană în sufe- 
rință este, cu siguranţă, să nu înțeleagă în ce măsură își pierde 
reperele, cât este de deplasată. Această forță interioară nega- 
tivă acționează într-un mod perfid, pentru că o ia pe căi devi- 
ate. Individul este deci afectat în acțiunile şi reacţiile sale de un 
tip special de furii pe care eu le numesc „furii inconștiente”. 
Bineînţeles, există furii în noi, nedetectabile şi necontrolate, 
înrădăcinate în profunzimea rănilor din copilărie. Brusc, ele 
izbucnesc, în jurul reacţiilor nepotrivite și supradimensionate, 
printr-o violenţă întoarsă împotriva noastră sau îndreptată către 
ceilalţi. În orice caz, furiile se exprimă într-un mod inadecvat, 
în conjuncturi cotidiane care nu au nimic de-a face cu adevă- 
ratele motive care le produc. Am un interes special față de 
aceste invazii emoţionale, deoarece sunt greşit blocate şi con- 
sumă foarte multă energie pe plan psihologic. Prezente în ori- 
care dintre noi, ele nu sunt nefaste și nu creează dezastre decât 
în viaţa celor care trec peste ele fără să le identifice. 

Pentru a te ajuta să-ți înţelegi mai bine furiile, această carte 
se împarte în trei mari câmpuri de reflecţie: primul se referă [a 
furiile îndreptate către ceilalți; al doilea, la furiile îndreptate 
către noi; al treilea, la modurile individului de a se construi 
fiind conștient de furiile sale. Vreau să arăt cât de mult, din cauza 
furiilor noastre, în general, și a faptului că nu conştientizăm 
motivele lor protunde, în particular, ne limităm fericirea prin 
propriile noastre acțiuni de îmbolnăvire şi autosabotare. Orice 
persoană care identifică în mod precis furiile care o cuprind și 
rădăcinile acestora poate învăţa să le exprime atunci când acest 
lucru se dovedeşte necesar și potrivit. Această abordare per- 
mite apariţia unei energii noi, pozitive, în serviciul propriei 
sale bunăstări. 

Dincolo de o înțelegere clară a acestei emoţii complexe, invit 
cititorul la o nouă experiență umană pozitivă, la o armonie posi- 
bilă, la o armonie reînnoită în care furia, emoție pe deplin con- 
trolată, devine un act de bunăvoință față de sine. Cu furii 
canalizate abil în acţiuni şi comportamente noi, fericirea se tră- 
jeşte printr-un spectru larg de aptitudini noi, diversificate: a pro- 
voca o mai bună înțelegere, a actualiza inteligența emoţională, 
a comunica într-un mod nonviolent, a şti exact când să spui nu 
şi să impui limite, a încerca să eviți situaţiile conflictuale, a avea 
încredere în intuiţia ta etc. În cele din urmă, obiectivul este să 
nu ne mai tratăm furiile ca pe niște manifestări ale unei boli. Ne 
putem transforma furiile în veritabile instrumente de dezvol- 
tare, care ne permit să ne stimulăm propria autenticitate şi să 
lucrăm mai activ asupra gândurilor şi comportamentelor noas- 
tre în aşa fel încât să ne favorizăm bunăstarea. 

Dezechilibrul nostru se hrăneşte cu aviditate din frustrările 
cotidianului, pe care le folosim ca pe niște pretexte reale ale 
imposibilei noastre satisfacţii sufleteşti. Orice poate fi folosit 


16 ÎNŢELEPCIUNEA FURIILOR NOASTRE 


pentru traducerea exasperării, de la simpla contrarietate la 
invadarea completă, de la uşoara agitaţie interioară la vuietul 
exterior. În grade diferite, furiile inconștiente intervin în viața 
noastră; noi le considerăm justificate, în timp ce ele nu sunt 
deloc așa. Ele ne instigă la a face alegeri foarte greșite, printr-o 
pierdere a contactului cu ceea ce este mai bun în noi și printr-o 
distanţare față de persoanele pe care le iubim, condamnaţi la 
singurătatea dezechilibrului interior şi a frustrării în zadar. 
O persoană care ţipă şi gesticulează este evident furioasă, dar 
furiile inconștiente nu sunt atât de vizibile. Ele apar în forme 
atât de variate încât nu le putem bănui natura în mod clar. 
Putem găsi un infinit de exemple: manipulare, hărțuire, mânie 
trecătoare, abuz, consum exagerat de produse alimentare, 
alcoolism, toxicomanie, somatizare, tărâgănare, incapacitate 
de a face angajamente pe plan sentimental sau respingeri repe- 
tate, celibat impus, sexualitate ofensatoare, suicid. Atât de multe 
manifestări ale furiilor inconștiente neidentificate și greşit 
exprimate, atât de multe furii care nu sunt îndreptate către per- 
soana cu adevărat vinovată sau către obiectul vinovat. 

Foarte adesea, cauzele reale ale furiei exprimate nu au nicio 
legătură cu anumite comportamente manifestate. Cum a învă- 
tat o persoană, într-o zi, să-şi reprime frustrările, pentru a le 
îndepărta în inconştientul ei şi a le elibera, câţiva ani mai târziu, 
în momente din viață când, brusc, își permite să le exprime 
într-un mod indirect? Cum poate o persoană să ascundă acest 
contact privilegiat cu ea însăși până în punctul de a se pierde 
într-o zi într-o situaţie în care logica acţiunilor sale nu se 
explică? De ce furia se manifestă într-o zi prin violența vulgară 
a actelor, o infidelitate nebănuită anunţată cu răceală, tortura 
unui corp obligat să mănânce prost, agresivitatea pasivă care 
distruge cu intensitate sau boala inevitabilă provocată de ani 

mulți de neglijență? De ce aceste comportamente agresive îm- 
potriva ta sau a celorlalţi? În viața de zi cu zi, trecerea la actul 
de distrugere nu este decât un pretext, o scuză „bună” ca să 
exprimi, într-un mod supraevaluat şi disproporționat, o furie 
mai profundă care nu a fost manifestată înainte şi care găsește 
acolo o cale potrivită de evadare. Brusc, ne acordăm dreptul de 
a ne manifesta furia în mașină, dar nu am îndrăznit niciodată 
să ne dezvăluim clar frustrările şi durerile interioare persoa- 
nelor care le-au provocat cu mult timp înainte. 

Bineînţeles, în această lucrare despre sinele eliberat de dis- 
trugerea furiilor durerile sunt necesare, precum recunoașterea 
unui vechi înveliş mizerabil pe care am acceptat în sfârșit să-l 
abandonăm. Autenticitatea începe atunci să se manifeste, pentru 
a-şi trasa noul semn distinctiv, în refuzul repetării scenariilor 
de viaţă. Şi chiar dacă ne dorim cu adevărat să ne descotorosim 
de tipurile de furie care fac rău, tendința instalată ne împinge 
periculos să facem din nou aceleași greşeli. Este dificil să punem 
în ordine această dinamică nouă care necesită menţinerea dis- 
tanţei față de nenorocirea noastră. Anumite scheme mentale 
se lipesc de noi pentru că, de mulţi ani, am învăţat că acomo- 
darea cu furia ne calmează, iar reflexul de a o produce a deve- 
nit mai natural. 

În capitolele care urmează, vei vedea câte fețe negative ale 
furiilor care au loc zi de zi sunt obstacole în calea autenticității. 
Din fericire, au şi ele părțile lor pozitive; astfel, în loc să te hră- 
neşti cu energia dăunătoare a furiilor, poţi să le gestionezi dato- 
rită atitudinilor, stilurilor de gândire şi comportamentelor care 
le împiedică să explodeze, tratând la origine lipsurile afective 
pe care le exprimă. Subit, se produce trecerea de la distrugere 
la construcţie; într-un conflict, o persoană poate genera ele- 
mente de rezolvare; poate trece de la minciună la dezvăluirea 

adevărului; de la autodenigrare la stimă de sine şi la evocarea 
calităților sale; de la aşteptări idealiste la anticipare și la con- 
cretizarea proiectelor de viață ancorate în realitate; de la ten- 
dința de a interpreta greşit și de la scenariile dezastruoase la un 
cotidian bazat pe validarea faptelor şi emoţiilor; de la amără- 
ciunea anilor întunecaţi la venirea anilor de înțelepciune, armo- 
nie şi pace. 

PARTEA ÎNTÂI 


Furiile îndreptate spre ceilalți 


Când cineva te face să te enervezi, să ştii că gândirea ta este cea 
care te face să te enervezi. 
EPICTET 





Emoţiile tulbură 


Persoanele rupte de emoțiile lor 


Există mai multe clasificări posibile pentru a înfățișa furia. 
Unii autori o descriu mai mult ca pe o emoție simplă, alături 
de dorință şi plictiseală, în timp ce alţii o asociază mai degrabă 
cu diferite tipuri de personalitate. Eu aleg să o descriu în func- 
ție de trei tendinţe mari: furia pe care o vărsăm asupra celor- 
lalţi, cea pe care o dirijăm împotriva noastră şi cea pe care ne-o 
provoacă ceilalți. Astfel, propun să percepem furia ca pe o 
emoție complexă care se exprimă, din întâmplare, când fluidi- 
tatea raportului cu celălalt este pusă în dificultate. Vedem că 
fiecare tendinţă are o flexibilitate care corespunde expresiilor 
sale diferite şi complementare. Cititorul va putea cu uşurinţă 
să se regăsească într-una sau în alta dintre tendinţe şi să urmă- 
rească precis ce „spune” aceasta despre el şi despre construcţia 
lui în plan psihologic. 

Să fii interesat de furie înseamnă să intri direct în lumea 
largă a emoţiilor. Emoţiile sunt derutante deoarece perturbă, 

indiferent dacă această tulburare este de natură pozitivă sau 
negativă. Ele vin brusc să deranjeze un echilibru momentan, 
insuflând o energie nouă, sursă de plăcere sau disconfort: 
brusc, organismul „interpretează? că există o miză impor- 
tantă, chiar vitală. Ca psiholog - şi ca om înainte de toate -, 
nu pot concepe emoțiile decât privind mișcarea interioară 
pozitivă pe care mi-o inspiră, deoarece emoţiile ne fac să ne 
simțim în viaţă. Ele exprimă acest impuls interior care ne fră- 
mântă, ne amintesc că suntem ființe în continuă interacțiune 
cu simţurile noastre. Când emoţiile sunt refulate, ele rămân 
prezente în ciuda tuturor lucrurilor, ca un conflict greu de 
purtat care distruge cu timpul și pune în dificultate interac- 
țiunile. Trebuie să înţelegem că atunci când ignorăm o emoție, 
ea rămâne în noi ca un semn permanent al unei suferințe 
reprimate. 

În schimb, emoţiile simţite pe deplin ne ajută să conştienti- 
zăm mediul înconjurător din care facem parte, cu care interac- 
ționăm printr-o influenţă reciprocă. Emoţiile ne precizează, 
printr-o spontaneitate plină de informaţii foarte interesante, 
ceea ce ne stimulează, ne motivează şi ne afectează. Totuși, tre- 
buie să ştim să le decriptăm, ca să nu ne speriem de ele! 


Să intrăm în lumea conceperii emoţiilor 


De la conceperea intrauterină, şi, probabil, dinainte pe planul 
fanteziei parentale care precedă conceperea, ne înscriem defi- 
nitiv într-o istorie psihologică care vorbește despre emoţii 
complexe, combinate cu o moştenire familială care unește doi 
părinţi, bineînţeles, dar și două istorii generaționale. Suntem 
un produs pur al emoţiilor şi există subtilități privind realitatea 

identităţii noastre. Trecutul nostru afectiv este cauza directă 
a deschiderii sau închiderii noastre la emoţii. Astfel, de la pri- 
mele etape ale conceperii, trăim primele noastre emoții. Cali- 
tatea specială a acestor experienţe pe plan emoţional și durata 
lor va determina, pentru fiecare dintre noi, tipul experienţelor: 
pozitive sau negative, constructive sau distructive, motivante 
sau traumatizante. 

Cursul vieţii unei persoane este strict influenţat de propria 
percepere a caracterului inspirator al emoţiilor pozitive sau 
dăunătoare. Este ușor de înţeles, atunci, în ce fel interacţiunile 
şi alegerile în viaţă sunt influențate profund de această percep- 
ție, pe baza căreia se vor sprijini decizii importante. Deci, 
putem spune că, foarte devreme deja, drumul nostru este 
puternic orientat. Persoanele rănite pe plan afectiv şi emoţio- 
nal, conştiente de trecutul lor familial şi psihologic, pot spera 
la o influenţă pozitivă asupra amprentei iniţiale; celelalte, care 
nu sunt conștiente, vor fi condamnate să treacă prin transfor- 
mările primelor dezamăgiri ale edificării istoriei lor. 


Să nu te laşi niciodată rănit 


Atunci când o persoană se protejează de emoţiile sale, mi se 
pare întotdeauna foarte potrivit să caute explicaţii şi o înţe- 
legere mai subtilă a experiențelor relaționale de la o vârstă 
fragedă. O persoană rănită în copilărie, dezamăgită pe plan 
afectiv, va dezvolta pe parcursul anilor mecanisme de apărare 
pentru a se proteja în faţa unei suferințe asemănătoare: „Nu 
o să mai păţesc asta pentru că este prea dureros”. Ţin să pre- 
cizez că atunci când evoc suferinţele din copilărie nu mă refer 
doar la copiii care au fost abuzaţi de adulţi într-un mod brutal, 

ci şi la cei care au avut parte de un mediu familial în aparenţă 
„normal” și care n-au fost niciodată subiectul principal al dis- 
cuţiilor. Vorbesc despre acele copilării cu răni ascunse în care 
neglijența parentală nu a fost atât de exagerată încât să alerteze 
instituţiile şcolare sau autoritățile. Mă refer la acele suferințe 
psihologice care marchează sufletul pentru mult timp, fără să 
lase urme vizibile. Vreau să se înțeleagă, o dată pentru tot- 
deauna, că toți avem răni şi cicatrici pe plan emoţional, chiar 
dacă mediul nostru familial a fost, în general, securizant şi 
a răspuns nevoilor noastre de bază. Nu trebuie să fii victima 
unui abuz sexual sau să ai părinţi violenţi sau alcoolici ca să 
suferi în copilărie și să interiorizezi furii puternice. 

Despre problema rănilor legate de emoţii nu putem vorbi în 
termeni de legitimitate: unii au suferit destul ca să aibă aseme- 
nea răni, în comparaţie cu alţii care n-au suferit suficient! 
Plecăm de la principiul că fiecare are dreptul la suferinţele lui. 
Rănile emoţionale rezultă mai ales din frustrarea inevitabilă 
legată de statutul de copil, ca fiinţă cu nevoi constante şi depen- 
dentă în totalitate. Din acest punct de vedere este clar că un 
părinte nu poate satisface total nevoile unui copil, în special 
nevoile afective, care nu pot fi la fel de evidente ca, de exemplu, 
nevoia de a mânca. 

Asta înseamnă că toți părinţii sunt condamnaţi la eşec? Nu, 
bineînţeles, dar toți copiii sunt condamnaţi să trăiască, într-un 
moment sau altul, lipsa afectivă şi frustrarea repetată referitoare 
la nevoile sale nesatisfăcute. În momentul în care va încerca 
să-şi exprime emoțiile, părinţii lui vor reacționa pozitiv sau 
negativ. Trauma reacţiilor ulterioare pe care le va afișa ca adult 
va fi legată de trăirea acestor reacții multiple ale părinţilor. Reac- 
tiile tipice în faţa emoţiilor ulterioare din anii vieţii de adult vor 

fi generate de acest ansamblu de experiențe emoționale din anii 
de construcție lentă din copilărie. Astfel, copilul devenit adult 
va învăţa fie să simtă pe deplin emoțiile și să le exprime des- 
chis, fie să dobândească disconfortul intensității lor şi necesita- 
tea de a şi le reprima. 


Emotiv sau cerebral 


Adesea, față de emoţii se instalează următoarea confuzie: cel 
care le simte şi le manifestă este catalogat drept „emotiv” - a se 
înțelege „prea emotiv” —, iar cel care le simte şi le manifestă mai 
puţin, drept „cerebral” - a se înțelege „prea raţional”. Primul va 
fi perceput social ca o persoană mai degrabă slabă, uşor influ- 
ențabilă, exagerată, chiar isterică, în timp ce al doilea va fi mai 
apreciat social, deoarece nu deranjează, se stăpâneşte şi este 
discret (reacţiile sale „controlate” nu-l fac de rușine!). Global, 
oamenii sunt îndreptățiți să-și petreacă timpul liber doar în 
anumite circumstanţe, de exemplu la manifestări sportive sau 
la concerte. Totuși, observ că nici măcar la astfel de evenimente 
unii nu se simt încă liberi cu adevărat ca să-şi trăiască pe deplin 
izbucnirile de bucurie. 

Pe plan personal, mai ales în relaţiile intime, emotivul va fi 
profund criticat din cauza intensității sale explozive şi a întrebă- 
rilor nesfârşite în scopul de a înţelege schimbările din cotidian, 
în timp ce persoanei cerebrale, „non-emotivului”, i se vor reproşa 
retragerile exagerate şi tăcerea indiferentă şi iritantă. Sarcina 
este dificilă, deoarece trebuie să știi să-ţi controlezi emoţiile, ca 
să fii corespunzător din punct de vedere social, și, în acelaşi 
timp, să le exprimi înţelept, pentru o bună comunicare şi pentru 

a fi echilibrat psihologic. Să încercăm, deci, să facem puţină 
ordine în ideile neclare referitoare la emoţii. 


Emoțiile sunt utile 


Pentru început, trebuie să amintesc faptul că emoţiile au în 
sine o utilitate reală: ne informează despre stările noastre inte- 
rioare fizice şi mentale, despre tulburările şi neliniștile noastre. 
Acest echipament emoţional, propriu fiecăruia, ne ghidează 
felul în care ne poziționăm față de mediul nostru imediat. 
Emoţiile ne aduc înapoi la moștenirea noastră instinctuală, la 
partea noastră animalică. Amintesc că, acum milioane de ani, 
emoțiile au avut un rol fundamental în supraviețuirea speciei; 
frica, de exemplu, prevenea pericolele și favoriza afluxul de 
sânge în membrele inferioare, pentru a începe să fugi la nevoie. 
Ce ne-a rămas în prezent? 

Cu fiecare secol, omul a pierdut treptat această abilitate de 
a simți şi de a recurge la ceea ce simte pentru a avea grijă de 
sine. Emoţiile au devenit dușmani, şi din ce în ce mai mulți 
oameni doresc să nu le mai arate. Unii dintre ei chiar ajung să 
facă acest lucru, iar atunci spunem că sunt „rupți” de emoţiile 
lor — şi-au reprimat emoţiile, ca să nu mai simtă ce le-a făcut 
rău sau ce le-ar putea face încă rău. Atunci când un copil suferă 
și resimte puternic emoţiile, îşi construiește rapid o carapace, 
o protecţie internă care îl apără puţin câte puţin de noi invazii 
emoţionale: „Dacă nu simt nimic, nu îmi va face rău. Îşi impune 
acest tip de funcționare ca o modalitate de supravieţuire. Este 
drama vieţii multor persoane devenite adulte. Mai presus de 
toate, această logică dură are dezavantajele ei, cel mai rău fiind 

acela că îți pierzi contactul cu tine și îți blochezi orice apro- 
piere emoţională față de ceilalți. 


Un registru comportamental limitat 


În viața de zi cu zi, persoanele care își reprimă emoţiile recurg 
la un ansamblu de comportamente nonverbale foarte restrâns. 
În timp ce le vorbeşti, faţa lor rămâne aproape fără expresie şi 
este dificil să-ţi dai seama ce gândesc. Sunt la antipodul trans- 
parenţei, pentru că o parte importantă a energiei lor este dedi- 
cată controlului, dar și blocării emoţiilor şi a decodării pe care 
ai putea s-o faci. Evident, simţi repede disconfortul şi jena de 
a împinge schimbul mai departe. Toată ființa lor îţi transmite 
un mesaj clar: dacă intri în contact într-un mod cognitiv bazat 
pe pragmatism, aceste persoane vor fi receptive; dacă le declan- 
șezi partea emoțională ca să le inviți să-şi împărtășească senti- 
mentul lor sau pe al tău, vor întrerupe contactul. 

Persoanele care îşi reprimă emoţiile nu sunt în relație cu 
celelalte, deşi îşi doresc acest lucru; dar, procedând în acest fel, 
resimt starea de intensificare negativă care decurge din dis- 
tanță. În ceea ce privește relaţiile amoroase, de exemplu, ele 
pot cu ușurință să recurgă la raționamente exagerate pentru a 
justifica necesitatea distanţei: „Mi se pare prea complicat să mă 
întâlnesc cu un bărbat care are copii. În plus, trebuie să încerc 
să mă integrez în familia lui, în timp ce chiar lui îi este greu să 
se înțeleagă cu ea! Prefer să rămân singură”. Pe plan emoţional, 
o relaţie amoroasă se rezumă într-adevăr la acest lucru? 

Pentru că aceste persoane nu acceptă să-şi simtă emoţiile, 
ele se condamnă să fie singure sau să intre într-o relaţie cu alte 
persoane care, ca şi ele, preferă să nu simtă nimic sau aproape 
nimic, doar dacă nu întâlnesc pe cineva care acceptă să le educe 

cu scopul de a le ajuta să simtă. Şi apoi, bineînţeles, există de 
asemenea dinamica cuplului, pe care o văd des la terapie, în 
care partenerii îşi impută că unul este prea emotiv, iar celălalt 
nu este suficient. În această schemă, persoana căreia îi lipseşte 
sentimentul emoţional a ales acest partener din dorinţa incon- 
ştientă de a se reconecta cu propriul câmp emoțional; la rândul 
ei, persoana emotivă proiectează asupra partenerului său sufe- 
rinţa trăită în timpul copilăriei la contactul cu un părinte rece, 
sperând să-l facă să iasă din răceala lui pentru ca (în cele din 
urmă) să-i descopere căldura bunăvoinţei emoţionale. Vedem 
aici cât, dintr-o anumită perspectivă, echivalează emoţiile cu o 
energie activă a suferinţei reînnoită fără încetare. 


Riscurile refularii 


Persoanele care îşi refulează emoţiile atât cât pot se umflă în 
pene în faţa anturajului, se laudă cu puterea lor de „a avea con- 
trol” asupra lor înseși, dar iluzia lor este mare, după chipul 
mizeriei lor interioare. În acest sens, Emil spune: „Realizez că 
m-am închis într-un profil al tipului puternic. Acest lucru s-a 
spus mereu despre mine. Şi un băiat puternic ar trebui să fie 
mai mult de partea raţionalului şi a logicului decât a emoţiilor. 
Am privit întotdeauna cu superioritate persoanele emotive, 
care mă deranjau și pe care le consideram slabe”. 

Cu forța de a refula, oamenii ca Emil vin să-şi verse preapli- 
nul lor emoţional asupra persoanelor nepotrivite, copleșiți în 
acel moment de incapacitatea bruscă de a-şi stăpâni emoţiile, 
numai dacă nu somatizează brusc și prezintă dureri difuze care 
pot alterna de la un organ mai vulnerabil la altul. Problema 
emoțiilor este că ele pot fi refulate, pentru un timp sau pentru 
mai mult timp, deplasate, transformate şi pot urma strategiile 

cele mai intime pentru a fi controlate, dar nu pot fi eliminate în 
totalitate niciodată. Pentru unii, ele sunt ca un virus care 
rămâne îngropat în noi, dar în stare latentă o perioadă, şi care 
va deveni apăsător și incontrolabil într-un moment inoportun. 
Se spune: emoţiile există acolo ca să rămână, deoarece suntem 
programaţi genetic să le producem și să le simțim. Singura 
noastră salvare: să le înţelegem, pentru a le canaliza în avanta- 
jul nostru, pentru a le face entităţi vitale. 

În momentul unei despărțiri, de exemplu, mulți părinţi 
îmi pun întrebări despre ce este important să spui copiilor; ei 
se îngrijorează că nu sunt suficient de puternici pentru a evita 
să fie pătrunşi de tristețe. „Şi dacă încep să plâng? - întreabă 
ei cu neliniște. Iar eu le răspund: „Atunci totul va fi perfect”. 
Acest răspuns, care îi nemulțumeşte întotdeauna, îmi per- 
mite să le explic că, fiind psiholog, eu nu-mi fac griji nicio- 
dată pentru emoţiile adaptate situaţiilor de zi cu zi. Pentru un 
copil, este trist că părinții lui se despart. Dacă vede că plângi 
atunci când îl anunţi, vede, în acelaşi timp, că părintele lui 
trăieşte o emoție legată de momentul prezent. Acest lucru are 
pentru el numeroase avantaje: poate să identifice foarte clar 
tristețea situaţiei, deci să valideze corectitudinea sentimen- 
telor lui interioare, şi poate să-şi permită exteriorizarea emo- 
tiei, pentru că părintele, modelul lui, face acest lucru. Totul 
este astfel cu adevărat perfect! 


A-ţi bloca emotiile pentru a te evita 


Să-ţi reprimi emoţiile înseamnă, în fond, să te eviți pe tine, să-i 
eviți pe ceilalți şi să eviţi lumea. Este trist pentru o persoană să 
funcționeze aşa. Este cazul patronului, de exemplu, imobilizat 
în distanţa sa relațională, incapabil să se pună măcar puţin în 

locul angajaţilor săi. Nu voi dezvolta foarte mult, deoarece înţe- 
legi sub ce aspect acest mediu profesional poate fi toxic. Toţi 
avem nevoie, prompt, ca persoanele importante din anturajul 
nostru să aibă aptitudinea de a se pune în locul nostru, ca să 
încerce să înţeleagă ce se întâmplă în noi pe plan emotiv, să-și 
schimbe perspectiva pentru un moment scurt. Această com- 
petenţă are un nume: empatia. Ea este în centrul muncii psiho- 
logilor care, în secretul cabinetului lor, le oferă clienţilor acest 
gest sincer de compasiune. 

Ca profesionist, nu sunt în locul clientului meu, nu-i port 
durerea, dar recunosc că ea există, că îl tulbură şi îi face rău. În 
20 de ani de practică, sunt fericit că nu am pierdut niciodată 
această umanitate fundamentală, sunt fericit să simt că povestea 
celuilalt mă afectează încă, deoarece este, printre altele, moto- 
rul determinării mele de a vrea, fără încetare, să găsesc cuvin- 
tele care îl călăuzesc şi îl calmează. În ziua în care îmi voi pierde 
această facultate a empatiei, nu voi avea de ales decât să-mi 
încetez activitatea de psihoterapeut; aş vrea să cred că acest 
lucru este valabil pentru toţi profesioniștii relaţiei de ajutor. 

Dacă trebuie să mai întăresc argumentaţia ca să te conving 
de gravitatea lipsei de empatie, îţi amintesc cât poate fi de neli- 
niştitoare şi uneori dramatică absenţa ei. La extrem, este cazul 
personalităților psihotice sau a persoanelor cu leziuni cerebrale. 
Am găsit o ilustrare excelentă a acestui lucru în filmul Atracție 
sălbatică, al realizatorului Tom Kali. Actriţa Julianne Moore 
interpretează povestea adevărată a Barbarei Dalz Baekeland, 
care stabileşte o relaţie incestuoasă cu fiul ei, Tony. Acesta sfâr- 
şeşte prin a-și omori mama. După ce a înjunghiat-o, se așază 
pe podea în bucătărie, lângă femeia plină de sânge şi pe moarte, 
şi începe să guste din mâncarea pe care o comandase pentru 

a-i fi livrată acasă chiar înainte de altercaţie. Iată ce putem să 
facem, într-un mod extrem bineînţeles, când nu simţim! 

Privată de emoții, persoana în totalitatea ei se află în con- 
tact mai strâns cu pulsiunea de moarte; în cele din urmă, nu 
este adevărat că moartea e atunci când nu mai simţim. De 
altfel, persoana este în opoziţie chiar cu emoția pe care o blo- 
chează, deoarece „mişcarea, potrivit sensului etimologic al 
cuvântului, este fundamental negată. Astfel, expresia „a-şi 
reprima emoțiile” devine antonimul cuvântului „emoţie”. În 
materie de emoţii, sentimentul şi exprimarea lui echilibrată 
sunt mize şi pun bazele solide ale unui cadru de viață social 
sănătos cu sine și cu ceilalți. 

Este foarte trist să-ţi reprimi emoţiile şi să pierzi astfel 
impulsul vieții; dar nu este de dorit nici să suprainvestești în 
emoții și să rişti vidul grandilocvenţei. Evoc aici tristeţea din 
compasiune pentru persoanele rănite pe plan emoţional, cele 
care, marcate atât de profund, au capitulat în fața perspectivei 
unei fericiri posibile într-o lume sensibilă a emoţiilor adaptate. 
Compasiunea pe care mi-o inspiră este cea a profesionistului, 
dar mai ales cea a persoanei care eram cândva, înainte de 
munca mea de terapeut, în timp ce sufeream și eu de a simți 
„prea mult” sau „prea rău”. Pe vremuri, emoţiile făceau doar 
ecoul rănilor mele, și a fost nevoie de mulţi ani de terapie ca să 
le îmblânzesc, prin conştientizarea lor, şi să mi le fac aliați 
puternici. 

Astăzi, știu în mod visceral cât este de bine să simţi, cât de 
tare te umple de o energie creativă accesul zilnic la fericirile 
simple. Dar cel mai bine înainte de toate este să trăiești această 
fericire imensă de a fi tu și de a-ţi fi construit eul cu răbdare. 
După ce ai înfruntat atâtea dubii și ezitări, după ce ai avut 
atâtea dureri succesive pe care nici măcar nu le-ai bănuit, este 

bine să fii pe deplin conştient de restabilirea contactului cu 
sine. Vă mărturisesc fantezia mea: ca toate persoanele care 
suferă să trăiască într-o zi liniştea adusă de blândeţea accep- 
tării şi a iubirii de sine. Acest lucru mă motivează să practic 
psihoterapia şi să scriu. 

Insist mult pe caracterul benefic de a ne deschide ca să 
simțim emoţiile, care ne luminează într-un mod sensibil şi 
exact asupra a ceea ce ne afectează, pozitiv sau negativ. Emo- 
tiile devin astfel o ușă directă spre lumea noastră interioară şi 
spre ceea ce o închide. Ceea ce ne destabilizează pe plan emo- 
tional este această confuzie din jurul necesităţii de a le exprima 
sau nu. „Sunt adesea deranjată, pentru că ştiu că sunt sincer 
mişcată de comportamentele anturajului meu”, îmi mărturisea 
Lise, „dar nu sunt cu adevărat sigură niciodată de validitatea 
emoțiilor mele şi de modul adecvat de a le exprima. Mi-e 
teamă întotdeauna să nu fie interpretate greșit. Atunci rămân 
tăcută și las să treacă momentul. Dar nu mă iubesc, pentru că 
mă simt laşă.” 

În mediul social şi în familie, rezervarea şi discreţia sunt 
obligatorii pe plan emoţional, iar cei care manifestă un astfel 
de control exacerbat sunt percepuți pozitiv. Astfel, în romane 
sau în filme, majoritatea persoanelor care se lasă în voia emo- 
țiilor sunt asociate cu o vulnerabilitate considerată greşită; cu 
siguranţă, ele pot fi extrem de expresive și agreabile, dar sunt 
văzute ca fiind slabe şi fragile, sărmanele victime ale lor înseși, 
care îşi pierd stăpânirea. Este obișnuit să concepi persoanele 
puternice ca fiind reci și enigmatice, iar persoanele slabe ca fiind 
agresate de emoţiile lor, ușor „în afara controlului”. 

Căpitanul Haddock, în celebra bandă desenată Aventurile 
lui Tintin, de Hergé, este exemplul personajului purtat de 
emoțiile sale, indiferent de natura lor. El poate fi, pe rând, atât 

incontrolabil, cât şi sensibil. Este personajul tip al colericului 
exploziv pe care îl voi prezenta în detaliu în capitolul 4. Printre 
protagoniștii în întregime „sub control, îmi vine în minte, de 
asemenea spontan, Gandalf, acest personaj-far din extraordi- 
narul roman Stăpânul inelelor, de J.R.R. Tolkien. El se prezintă 
ca o persoană calmă, cu o seninătate care poate rezista la orice, 
în perfectă stăpânire de sine. Fiecare dintre acțiunile lui este 
determinată de logica unui rațional implacabil, degajat de orice 
sensibilitate, iar din acest punct de vedere este de temut. 


Ponderea mediului socio-cultural 


Exemplul cel mai caricatural, premiul Palme d'Or al emoţiilor 
interzise este acordat, de departe, plânsului: „Nu plângem când 
suntem puternici”; „Doar fetiţele plâng. Nu putem plânge 
decât dacă situaţia este văzută „cu adevărat” tristă, ca moartea 
unui copil, o catastrofă naturală, relaţia dificilă dintre un copil 
și părintele lui abuziv sau moartea subită a unei celebrităţi. Din 
punctul meu de vedere, acest lucru se întâmplă din cauza unei 
obiectivităţi sociale reci, în care consensul face legea şi particu- 
larităţile individuale sunt eliminate. Cel mai bine, plânsetele îşi 
au locul în singurătatea sufrageriei, arunci când scena dintr-un 
film devine, brusc, pretextul pentru a evacua o rană afectivă a 
copilăriei. De fapt, aici, nu este vorba să ne respectăm în func- 
ție de sensibilitatea cu care ne trăim emoţiile, ci mai degrabă să 
intrăm în tiparul reprimării emoţiilor, ca să nu ne comparăm 
sau să comparăm felul în care trăim în secret, timid sau ruși- 
nos, durerea emoţiilor. 

Această integrare socială și familială consolidează la fiecare, 
cu amărăciune, distanța progresivă care se instalează față de 
sine şi creează frustrări ce alimentează furiile care nu au fost 

exprimate niciodată sau au fost exprimate într-un mod ina- 
decvat. În 2004, psihologul Paul Rosenblatt, de la Universitatea 
din Minnesota, a analizat datele a două studii despre doliu. Ele 
arată că un număr semnificativ de persoane şi-au exprimat 
durerea plângând atunci când erau singure în maşină. Acolo, 
nu riscau să fie văzute sau deranjate. 

Psihologii şi psihiatrii evocă frecvent cauzele sociale şi 
morale pentru a explica rezistența noastră de a ne trăi pe deplin 
emoțiile. Este adevărat că atunci când emoţiile se confruntă cu 
ideile şi valorile profunde ale unei persoane, aceasta va avea 
tendinţa să-şi regleze tensiunile interne prin diverse strategii, 
ca să anihileze sau să reducă impactul. Va recurge astfel la depla- 
sare, la refulare, la negare, la regresie etc., adică la mecanisme 
psihologice de apărare care ar trebui să prevină unda de șoc ce 
provoacă emoţii mai invazive. Voi aduce pe parcursul acestei 
cărți exemple concrete care ilustrează felul în care se exprimă 
aceste mecanisme diferite de apărare în situaţiile banale ale coti- 
dianului și mai ales modul subtil prin care acestea deviază cursul 
normal al libertăţii de a alege ce este mai bine pentru sine. 

Mai mulţi cercetători susțin că mediul social şi moştenirile 
culturale şi morale interferează direct în trăirea şi exprimarea 
emoțiilor. Sunt de acord cu această afirmaţie, dar numai în 
parte, deoarece, fundamental, nu cred că acesta este princi- 
palul motiv care împiedică o persoană să se simtă liberă de a se 
deschide total emoţiilor sale. Ceea ce influenţează mai mult, în 
afara componentei culturale și, deci, sociale, este mediul psiho- 
logic al persoanei, mai ales trecutul ei afectiv. Dacă eu consider 
emoțiile ca pe un motor al unei multitudini de acţiuni şi dacă 
acest motor „s-a gripat', a fost nevoie ca acest blocaj să se insta- 
leze pentru a altera fluiditatea relaţiei cu sine şi cu ceilalți. Pentru 

a explica complexitatea alegerilor în viață, postulez că psihis- 
mul și emoţiile au cea mai mare influenţă. 

Din acest punct de vedere, cred că studiul psihicului este cu 
adevărat calea regală ca să observăm, să analizăm şi să înţele- 
gem modelele cognitive şi comportamentale care fac persoana 
să greşească, dar şi ca să le dezvoltăm din nou în așa fel încât să 
favorizăm apariţia fericirii. Ştiu că anumite gânduri şi percepții, 
plăsmuite pe nişte baze false din copilărie, trasează exact drumul 
către o proastă dispoziţie. Acesta este interesul principal al 
analizei şi al înțelegerii propriilor furii: să urmărim blocajele 
afective pe care ni le relevă, pentru a le transforma într-o stare 
cu adevărat mai bună. 


Neuropsihologia furiei 


Pentru o mai bună înţelegere a pulsiunilor noastre distructive 
şi a furiilor care decurg din acestea, mi se pare interesant să 
ofer informaţii complementare asupra impactului lor dintr-un 
punct de vedere neuropsihologic. Ce se întâmplă de fapt atunci 
când o persoană este furioasă? 

Orice persoană furioasă trăiește un stres de o intensitate 
semnificativă care provoacă secreția unei molecule mesager 
(numită „neurotransmițător ”) a sistemelor nervos și hormonal: 
adrenalina. Dintr-odată, fluxul sanguin este intensificat spre 
mușchi şi creier, respiraţia se accelerează, ca și ritmul cardiac, 
iar rezervele energetice sunt eliberate în sânge. Căutările cele 
mai recente în neurobiologie şi în neuropsihologie arată în ce 
punct omul modern stresat se îmbolnăveşte, încet dar sigur, de 
incapacitatea de a-și gestiona bine impulsurile negative. Furiile 
neînţelese, canalizate greșit, relevă invadarea emoțională a 
unei persoane inundate de stres şi îi afectează în mod direct 

funcționamentul psihologic. Furiile creează în ele însele sechele 
psihice care acționează la nivelul creierului şi le împiedică să 
metabolizeze suferința. Oamenii de ştiinţă arată astăzi fapte 
surprinzătoare despre impactul furiei şi al stresului asupra sănă- 
tăţii noastre; lista este pe cât de impresionantă, pe atât de îngri- 
jorătoare: 


e încetinirea activităţii cerebrale; 

e creşterea semnificativă a producerii de grăsimi (persoana 
are tendinţa să ia în greutate și dificultatea de a o pierde); 

e modificarea telomerilor (extremităților) cromozomilor, 
până la punctul de a altera procesele celulare intervenind 
în special în procesul de îmbătrânire; 

e hipertensiunea arterială și creşterea numărului de boli 
cardiovasculare; 

e mărirea producției de cortizol și de adrenalină, aceşti hor- 
moni intervenind direct în comportamentele de agresivi- 
tate sau de evitare; 

e slăbirea sistemului imunitar şi vulnerabilitatea ridicată în 
fața viruşilor care așteaptă; 

e creşterea riscurilor de boli psihosomatice; 

e sensibilitatea crescută la predispoziţiile familiale la boli 
precum cancerul; 

e neglijenţa sau banalizarea simptomelor (refuzul consulta- 
tiei, refuzul tratamentelor etc.). 


Persoanele furioase cumulează în general mai multe dintre 
caracteristicile enumerate înainte. Astfel, furia este extrem de 
deprimantă şi costisitoare pe plan fizic şi psihologic. Pentru 
a fi totul clar, ar trebui să te confrunți cu o realitate îngrijoră- 
toare foarte des ignorată: furia cronică poate omori. Dacă nu, 
te îmbolnăvește şi reduce speranţa de viaţă, atât a femeilor, cât 
şi a bărbaţilor. 

Fără ezitare, răspunsul psihologic al persoanei agresate este, 
la rândul lui, agresiv: este interesant, deoarece acest lucru ne 
lămureşte asupra acestei tendințe naturale, spontane şi a refle- 
xului de a răspunde agresiunii prin agresiune. Ochi pentru 
ochi, dinte pentru dinte. Atunci când controlul pulsiunilor agre- 
sive nu a fost dezvoltat în copilărie, observăm la persoana adultă 
furii impulsive sau explozive ale căror elemente declanşatoare 
în cotidian pot fi total inofensive; cu siguranță, exprimarea 
furiei este în acest caz disproporționată prin raportarea la situa- 
ție. Cum frustrările din copilărie nu au putut fi exprimate și 
furiile lor au fost în consecință canalizate, ele găsesc modalita- 
tea să apară cu prima ocazie. În mod contrar, putem constata 
că oricare ar fi situaţiile de frustrare, chiar și cele care justifică 
furia, unele persoane şi le interzic complet: nimic nu pare să 
le enerveze. Condiţionarea suferită în copilărie a constat în 
refularea completă a oricărei pulsiuni agresive. Persoana adultă 
îl protejează astfel sistematic pe celălalt de turiile sale, le neagă 
și le reprimă. 

Exprimarea supradimensionată a furiilor şi refularea aces- 
tora reprezintă cele două feţe extreme ale furiilor foarte greșit 
gestionate. Dar, în psihologie, ştim că orice comportament 
extrem denotă un dezechilibru al persoanei, chiar o neadap- 
tare la mediul imediat şi o limitare în libertatea alegerilor. Este 
vorba astfel să realizăm că dezvoltarea controlului de sine per- 
mite să ieşim dintr-un răspuns primar animalic, ca să produ- 
cem un răspuns secundar uman. Ca să ieşim din impulsivitatea 
furiei şi să adoptăm un mod de funcționare mai elaborat, care 
înseamnă o distanţare conștientă în fața sursei agresiunii, tre- 
buie obligatoriu să trecem printr-o fază de tranziţie. În timpul 
acestei treceri, strategii noi devin accesibile şi permit, puţin 
câte puţin, să impunem limite adaptate exigenţelor situaţiilor 
de frustrare care generează furia. 

Forte vitale în competiţie 


Pulsiune de viaţă, pulsiune de moarte 


De la o vârstă fragedă, fiecare copil se găseşte rapid antrenat şi 
blocat în lumea emoţională a părinţilor lui, care se angajează 
să-i ofere ceea ce ei nu au primit în copilăria lor sau repetă 
practicile educative de care au avut parte. Încet, încet, copilul 
plin de viață descoperă duritatea anxietăţii. În viaţa de zi cu zi, 
el face față incapacității de a-și satisface singur nevoile și con- 
stată că părinţii lui nu răspund sistematic. Nu numai că aceștia 
din urmă nu-i înțeleg întotdeauna nevoile, dar, de asemenea, 
in anumite ocazii pot să aleagă să-i spună nu: mama nu Îl ia în 
braţe într-un moment de suferință, tata nu-i dă jucăria lui pre- 
ferată, i se refuză încă o bucată de prăjitură, este lăsat singur 
într-o cameră, plânge și nu este consolat, nu i se dă voie să sară 
în pat, tata şi mama îi acordă multă atenţie fratelui mai mic 
care tocmai s-a născut etc. Pentru întâia oară, odată cu expe- 
riența frustrării nevoilor sale şi limitelor care i se impun, se 
confruntă cu o sursă de energie negativă a neputinței, care îl va 

deranja foarte tare: intrarea în contact cu propria pulsiune de 
moarte. În același timp, el intră direct în această dualitate între 
pulsiunea de viaţă şi cea de moarte, cu care se va întâlni, ca 
fiecare, pentru tot restul vieții. 

Consider aceşti termeni psihanalitici și freudieni care sunt 
„pulsiunea de viață” și „pulsiunea de moarte” ca doi stâlpi 
fundamentali ai conduitei umane, ca ghidurile explicative ale 
orientării în viață, care arată cât este de fundamental aptă o 
persoană ca să-și edifice propria fericire sau cât de fundamen- 
tal este de blocată în autosabotaj și în dependenţa de ceilalți. 
De fapt, în funcţie de prezenţa predominantă a pulsiunii de 
viață sau de moarte, o persoană va trăi mai degrabă într-o 
dinamică interioară de bunătate și într-o unitate a fiinţei sau în 
distrugere, agresiune şi disociere. 

Pulsiunile de viață și de moarte vin din interior şi trec prin 
corp pentru a se exterioriza şi a fi satisfăcute. Mijloacele folo- 
site de un individ, comportamentele pe care le manifestă ca să 
răspundă tensiunilor interioare și să încerce să readucă echili- 
brul sunt indicatori ai instinctului primar pe care îl emană. 
Astfel, în faţa capriciilor vieţii, o persoană care rămâne iubi- 
toare şi constructivă mărturiseşte contactul privilegiat cu pul- 
siunea de viață; o persoană care tinde să (se) distrugă prin 
pierderea controlului și a agresiunii este, incontestabil, în legă- 
tură directă cu pulsiunea sa de moarte. În pulsiunea de viaţă, 
personalitatea rămâne structurată şi organizată (dragoste, 
dorinţă, motivaţie, decizii pozitive etc.) şi în oglindă; în pulsiu- 
nea de moarte, personalitatea se dezorganizează în grade dife- 
rite (autodistrugere, distrugere, depresie, psihoze etc.). Acolo 
unde pulsiunea de viață uneşte, leagă, combină și asamblează 
în unități care au sens, pulsiunea de moarte separă, respinge, 
dezbină, împarte şi anulează. | 

Un amestec complex ca sursă de echilibru 


Amestecul extrem de complex al acestor două pulsiuni for- 
mează esența însăşi a echilibrului nostru individual. Așa cum 
a spus, pe bună dreptate, psihanalistul Francis Pasche: „Zgo- 
motul vieţii nu vine numai de la Eros (simbolizând pulsiunea 
de viață), dar şi de la toate amestecurile incomplete ale Erosului 
şi de la pulsiunea de moarte (Thanatos), în care domină ba una, 
ba cealaltă dintre aceste două tendinţe, atât aici, cât şi acolo”!. 

În accepțiunea sa psihanalitică, pulsiunea trebuie înţeleasă 
ca o sursă de excitare corporală a cărei natură profundă este să 
reducă — sau chiar să elimine - o stare de tensiune, ca să aducă 
o ființă la o stare de echilibru. În acest sens, pulsiunea este mai 
întâi somatică - sau organică, deoarece porneşte din corp -, 
iar decizia sa este psihologică, într-un sentiment emoţional 
care orientează acţiunile pozitive sau negative. 

Pulsiunea de viaţă și pulsiunea de moarte (şi subcategoriile 
lor pe care le vom vedea pe parcurs) sunt două tipuri de pulsiuni 
instinctuale complementare. Chiar dacă o persoană are mai 
mult contact cu pulsiunea sa de viaţă, acest lucru nu înseamnă 
că pulsiunea sa de moarte este inexistentă. Astfel, în funcţie de 
situaţiile de zi cu zi, pulsiunile se pot exprima exclusiv sau îm- 
preună, dar ele sunt întotdeauna inseparabile și complemen- 
tare. Termenul de instinct în pulsiuni este interesant deoarece 
ne permite să înțelegem că energia la care trimit acestea este de 
ordinul unei producţii și a unei expresii spontane şi involun- 
tare. Spunem deci, mai simplu, că nu putem să controlăm creş- 
terea pulsiunilor. În consecinţă, ar trebui să ne îngrijorăm că nu 
putem să acţionăm asupra pulsiunilor şi că suferim inevitabil 


! Francis Pasche, „Des concepts m&tapsychologiques de base”, Revue 
française de Psychanalyse, vol. XLIX, nr. 15, 1985. 

din cauza lor? Absolut nu, pentru că ele nu acţionează complet 
în afara controlului nostru, mai ales nu în exprimarea lor 
obiectivă pe plan comportamental: cu cât o persoană se înscrie 
în cotidianul ei echipată cu informaţii psihologice solide despre 
sine, cu atât ea este în contact strâns cu pulsiunile sale. În psi- 
hologie, sinele desemnează „un ansamblu de senzaţii, de amin- 
tiri, de achiziţii, de cunoștințe despre sine şi despre ceilalţi 
legate de trecutul nostru personal şi care formează fundalul 
acțiunilor noastre”!, cum l-a definit Francis Eustache, doctor 
în neuropsihologie. 

Într-o sănătoasă aptitudine de introspecție, orice persoană 
„conştientă” poate să anihileze tentativele de a depinde de 
pulsiunea de moarte şi de subcategoriile sale, pentru a privile- 
gia pulsiunea de viaţă în marea diversitate a expresiilor sale 
subtile. Deci putem, incontestabil, să transformăm energiile 
negative ale furiilor care se exprimă în noi în energii pozitive 
conştient îndreptate către bunăstarea sinelui. 


A alege construcţia sau distrugerea 


Consider că alegerile în viață observabile ale unei persoane 
sunt măsuri concrete ale capacităţii sale de a pune în ordine 
încurcăturile complexe ale manifestărilor pulsiunilor sale. 
Pentru ca procesul să fie pe deplin conştient, cu totul inconşti- 
ent sau un amestec subtil între cele două, suntem invitaţi siste- 
matic să mergem pe un drum de construcție - care ne face să 
creştem — sau pe un drum de distrugere — care ne face să regre- 
săm sau să stagnăm. Astfel, toate situaţiile de zi cu zi implică 
luarea de decizii ale căror consecinţe ne vor afecta calitatea 


! Francis Eustache, Pourquoi notre mémoire est-elle fragile?, Paris, Editions 
Le Pommier, 2003. 

vieţii, şi este cu adevărat posibil să decriptăm prin ce anume 
emană ele o determinare pozitivă - animată de pulsiunea de 
viață — sau o determinare negativă — transformată de pulsiunea 
de moarte. Aceasta este, de asemenea, influența pozitivă pe 
care fiecare persoană caută să o construiască sau să o consoli- 
deze în cadrul psihoterapiei. Într-adevăr, rolul meu de psiho- 
log este, printre altele, acela de a ajuta persoanele în suferinţă, 
aproape exclusiv prinse în pulsiunea de moarte, să creeze per- 
spective noi de construire, pentru a regăsi un contact strâns şi 
mai constant cu pulsiunea de viață. Odată ce persoana este 
capabilă să decodeze clar pulsiunile care acţionează în alegerile 
sale de viață - și blocajele eventuale pe care le anunţă acestea - 
este posibil pentru ea să-și orienteze pulsiunile spre gânduri şi 
comportamente mai constructive. 

În psihoterapie, eu nu încetez să-mi sprijin ascultarea, vali- 
darea şi intervenţiile mele pe gânduri, raționamente şi cuvinte 
care ajută la părăsirea morbidităţii pulsiunii de moarte, pentru 
a inspira deschiderea unui drum spre dinamismul şi vitalitatea 
pulsiunii de viaţă. Dacă de mai bine de 20 de ani observ că 
această mecanică de schimbare funcționează, o fac deoarece 
cuvântul este, înainte de orice, un simbol care poate avea pu- 
terea să distrugă, dar și să construiască. În final, intenţiile pro- 
funde ale cuvintelor pe care ni le adresăm în interior, a celor 
care ne sunt adresate sau a celor pe care le adresăm altora devin 
un adevăr la care aderăm cu ochii închişi sau pe care îl privim 
cu un ochi critic. 

Acest lucru face diferența absolută în ceea ce privește starea 
noastră de bine, deoarece, în fond, nu există adevăr, există doar 
percepțiile noastre, care trasează drumul credințelor şi convin- 
gerilor noastre. De fapt, eu pot să percep că nu am o valoare 
mare, dar pot să decid în mod fundamental opusul; frumusețea 

acestui ultim a priori este că nimeni nu mă poate împiedica în 
totalitate să am această percepţie, în afară de mine! Așa cum 
putem să vrem să ne distrugem printr-o dorință de anihilare, 
putem şi să vrem să ne iubim printr-un narcisism constructiv. 

De-a lungul vieții noastre, atunci când o nevoie nu este satis- 
făcută, corpul nostru răspunde printr-o tensiune interioară 
care solicită și ne mobilizează imediat resursele psihologice, ca 
să găsească un răspuns adecvat. După cum se poate presupune 
din denumirile lor, atunci când pulsiunea de viaţă se exprimă, 
ea este dedicată menţinerii unei energii constructive, motivării 
de a merge înainte şi echilibrului vieţii, în timp ce pulsiunea de 
moarte, perechea ei — şi nu opusul ei —, este o sursă activă de 
agresivitate, de violență, de punere în pericol, de repetare a 
schemelor care ne fac să greşim, de morbiditate, de distrugere 
și de autodistrugere. Freud a considerat, în mod normal, pulsiu- 
nea de viață de partea Erosului, zeul iubirii în mitologia greacă, 
iar pulsiunea de moarte de partea Thanatosului, personificarea 
morţii. Metafora este extrem de interesantă și foarte explicită, 
punând în evidenţă ideea că în pulsiunea de viață persoana 
este prinsă într-un registru vast de conduite care tind către o 
dinamică a mişcării, în timp ce în pulsiunea de moarte condu- 
itele sale sunt total orientate către sfârşitul în paralizie şi stag- 
nare. De aici decurg subcategorii ale pulsiunilor care reiau 
aceste obiective şi le dirijează către aceeaşi mișcare. 


Pulsiuni de autoconservare, pulsiuni sexuale, 
pulsiuni epistemofilice 


În pulsiunea vieții, întâlnim un grup de subpulsiuni, cum ar fi 
pulsiunile autoconservării, pulsiunile sexuale şi pulsiunile epis- 
temofilice. 

Pulsiunile de autoconservare sunt dedicate nevoilor de bază 
care răspund funcţiilor biologice esenţiale, precum foamea şi 
setea; din acest punct de vedere, ele se apropie de nevoile fizio- 
logice ale nivelului 1 definite de Abraham Maslow în piramida 
necesităţilor. 

Pulsiunile sexuale sunt direct legate de libido, această ener- 
gje specifică dedicată sexualităţii, care reflectă dorinţa şi miş- 
carea de actualizare a propriei sale plăceri într-o mișcare către 
sine unită cu mişcarea către celălalt. În ceea ce privește acest 
lucru, cred că echilibrul, în fond, se definește perfect în această 
capacitate de a-şi satisface propria plăcere sexuală cu sine însuşi 
şi cu celălalt. Într-adevăr, dacă o persoană îşi suprainvesteşte 
plăcerea sexuală strict cu sine sau strict cu partenerul, ea pierde 
în același timp contactul privilegiat cu diversitatea practicilor 
și cu bunăstarea unei conștiințe depline a individualităţii sale 
sau a necesităţii de a fi în relaţie cu ceilalți; evident, ea este 
astfel în dezechilibru și își pierde vitalitatea și armonia. Ideea 
este următoarea: dezvoltarea aptitudinii sănătoase a unei miş- 
cări de du-te-vino la sine şi de la sine la celălalt, într-o sexuali- 
tate care oferă stimulări și surse de plăceri diversificate. 

Pulsiunile epistemofilice desemnează înclinația către cunoaș- 
tere şi către stăpânirea de informaţii. În această sete de a învăţa, 
persoana se folosește spontan de dorința sa de cunoaștere, de 
investigare şi de curiozitatea sa intelectuală. În primii ani de 
viaţă, experienţele precoce ale accesului la informaţii şi expli- 
caţiile la întrebările pe care le pune un copil vor avea un impact 
semnificativ asupra motivaţiei ulterioare de „a vrea să ştii, în 
special în dezvoltarea competenţelor de căutare, de cunoaștere 
și de aprofundare. Astfel, satisfacția - sau nu - a curiozităţii 
intelectuale a unui copil la vârstă fragedă va influenţa poziţia 


46 ÎNŢELEPCIUNEA FURIILOR NOASTRE 


DA 


sa psihică în fața lui „a ști, în sensul larg al termenului, pentru 
restul vieţii. Lipsa accesului la anumite răspunsuri la întrebă- 
rile pe care le pune copilul asupra trecutului său sau a lumii 
care îl înconjoară poate să-i insufle o fixaţie pe plan psihic, care 
va evolua eventual, în funcţie de intensitatea frustrării trăite, 
spre comportamente obsesive şi compulsive; ar putea, de ase- 
menea, să rămână cantonat în ideea că are neapărat nevoie să 
ştie şi este absolut necesar să-și satisfacă această nevoie el însuși. 

Profit de acest lucru ca să precizez cât de mult au părinții 
tendința să îi priveze pe copii de informaţii care ar putea inter- 
veni în mod direct în construirea personalităţii lor. Prea des, 
au sentimentul că acesta nu poate urmări anumite sensuri sau 
că este bine să-l „ocrotești” omiţând anumite informații; apoi, 
trebuie să spunem că, în faţa confuziei lor vizavi de situaţiile de 
viaţă care îi implică direct, mulți părinţi se protejează ascun- 
zând realităţi pe care le gestionează greșit pe plan afectiv sau 
emoțional. Astfel, copilul simte pe deplin tulburările şi incoeren- 
tele părinților: privat de informaţii care l-ar putea ajuta să se 
dezvolte, el va căuta cu orice preţ să-şi satisfacă nevoia. Pentru 
aceasta, poate mai ales să înceapă să caute, să asculte pe la uși, 
să pună neîncetat întrebări celor din preajma sa, pe scurt să 
manifeste o multitudine de comportamente care îi vor per- 
mite, eventual, să primească informaţiile la care aspiră, evitând 
întrebările directe către părinţii lui, pe care îi știe indisponibili. 
Problema este că, atunci când aceștia nu sunt o sursă accesibilă 
de informaţii, copilul găsește alte mijloace de a obţine răspun- 
suri şi de a-şi formula opiniile şi, din păcate, aceste mijloace nu 
sunt întotdeauna adecvate. În cele din urmă, când nu reuşeşte 
să obțină informaţiile scontate, în disperare de cauză el îşi con- 
struieşte propria explicaţie, în ciuda tuturor, şi uneori fără 


FORȚE VITALE ÎN COMPETIȚIE 47 


niciun fundament bazat pe realitate. Ne imaginăm foarte bine 
la ce construcții greșite şi la ce temeri poate să ajungă, întrucât 
intră într-o lume de raționamente şi de gândiri deformate şi 
extrem de anxioase. 

La final, pentru a trage o concluzie despre pulsiunile de 
viață şi subcategoriile lor, aş vrea să amintesc că obiectivul 
lor este să menţină persoana într-o excitare canalizată care 
o îndreaptă să producă comportamente salvatoare de bunăvo- 
ință; astfel, aceasta se construiește pozitiv şi își favorizează 
bunăstarea într-un proiect mai larg de construcţie progresivă 
a propriei fericiri. 


Pulsiuni de distrugere, pulsiuni de agresivitate 


Pulsiunea de moarte şi subcategoriile ei, pulsiunile de distru- 
gere şi de agresivitate, sunt intrinsec legate de scăderea tensiu- 
nilor interne și de compulsia la repetiţie. De fapt, orice ființă 
umană pare fundamental împinsă la homeostază, această ten- 
dinţă naturală de a vrea să mențţii un anumit echilibru sau de a 
vrea să-l restabileşti dacă este ameninţat sau deficitar. De ase- 
menea, notez, pentru a întări această idee, că acest principiu se 
aplică în același timp pe planurile fiziologic şi psihologic. 

După naștere, o serie de experienţe de viaţă au putut să 
deterioreze într-un mod semnificativ echilibrul unei persoane 
și să genereze frustrări care continuă să se exprime în timp. 
Am acumulat în special o cantitate nemăsurată de furii care nu 
au fost întotdeauna identificate și exprimate adecvat. Astfel, 
plecăm în viață cu acest bagaj de greutăţi, foarte variabil în 
funcţie de indivizi şi de trecutul lor. 

Compulsia la repetiţie 


Pentru a răspunde la disconfortul dezechilibrului, mecanismul 
reflex de repetiție constă în reproducerea schemei interacțiu- 
nilor neplăcute, pentru a încerca activ să reluăm controlul 
asupra lor. lată ce se întâmplă într-un mod inconștient: dacă 
am fost neapreciat în copilărie, voi intra în relaţie în viaţa de 
adult cu persoane care mă devalorizează — cum o făceau părinţii 
mei —, ca să încerc să contracarez ceea ce îmi lipseşte, reuşind 
de această dată să mă fac recunoscut și iubit. Din păcate, dacă 
persoana este animată de pulsiunea sa de moarte, intervenţia 
ei asupra acestor situaţii dureroase va genera o nouă suferinţă, 
pentru că nu se rezolvă nimic prin autodistrugere sau distru- 
gere. A intra în contact cu persoane care au același profil psi- 
hologic ca părinţii noştri nu va rezolva nimic din lipsurile 
trecutului nostru cu ei, dar ne plasează într-o situaţie care riscă 
puternic să reproducă o dinamică identică de suferință; foarte 
repede, același disconfort interior va reapărea în această relație. 

Referitor la aceasta, observ că unele persoane sunt într-ade- 
văr prinse în scenarii de repetiție care le aruncă într-o dezorga- 
nizare imensă: „Mă regăsesc mereu în aceleaşi situaţii dificile. 
De ce această tendință de a întâlni același tip de parteneri?”; 
„Constat, după atâţia ani, că încă mă aştept să am o relaţie satis- 
făcătoare cu mama. De ce?”; „Oricare ar fi locurile de muncă 
pe care le am, de ce sunt întotdeauna dezamăgită de relaţiile 
mele de serviciu?” În loc să rămânem veşnic la anumite lipsuri 
din trecutul nostru, stabilind relaţii cu persoane care ni le arată 
(sub influenţa pulsiunii de moarte), este fundamental să ne 
resemnăm pentru ceea ce nu ne-a fost dat în copilărie şi să înţe- 
legem că anumite persoane din trecutul nostru ne sunt inter- 
zise în viața de adult. Sub influenţa pulsiunii de viață, putem 

stabili, deci, relaţii cu persoane binevoitoare cu care nu ne vom 
bate niciodată, deoarece ele ne recunosc calităţile. 

Îmi voi permite o precizare esenţială, pentru ca cititorul să 
nu-şi imagineze că, dacă o prezint aici, compulsia la repetiţie 
este exclusiv asociată cu pulsiunile de distrugere și de agresivi- 
tate. Acest lucru ar fi fals. Compulsia la repetiție aparţine în 
acelaşi timp pulsiunilor de viață și pulsiunilor de moarte, pentru 
că, prin evocarea situaţiilor dureroase din trecutul său, orice 
persoană îşi oferă ocazia să reviziteze emoţiile de durere care 
nu au fost eliminate şi, deci, să încerce să le repare. Aceasta este 
în special dinamica muncii din psihoterapie, unde toate expe- 
rienţele semnificative de viaţă sunt fin disecate, cu obiectivul 
precis de a regăsi armonia mecanismelor emoționale în joc. 
Rezolvarea situaţiilor recurente generale prin această compul- 
sie la repetiţie se va exprima diferit în funcţie de trecerea ei 
prin filtrul pulsiunilor de viață sau prin cel al pulsiunilor de 
moarte. Astfel, când este preluată de pulsiunea de viaţă, va avea 
ca rezultat o decizie pozitivă care îi va permite să treacă la o 
altă dinamică interioară, mai matură. În cazul în care compul- 
sia la repetiţie este preluată de pulsiunea de moarte, rezoluţia 
este nulă şi cercul vicios este închis, iar repetiţia nu va fi decât 
reflecția palidă a unei stagnări care reinvie frustrarea; câte 
puţin în fiecare zi, persoana retrăieşte încontinuu aceeași zi, iar 
în aceeaşi zi, aceleaşi evenimente negative, fără să le schimbe 
niciodată cursul. 


Pulsiunea de distrugere împotriva celorlalți 
sau a sinelui 


Din denumirea ei înţelegem cu ușurință că pulsiunea de distru- 
gere este o expresie parțială a pulsiunii de moarte, iar obiectivul 

său principal este să-şi întoarcă agresivitatea către celălalt, 
ca să îl distrugă în totalitate; astfel, persoana care este pradă 
pulsiunii de distrugere își permite să-și expulzeze energia vie şi 
dureroasă către celălalt (concubin, partener, prieten, coleg etc.), 
care devine astfel obiectul eliberării emoționale. Furia are aici 
aspectul unei violenţe verbale şi psihologice, de hărțuire, de 
tiranie, de manipulare, de furie surdă, de agresivitate pasivă; 
acestea sunt tipurile diferite de furie pe care le abordez în capi- 
tolele următoare. 

Pentru anumite persoane, din cauza controlului insuflat de 
părinți în copilărie, mișcarea este complet inversată, iar inter- 
dicția, foarte ancorată în interior, nu permite exprimarea - 
canalizată sau nu - a pulsiunii de distrugere. Energia resimțită 
este reprimată, pentru a-l păstra pe celălalt (părintele), și, de 
fapt, întoarsă asupra Sieși: acesta este deci modul de funcţio- 
nare ales de persoanele care suferă de autodistrugere. Furia se 
transformă astfel în bunătate falsă, în furie înăbușită, în furie 
deviată, în automutilare, în anorexie, în bulimie, într-o sexua- 
litate abuzivă sau compulsivă, în tentative de suicid și în depen- 
denţe diverse; acestea sunt diferitele forme de furie pe care le 
voi detalia în a doua parte a cărții. 

Dirijată către interior, pulsiunea de moarte se exprimă prin 
autodistrugere: pentru a-i reduce tensiunile, trebuie în primul 
rând să se distrugă pe sine; dirijată către exterior, se manifestă 
prin pulsiunea de distrugere: pentru a-i reduce tensiunile, tre- 
buie în primul rând să îl distrugă pe celălalt. 


Pulsiunea de agresivitate pentru a-l controla 
pe celălalt 


Pulsiunea de agresivitate, o altă subcategorie a pulsiunii de 
moarte, se traduce prin noțiunea de comportament cu caracter 

ostil, cu conduite a căror intenţie fermă este să se elibereze de 
tensiuni vărsându-şi energia negativă asupra celuilalt; compo- 
nenta sa principală este, bineînţeles, agresivitatea. Pulsiunea 
de distrugere şi pulsiunea de agresivitate acționează în comun, 
dar se disting totuşi prin scopurile pe care le au: dacă pulsiu- 
nea de distrugere poate viza să-l anihileze pe celălalt, pulsiu- 
nea de agresivitate are ca obiectiv să-l domine, să exercite un 
control asupra lui. Sadismul este un exemplu foarte explicit al 
unei pulsiuni de agresivitate manifestată către exterior; sadicul 
urmărește, într-adevăr, în agresivitatea sa exterioară, să-l domine 
pe celălalt. 

Într-un mod mai perfid, manipularea este tot o pulsiune de 
agresivitate, a cărei intenţie este de a-l domina pe celălalt pentru 
a-şi satisface propriile nevoi, de exemplu afective sau financi- 
are; agresivitatea constă în acest caz în a recurge la mijloace 
indirecte cu scopuri răuvoitoare. După cum preciza Ernest 
Jones, psihiatru şi biograf al lui Freud, pentru a descrie pulsiu- 
nile agresive: „[...] ne putem sprijini pe cuvintele: combativi- 
tate, cruzime, ură, ostilitate, distructivitate, animozitate, dorință 


de moarte etc”l. 


Să ne cunoaștem recunoscând pulsiunile 


Să te cunoşti înseamnă să identifici şi să clarifici rădăcinile, 
reminiscenţele şi ramificaţiile pulsiunii tale de viaţă şi a pulsiunii 
tale de moarte. Trebuie să-ți amintești că acestea tind să se 
exprime în conduitele, acțiunile şi comportamentele pe care 
suntem împinşi să le avem spontan și, mai ales, trebuie să faci 


1 Ernest Jones, La vie et læuvre de Sigmund Freud, Paris, PUF-Quadridge 
rééd., 2006. 

bine diferenţa între pulsiunile constructive şi pulsiunile distruc- 
tive; pentru anumite pulsiuni care se impun cu forța și sunt 
aproape de nestăpânit introspecţia este necesară, pentru că 
înţelegi acum că pulsiunile pot fi prieteni „falşi”. Pe scurt, să 
spunem că pulsiunile de viață unesc, construiesc şi constituie 
surse vii de entități bogate în energie, în timp ce pulsiunile 
de moarte dezbină, distrug şi se opun entităților vitale, ca să le 
facă anorganice, să le facă să moară. 

Dualitatea pulsiune de viață/ pulsiune de moarte este extrem 
de activă pe parcursul vieţii noastre şi se află în centrul a ceea 
ce ne animă în alegerile noastre către propria ascensiune sau 
propria pierdere, către relaţiile sociale, de iubire și de prietenie 
sănătoase sau nesănătoase. Am convingerea că miza fericirii 
vieților noastre este să menţinem un echilibru solid între 
pulsiunile noastre vitale şi pulsiunile noastre morbide și că tre- 
când de la unele la altele, să construim, pas cu pas, un cadru 
mai puternic vieţii noastre. 


Creşterea pulsiunilor în copilărie 


Datorită acestor explicaţii detaliate asupra pulsiunii de viaţă şi 
a pulsiunii de moarte, este mai evident acum să ne imaginăm 
procesul în primii ani de viață. Atunci când, în copilărie, o 
nevoie nu este satisfăcută, acest lucru creează o profundă dez- 
amăgire. Copilul resimte intens că perioada confortului în 
condiții de siguranță din perioada intrauterină, în care toate 
nevoile erau satisfăcute în mod continuu fără ca el să ceară 
acest lucru, s-a încheiat. El experimentează astfel o angoasă 
fundamentală: se loveşte de realizarea bruscă a faptului că nu 
este capabil să aibă pe deplin grijă de el însuși și că este obligat 


FORȚE VITALE ÎN COMPETIŢIE 53 


să apeleze la părinţii lui ca să-şi satisfacă nevoile; dar acest lucru 
vrea să spună, de asemenea, că părinţii lui ar putea, eventual, 
să nu fie acolo pentru el! Adesea, echilibrul interior al corpului 
și al spiritului este rupt. Aceste prime experienţe relaționale cu 
părinţii şi răspunsurile lor, adecvate sau nu, îi vor marca dina- 
mica interioară a ființei pentru mulţi ani. Astfel, de la anxie- 
tatea născândă, copilul poate trece la reasigurare... sau la 
momente repetate de anxietate. Va rămâne tulburat şi paralizat 
într-o angoasă de durată care va deveni cronică. 

Ca adulţi nu apreciem cât de mult aceşti ani de la începutul 
vieţii îmbracă un caracter fundamental în termeni de autono- 
mie. Dar ne rămâne o memorie reziduală ale cărei urme le 
putem bănui din momentul în care, chiar dacă ne putem satis- 
face propriile nevoi într-un mod potrivit ca adulți, o parte din 
noi — oricât ar fi de mică - visează încă la absolut, că cineva va 
fi acolo pentru noi şi va avea grijă de toate nevoile noastre. 
Unii trăiesc ocazional acest lucru în fantezia lor, ca un vis rapid 
abandonat care le diminuează suferinţa pentru un timp, dar pe 
care îl știu nerealist. Alţii se pierd în acest vis pe o durată mai 
întinsă, în relaţii intime sau, brusc, dacă celălalt nu este dis- 
ponibil pe plan emoțional, sunt invadaţi de un sentiment de 
urgenţă şi de neliniște, ca o veche fantomă a respingerii care 
vine din copilărie, iar panica pune stăpânire pe ei. Câte crize 
de cuplu, câte explozii de agresivitate au izbucnit dintr-o astfel 
de dezamăgire în fața bănuitei dezangajări a partenerului? Ce 
răni ale unui trecut îndepărtat au trezit memoria copilăriei 
fără să ne avertizeze? 

Nimeni nu ar putea pretinde că nu a suferit niciodată în 
copilărie. Adică, suntem toţi niște handicapaţi emoţional? Exact, 
cel puţin pentru că toţi suntem atât de jenaţi şi de stângaci cu 

emoțiile noastre. Și chiar dacă evocăm gradele extrem de 
diverse ale acestui handicap, cred în mod fundamental că foarte 
puţini dintre noi se simt confortabil cu emoțiile şi foarte puţini 
îşi oferă privilegiul să meargă să le cerceteze pe unele dintre 
ele, mai ales pe cele care merită, deoarece îi blochează și în 
prezent. Sau, dacă nu este decât un drum de reconstrucție, eu 
ştiu că întoarcerea sinceră şi angajată asupra emoțiilor dure- 
roase din trecut readuce în memorie voința conştientă de a 
prelua controlul asupra a ceea ce a fost furat: libertatea unui 
sentiment legitim şi liniştitor care avea sens. 

Deviată de la cursul ei, viaţa unui copil este brusc orientată 
către o intersecție în care totul merge mai încet. Şi dacă recu- 
noaşterea nu este dobândită în aceşti ani de tinereţe, începe 
cursa, interminabilă în ciuda timpului care trece, de căutare 
frenetică a „altuia”, oricare ar fi, care, în sfârșit, va face să vibreze 
din interior această coardă a valorizării pe care ființa, în totali- 
tatea ei, vrea să o simtă. Din păcate, în virtutea compulsiei la 
repetiţie (pe care am abordat-o înainte), o persoană căreia îi 
lipsesc aprecierile este pradă acestei funcționări fatale de apro- 
prieri condiționate de persoane care induc această repetiţie la 
frustrare. Doi inconştienţi se întâlnesc cu uşurinţă, animati de 
aceeași dorinţă de a suferi. Unul va spune: „Am această nevoie 
imensă de apreciere şi de recunoaștere. Satisfă-o'. Iar celălalt 
va răspunde: „Şi eu am această nevoie imensă de apreciere și 
de recunoaștere. Satisfă-o”. Sau: „Am această nevoie imensă de 
a devaloriza şi de a lipsi de recunoaștere pe oricine. Lasă-mă să 
o exersez pe tine”. Persoana va trebui să facă o muncă serioasă 
de introspecţie pentru a distruge roata pulsiunii de moarte şi 
a abandona în acelaşi timp furia profundă şi invadatoare care 
o împinge mereu să-şi facă rău. 

Lipsa este necesară dorinţei 


Copii sau adulți, oricare ar fi complexitatea schemelor posibile 
ale trecutului vieţii noastre, toți căutăm să ne atenuăm tensiu- 
nile interioare. Dar insatisfacția rămâne întotdeauna, cel puţin 
parţial, pentru că, în ciuda diversităţii surselor noastre de liniş- 
tire — cele pe care ni le oferim sau cele pe care le construim =, 
ele se înscriu neîncetat în deficit prin raportare la satisfacerea 
totală la care aspirăm. Altfel spus, lipsa și frustrarea care decurg 
din acest lucru sunt parte integrantă a naturii umane şi ar fi 
înțelept să renunțăm la o satisfacție totală care ar răspunde 
la ansamblul relelor noastre. Cred că iubirea necondiționată de 
sine sau de ceilalți nu există, dar cred că este indispensabil să 
dispui în interiorul tău de un nucleu neclintit de iubire. Putem 
să tindem spre fericire dacă, şi doar dacă, acceptăm de aseme- 
nea prezenţa rezonabilă a unei componente necesare de insa- 
tisfacție. Este necesar să urmărim această ofertă inexorabilă, 
deoarece integrarea următoare va decurge din înțelegerea ei: 
insatisfacţia este motorul dorinţei, iar dorinţa, a motivării 
intrinseci pentru trecerea la acțiune. Tensiunile care fac să 
apară dorința se nasc din nevoile noastre nesatisfăcute. Din 
această dorinţă se va naşte apariţia ideilor, anticiparea acțiuni- 
lor concrete pe care să le întreprindem şi a comportamentelor 
pe care să le dezvoltăm ca să ne apropiem de satisfacția pe care 
ne-o dorim atât de mult. 

În fond, nu atingem cu adevărat fericirea decât atunci când 
nu încetăm să tindem spre ea și când suntem înarmaţi cu răb- 
dare, când nu renunțăm la acest impuls, oricare ar fi întâm- 
plările neprevăzute ale cotidianului. Ca să ne întreținem această 
dispoziţie sufletească și să ne cultivăm propria motivaţie, este 
bine să ne amintim fraza poetului Paul Éluard: „Trecutul este 
un ou spart, viitorul este un ou clocit”. 

Interzis furiei 


Furia refulată în copilărie 


Uităm foarte des că bebelușul se naşte în violenţă, atât cea 
a contracțiilor mamei pentru a-l expulza, cât şi cea a primului 
său țipăt strident şi a celor care vor urma ca să ne alerteze 
asupra indispoziţiei sau urgenţei satisfacerii nevoilor sale. 
„Am fost aruncat în lume”, spunea Heidegger, şi aceste câteva 
cuvinte presupun în mod corect incertitudinea vieţii. 

Nu alegem nici să ne naștem, nici condiţiile în care ne 
naştem: trebuie să găsim modalitatea prin care să ne facem 
loc. Odată cu viaţa vine violenţa de a trăi, nu cea de a agresa. 
Or, părinţii văd în furii o violenţă care îi agresează şi pe care 
vor să o controleze cu orice preţ. Îmi pun întrebări asupra 
acestei exasperări a părinților faţă de plânsetele şi furiile 
bebelușilor şi ale copiilor mici. Nu pot să nu văd acolo seche- 
lele propriilor lor experienţe de nou-născuţi. Cum i-au primit 
în acel moment? Cum i-au consolat? I-au calmat cu aceeași 
promptitudine pentru a-i vedea că-și reprimă furiile? Cum 

trecutul şi comportamentele noastre nu încep din prima zi de 
viaţă, mi se pare că, în reacţiile noastre faţă de propriii copii, 
trebuie să vedem de asemenea moștenirea lăsată de generaţiile 
precedente. În cele din urmă, vreau să spun că părinţii nu ar 
trebui niciodată să piardă din vedere realitatea moştenirii 
intergeneraţionale, care se exprimă şi prin practicile educative 
spontane destinate copiilor lor. Astfel, un părinte reacționează 
întotdeauna în faţa furiilor copilului său pornind de la pro- 
priul trecut şi de la modul în care s-au ocupat de el părinţii lui. 

Deci, spontaneitatea părinţilor în materie de practici edu- 
cative nu există; ea este, întotdeauna, o reacţie la trecut. Niciun 
părinte nu este deci „virgin” în ceea ce privește gestionarea 
emoțiilor propriului copil. Această conștientizare este inte- 
resantă şi permite în principal să fie luate în calcul anumite 
comportamente care ar merita să fie schimbate. În loc să se 
focalizeze pe furia unui copil a cărui intensitate deranjează, ar 
fi mai constructiv pentru copil şi mai benefic pentru maturita- 
tea părintelui să înţeleagă ce a declanșat cu adevărat furia și 
felul în care să-l ajute pe micuţ să-şi canalizeze această energie 
efervescentă. Nu o voi spune niciodată suficient: avem dreptul 
să fim furioși, dar nu avem dreptul „să ne exteriorizăm' furia 
prin cuvinte sau acte de violenţă. 

Copilul are tendinţa să exprime în anturajul său furia care 
apare încă de la începutul vieții și într-un mod spontan. Desigur, 
părinţii vor încerca să-i controleze furiile prin modalitățile 
care li se par potrivite cu situația momentului: îl vor lua în 
braţe, îi vor cânta o melodie, îi vor da să mănânce, îi vor atrage 
atenţia asupra câinelui sau unei jucării, ca să-l facă să „uite” de 
furia lui, îl vor lăsa să plângă, îi vor banaliza starea, vor pre- 
tinde că nu este furios, îi vor cere să tacă etc. Furiile copiilor îi 
deranjează pe părinţi, pentru că le este teamă de greutatea 

privirii adulților care sunt martori la scenă și de etichetarea 
din partea acestora drept părinţi răi sau părinţi care îşi pierd 
controlul. Sunt rari părinții care încearcă să meargă dincolo de 
manifestarea furiei, ca să înțeleagă faptul că micuțul lor tră- 
jeşte, în mod obiectiv, o dificultate momentană ale cărei ten- 
siuni îl invadează tără ca el să ştie cum să le oprească. Părinţii 
au tendinţa să înlocuiască compasiunea necesară momentului 
cu forța atotputerniciei lor de a distruge furia de la rădăcină! 
În funcţie de răspunsurile privilegiate ale părinţilor în mo- 
mentele de frustrări declarate ale copilului, acesta se va adapta 
rapid la metoda lor de a gestiona tensiunile. Pe parcursul pri- 
milor doi ani, copilul se va conforma cu ușurință controlului 
parental, apoi, crescând, răzvrătirea sa va fi adesea mai vie, mai 
ales dacă i se par nedrepte reacţiile părinţilor față de furiile 
sale. Trebuie să înțelegem bine că un copil nu poate să-şi depă- 
şească cu adevărat tensiunile interioare și furiile asociate aces- 
tora decât dacă găsește modalități prin care să le exprime şi 
să le canalizeze. Dacă părinţii îl împiedică să experimenteze 
trăirea furiilor sale şi îi trimit sistematic semnale de puternică 
dezaprobare, el va asimila profund faptul că modul său de 
exprimare a frustrărilor și furiilor este inadecvat. El nu va învăţa 
să-şi canalizeze emoţiile cu ajutorul părinţilor și îşi va interzice 
să se exprime liber. Ne imaginăm intensitatea suferinței unui 
copil privat de o anumită libertate, totuși fundamentală pentru 
construirea lui. Este lăsat singur în dezorganizarea lui și caută 
disperat să găsească un mijloc de a stăpâni această energie 
explozivă şi debordantă pe care o simte atât de puternic în 
interiorul lui. Ce refugiu îi rămâne acestui copil care se lovește 
de dezaprobarea părinţilor față de furiile lui? Într-o mobilizare 
interioară extremă, el va învăţa să rețină şi să închidă această 
energie formidabilă, ca să nu mai fie niciodată resimţită de el 

sau de altcineva: îşi va refula furiile. Acolo trebuie să vedem 
problematica multor situaţii de viaţă ulterioare. 

Să-şi reprime furiile pentru a avea grijă de părinţii lui, să nu 
fie el însuşi pentru a-şi proteja părinţii, să-și sacrifice propria 
forță vitală ca să se conformeze aşteptărilor părinţilor, aceste 
lucruri le face cel mai bine un copil - și atât de mulți adulți mai 
târziu. Nu numai că se forțează să-şi reprime furiile, dar se şi 
închide în același timp în fața emoţiilor pe care le consideră 
periculoase. A-şi refula furiile devine regula lui. În mesajele și 
actele de control ale părinţilor, copilul asociază, din păcate, o 
percepție negativă asupra lui şi a ceea ce este. Înțelege că atunci 
când este furios nu este iubit, şi rezolvă această ecuaţie prin 
raționamentul următor: „Dacă nu îmi manifest niciodată furia, 
voi fi iubit”. Dar furiile, care nu vor găsi niciodată mijlocul prin 
care să fie ascultate, luate în seamă şi rezolvate, continuă să se 
exprime în interior şi să se acumuleze pe parcursul anilor. Iar 
în virtutea faptului că, nefiind eliminate, rămân prezente în el, 
acest copil nu va avea alte modalități posibile şi acceptabile ca 
să şi le exprime decât întorcându-le asupra lui însuşi. Dacă 
interdicția exprimării furiilor este puternic ancorată în el, odată 
devenit adult nu va avea nicicând legitimitatea interioară de a 
face să iasă la suprafaţă realitatea furiei sale. Lovită de sindro- 
mul de „băiat bun” sau de „fată bună, această persoană va fi 
condamnată pe viaţă să-şi afişeze comportamentele caracteris- 
tice celui sau celei care nu se enervează de nimic; va fi condam- 
nată la un zâmbet permanent, pe care nimeni şi nimic nu 
trebuie să-l schimbe. 

La persoanele care îşi reprimă furiile, trebuie să vedem 
semnul plin de furie al unei interdicții majore impusă în copi- 
lărie: interdicția de confruntare. Singura soluţie posibilă este să 
afișeze de fiecare dată masca bunătăţii sau să adopte o poziţie 

sistematică de resemnare. Vom vedea în paginile următoare 
care este profilul psihologic al celor veşnic binevoitori şi al per- 
soanelor care se resemnează ca să arate că atitudinea lor glo- 
bală nu este o alegere, ci mai ales reflexul unei capacităţi de 
afirmare a cărei dezvoltare le-a fost împiedicată. 


Furia refulată la vârsta adultă 


În timp ce pun întrebări în psihoterapie unei persoane care îşi 
interzice furia, observ adesea că ea pare confuză în ceea ce pri- 
veşte identificarea a ceea ce simte în tulburările sale interioare. 
„Sunt complet incapabilă să spun ceea ce simt când sunt supă- 
rată pe cineva, îmi mărturisea Sofia, în vârstă de 33 de ani. Tot 
ce știu este că nu pot să fac altceva decât să tac? 

Acest lucru are sens dacă înţelegi că, pentru a-ţi exprima 
furia în mod potrivit, este necesar, înainte de toate, să-ţi acce- 
sezi capacitatea de a simți pe plan emotiv, apoi să-ţi transformi 
emoțiile în cuvinte. În această interdicţie de a-l nemulţumi pe 
celălalt, persoana care își refulează furiile nu a dobândit drep- 
tul de a spune; mai rău, ea și-a pierdut mai ales abilitatea de a 
simţi subtilităţile reale ale propriei sfere emoţionale. Descifra- 
rea emoțiilor este deci transformată pentru a servi conformării 
induse de părinţi în copilărie. 

În această mișcare amplă a distanţării față de sine, pierderea 
principală este cea a ascultării și a respectului față de sine. Ar fi 
necesar să ne schimbăm fundamental viziunea despre viaţă și 
așteptările de la ea, pentru că viața nu funcționează după un 
ideal teoretic. Cu siguranță, ar fi mai simplu dacă oamenii ar fi 
onești, iubitori şi generoşi, iar unii sunt; din păcate, oamenii 
sunt, de asemenea, egoiști, de rea-credinţă, nedrepțţi și rău inten- 
ționaţi. Deci, este esenţial să ne dezvoltăm capacitatea de a 

pune limite sănătoase între noi şi ceilalți şi să ne alegem bine 
anturajul apropiat și mediul social în care evoluăm. Această 
atitudine globală dezvăluie o puternică siguranță de sine. Într-o 
astfel de situaţie, relaţiile intime sunt mai armonioase, iar indi- 
vidul este mai pregătit să aibă grijă de integritatea sa fizică și 
psihică. 


Noncolericii prinși în mecanismul lor de apărare 


Indivizii care îşi reprimă furiile recurg sistematic la mecanis- 
mele lor de apărare pentru a evita să simtă această emoție. 
Astfel, ei se iluzionează prin raționamente care îi lasă să creadă 
că sunt persoane „cu control”, fundamental bune şi generoase. 
Ei urmează în mod conștient o etică a respectului şi nu se ener- 
vează din politeţe. În mod inconștient, pur şi simplu îşi interzic 
exprimarea furtunilor interioare. Nimic nu poate opri angaja- 
mentul lor față de alte persoane, ceea ce sociologii numesc 
„darul și contra-darul?, această atitudine globală care constă în 
a oferi pentru ca celălalt să ofere înapoi sau a oferi pentru a fi 
perceput pozitiv. Dacă se duc mult către bunătate și sacrifica- 
rea de sine, nu se vor enerva niciodată; după logica lor, persoa- 
nele cu care interacționează nu ar trebui nici ele să se enerveze. 
De fapt, această generozitate nu este decât de suprafață, deoa- 
rece, în fond, ei nu o aleg şi toată dinamica lor relaţională este 
dictată din interior după următoarea lege: oricare ar îi per- 
soana și natura acţiunilor sale, nu este permisă nicio manifes- 
tare a furiei. 

Bunătatea lor este măsura fricii pe care o au faţă de orice 
formă de confruntare. Evitarea - alt mecanism de apărare — 
este legea lor, iar pentru ea sunt foarte pregătiţi cu strategii, 
chiar şi cu cea de a alege, cu bună știință, să nu acorde credit la 

ceea ce simt totuși cu intensitate. Din contră, pot acorda un 
credit mare anturajului lor imediat și pot reduce la tăcere intui- 
tiile lor puternice; pornind de la acest lucru, devin posibile 
abuzuri și acte de lipsă de respect față de ei. 

Am putea multiplica considerabil exemplele care pornesc 
de la această dinamică: domnul are o relație extraconjugală de 
câțiva ani, iar doamna nu şi-a dat seama (se pretinde) nicio- 
dată; domnul trăiește de câţiva ani cu o alcoolică fără să știe; 
doi prieteni au o relație bazată în principal pe ajutor reciproc 
constant, pe care unul îl oferă celuilalt; o relație amoroasă este 
menținută în timp ce doamna compensează continuu lipsurile 
afective ale unui partener neglijent, care nu dă decât foarte puţin 
la schimb; în ciuda consumului evident de droguri al adoles- 
centului şi a refuzului său de a fi îngrijit, părinţii continuă să se 
ocupe de el fără să spună nimic. 

Binevoitorii falşi sunt cu adevărat victimele călăilor care îi 
înconjoară sau au și ei o parte de responsabilitate? Prin defini- 
ție, binevoitorul fals lipsit de furie adoptă toate comportamen- 
tele care îl asigură să reducă la maxim riscurile de opoziţie. 
Din acest punct de vedere, este un manipulator puternic, pentru 
care conflictul este o oroare. Funcţionând în acest mod rela- 
tional exclusiv, el neglijează tratarea semnalelor de furie şi 
beneficiul alertei lor. Refuză să se acomodeze cu prezenţa unei 
dificultăţi care generează disconfort. Aceasta este prima func- 
ție a furiei: să informeze despre existența unei confruntări 
interioare care bulversează şi merită soluționată. Neluând în 
considerare această tulburare emoțională, furia va fi ignorată, 
netratată, iar rezolvarea dificultății pe care o preconizează va 
deveni, în acelaşi timp, imposibilă. Multiplicând acest proces 
de negare de-a lungul anilor sau întreaga viaţă, este ușor de 
evaluat trauma suferinţei care se întinde iremediabil în timp. 

Interzicerea furiei, un ordin al părinţilor 


Când un individ îşi interzice orice manifestare a furiei, trebuie 
să vedem în aceasta mesajul subtil al poruncilor date de părinți, 
conştient sau inconştient, în copilărie: fie trăirea furiilor depla- 
sate ale părinţilor a fost atât de traumatizantă încât copilul a 
jurat că nu va adopta niciodată acest comportament, fie deza- 
probarea şi judecata negativă a părinţilor au fost atât de intense 
încât copilul a refulat tot mai profund impulsurile furiei lui. 

Astfel, din motive diverse legate de experienţele marcante 
şi extrem de dezagreabile asociate furiei, persoana a dezvoltat 
o frică adevărată şi o mare neliniște. De fiecare dată când furia 
tinde să se exprime, apare panica. Spontan, un mecanism de 
refulare este folosit drept răspuns la riscul actualizării furiei. 
Nu este furia în sine cea care sperie, ci mai mult riscurile pe 
care le atrage. În acest proces de gestionare a furiei, individul 
se mobilizează pentru a încerca să controleze greutatea încăr- 
căturii emoţionale şi nivelul ei crescut de anxietate. 

De fapt, o persoană care dezvoltă o teamă necontrolată în 
fața furiei în timp ce nu există un pericol real funcționează 
într-un mod pe care l-aș califica drept fobic. Aşa cum este posi- 
bil să ai o fobie față de păianjeni sau de avioane, este posibil și 
să suferi de o fobie față de furii. Într-adevăr, chiar dacă, în mod 
rațional, persoana știe că de fapt furia nu duce neapărat la con- 
secinţe teribile, în ciuda a toate o invadează o teamă profundă. 
În timp ce furia pare incontrolabilă, inevitabilă sau iminentă, 
teama este şi mai intensă şi poate chiar evolua în teama-pa- 
nică. Fobicul de furii este împins să adopte un mod de func- 
ționare ale cărui elemente indispensabile sunt inconștiente şi îi 
impun să construiască strategii de evitare extrem de complexe. 
Acest lucru îi influențează strict viața socială, deoarece persoana 

afectată de fobie nu-şi orientează activitățile exact în funcţie de 
aspiraţiile sale şi de spontaneitatea momentului, ci în funcţie 
de riscurile cu privire la furie. 


Teama de invazia furiei 


În timp ce o persoană îşi refulează furia, ea caută să se prote- 
jeze de consecinţele anticipate pe care le percepe ca fiind 
nefaste şi dramatice pentru ea însăşi şi pentru ceilalți. Dacă 
este vorba de exersarea unui control strict pentru a nu fi învinsă 
de furie, ideea de bază la o astfel de restricţie este teama de a 
pierde stăpânirea de sine şi de a se scufunda atunci în compor- 
tamente excesive care ar putea afecta propria integritate sau pe 
a celorlalți. Oricum, în psihoterapie, atunci când pun întrebări 
cu privire la teama care le stăpânește, persoanele mărturisesc 
sistematic riscul deranjant al caracterului extrem al furiei, care, 
în final, le va invada până în punctul de a le împinge la agresi- 
vitate violentă sau, în ultimă instanţă, la suicid. Mi se pare im- 
portant de precizat că, și în cazul în care gândurile lor nu par 
raţionale, ele pun în mişcare şi chinuie persoanele care își 
reprimă furiile; ele dictează o mare parte din comportamentele 
și acţiunile lor. În psihologie, știm că, deşi nu există logică raţio- 
nală evidentă pentru a explica comportamentele, există întot- 
deauna o logică emoţională care se sprijină mai ales pe criterii 
simbolice izvorâte din sinuozităţile istoriei afective şi a con- 
struirii personalităţii. Astfel, ca să înţelegi modul de funcţio- 
nare psihologic particular al unei persoane, trebuie neapărat să 
ieşi din câmpul logic al raţiunii ei, pentru a intra în logica 
emoţiilor sale, ale cărei scheme de referință sunt proprii. 

Ca să nu-ţi fie teamă de invadarea devastatoare a furiei, tre- 
buie să imblânzești simţul acesteia şi expresiile ei din fragedă 

copilărie. Dacă copilăria este trăită din plin, ea este, printre 
altele, făcută din tatonări, încercări, greșeli, frustrări și furii. 
Uităm prea des că sensul profund al furiei este acela de a con- 
testa într-un mod brutal, ca să provocăm repoziţionarea și 
readaptarea la sine şi la ceilalți. Părintele ar trebui deci să-l 
învețe pe copil să respecte resimţirea furiei, ajutându-l să-şi 
dezvolte abilitatea de a-şi canaliza energia pentru a se face înţe- 
les şi respectat. Pentru a dobândi o aptitudine, trebuie să fii 
liber să o practici şi să o practici în continuare, ca să o faci mai 
subtilă și să o stăpâneşti. Să privezi un copil de furie înseamnă 
să-l privezi de posibilitatea edificării unui control sănătos și, 
global, a unui sine sănătos. 


Falsa bunătate a noncolericilor 


Persoanele care nu reacţionează niciodată la furie sau la orice 
formă de opoziție manifestă o bunătate pe care şi-o impun în 
orice situație. Cu trecerea anilor, această atitudine poate deveni 
cronică. Oricare ar fi situația, ele afişează această bunătate eternă 
şi această compasiune pentru celălalt, mergând până la găsirea 
scuzelor și a justificărilor față de comportamentele de lipsă de 
respect faţă de ele. Sunt constante în reacţiile lor şi nu ridică 
niciodată tonul. Cei din jurul lor vorbesc adesea pozitiv despre 
ele, pentru că amabilitatea lor este atât de evidentă. Totuși, cele 
mai perspicace persoane nu se înșală şi disprețuiesc profund 
lipsa lor de afirmare. Or, în viaţă, nu putem fi „numai” agrea- 
bili, deoarece atunci ni se impune o etică relațională înșelă- 
toare privată de autenticitate. Deci este vorba despre o falsă 
amabilitate, întrucât ea nu este aleasă, ci impusă ca unic mod 
de interacţiune: falsa amabilitate a falşilor amabili. Bineînţeles 
că este admirabil să tinzi către amabilitate şi respect față de 

ceilalți, atât cât permite cotidianul, dar este, de asemenea, esen- 
țial să știi să-ți recunoşti furiile legitime și să ştii să le exprimi. 

Această amabilitate constantă este îngrijorătoare, pentru că 
persoana riscă să sufere abuzuri. Există uneori situaţii ale coti- 
dianului care cer să impunem limite, iar persoanele incapabile 
să le stabilească nu inspiră respect. Ele nu se impun atunci când 
ar fi necesar, ele întăresc în mod negativ comportamentele de 
lipsă de respect ale abuzatorilor de orice fel. 

De exemplu, un copil căruia nu-i impunem limite, într-o 
educaţie prea permisivă, este un copil care devine repede atot- 
puternic şi tiranic. El este mereu nesatisfăcut şi își exprimă 
cererile neîncetat; în fond, speră profund ca părintele să-i sta- 
bilească în cele din urmă niște limite clare, pentru ca el să se 
poată construi şi structura. Cu timpul, va manifesta comporta- 
mente de inadaptare socială și nu va tolera nicio opoziţie. 

Mulţi adulți funcționează pe baza acestui mod de imaturi- 
tate relațională în care se impun asupra altora cu forța și sunt 
furioși atunci când li se impune o limită. Acești potenţiali abu- 
zatori se orientează în mod natural - inconştient — către falşii 
amabili ca să stabilească relaţii de cuplu sau de prietenie: pot 
astfel să se impună fără să riște opoziţia. Ţin oricum să preci- 
zez că această dinamică nu se instalează în ţipete şi agresivitate 
declarate. Sunt tiranii viclene pe plan intim, care nu fac valuri. 
În relaţiile amoroase, am văzut de nenumărate ori cupluri care 
incep o terapie într-un calm şi o distanță care prevestesc ceea 
ce eu numesc o stare de criză „rece”: dificultăţile existau de 
mult timp, dar s-a trăit în negare şi în lucruri nespuse. În acest 
climat în care schimburile se menţin într-o aparentă linişte, 
agresiunile sunt silenţioase și totuşi prezente. 

Îmi amintesc de un cuplu în care bărbatul avea o relaţie 
extraconjugală de câţiva ani; dezvăluirea bruscă a infidelității 

lui a creat o catastrofă care a tulburat-o dureros pe partenera sa 
Jocelyne, „amabila” cuplului. Nu a fost declarată nicio furie 
deschis; Jocelyne s-a mulțumit să propună timid o întâlnire cu 
un terapeut, ca să înţeleagă ce s-a întâmplat. Pe parcursul unei 
ședințe, în timp ce îi puneam întrebări asupra impactului emo- 
tional al acestui adulter, ea a calificat cu exactitate neînțele- 
gerea pe care a sesizat-o și tristețea imensă care a invadat-o. 
Niciodată nu a fost menţionată prezenţa furiei, care ar fi putut 
fi totuşi puternic legitimată în circumstanța dată. l-am atras 
atenția asupra acestei absenţe. Jocelyne a încremenit şi a afișat 
imediat o expresie nonverbală de perplexitate. Munca psiho- 
terapeutică a început deci lent, plecând de la un plan de 
intervenţie pe care l-am elaborat ținând cont de diferitele di- 
mensiuni de lucru, în principal interzicerea furiei, ca și lucru- 
rile nespuse şi impactul acestora pe mai multe planuri. Relaţia 
de cuplu ar fi fost diferită dacă anumite furii și anumite 
lucruri nespuse ar fi fost revelate în timpul mulţilor ani de 
viaţă în comun? Incontestabil, da. 

Furia este manifestarea emoţională a unei agresivități sănă- 
toase care asigură respectul față de sine şi de ceilalți și, pe 
ansamblu, supraviețuirea. Pentru a ne convinge pe deplin, tre- 
buie doar să privim din perspectiva tulburărilor depresive în 
care se instalează o persoană aflată la o distanţă întotdeauna 
mai mare față de viaţa proprie. Din cauza faptului că pulsiunile 
sale de agresivitate s-au stins progresiv, deprimatul este privat 
de această energie fundamentală de bunăvoință față de sine 
reprezentată de furie. Incapabil să-şi manifeste o furie ce îl pro- 
tejează de bombardamentele exterioare care îi fac viața dificilă, 
deprimatul capitulează: este complet asediat. 

Trebuie să avem forță şi să ne manifestăm furia atunci când 
este necesar, dacă vrem să ne protejăm fortăreaţa; dacă nu, 

abuzurile se multiplică și devine imposibil să luptăm împotriva 
agresivităților cotidiene de natură diferită. 

În pasivitatea lui, falsul amabil care se fixează în acest mod 
relațional devine un fals amabil cronic. Astfel, el blochează 
comunicarea și împiedică orice ocazie care îl poate conduce la 
o reglare a situaţiilor conflictuale. În acest fel, nicio rezolvare 
nu este sincer posibilă, deoarece raporturile intime sunt trăite 
pe un fond de victimizare. Trebuie totuși să fie vigilent: agresi- 
vitatea veșnicului amabil există de asemenea, dar ea se exprimă 
viclean în interzicerea furiei. Neintervenind pentru a purta 
povara dezvăluirii dificultăților sale, el lasă altuia partea deza- 
greabilă a situațiilor de rezolvat. O persoană construită pe plan 
psihologic va detecta această agresivitate silențioasă, va actua- 
liza strategia şi va termina relația. Dacă partenerul vede mai 
degrabă ceva bun în faptul că problemele nu sunt dezvăluite, 
această relație va putea dura mult timp, într-o ipocrizie reci- 
procă în care fiecare „știe” fără să spună niciodată. Această 
complicitate nesănătoasă poate trăi în paralel într-o muţenie 
înverşunată întreaga viață! 

Exploziile de furie 


acă unele persoane își interzic furia și nu au altă soluţie 

decât să o înăbuşe pentru a o exprima (!) — ceea ce vom 
vedea în a doua parte a cărţii —, altele trăiesc această emoție 
fără nicio reţinere, printr-un mod de agresivitate deschisă. În 
sine, agresivitatea este sănătoasă dacă permite să-şi impună 
clar limitele, să se facă respectată şi să ţină la distanţă orice 
persoană nedorită. În caz contrar, atunci când agresivitatea nu 
se sprijină pe aceste principii şi își are originea mai degrabă 
într-o invazie interioară incontrolabilă, ea este supradimensio- 
nată şi disproporţionată în raport cu evenimentul care a pro- 
vocat-o. 

Copilăria este perioada privilegiată pentru experimentarea 
emoțiilor și învăţarea exprimării lor într-un mod adecvat. 
Adulții care se află în preajma copilului ar trebui să joace rolul 
unor educatori înțelegători şi să-i arate cum să-și gestioneze 
emoţiile, dar mai ales e necesar ca aceste figuri de autoritate 
să-și cunoască ele însele propriul câmp emoţional. Cum această 

situaţie este rară, copiii învaţă greşit să-și înțeleagă emoţiile şi 
să le exprime. Ei fac fie ca părinţii lor, procedând astfel prin 
imitare („Părinţii mei ţipau mult”), fie invers, procedând în 
acest caz prin opoziţie, ca să nu semene cu ei („Lotul s-a petre- 
cut în linişte”). Odată ce copilul va deveni adult, niciuna dintre 
cele două strategii nu îi va oferi o bună gestionare a emoţiilor: 
cele două tipuri de acţiuni vor genera inevitabil dificultăţi rela- 
tionale care tulbură persoana. Frustrărilor emoţiilor trăite şi 
gestionate greşit în copilărie li se adaugă, în curând, cele gene- 
rate de cotidianul vieţii de adult. Furia se va manifesta astfel 
într-un mod inoportun, într-o comunicare verbală și nonver- 
bală excesivă, care va putea uneori să ducă la acte de violenţă. 

La persoanele profund rănite, repertoriul răspunsurilor 
posibile în faţa frustrărilor este foarte sărac. Oricare ar fi situa- 
țiile, emoţiile sunt trăite prin acest mod particular de furii vii, 
şi se consideră atunci că aceste persoane evoluează într-un 
mod patologic. Pentru a înţelege mai bine mecanismele din 
spatele furiilor îndreptate către ceilalți, vă invit să faceţi un 
studiu al lumii tulburate de furii explozive, de furii indirecte şi 
de hărțuitori de toate tipurile. 


0 pierdere totală a controlului 


Oricine este martor nu se îndoieşte de prezența furiilor explo- 
zive, deoarece ele sunt fără echivoc şi impresionează prin exce- 
sul exprimării lor. De obicei, sunt însoţite de semne verbale și 
nonverbale explicite, prin care fiecare îşi dezvăluie propria for- 
mulă: ridicarea vocii, potop de cuvinte, aflux de sânge la faţă 
(„a fi roşu de furie”), gesticulare, insulte, distrugerea obiectelor, 
eritem nervos (leziuni pe gât), urlete, vulgarităţi, lovituri etc. 

În exprimarea lui excesivă, colericul se străduie să fie văzută, 
fără niciun dubiu, nemulțumirea şi dezaprobarea lui. Și chiar 
dacă intenţia sa este lăudabilă - vrea cu orice preţ să fie înţeles —, 
o face atât de rău încât comportamentele sale nu inspiră decât 
neînțelegere, neîncredere, panică şi resentimente. Mizeria cole- 
ricului este dezamăgirea sa interioară: în graba de a se face 
înțeles, nu reușește decât să genereze distanţă. Colericul este 
propria lui victimă şi a pierderilor sale subite de control. 
Adesea, deşi nimic nu anunţa furtuna, o emoție puternică îl 
învăluie, o agitaţie internă bubuie ca un vulcan, iar erupția sa 
prevestește, eventual, ravagii. Asemenea unui bolid care aco- 
peră o distanță importantă într-un timp scurt, furiile explozive 
ating o intensitate spectaculoasă în câteva secunde. Odată 
atinsă culmea furiei, emoția şi-a atins apogeul, tensiunea a fost 
eliberată, iar colericul s-a liniștit. După această criză, reacţiile 
sunt diverse: unii se izolează, rușinaţi şi confuzi; alţii îşi cer 
scuze, umiliți de vină; alții încă rămân iritaţi până când cei din 
jur le vorbesc şi deschide din nou canalul de comunicare; în 
sfârșit, unii reîncep să vorbească pe un ton reţinut şi cu o atitu- 
dine care lasă să se creadă că nu s-a întâmplat nimic nicio- 
dată... Dar dacă colericul vrea să se şteargă repede cu buretele 
şi să diminueze gravitatea comportamentelor sale, cei care i-au 
suportat mânia nu sunt întotdeauna dispuşi să pretindă că fur- 
tuna este uitată şi fără consecinţe. 

Colericii distrug şi, chiar dacă cruţă în furiile lor unele 
bunuri materiale, ei îşi deteriorează sistematic relaţiile, indife- 
rent că este vorba despre cele cu membrii familiei sau despre 
cele sociale şi profesionale. În acest impuls necontrolat al dis- 
trugerii, ei se izolează, mai puţin atunci când persoanele care 
rămân aproape de ei nu se hrănesc cu un masochism psiholo- 
gic în care se complac în rolul de victime. Aceasta este pedeapsa 

fatală a colericului: fie va fi lovit de ostracizare („Nu vreau să 
am o relație cu unul care îşi pierde în mod periculos contro- 
lul”), fie va fi frecventat de oameni care își doresc să menţină 
disfuncţia relaţională („Mi-e frică de crizele tale de furie, dar 
acest lucru îl cunosc cel mai bine”). Fără o muncă reală asupra 
sa, într-un demers activ de introspecţie ghidată de un psiholog, 
o persoană invadată de bufeuri de furie nu va putea niciodată 
să aspire la relaţii armonioase; dincolo de aspectul relațional, 
cel mai rău este de a nu putea avea acces la pacea interioară 
legată de echilibru. 

Mai multe dimensiuni îl pun pe coleric cu totul în dezavan- 
taj. Una dintre ele este legată de pierderea contactului cu 
el însuși, care, dacă nu este conştient de ea, va deveni din 
păcate iremediabilă, asemenea daunelor ireparabile ale anumi- 
tor leziuni nervoase. Mulţi oameni se pierd în furiile explozive; 
într-o zi sau alta, acestea îi vor impinge să comită acte de vio- 
lenţă ale căror consecinţe nu se pot şterge. În cel mai bun caz, 
sunt părăsiți; în cel mai rău, ajung la închisoare! În aceste im- 
pulsuri dese de furie, colericii nu-şi mai aparţin şi luptă ei 
înşişi cu o forță care îi depășește de departe. Adesea, odată cu 
terminarea uraganului, ei se întreabă, demni de milă, ce s-a 
întâmplat și care este cauza acestei furii. Înţelegem cu uşurinţă 
spaima lor: atunci când nici ei nu simt semnele premergătoare, 
un vânt de furie se poate abate asupra lor și mătură totul. Ima- 
ginea mă face puţin să mă gândesc la drama și la confuzia epi- 
lepticilor şi la primele lor crize chiar înainte de controlul lor 
prin medicaţie; ar fi nevoie de mai multe crize înaintea uşurării 
și confortului. Eu îi percep pe colerici în funcţie de același han- 
dicap şi aceeaşi necesitate de a dobândi controlul, pentru a 
înceta definitiv propria lor suferință şi cea a anturajului lor. 

A învăţa să controlezi furia în copilărie 


O dimensiune esenţială interferează direct în gestionarea emo- 
țiilor colericului și îl împinge la explozii: lipsa controlului. Din 
acest punct de vedere, trebuie menţionat că stăpânirea emo- 
țiilor este o pricepere care se instalează în timp, mai ales pe 
parcursul anilor din copilărie. Sugarul, în primele momente, 
este doar pulsiune pură. Toată ființa sa este pe deplin orientată 
către satisfacerea nevoilor momentului. Mult timp el rămâne 
în acest aparent egocentrism când este observat în viaţa lui de 
zi cu zi, de exemplu înainte de biberoanele şi de primele mese 
cu mâncare solidă, în timpul perioadelor de joacă sau când 
trebuie schimbat etc. Un copil nu poate aştepta, iar nerăbdarea 
lui reflectă lipsa controlului emoțiilor care îl învăluie, până la 
punctul în care îl iau în posesie în întregime. 

În așteptarea care durează, un copil este frustrat şi regre- 
sează; este, de asemenea, ceea ce îi impune lipsa maturității 
psihologice a sistemului său nervos. Adesea, izbucnește și este 
in stare de criză, asediat de această energie cu care nu ştie ce să 
facă. Țipetele, plânsetele, expresiile sale nu sunt reținute, deoa- 
rece toată ființa lui se exprimă la maximum. Un copil este 
autentic în semnele sale de fericire şi de afecţiune. În aceeași 
măsură este prezent total în dramele și durerile sale. Deoarece 
este fundamental bun şi apără armonia familială, are această 
aptitudine nativă de a susține fragilitatea psihologică a părinţilor 
săi. Oricum, eu sunt întotdeauna fascinat de egocentrismul 
copiilor şi de exploziile lor de furie când simt o frustrare şi, în 
alte circumstanţe, de maturitatea lor atunci când părinţii lor au 
atât de puţină! 

Pe neaşteptate, într-o simultaneitate complexă a emoţiilor, 
copilul mic trece de la furia intensă la zâmbete sau la râsete, de 

la furtuna care bubuie la buna dispoziție a momentului. Această 
schimbare bruscă este efectul evident al unei delimitări care îi 
derutează adesea pe părinţi şi pe care o observăm, de aseme- 
nea, la adolescenţi. Într-adevăr, adolescenţa - această stare de 
fierbere hormonală care reprezintă trecerea de la copilărie la 
starea adultă — este o adevărată perioadă de cucerire a contro- 
lului, cu succesele și ratările ei. Astfel, adolescentul poate să 
surprindă prin spiritul plin de viaţă şi noua sa maturitate şi, în 
mod brusc, să se schimbe total, într-o furie explozivă care lasă 
anturajul stupefiat şi consternat. 

Când dezvoltarea emoţională a unui copil sau a unui ado- 
lescent nu este modificată de nevrozele parentale, acesta este 
liber să trăiască la întreg potenţialul perioadei sale de vârstă. 
Atunci este de datoria părinţilor să-l educe în ceea ce priveşte 
controlul emoţiilor, ca să-i arate cum să le stăpânească expri- 
mându-le într-un mod sănătos; în această lecție, părinţii îi 
transmit, în acelaşi timp, modul în care să se comporte în socie- 
tate. Repetat, pe parcursul multiplelor crize de furie, ar trebui 
liniștit, consolat, calmat. Prin această disponibilitate fizică şi 
psihologică, tânărul va primi mesajul de dragoste şi de atenție 
pe care i-l purtăm. În fermitatea lor binevoitoare, părinţii vor 
exprima în cuvinte suferinţele lui şi îi vor canaliza neîncrede- 
rile. Puțin câte puţin, copilul sau adolescentul va simţi profund 
că poate conta pe părinţii lui şi că există modalităţi de a spune 
pentru a fi ascultat. Când avem convingerea că suntem luaţi în 
considerare cu frustrările noastre, că suntem iubiţi în conti- 
nuare în ciuda vulnerabilităţilor noastre, mai avem nevoie să 
tipăm? Eu zic că nu. Am convingerea că aceasta este problema 
din centrul furiei. Neglijată, reprimată, interzisă şi pedepsită în 
copilărie, furia îşi caută o cale pe parcursul anilor ulteriori, 
uneori de-a lungul întregii vieţi, şi se exprimă pe ocolite; deci, 

ea nu va dispărea niciodată. Din contră, dacă reuşeşte în mod 
clar să-şi facă auzită vocea într-o exprimare sănătoasă și devine 
explicită, furia dispare. 

Este evident — deoarece ştim toţi acest lucru — că unii adulți 
funcționează exact în acelaşi mod de imaturitate al copiilor şi 
adolescenților care nu au învățat să-şi controleze impulsurile 
de furie. Când dificultăţile cotidianului reînvie frustrările nere- 
zolvate ale copilăriei, ei sunt loviți adesea de o nerăbdare care 
și-a atins deja limita atunci când a început să se exprime. 
Extrem de derutant pentru anturaj este instabilitatea reacțiilor 
lor. Astfel, o reacţie identică poate, de la o zi la alta sau chiar de 
la o oră la alta, să facă loc unor reacţii şi comportamente total 
diferite. Trebuie subliniat că această lipsă de coerenţă este anxio- 
genă, adică angoasantă, pentru anturaj şi în special pentru copii. 
Interogaţi despre acest lucru în psihoterapie, colericii care afi- 
șează acest profil își vor exprima uimirea cu privire la acest 
mecanism: „Mă recunosc în descrierea colericului exploziv și 
în instabilitatea lui, dar nu mi-am dat seama niciodată de asta. 
După mai multe şedinţe, vom ajunge sistematic la concluzia că 
sursele frustrării din cotidian nu sunt percepute la adevărata 
lor importanţă şi că această neglijenţă în soluționarea lor duce 
la explozii imprevizibile. 


Totul este un pretext pentru furie 


Colericul exploziv este o persoană care își supraapreciază 
capacitatea de asumare şi de asimilare a frustrărilor situațio- 
nale; aceste frustrări se adaugă celor din trecutul lui, deja pre- 
zente de mult timp în plan secund. În furiile lui, se enervează 
pe tot şi pe nimic, dar mai ales pe tot! Într-un astfel de exces, 
furia devine patologică. 

Pentru a-i înţelege drama și dificultatea vieții, imaginaţi-vă 
o persoană pentru care situaţiile cele mai inofensive ale vieţii, 
pe plan familial, social și profesional, constituie permanente 
iritări: temperatura nu este cea pe care și-o dorea, vecinul şi-a 
scos prea devreme maşina din garaj în dimineaţa asta, circula- 
ţia nu este suficient de fluidă, ținuta vestimentară a secretarei 
nu este adecvată, invitatul la emisiunea de radio „nu înțelege 
nimic, câinele latră lângă fereastra sa etc. Uneori, intensitatea 
exasperării sale o împinge să comită gesturi violente. Chiar 
dacă nu se adresează nimănui în mod special — sau întregii 
lumi —, colericul poate să se elibereze verbal atunci când este 
singur, de exemplu în mașină, unde se poate enerva și tipa. 
Poate, de asemenea, să zgâlțâie, să arunce sau să distrugă obiecte. 
lar acolo unde o persoană echilibrată nu ar acorda nicio aten- 
ție, colericul este exasperat şi nu are răbdare. În general, ceilalți 
îl incomodează, iar el este nesatisfăcut. 

În cuplu, violenţa apare adesea sub forma geloziei excesive, 
a posesivităţii și în comportamente care exprimă voinţa obse- 
sivă de „a găsi ceva. Când partenerul se află în altă cameră sau 
în altă parte, începe să-i scormonească viaţa privată şi intimi- 
tatea prin toate mijloacele posibile: caută în geantă sau în por- 
tofel, ascultă sau citeşte mesajele de pe telefon sau calculator, 
pune întrebări viclene, sună inopinat la serviciu sau la prieteni, 
provoacă diverse situații pentru a-l testa etc. Toate aceste com- 
portamente conduc, pe termen mai scurt sau mai lung, la acte 
de violenţe din ce în ce mai pronunţate. De la întrebările scurte 
din primele momente ale relaţiei de cuplu va trece, cu timpul, 
la adevărate interogatorii, pe care nimic nu pare că ar putea să 
le oprească. Celălalt se epuizează în încercări de reasigurare 
care eșuează sistematic, în ciuda orelor de justificări răbdătoare 
care se soldează, inevitabil, cu dispute însoţite de violenţă. Cu 

timpul, paranoia tipică a persoanei violente va depăși echili- 
brul partenerului; vom reveni mai târziu la acest lucru, în sec- 
țiunea care tratează violenţa furiilor explozive în cuplu. 


Trăiește furiile pentru a le elimina 


Un ultim element care afectează colericul și îl aduce pe terenul 
posibil al exceselor grave de comportament este acest mit foarte 
răspândit: „Trebuie să-ţi trăieşti furiile și să le elimini”. Nu sunt 
deloc de acord cu această afirmaţie și cred chiar că este o miş- 
care foarte periculoasă, care permite, eventual, să-ți justifici 
excesele. O clientă care lucra într-o agenţie de publicitate mi-a 
mărturisit recent că anturajul profesional i-a cerut să tolereze 
în mod explicit manifestările de furie ale unui anumit director 
al grupului creativ, dându-i-se de înţeles că aceste ieșiri erau 
rare. Mulţi oameni susțin ideea că furiile trebuie trăite, pentru 
că sunt simțite şi oferă ocazia unei eliberări emoţionale care 
reduce tensiunile. Astfel, evocăm frecvent, în relaţia de cuplu, 
caracterul benefic pe care îl are „cearta bună”; prin această 
expresie trebuie înțeleasă cearta cu intensitate puternică înso- 
tită de ţipete, insulte şi plânsete. O „ceartă bună” ar permite 
astfel să te eliberezi de lucrurile nespuse şi de frustrările acu- 
mulate şi să elimini tensiunile. În cele din urmă, partenerii din 
cuplu s-ar apropia cu o dorință reaprinsă şi, eventual ca o con- 
cluzie, și-ar oferi un raport sexual care uneori lipseşte de ceva 
timp... 

A trăi furiile în acest mod este absolut distructiv, iar gândi- 
rea care înconjoară această concepţie nu poate decât să agra- 
veze cadrul relaţiilor, atât pe plan amoros, cât şi pe plan amical 
sau profesional. Pentru a construi o relaţie sănătoasă, nu tre- 
buie să justifici anumite momente de furie, ci mai degrabă să 


78 ÎNŢELEPCIUNEA FURIILOR NOASTRE 


identifici prezenţa furiei și să găseşti un mijloc de a o exprima 
fără a distruge. Bineînţeles, în momentul în care furia este eva- 
cuată fără menajamente, există o eliberare, dar aceasta nu este 
decât iluzorie, deoarece nu este de durată. Foarte repede, frus- 
trările se fac simţite din nou și, odată cu ele, următoarele pusee 
de furie. Cercul vicios continuă: frustrare/ furie/ explozie/ ten- 
siune redusă/ eliberare... şi tot așa, din an în an, dacă nimic nu 
distruge acest model. 

Consecințele acestei spirale a distrugerii sunt multiple, deoa- 
rece ele ating direci respectul de sine al persoanei care suferă 
propriile furii în mod repetat. Ea simte, cel puţin intuitiv, că 
această invazie colerică îi afectează cotidianul şi o împiedică să 
trăiască în armonie şi linişte. Acest cerc vicios, în care ea este 
unul dintre actorii principali, o împinge până la marginile unei 
rușini repetate care nu face decât să mărească distanţa, deja 
începută, față de ea însăşi. Prin definiţie, colericul exploziv este 
antiteza persoanei bine poziționate și echilibrate. Acest decalaj 
interior forțează alimentarea unei imagini devalorizate și îi 
confirmă temerile: „Eşti fără valoare, distructiv, incapabil să te 
controlezi. Vei sfârşi singur”. Dialogul şi-l repetă de multe ori, 
mai ales când furia vine încă să facă ravagii. Atunci, în plină 
etapă de eliberare și de încetare a oricărei forme de furie, el 
devine complet realist în ce privește predispoziția sa pentru 
regresie. 

Colericul exploziv funcționează ca un hamster în roata lui: 
este prins într-o mişcare fără sfârşit şi fără sens. Astfel, chiar 
dacă constată caracterul inutil al furiilor şi exprimarea lor iden- 
tică într-un ciclu veșnic (frustrare/ furie/ explozie/ tensiune 
redusă/ eliberare), el continuă; nu pune niciodată la îndoială 
repetiţia comportamentelor sale și, în consecinţă, rezultatele 
sunt aceleaşi. Aceasta este problema lui, deoarece nu-şi pune 

întrebări asupra fundamentului furiilor sale tipice. Atât timp 
cât va avea convingerea fermă că furiile sale sunt justificate, că 
problema aparţine celorlalţi, că ieşirile sale colerice sunt accep- 
tabile pentru că îl ajută să reducă tensiunile interioare, că nu 
sunt consecinţe grave etc., colericul exploziv nu va scăpa nicio- 
dată de asta. Pista pe care ar trebui totuşi să meargă este în sens 
opus; aceea a responsabilizării şi a realismului onest: „Eu sunt 
autorul furiilor mele. Furiile mă condamnă la singurătate, deoa- 
rece nicio persoană sănătoasă nu va vrea să aibă o relaţie intimă 
cu mine. Fu am dreptul pe deplin să fiu nervos, dar îmi este 
total interzis să-mi exprim furia într-un mod exploziv, agresiv 
și violent. 


Să ne detaşăm de furia explozivă 


Colericul trebuie neapărat să înţeleagă că aceste crize de furie 
trăite într-un mod exploziv se consolidează negativ cu timpul 
și se impun apoi ca un tip de răspuns exclusiv în situații de 
frustrare. Într-adevăr, fiecare nouă furie explozivă devine astfel 
un răspuns reflex, condiționat în sine. Când acest mecanism 
este instalat, pentru colericul exploziv devine extrem de dificil 
să se detașeze de el. Putem, de altfel, să stabilim o analogie între 
această situaţie și deteriorarea cauzată de o boală psihică netra- 
tată: pe parcursul furiilor repetate, colericul exploziv riscă să 
devină un coleric cronic, și știm cât de dificil este de îngrijit 
medical, prin definiție, această cronicizare. Este, deci, impera- 
tiv să faci să dispară furia explozivă atunci când expresia ei este 
inadecvată și repetitivă. 

Mulţi colerici îşi pun întrebări asupra lipsei lor de distanță 
şi de anticipare în faţa izbucnirii furiilor lor. Care este cauza 
acestor ieşiri imprevizibile? Întrebarea lor conţine în sine un 

element de răspuns: aceste furii sunt explozive şi par a priori 
supradimensionate tocmai pentru că ele decurg din meca- 
nisme inconștiente. Adevărata provocare a colericului explo- 
ziv constă deci în dobândirea unei cunoașteri profunde a lui 
însuşi, pentru ca, în cele din urmă, să simtă apariţia primelor 
simptome ale unei furii imediate. Incontestabil, această identi- 
ficare precoce a furtunii interioare care se pregătește şi a explo- 
ziei sale bruşte nu se poate face fără o muncă intensă de 
introspecţie. Aşa cum sentimentul de iubire nu este suficient 
ca să iubeşti şi să reuşeşti să ai o relaţie afectivă, voinţa fermă 
de a domoli ieșirile de furie nu se concretizează fără o conştien- 
tizare majoră şi fără noi acumulări pe plan comportamental: 
handicapatul emoțional care este colericul exploziv va trebui 
să învețe din nou, cu umilinţa şi frustrările necesare, bazele 
comunicării. Trebuie să anticipeze că reeducarea se va face în 
durere; în ciuda caracterului său uneori demoralizant, menti- 
nerea unei munci psihoterapeutice începute oferă schimbări 
reale durabile şi acces la o adevărată libertate relaţională. 
Colericul exploziv care alege să rezolve această dificultate 
începând o psihoterapie se contruntă cu o adevărată dilemă în 
fața necunoscutului: „Cine sunt fără vechea mea piele de furie? 
Dar dacă vreau să năpârlesc, voi supraviețui acestei mutații? 
Care va fi viața mea după? Nu sunt pe cale să-mi fac iluzii asupra 
beneficiilor unei astfel de repuneri în discuţie?” Aceste între- 
bări sunt puse intens de colerici, dar remarc că sunt, în acelaşi 
timp, întrebările fundamentale ale oricărei persoane care alege 
să se angajeze într-un demers sincer de introspecţie. În cabine- 
tul meu, aud atât de des expresii diferite ale acestor îndoieli! 
Ele iau uneori cu adevărat o înfățișare de teroare. Unele per- 
soane chiar îşi imaginează, pentru o clipă, că se întorc la con- 
fortul lor fals de dinainte, știind totodată că nu mai dispun de 

o asemenea opţiune, știind totodată că aceasta ar putea să le 
compromită viitorul pentru totdeauna. Când îndoiala - foarte 
rezonabilă, într-adevăr - se instalează, ştiu că persoana din 
fața mea are nevoie acolo, imediat, de o anumită liniște, de 
forța de iubire necesară care îi va da încredere în primele con- 
vingeri legate de beneficiile directe ale psihoterapiei. Nu uit 
niciodată că interdicția părintească asimilată de persoana 
colerică în copilărie este să nu aibă dreptul de-a avea grijă de 
sine, mai ales dacă pentru acest lucru trebuia înnegrită imagi- 
nea părinţilor idealizaţi, şi deci de neatins. Astfel, când o per- 
soană devine în mod progresiv capabilă să înceteze a proteja 
imaginea parentală falsă, bunăstarea și pacea interioară încep 
să paveze drumul unei libertăţi în devenire. Resimţirea înce- 
putului fericirii este o adevărată experiență mistică, înălțarea 
adierilor punctuale de linişte care întăresc pozitiv existența 
unei vieţi intelectuale şi afective coerente. În sfârșit, individul 
devine, din punct de vedere psihologic, adult. 


Dezvăluirea violenţei familiale 


Această reflecţie asupra colericilor explozivi și a violenţei lor 
nu ar fi completă dacă nu aș aborda o dimensiune asupra căreia 
fiecare poate interveni: secretul care înconjoară violența fami- 
lială. Odată cu violenţa pe care o cunosc familiile, vine şi obli- 
gaţia de a păstra secrete actele violente și consecinţele acestora 
asupra fiecăruia. Nimeni nu trebuie să ştie — niciodată! - că în 
sânul acestei familii, sănătoase în aparenţă, se ascund abuzuri 
psihologice teribile. Chiar dacă dezvăluirea este interzisă şi 
amenințările consecinţelor cântăresc greu, este fundamental 
să îndrăznim să spunem şi să alegem bine persoana căreia îi 
spunem. Pentru unii, aceasta va fi un membru al familiei lărgite 

sau un prieten; pentru alţii, va fi, de exemplu, un polițist. Ori- 
care ar fi persoana aleasă, important este ca ea să existe: trebuie 
dezvăluit. 

Persoana care a suferit violenţa are nevoie de o susţinere 
intensivă, cel puțin un timp. Foarte des, eliberarea care decurge 
din dezvăluire este însoţită de sentimente amestecate de rușine 
și de învinovăţire; începe o nouă anxietate, cea a riscurilor care 
decurg. De fapt, orice persoană care are curajul să deconspire 
trebuie obligatoriu să fie asigurată în ceea ce priveşte validita- 
tea demersului său şi să primească încurajări pozitive. Abuza- 
torii continuă să acţioneze cu atât mai liber cu cât actele lor 
rămân ascunse. Este, deci, responsabilitatea noastră indivi- 
duală să fixăm în noi ideea de a nu deveni niciodată complicii 
tăcuți ai abuzatorilor acestei lumi și de a fi disponibili oricărei 
persoane din anturajul nostru care are nevoie de ajutor. Cred 
sincer că faptul de a încuraja deschis dezvăluirea poate dimi- 
nua enorm teama persoanelor care sunt victime ale abuzului şi 
poate avea un efect intimidant asupra abuzatorilor. Este, cu 
siguranţă, mai dificil să recurgem la violență dacă ştim că avem 
în fața noastră pe cineva care va avea curajul să ne denunțe. 

Furiile în intimitate 


Femeile şi bărbații care se condamnă fa celibat 


Multe persoane sabotează orice perspectivă de relație din cauza 
furiei care le parazitează interacţiunile sociale, în special întâl- 
nirile amoroase. Se organizează împotriva lor - împinse de un 
inconştient chinuit — să stingă sau să descurajeze flacăra oame- 
nilor care se apropie de ele. Rând pe rând, se prefac indiferente 
sau victime neliniștite ale celibatului la care sunt condamnate. 
Dacă le ascultăm, problema este strict a bărbaţilor: prea absenți, 
prea slabi sau prea puternici! Dacă îi ascultăm, problema este 
strict a femeilor: prea exigente, prea intolerante, prea disperate 
sau prea puţin afirmate ca personalitate! În mod inconștient, 
aceste persoane refuză relaţiile de iubire și „aleg” celibatul. 
Pentru a justifica această alegere aparent voluntară, persoa- 
nele respective formulează o multitudine de motive; susțin, 
astfel, o decizie care pare irevocabilă: ele nu au nevoie de un 
bărbat, ei nu-și sacrifică libertatea pentru o femeie, ele pro- 
voacă teamă bărbaţilor, ei nu sunt pregătiţi să întâlnească pe 

oricine, ele sunt satisfăcute cu rolul lor de mamă, ei au suferit 
din cauza femeilor veşnic nesatisfăcute, ele nu vor să impună 
un bărbat copilului lor, nicio femeie nu este la înălțime, ele 
sunt prea ataşate de locul de muncă, ei au o viaţă socială prea 
activă şi nu au timp etc. 

Bărbaţii trăiesc celibatul într-o dinamică specială. Cu aproape 
45% femei celibatare în Quebec (incluzându-le pe cele despăr- 
tite, divorțate sau văduve), situația socială actuală le plasează 
în poziţia de a alege. În Franţa, situaţia este întru totul compa- 
rabilă: celibatul se ridică la 47% la bărbaţi şi 53% la femei; 
această tendinţă se menţine în majoritatea țărilor occidentale. 
Astfel, bărbaţii și femeile pot cu uşurinţă să-şi multiplice întâl- 
nirile la infinit fără să-şi ia niciodată un angajament. lar asta 
fac mulți celibatari: ies, fac cunoştinţă, schimbă numere de 
telefon, dar nu merg mai departe sau trec rapid de la o relație 
la alta. Celibatarii sunt ușor accesibili; angajamentul pare să 
compromită mulțimea ocaziilor de întâlnire. Cu siguranţă, 
începutul vieţii adulte este o perioadă de experimentare sănă- 
toasă și dorită, dar oamenii care se instalează pe termen lung 
în acest stil de viață demonstrează mai degrabă o teamă-panică 
față de angajament. 

Numeroşi celibatari pun întrebări pentru a înţelege în cele 
din urmă criza vieţii lor amoroase, atunci când ei au atâtea de 
oferit şi primesc atât de puţin. Deşi au aerul unor oameni — 
femei şi bărbaţi - fericiți, mulți dintre ei se luptă în secret cu 
vidul afectiv care îi tulbură. Şi chiar dacă încearcă să se con- 
vingă de contrariu cu toată puterea, seara, singuri pe canapea, 
în fața cinei şi a unei emisiuni televizate neinteresante, visează 
la un cotidian cu cineva care va putea să-i iubească tandru. 

În spatele scuzelor deșarte care par să justifice celibatul, tre- 
buie mai ales să înțelegem o adevărată suferință la femei și 

bărbaţi, semnele mecanismului de apărare folosit pentru ate- 
nuarea conștientizării depline a unei realități interioare apăsă- 
toare: furia de a fi incapabil să trăieşti o relaţie intimă şi de 
durată. Astfel apar justificările și formele cele mai diverse de 
negare, deoarece, dacă nu se complac în scuzele lor, lipsa rela- 
țiilor amoroase va deveni absolut intolerabilă pentru ei. Ce se 
ascunde cu adevărat în spatele motivelor invocate pentru „ale- 
gerea” celibatului? Iată profilurile cele mai comune ale celor pe 
care îi întâlnesc cu regularitate în biroul meu şi care își pre- 
zintă celibatul ca fiind, pur şi simplu, inevitabil. 


Singuraticii 
Singuraticii trăiesc cu o imagine de sine depreciată. Nu au 
primit suficient privirea binevoitoare şi constructivă a părin- 
ților lor; în schimb, aceştia le-au transmis ideea - fie prin 
cuvinte, fie prin exemplul lor — că relaţiile de cuplu sunt pro- 
blematice şi chiar nocive. Astfel, celibatarii merg prin viaţă 
cu anumite idei a priori asupra relaţiilor bărbaţi-femei, care 
îi izolează. Apoi, în cele din urmă, într-un impuls narcisist, 
concluzionează: „Ceilalți nu mă merită, le închid ușa!” în loc 
de a-şi pune întrebări. 

În profunzime, nu au încredere în ei înșiși şi suferă de 
o serioasă problemă a respectului de sine. Întreţin o furie 
profundă împotriva eventualilor parteneri amoroşi, asupra 
cărora aruncă eşecul inevitabil al relaţiei de cuplu şi emoțiile 
negative asociate acesteia. Uneori, celălalt poate deveni un 
adevărat obiect al urii; această deplasare a emoţiei negative — 
care se adresează, de fapt, cuplului parental — le permite să-și 
tolereze suferinţa interioară. Totuşi, acești celibatari nu reali- 
zează niciodată în ce măsură plătesc pentru această furie care 

nu le aparţine, deoarece ei se privează de relaţii afective im- 
portante şi îşi sacrifică plăcerea și dulceaţa relaţiilor sexuale. 
Ştiu bine că partenerii amoroşi nu sunt toţi „zero'”; de fapt, ei 
trăiesc cu convingerea profundă că ei înşişi nu valorează nimic. 


Petrecăreţii 


Deviza petrecăreţilor este simplă: viaţa este prea scurtă ca să 
luăm lucrurile în serios. Ei abordează deci cotidianul cu o leje- 
ritate derutantă. Nimic nu-i afectează, nici măcar relaţiile amo- 
roase. Pentru ei, partenerii de dragoste sunt ca alcoolul sau 
țigările: îi consumă cu desfătare pentru creșterea intensității 
plăcerii. 

Aceşti celibatari lucrează fără mare pasiune, doar pentru că 
trebuie să-și asigure cheltuielile traiului zilnic. Banii le permit 
mai ales să-și ofere îndeletniciri plăcute, să-şi îngrijească 
look-ul și să plătească consumațiile în barurile pe care le frec- 
ventează sau la seratele la care participă; responsabilitățile și 
lucrurile serioase ale vieţii sunt exilate într-un viitor foarte 
îndepărtat. 

Petrecăreţii sunt foarte populari, deoarece compania lor 
este foarte agreabilă. Apoi, cu ei eşti sigur că nu vei avea niciun 
angajament. Efectiv, acești celibatari sunt dinamici, veseli, amu- 
zanţi și, chiar dacă sunt capabili să participe la discuţii şi să 
emită opinii foarte interesante, nu abordează niciodată subiecte 
care pot întuneca atmosfera. Buna dispoziţie şi umorul lor 
sunt comunicative, iar în preajma lor ceilalți se simt imediat 
seduşi. Pe de altă parte, ei primesc frecvent solicitări şi nu sunt 
prea selectivi: dacă ştim să-i distrăm şi să acceptăm fără ezitare 
pactul lor de non-angajament, se lasă ispitiți. 

În întâlnirile superficiale, zâmbetul lor dispare de îndată ce 
ies zorii, întunecat de întoarcerea la realitate; acolo, petrecăreții 
nu mai au chef să râdă sau să facă pe cineva să râdă. Își pierd 
tot interesul pentru persoana pe care au cunoscut-o cu O seară 
înainte şi aranjează repede să se debaraseze de ea. În întâlnirile 
mai importante, acceptă să trăiască o relaţie mai de durată — 
stabilind uneori mai multe relaţii în același timp -, dar în 
momentul în care partenerul le propune să treacă la o etapă 
care presupune un angajament mai mare, se opun, evocând 
„Clauza non-angajamentului, şi pun punct relaţiei. Se întorc 
astfel în refugiul singurătăţii lor, se odihnesc, îşi reiau viața 
cotidiană şi se recuperează până la următoarea întâlnire! 


Dominatorii 


Acest tip de celibatari are tendința să-i domolească pe even- 
tualii parteneri. Femeile care corespund acestui profil sunt 
adesea calificate drept „femei puternice”, dar mai degrabă tre- 
buie înțeles „prea puternice”. Acești celibatari nu se lasă abor- 
daţi uşor: ei afișează o independenţă totală şi fac dovada unei 
afirmări care atinge uneori agresivitatea; pe scurt, ei intimi- 
dează şi impresionează. În copilărie, au simțit des chinurile 
unui părinte supus (adesea mama) și ale unui părinte abuzator 
(adesea tatăl); copilul, fată sau băiat, s-a identificat mai degrabă 
cu părintele abuzator. 

Astăzi, scutul lor implacabil este adoptarea de comporta- 
mente şi atitudini de soliditate neclintită. Ei îşi transmit foarte 
clar mesajul: este interzis să încerci asupra lor orice formă de 
afirmare, deoarece o interpretează imediat drept dominare. 
Care este persoana care ar vrea să riște? Sau, femeile domina- 
toare sunt adesea foarte atrase de bărbaţi mutilaţi psihologic, 

care văd în ele continuarea unei relaţii simbolice cu mama lor 
copleşitoare. Evident, relaţia nu durează mult timp, mai ales 
dacă aceste femei se arată vulnerabile şi dacă îşi afişează nevoia 
de susținere. În ceea ce priveşte bărbaţii dominatori, ei sunt 
amanți perfecţi pentru partenere supuse, care arată un respect 
scăzut de sine şi o imagine de sine depreciată. 

Deoarece îşi multiplică eşecurile în același cadru relaţional, 
dominatorii se detașează complet de nevoile lor şi se conving 
că nicio persoană nu este suficient de bună pentru ei. Chiar 
dacă ocazional se află într-o relaţie, optează pentru un celibat 
înverşunat. În străfundul lor abandonează această dorință de a 
avea o relaţie şi trăiesc o luptă interioară între supraaprecierea 
autonomiei lor şi deprecierea legată de incapacitatea lor de a 
dezvolta relaţii intime. Bineînţeles, întrucât ei sunt percepuți 
drept puternici, nu vom şti niciodată nimic despre dilema lor, 
mai ales pretendentele lor! 


Independenţii 


Aceşti celibatari refuză să se deschidă eventualelor relaţii deoa- 
rece își spun că sunt extrem de ocupați. Ei cumulează activi- 
tăți, au o viaţă socială dinamică şi se implică atât de mult în 
viața profesională încât, odată întorși acasă, uneori mai târziu 
decât ceilalți, nu mai vor să vadă pe nimeni; își pun hainele 
cele mai confortabile şi își pregătesc o masă bună. În timpul 
liber, le place să facă sport, să primească prieteni în vizită, să 
plece în vacanțe, să-și planifice următoarele renovări ale casei 
sau să asiste la un spectacol în oraş. 

Cu o astfel de viaţă agitată, ce ar face ei cu un sau o parte- 
neră de viaţă? Chiar nu au timp pentru asta. De fapt, ei se orga- 
nizează excelent ca să nu lase niciun loc nimănui şi refuză uşor 

toate invitaţiile prea personale. Putem paria că, în refuzul rela- 
țiilor amoroase, independenţii pun în scenă protecţia perfectă 
împotriva oricărei încercări de intruziune sau de amestec. Se 
vor stăpânii absoluţi al întregului lor spațiu fizic şi psihologic. 
Îşi amintesc de o copilărie și o adolescență marcate de sufe- 
rinţă, în care erau captivi în hotărârile şi ordinele severe ale 
părinţilor. Odată deveniți adulţi, şi-au promis că această peri- 
oadă a dispărut definitiv. Independenţii sunt păstrătorii invin- 
cibili ai intimităţii lor, pe care nimeni nu o va putea niciodată 
stăpâni şi mai ales maltrata. 


Femeia-copil și eternul adolescent 


Femeia-copil şi eternul adolescent au acest lucru în comun: 
refuză pur şi simplu să crească. Femeia-copil speră răbdătoare 
că, într-o zi, va apărea prinţul ei şi îi va face viața o adevărată 
poveste cu zâne. Din păcate, copilăriile ei descurajează prea 
repede bărbaţii care o întâlnesc: merge cât este tânără, dar cu 
timpul frumuseţea ei păleşte lent, ca și numărul de pretendenți. 
Inevitabil, femeia-copil îşi pierde repede orice pasiune, orice 
interes pentru bărbaţii care o ridică la statutul ei de adult. În 
tabăra bărbaţilor, eternul adolescent, ca şi personajul său em- 
blematic, Peter Pan, abordează viaţa cu candoare, se luptă atât 
cât poate cu această idee că viaţa de adult nu este pentru el, mai 
ales nu imediat. Prin atitudinea lui boemă afirmă că, pentru 
el, nimic nu este cu adevărat fundamental: mâine, va vedea! 
Femeia-copil, eternul adolescent, amândoi fug de responsabi- 
lități deoarece acestea sunt surse de angoasă. Numai să încer- 
căm să-i aducem la obligaţiile cotidianului, la planificările 
necesare şi la angajamentele financiare și deja acest lucru îi 
deprimă. 

Femeia-copil şi eternul adolescent au integrat în copilăria 
lor eşecurile vieţii adulte, cu sacrificiile şi constrângerile sale. 
Au crescut, deci, într-un mediu familial apăsător şi deprimant 
şi se tem să-şi asume propria viață de adult. Preferă să rămână 
în copilărie şi să-i lase partenerului - puternic, de preferat - 
sarcina să aibă grijă de ei; în mod ideal, această persoană va 
trebui să le accepte imaturitatea. Dificultatea este că o persoană 
puternică pe plan psihologic va refuza să treacă peste lipsurile 
lor afective. Se văd astfel condamnaţi la singurătate sau la relaţii 
de cuplu nevrotice. 


Persoanele care au fobia sexului 


Pentru acești celibatari, întâlnirile nu sunt niciodată o pro- 
blemă; în plus, ei iubesc începuturile de relaţie. Primele rapor- 
turi sexuale sunt bune, în general, dar, dorinţa lor se stinge 
foarte repede; cu timpul, dezvoltă o adevărată fobie a relaţiilor 
sexuale. Curând, femeia nu mai suportă ideea să fie atinsă; 
dacă ar putea, eventual, ar accepta schimburile afective bazate 
pe mângâieri și sărutări, deoarece relațiile sexuale complete 
o dezgustă. Ea suferă de anatrodizie, o formă de frigiditate care 
se caracterizează printr-o absenţă a dorinţei sexuale. Nu este 
neapărat anorgasmică, dar dorinţa ei este complet absentă. Se 
întreabă adeseori de ce trebuie neapărat să integreze sexul în 
relaţiile amoroase. Fantezia ei: să anuleze corpul şi să nu existe 
decât spirite pure. 

Profilul bărbatului este cel al ejaculatorului precoce. Deși 
nu are nicio problemă pe plan psihologic, suferă de un adevă- 
rat handicap psihologic care îl face incapabil să-şi controleze 
ejacularea; nu este în deplina putere a sexului său şi a plăcerii 
pe care ar trebui să o provoace. Acești bărbați dezvoltă în jurul 

relaţiilor sexuale o indispoziţie profundă care se transformă în 
angoasă. Ei se panichează că nu sunt la înălțime, se simt stân- 
gaci, sunt complexaţi de corpul lor sau de mărimea penisului. 
Alţii, într-o mișcare vastă de negare, au chiar tendința să-și 
blameze partenerul, lăsându-l să înţeleagă că nu ştie să-l excite 
sau că ea nu este suficient de atrăgătoare. În toate cazurile, 
sexul devine o sursă vie de frustrare şi, puțin câte puţin, frec- 
venţa schimburilor sexuale se diminuează în mod dramatic; 
aceasta este moartea lentă a cuplului. 

În această fobie a relaţiilor sexuale trebuie văzută teama/ 
panica de solicitări de ordin sexual şi o respingere completă a 
libidoului. Crescuţi de părinţi care aveau ei înşişi probleme 
majore legate de sexualitate, persoanele care au fobia sexului 
au asimilat ideea că relaţiile sexuale sunt interzise, nesănătoase 
sau dureroase, oricare ar fi partenerul. Singurul mijloc posibil 
de a ieşi din această poziţie anxiogenă este celibatul. În această 
dinamică de evitare, nu vor face faţă niciodată furiei pe care le-o 
inspiră distrugerea vieţii lor sexuale și lipsa evidentă a plăcerii. 


Abstinenţii 

Lisa este o femeie frumoasă, de 47 de ani, împlinită pe plan 
profesional, cultivată şi bogată. Călătoreşte regulat și se bucură 
de un cerc de prieteni care îi oferă o viaţă socială activă și sti- 
mulantă; în plus, organizează des reuniuni la ea acasă. Mai 
mulți prieteni o percep ca pe o femeie cu calități deosebite şi 
nu înțeleg de ce nu are niciodată o relaţie. Unii s-au gândit deja 
că este lesbiană... Mulţi îi vorbesc cu regularitate despre băr- 
baţi care ar fi partide bune și despre amanți, oameni cu care, 
a priori, are aceleaşi afinități. Dar Lisa refuză sistematic acest tip 
de propuneri şi chiar se enervează uneori din cauza insistenţei 

anumitor persoane. Câţiva prieteni apropiaţi ştiu exact moti- 
vul refuzului ei în ce priveşte eventualele întâlniri amoroase: 
a ales abstinenţa. De 12 ani, Lisa nu mai are relaţii sexuale. 

Femei, dar şi bărbaţi, optează pentru abstinenţă, chiar dacă 
proporția este mai ridicată la femei. Majoritatea abstinenţilor 
au avut deja relaţii, uneori lungi de câţiva ani. După despărţire, 
au rămas celibatari sau în situaţia de părinte singur. A început 
atunci o perioadă semnificativă fără relaţii sexuale, chiar dacă 
le doreau cu ardoare. Apoi au început să viseze la asta ca la o 
fantasmă inaccesibilă, care s-a stins cu fiecare lună; s-au simţit 
astfel tulburați de lipsă, profund șocați de nedreptatea prin 
care treceau, răniţi în amorul propriu. Totuși, nu au tot ce tre- 
buie ca să satisfacă un sau o parteneră? Ei se întreabă, mai ales, 
ce au ceilalți în plus față de ei. 

Obsesivi când nu se gândesc decât la asta, complet debuso- 
laţi în cealaltă parte a timpului, celibatarii se pierd într-o baie 
de gânduri confuze care fierb în fantezia schimbărilor hormo- 
nale. Apoi, la un moment dat, hotărăsc să pună capăt acestui 
zbucium penibil şi prea perturbator: optează pentru abstinenţă. 
Astfel, decid să adopte total această condiţie pe care n-o mai 
puteau îndura. Or, trebuie văzut în această metodă radicală, în 
această alegere extremă, semnul unei decepții duble: cea de a 
vrea să fie într-o relaţie şi cea de a nu ajunge niciodată la ea. 
Dificultatea lor este astfel gândită ca să fie întoarsă în avantajul 
lor și să poată suferi mai puţin. Să spunem clar: abstinenţa nu 
le este impusă, ci ei o aleg de bunăvoie. 


Îngrijitoarea şi salvatorul 


Ea este regina cauzelor disperate, el este cavalerul viteaz. Misiu- 
nea lor în relaţiile amoroase este mereu animată de acelaşi 

obiectiv: să salveze partenerul care suferă. Pentru acest lucru, 
ei sunt pregătiţi să ofere tot - timpul, energia, bunurile, banii 
lor. În această spirală fără sfârşit a sacrificiului, ajung inevitabil 
la parteneri prea solicitanţi şi avizi, care iau de la ei tot ce se 
poate lua, clamând sus și tare că nu este suficient. Apoi, aceşti 
parteneri îi părăsesc. Atunci, ei vor reveni violent la această 
idee teribilă pe care o au despre ei înşişi: aceea că nu valorează 
NIMIC. 

Demult, au învăţat că trebuie să ofere fără rezerve ca să 
existe pentru celălalt. Tragedia este că, oricât s-ar epuiza prin 
sacrificiul lor, eşecul amoros apare constant. Când erau mici 
au fost neglijaţi pe plan afectiv de părinţi care nu se interesau 
de ei sau doar în mod vag, atunci când ei se conformau aștep- 
tărilor şi nevoilor acestora. Anii au trecut şi ei şi-au păstrat 
mereu această atitudine globală de hipergenerozitate în rela- 
tiile lor de prietenie, şi mai ales în cele de dragoste. Din păcate, 
ei atrag doar persoane cu nevoi, care, în narcisismul sau ego- 
centrismul lor, le oferă în schimb doar lipsă de respect şi sin- 
gurătate. 

Simţind că abuzăm de ei şi adoptând o poziţie de victimă, 
aceşti salvatori eterni îşi consolidează ideea unui singur reme- 
diu posibil: celibatul. Au avut grijă destul de cauze pierdute. 
Răspunzând mai mult suferințelor lor afective nerezolvate decât 
aspiraţiei lor profunde de a primi o persoană în viaţa lor amo- 
roasă, ei se protejează şi se închid. 

Eu repet des că celălalt nu este soluţia pentru dificultăţile 
noastre afective; el oferă cel mult ocazia de a creşte şi de a evolua. 
Soluţia este în sine, în accesul la această capacitate de a face 
față propriilor temeri. Celibatarii trebuie să se invite la o con- 
fruntare dreaptă, cea a întâlnirilor care au responsabilitatea să 
stabilească cum să se debaraseze de vechile scheme care îi 

condamnă la singurătate. Nu există reguli pentru trăirea rela- 
țiilor amoroase, dar fiecare ar trebui să aibă în sine voința de 
a-şi asuma riscul de a iubi şi de a fi iubit. 


Sexualitatea ca instrument al furiei 


Sexualitatea se trăieşte, se vorbește şi se discută într-un schimb 
deschis, în care fiecare trebuie să menţioneze fără ambiguitate 
ce-i place, ce nu-i place şi ceea ce, eventual, i-ar plăcea să expe- 
rimenteze. Așa cum mișcarea vieţii din noi evoluează în timp, 
şi sexualitatea se transformă. În acest sens, eu acord un loc 
fundamental autenticităţii şi beneficiilor sexualităţii în cuplu. 
Nicio relaţie de dragoste sănătoasă nu se poate instala în 
minciună şi lucruri nespuse. De exemplu, ar fi arogant din 
partea femeilor să creadă că ele reușesc pe deplin să-și înşele 
partenerul. Dacă o fac pe termen lung şi un bărbat crede, este 
doar pentru că şi unul, şi celălalt acceptă complicitatea în min- 
ciună; la fel cum putem rămâne într-un cuplu deşi fiecare ştie 
fără dubiu că nu mai există nicio flacără. Cu siguranţă, parte- 
nerul va avea nevoie într-o zi să simtă mai intens autenticitatea 
relaţiei sexuale și, împins de nevoia intrinsecă de a-şi valida 
virilitatea, va deveni disponibil pentru o nouă experienţă sexuală 
cu o altă femeie. Nu este acesta chiar lucrul de care se teme 
dintotdeauna femeia care se impune în relaţiile sexuale? 


Femeile care se forțează să aibă relaţii sexuale 


Ca să evidenţiez cum resemnarea trece prin refularea furiei, 
aș lua ca exemplu femeile care se forțează să accepte relaţii 
sexuale sau să adopte anumite practici sexuale (felaţie, sodomie, 

swinging etc.) în relaţia lor de cuplu. Cedând presiunii par- 
tenerului și convinse că refuzul le-ar pune în pericol relaţia, 
o proporţie semnificativă de femei nu se simt îndreptăţite să 


refuze avansurile sau cererile partenerului lor. Şi chiar dacă 


situaţia le inspiră furie și indignare, ele reprimă ceea ce simt - 
un sentiment care ajunge uneori până la dezgust -, își refu- 
lează emoţiile şi se conformează, resemnate, așteptărilor. 

Pentru mine, de la început, această dinamică relațională 
manifestă o violență dublă: cea a partenerului care impune 
relaţia sexuală şi cea a femeii care se constrânge. Astfel, cuplul 
pune temelia unei funcționări anormale, gravă şi nevrotică, în 
care unul impune, iar celălalt se supune, în care fiecare îşi 
garantează, în grade diferite, o doză reală de insatisfacţie; într-un 
astfel de context, cuplul este pus la grea încercare, iar longevi- 
tatea lui este puternic compromisă. 

De ce se forțează o femeie să trăiască acte sexuale care o 
dezgustă? De ce nu se revoltă? Care este interdicția ei? N-ar fi 
furioasă? Există două răspunsuri comune la aceste întrebări: 
teama şi o stimă de sine scăzută. Efectiv, din teama de a-şi 
pierde partenerul sau că el „se duce în altă parte, anumite femei 
acceptă relaţii și practici sexuale nedorite. Deși am putea crede 
că doar femeile dintr-o altă epocă, cu mult înainte de femi- 
nism, se găseau prinse în relații de cuplu abuzive, constat, în 
secretul consultaţiilor mele şi în rezultatele anchetelor asupra 
vieţii sexuale pe care le-am studiat, că, deşi s-au schimbat cau- 
zele, problema continuă: prea multe femei îşi impun încă resem- 
narea unei sexualități pe care nu ele o aleg. 

Înainte, femeile erau limitate la roluri domestice, cel de a face 
copii şi de a-i educa. Puțin școlarizate, limitate în drepturile lor 
civice fundamentale şi influențate puternic de religie, aveau 
foarte puţine puteri, acestea — inclusiv puterea sexuală — fiind 

de partea bărbaţilor. Drama acestor femei, în secretul căminu- 
lui, îmi inspiră cea mai mare compasiune şi mă tem că era 
foarte mică proporţia celor care aveau o adevărată plăcere 
fizică. Altă epocă, aceleaşi moravuri în cele din urmă, femeile 
din societățile actuale nu și-au integrat pe deplin dreptul la 
libertatea alegerii în sexualitate și își impun într-un mod maso- 
chist să sufere în tăcere, „ca să cumpere pacea!” ar spune unii, 
după expresia consacrată; această atitudine este masochistă, 
deoarece este vorba despre a suferi în resemnare. 

Pacea în cuplu nu se cumpără, nu se negociază şi nu trece 
cu siguranță prin violenţa în cotidian. Pacea se construiește 
prin respectul fiecăruia și cu voce tare. Trebuie să fii foarte 
rănit în construcţia ta afectivă şi să suferi de un respect de sine 
scăzut ca să te instalezi în comportamente pline de minciuni şi 
de lucruri nespuse, unde miza constă mai mult în ascunderea 
propriilor emoţii şi răspunsul la nevoile partenerului decât în 
protejarea propriilor nevoi. 

Cu siguranţă, există femei care au suferit prea mult din 
cauza unui partener agresiv şi înjositor, irascibil din cauza lipsei 
de sexualitate. Mulţi bărbaţi în biroul meu îşi justifică compor- 
tamentele invocând presiunea hormonală şi nevoia de evacu- 
are a tensiunilor interioare. Rămân adesea perplex în fața 
acestor justificări; punerea lor în discuţie oferă ocazia unei 
înfruntări animate. 

Femeile cad des în capcana sentimentului de eşec în rolul 
lor de parteneră, incapabile să acţioneze în concilierea mun- 
că-familie, fără să numere anii care trec și fluctuațiile hormo- 
nale gestionate greşit. Dar nu acestea sunt motivele profunde 
ale resemnării. Atunci când există insatisfacţie şi lipsa dorinţei, 
atunci când au loc solicitările abuzive, în loc să se conecteze la 
o furie legitimă şi sănătoasă, femeile resemnate capitulează şi 

acceptă solicitările. Unele dintre ele își permit câteva lacrimi în 
secretul momentelor de singurătate şi se aranjează ca nimeni, 
niciodată, să nu știe nimic despre mizeria lor conjugală. În 
această spirală a lucrurilor nespuse, a durerii și a tristeţii înă- 
buşite, se instalează distanța între parteneri și, odată cu ea, 
deteriorarea lentă și inexorabilă a schimburilor. Furia continuă 
și crește. 

Când o femeie îşi pierde respectul pentru propriul corp, îşi 
pierde şi capacitatea de a-şi exprima divergenţele. Totul este 
reprimat: atât furia, cât și exprimarea nevoilor. Femeia resem- 
nată navighează pe apele evitării, negării şi justificării. Prinsă 
în aceste mecanisme de apărare, ea se abandonează fără înce- 
tare ideilor false: confortul căminului ei, dependenţa financi- 
ară, bunăstarea prețioasă a copiilor să nu fie perturbată din 
cauza despărțirii, consolarea cu ideea că iarba nu este mai verde 
în altă parte şi că fiecare cuplu are dificultăţile lui. Femeia resem- 
nată îşi pierde identitatea pas cu pas şi devine din ce în ce mai 
străină sieşi. Astfel, ea nu mai știe deloc care este motivaţia 
pentru propriul proiect de viață; elanul ei vital este distrus. 

Toate femeile prinse în acest profil de resemnare mărturi- 
sesc în timpul şedinţelor de terapie cât de mult se tem că într-o 
zi vor ieşi la suprafaţă furiile distrugătoare din ele. Şi dacă nu 
vor mai fi capabile să le reprime? Şi dacă, brusc, digurile lor 
interioare nu mai rezistă? Înspăimântate, ele anticipează riscu- 
rile, puţine pentru ele, multe pentru copiii și pentru partenerii 
lor, pe care ar vrea să-i protejeze de furiile lor ruşinoase. 

Uneori, efectiv, într-un moment plin de suferinţă, aceste 
femei explodează, rar, într-un mod adecvat. Într-o situaţie de 
divergență cu partenerul care părea banală la suprafață, ele îşi 
ies din fire, spre uimirea tuturor — o femeie atât de drăguță! —, 
şi se tulbură aproape imediat din cauza dezordinii pe care 

o provoacă. Apoi, îşi revin, se scuză, se judecă dur şi relansează 
în interior, din nou, acest cerc vicios în care îşi impun tăcerea. 
Îşi coboară privirea, îşi schimbă părerea şi se umilesc, vinovate 
de a fi fost, brusc, prea vii. 


Femeile și bărbații resemnați 


Femeile resemnate își sacrifică o parte esenţială din energia lor 
vitală, literalmente înghițită de menţinerea unui control strâns 
al furiilor pe care nu trebuie să le exprime. Să-ţi impui repri- 
marea emoţiilor ca să nu-ţi pierzi partenerul înseamnă să te 
forțezi să mori puţin și să te condamni, pe termen lung, la o 
singurătate profundă. Cel mai rău este că toate eforturile lor de 
a controla sunt în zadar, deoarece resemnarea nu inspiră nicio- 
dată respect, cel mult dezamăgirea resemnatei și mila partene- 
rului. În cele din urmă, disoluția cuplului este inevitabilă. 

Resemnarea unei femei în sexualitatea sa relevă o formă de 
violență specială şi nocivă pe care nu o denunțăm suficient și 
care nu apare în paginile ziarelor: abuzul de putere şi violul 
conjugal. Este important ca femeile să înţeleagă — măcar pentru 
că multe dintre ele au constatat cu amărăciune acest lucru — că 
supunerea față de cererile partenerului lor nu a garantat nicio- 
dată menţinerea cuplului pe termen lung; din contră. Să spui 
nu unei relaţii sexuale este un drept absolut, o libertate de 
apărat, o integritate care nu se sacrifică pentru nimic. Să te 
subjugi relaţiilor înseamnă să tolerezi abuzul şi să-i acorzi par- 
tenerului puterea de a-l continua în timp. Cum să spui nu? 
Spunând sus şi tare da adevărului. 

Pe de altă parte, surâdem adesea la ideea că bărbaţii ar fi 
constrânși de femei în sexualitatea lor; tot așa cum îi privim 
condescendent pe cei care suportă violenţă conjugală din partea 

partenerului. Cu siguranţă, pe planul sexualităţii, problema- 
tica există mai puţin pentru bărbaţi, care, din cauza realității 
fiziologice, nu pot simula erecţia. Totuşi, înainte de a ajunge la 
această dificultate obiectivă, o mare parte dintre bărbaţi conti- 
nuă să aibă, o perioadă - chiar ani — relaţii sexuale cu parte- 
nera fără să o dorească; fantasmele sunt adesea inevitabile ca să 
se stimuleze şi se gândesc la alte femei în timpul desfăşurării 
relaţiei sexuale. 

Atunci când pierderea dorinţei bărbatului nu este abordată 
clar cu partenera în cauză şi tinde să fie disimulată în conti- 
nuarea relațiilor sexuale, trebuie văzută o tulburare psiholo- 
gică nereglată vizavi de mamă. La acest tip de bărbat, mama 
a fost o figură foarte autoritară, sau în orice caz dominatoare; 
atunci când era mic, a integrat această forță covârșitoare şi, 
odată cu ea, interdicţia de a spune nu. Pentru cuplurile anco- 
rate într-o astfel de dinamică, timpul este distrugător: bărbatul 
se va confrunta, progresiv, cu incapacitatea de a avea erecţie, 
mai întâi pe moment, apoi permanent. 


Refuzul relaţiilor sexuale ca pedeapsă 


Multe femei sunt rănite de comportamentele și atitudinile par- 
tenerilor; nu sunt fericite şi se simt neînţelese, neputincioase. 
Au făcut mai multe încercări stângace ca să-şi exprime indis- 
poziţiile, dar au fost respinse, disprețuite, ignorate. Partenerul 
de viaţă nu le-a acordat niciodată atenţia și recunoştinţa la care 
aspirau; unele au luptat cu mult curaj, altele au ţinut în ele, 
uneori pe parcursul a câţiva ani. Şi dacă cuvintele, țipetele și 
tăcerile nu sunt suficiente ca să-l facă să reacționeze, distanța 
va fi afirmată prin refuzul relaţiilor sexuale: acolo, cel puţin, 
partenerul nu va putea nega că ceva nu merge. Închise în furia 

lor, fiind private şi privând de sex, femeile se opun, se revoltă, 
reiau puterea: „Vom fi doi care suferim frustrarea!” 

Refuzul relaţiilor sexuale este o strategie la care recurg 
femeile care nu ştiu să se facă înţelese. Din ciudă, lipsite de 
ocupaţie, ele pedepsesc prin absenţa sexului. Această afirmare 
de sine stângace este măsura imaturităţii lor emoționale şi 
afective: iată cum deschid ele dialogul. Din păcate, dacă parte- 
nerul lor pune întrebări despre închiderea lor, ele nu ştiu mai 
mult pentru a-şi exprima nevoile lor contrariate. Sunt absor- 
bite de furia lor, nu renunţă la puterea pe care o au de a-l răni 
pe celălalt. Astfel, nu mai este vorba doar ca ele să fie înțelese, 
ci să facă rău, așa cum ele au parte de rău. Sunt rari partenerii 
perseverenţi care vor încerca să înțeleagă cu adevărat; mai mulţi 
vor fi cei care vor aștepta ca furtuna să se risipească, mergând 
în altă parte pentru a se satisface sexual. Evident, această dina- 
mică nu face decât să accentueze durerea distanţei. Niciodată 
un cuplu nu reușește să se înţeleagă într-o astfel de deficiență 
a actelor de comunicare. 

În niciun moment sexualitatea nu ar trebui să fie o monedă 
de schimb, de represiune și de constrângeri. Dar constat regulat 
în şedinţele de terapie de cuplu că, pentru a-și manifesta nemul- 
țumirea și opoziţia, unele femei își folosesc sexualitatea ca armă 
a furiei. Dar pe cine fac ele să plătească, de fapt? În loc să-şi 
spună clar tulburarea şi să păstreze un contact emoțional sănă- 
tos cu partenerul lor de viaţă, ele se închid psihologic și fizic. 
Fiecare pierde ocazia de a avea o discuţie sinceră orientată către 
bunăstarea comună și plăcerea reciprocă a unei apropieri fizice. 

Femeile furioase ar trebui să se exprime prin cuvinte, nu prin 
refuzul unui orgasm în doi. Bărbaţii ar trebui să respecte limitele 
femeilor şi să nu ezite niciodată să pună înainte necesitatea de a 
înțelege fluctuațiile dorinţei lor sexuale sau a partenerei lor. 

Sexualitatea este o formă subtilă de schimburi, un instrument de 
comunicare minunat, care poate fi ocazia apropierilor extrem de 
atrăgătoare pentru sănătatea fizică şi psihologică a cuplului. 


Violenţa conjugală 


Viaţa în doi este o experienţă afectivă minunată, dar este, de 
asemenea, terenul fertil al divergenţelor şi conflictelor, unde se 
dezvăluie fragilitățile emoţionale ale fiecăruia şi vulnerabilită- 
tile în ceea ce priveşte stăpânirea de sine. 

Cuplurile care au o problemă de violenţă conjugală ajung la 
psihoterapie cu certitudinea că au mai degrabă o problemă de 
comunicare. Înţeleg că poate fi nutrită o astfel de concepție, 
dar eu nu o împărtăşesc. Din punctul meu de vedere, violența 
în relaţia de cuplu - fizică sau psihologică - este, înainte de 
toate, responsabilitatea persoanei violente, care nu este capa- 
bilă să se stăpânească. Acest tip de violenţă arată o problemă 
majoră a controlului emoțiilor, a pulsiunilor şi a impulsurilor, 
și nu o problemă pe planul schimburilor de idei sau de cuvinte. 

Pentru a avansa în clarificarea acestei accepţiuni a violenţei 
conjugale, aș adăuga că oricare ar fi cuvintele schimbate într-un 
conflict, ele nu justifică cu nimic violenţa verbală sau fizică pe 
care o manifestă persoana colerică. Motivele profunde sunt în 
altă parte, dar bărbaţii violenţi rămân adesea prinși în justifi- 
carea primară, banalizând actele și deplina lor responsabilitate. 
În cuvintele lor se înțelege clar: „A meritat-o!” 


Pierderea controlului ca preludiu al violenţei 


„O palmă nu a omorât pe nimeni, spunea Stephane, în vârstă 
de 33 de ani. O palmă nu este totuși ca o lovitură de pumn. 

Căutăm să ne învinovăţim, noi, bărbaţii, din cauza presupu- 
selor noastre acte de violenţă. Dar trebuie să le vedeţi pe femei! 
Violenţa lor este mai subtilă. Vorbesc neîncetat, forțează limita 
şi nimic nu le poate opri. Apoi, încetează complet să comunice 
şi te fac să plăteşti refuzând raporturile afective şi sexuale." 

„Mi-am pălmuit femeia, mărturisea Claude, un bărbat de 
53 de ani, dar poate fi numărat pe degetele de la mână de câte 
ori s-a întâmplat în 15 ani de căsătorie. Nu cred că pentru asta 
pot fi considerat un bătăuș de femei. fi dau câte o palmă rar; nu 
o bat. Oricum, soția mea se apără întotdeauna când se întâm- 
plă așa ceva. 

Persoanele cu furie însoțită de violență exprimă tipic cât sunt 
de incapabile, în mijlocul furtunii, să-şi articuleze gândurile, să 
recurgă la cuvinte într-un mod inteligibil, pentru a se face înţe- 
lese. Agitaţia interioară este insuportabilă, ritmul cardiac se 
accelerează excesiv, ideile se amestecă, gândurile izbucnesc, 
confuze, şi nu se mai poate face nimic! Și această parteneră 
încuiată care nu vrea să înțeleagă nimic, care crede că încă are 
dreptate, care nu încetează să tacă sau nu încetează să vorbească, 
această parteneră care ameţeşte prin simpla ei prezenţă, tensiu- 
nea insuportabilă, neînţelegerea totală, suferința extremă a unei 
incapacități de comunicare, care îndepărtează întotdeauna mai 
mult. După cum spune clar Stephane în mărturia citată anterior: 
„Ele forțează limita. 

Ca psiholog, sunt interesat de o astfel de afirmaţie care 
revine regulat la bărbaţii violenţi sau la orice persoană care, 
brusc, ar fi fost împinsă - împotriva voinţei sale - să-şi piardă 
controlul de sine. „Forţează limita” a ce anume, de fapt? A ner- 
vilor, a răbdării, a resurselor, a sinelui? În câteva cuvinte, ceea 
ce înţeleg, în final, este expresia unei confuzii nemăsurate, 
intrarea într-o tulburare psihologică insuportabilă, trăită în 

cazuri de tensiuni interne extreme. Din punctul meu de vedere, 
este vorba despre o mare frică de inconştientul care aminteşte 
rănile din trecut, atunci când bărbatul violent nu era decât un 
copil iubitor. Așa cum spune, atât de bine, Bossuet: „După sufe- 
rințele morţii, să simţi ororile infernului”. În pierderea contro- 
lului, persoana cade în violenţa propriei copilării, cea pe care 
a suferit-o, neputincioasă, cea a rănilor repetate ale amorului 
propriu, a nedreptăţilor, a pedepselor excesive, a lipsei de apre- 
ciere, a autorității dure şi strivitoare. Identificat cu această 
violenţă, bărbatul violent o face să sufere pe partenera lui, 
încercare zadarnică şi disperată de recuperare a controlului 
unei perioade trecute care încă provoacă atâta suferință. 

La paroxismul disputei, este necesar ca tensiunile şi dure- 
rile să înceteze, acolo, imediat, trebuie să-l faci să tacă pe celă- 
lalt, în mod definitiv. Dar despre care „celălalt” este vorba cu 
adevărat? Atunci, dacă puterea cuvintelor nu este suficientă, 
rămâne cu siguranță cea a gesturilor, cea a loviturilor care, în 
cele din urmă, ar trebui să aibă mai mult impact. În furia sa 
puternică, individul care își loveşte partenera are sentimentul, 
cel puţin atunci când îl trăieşte, că acționează ca să oprească 
agresiunea pe care o suportă el însuşi. Acest apogeu nu se atinge 
fără să existe, în prealabil, semne premergătoare. Pentru ca 
partenerii să ajungă la asta, violenţa era deja instalată, pe furiș, 
în multe interacțiuni de agresivitate evidentă sau ascunsă. 


O dinamică relaţională a violenţei 


Într-un cotidian care se trăieşte doar foarte rar în armonie, 
cuplul cunoaște mai degrabă perioade de calm relativ care 
alternează cu perioade de crize violente. Chiar dacă partenerii 
nu au divergențe evidente, climatul tensionat este aproape 

permanent. Aceste tensiuni nu trec neapărat prin cuvinte, ci 
prin atitudini care jenează şi creează un disconfort fără echi- 
voc pentru persoana care suportă atacurile. În mod tipic, cole- 
ricul exploziv este un manipulator fin; el folosește strategii 
subtile care, eventual, cresc riscurile de explozie. De exemplu, 
face să pară că nu înţelege atunci când i se vorbeşte, nu răs- 
punde la anumite întrebări sau răspunde într-un mod evaziv, 
începe brusc să-și vorbească singur pe un ton explicit supărat 
sau trânteşte pe neaşteptate uşile, face zgomot cu bună ştiinţă 
manipulând unele obiecte, dă la maxim volumul televizorului, 
conduce mașina într-o manieră periculoasă sau la limita vieţii, 
se arată nerăbdător faţă de copii sau de un animal domestic 
etc. Pe scurt, vrea să ştim că este prezent şi nervos și-l lasă pe 
celălalt să întrevadă puterea forţei sale. Dincolo de cuvinte, 
mesajul este clar: „Fii atent ca această forță să nu se abată 
asupra ta!” Schimburile verbale și nonverbale au loc când într-o 
aparenţă de respect, când, mai ales în momentele de criză, în 
răceală, distanţă, agresivitate, lipsă de respect, tăceri prelun- 
gite, iritări, aroganță, dispreţ etc.; şi întotdeauna această incon- 
stanţă care generează tulburarea. 

Ţin să denunțţ falsa credinţă vehiculată în rândul oamenilor 
că nu putem vorbi despre violenţă în cazul în care integritatea 
fizică a unei persoane nu este atinsă. Astfel, ca să fiu explicit, 
n-am putea vorbi despre violență atunci când obiectele sunt 
aruncate sau distruse sau când loviturile de pumn lasă găuri în 
pereți, pentru că nimeni nu este atins fizic! Sunt siderat să aud 
persoanele violente făcând o astfel de distincție, dar, în plus, 
stupefiat că persoanele nonviolente o împărtăşesc. Urmărind 
cercetările despre violența conjugală, se pare că cercetătorii 
comunității internaţionale sunt de acord asupra dimensiunilor 
care o definesc. Astfel, violența în cadrul unui cuplu este un 

proces evolutiv pe parcursul căruia un partener exercită, în 
cadrul unei relaţii privilegiate, o dominare care se exprimă 
prin agresiuni verbale, psihologice, fizice şi sexuale. La aceste 
forme de violență conjugală legea canadiană a adăugat, în 1983, 
violența economică referitoare la controlul banilor. 

Obiectivul bărbatului violent este clar: să provoace dispute 
și conflicte, deoarece astfel își oferă ocazia de a da frâu liber 
mâniei și de a se simţi debarasat de tensiunile sale interioare, 
odată ce a trecut criza. Atunci când în cuplu începe acest ciclu, 
devine extrem de dificil de distrus, iar aceasta pentru că ar fi 
trebuit făcut foarte repede, de la prima manifestare de violenţă, 
de la care a trecut mult timp. 

Atunci când are loc un gest fizic de agresiune, de exemplu 
o strângere de braţ, o împingere sau o palmă, persoana agre- 
sată trebuie neapărat să acţioneze, chiar după criză, atunci 
când emoţiile sunt mai puţin vii, ca să impună o limită fermă 
şi care nu este negociabilă: „Nu-ţi voi mai accepta niciodată 
violenţa, iar dacă se întâmplă din nou, ruptura va fi definitivă 
și irevocabilă”. Odată ce interdicţia de agresiune este impusă în 
mod clar, este esenţial şi inevitabil ca fiecare să meargă să caute 
ajutor în terapia individuală sau în terapia de cuplu. 

Adesea, după lovitură, bărbaţii se înfăţişează în fața parte- 
nerelor plini de ruşine și de vină, mizerabili, cerându-și scuze: 
par complet convinşi de sinceritatea lor şi devin, în acelaşi 
timp, convingători! Multe femei cad în capcana ciclului scu- 
zelor repetate înainte să realizeze, în detrimentul lor, că aceste 
cuvinte frumoase nu rezistă la proba timpului. Încă o dată, 
intenţiile bune nu vor înlocui niciodată virtuțile actelor con- 
crete ale rezolvării: un bărbat violent are nevoie urgentă de un 
ajutor intens pe plan psihologic, în scopul identificării surselor 
vii ale furiei sale şi punerii la punct a mijloacelor conştiente de 

a o contracara. Nicio bunăvoință de încetare a unor astfel de 
comportamente, oricât de onestă și sinceră ar fi, nu poate fi 
suficientă ca să le facă să dispară pentru totdeauna. 


Când violenţa este verbală și psihologică 


Am stabilit că violenţa conjugală are loc într-o succesiune de 
pierderi ale controlului excesive și repetate. În mod obiectiv, 
această violenţă se traduce în principal prin furii evidente care 
vizează atingerea integrităţii fizice a partenerului. La început, 
şi împreună cu astfel de acte de violență manifestate, apare 
întotdeauna o altă formă de violență, animată de asemenea de 
furie: violenţa verbală şi psihologică. Precizăm că dacă vio- 
lenţa fizică este însoţită sistematic de violența verbală şi psiho- 
logică, ultima poate exista în anumite dinamici relaționale fără 
violența fizică. Violenţa verbală și psihologică a fost studiată 
doar recent, deoarece este mai dificil de înțeles. Datorită explo- 
ziei studiilor asupra subiectului ca urmare a lucrărilor reve- 
latoare ale psihiatrei şi psihanalistei franceze Marie-France 
Hirigoyen, criteriile de definire sunt mai bine stabilite, dar 
rămâne încă de precizat ce calificăm astăzi drept hărțuire 
morală și psihologică. 

O remarcă importantă: cu singurul scop de a ușura textul, 
folosesc masculinul ca să vorbesc despre „hărțuitor”, dar tre- 
buie să se înțeleagă că termenul se aplică atât bărbaţilor, cât 
şi femeilor: hărţuirea psihologică se regăseşte la ambele sexe. 
Te invit să adaptezi subiectele următoare în funcţie de reali- 
tatea ta și a celor pe care îi cunoști. 

Dacă o palmă este, incontestabil, un act de violenţă, cuvin- 
tele pot fi obiectul interpretărilor multiple. Tonul, contextul şi 
efectul pe care îl vor produce asupra persoanei căreia îi sunt 

destinate determină caracterul lor violent. Ele creează, mai 
ales, o indispoziţie profundă persoanei căreia îi sunt adresate 
și, prin repetiţie, pe o lungă perioadă. Acest disconfort puter- 
nic este în sine principalul factor care permite determinarea 
prezenței violenţei verbale şi psihologice. Miza este astfel sepa- 
rarea adevărului de fals, a hărțuirii perverse de simpla diver- 
genţă de opinii. Şi dacă intenţia nu este de a provoca necazuri 
celuilalt - cum pretinde adesea hărţuitorul psihologic —, este 
responsabilitatea lui să ia în considerare efectul negativ pe care 
îl produce interlocutorului și să-l facă să dispară. 

Acest lucru este valabil şi pentru glumele ofensatoare pe 
care unele persoane le fac în anturajul lor. Acestea se simt jig- 
nite când sunt dojenite. „Am spus asta ca să râdem, protestează 
ele. Tu chiar nu ai simţul umorului!” Din nou, să restabilim 
lucrurile: dacă o glumă nu ne face să râdem ci, mai rău, ne 
răneşte, efectul este complet ratat şi este exact opusul primei 
intenţii presupuse. Să fim clari: adevărata intenţie era de a răni, 
într-o agresiune deghizată, iar obiectivul a fost atins! Nu numai 
că există agresiune, dar, într-o ultimă încercare de manipulare, 
agresorul/manipulatorul caută ca interlocutorul să se îndo- 
iască de sentimentul său și să reducă la tăcere disconfortul lui 
interior, banalizându-l. În cele din urmă, acesta va ajunge la 
concluzia că efectiv îi lipseşte umorul. lată exemplul perfect de 
violență verbală și psihologică animată de o furie profundă rău 
canalizată. 

Am convingerea că, în lipsa agresiunilor fizice, anumite 
cupluri se pierd mai ales în violenţa verbală şi psihologică latentă 
care caracterizează un climat de hărțuire morală. Deoarece 
partenerii nu se cunosc suficient pe plan psihologic - indivi- 
dual sau unul pe celălalt —, ei riscă să se afunde în apele tulbu- 
rate de furiile nerezolvate. Astfel, nemărturisite şi refulate, aceste 

furii rămân foarte prezente, rar în câmpul conştientizării 
depline, şi mai ales în cel al profunzimilor inconștientului. 
Chiar ascunse în inconștient, ele continuă să se exprime în 
acţiuni distrugătoare ale cotidianului, care se impun fără să fie 
înțelese. Frustrările acumulate abia sunt controlate şi reapar 
mai mult atunci când nu bănuim, în forme mai mult sau mai 
puţin subtile de hărțuire psihologică. Dacă suntem de acord că 
trebuie să reacționăm la violenţa conjugală de la semnul primei 
imbrânceli, afirm că ar trebui la fel de mult să ne îngrijorăm de 
orice violenţă verbală sau psihologică de la primele fraze asa- 
sine şi de la primele tentative de hărţuire. Dar, în plus, trebuie 
să dispunem de instrumentele necesare pentru a le demasca! 

lată deci câteva piste ca să te ajute în acest sens, pornind de la 
strategiile recurente împotriva violenţei verbale şi psihologice 
pe care le folosesc regulat pentru cuplurile care mă consultă. 


Mizele psihoterapiei de cuplu 


Ca regulă generală, persoana din cuplu care începe consultația 
psihologică o face pentru un motiv esenţial: nu-i mai convine 
relația. Flacăra de la început nu pare să fi supravieţuit evoluţiei 
dinamicii dintre parteneri. Persoana care doreşte consultaţie 
este și cea care resimte intuitiv că ceva nu merge. Ea are nevoie 
să valideze, graţie unei priviri exterioare şi a competenţei psiho- 
logului, acest disconfort serios pe care îl resimte şi să înveţe 
să-l clarifice, să-l califice şi, eventual, să-l înlăture. Am putea 
atunci să fim surprinşi că persoana care comite agresiuni ver- 
bale şi psihologice acceptă consultaţia. Nu neapărat, deoarece 
hărțuitorul este convins că psihologul îi va da dreptate şi că el 
va reuși să-l manipuleze pe acesta așa cum știe să-și manipu- 
leze partenera. 

Îi revine deci profesionistului rolul de a-i ajuta pe partenerii 
de cuplu să-și identifice intenţiile profunde în psihoterapie, în 
special, şi în interacţiunile lor, în general. Adesea, atunci când 
hărțuitorul este demascat, reacțiile sunt puternice, emoţiile sunt 
uneori violente, iar psihologul trebuie să știe să potolească 
acest moment exploziv care destabilizează, ca să readucă sigu- 
ranţa în biroul de consultaţii şi să încurajeze partenerii în pro- 
cesul lor terapeutic. Să nu uităm că, în rolul lui imparţial, 
psihologul trebuie să-şi orienteze intervenţiile către accesul la 
autenticitate al fiecăruia fără să judece natura acestei autentici- 
tăți, mai ales dacă unul dintre parteneri trebuie să facă față rea- 
lităţii dure a violenţei sale. Ghidaţi în comportamentul lor, 
partenerii pot să înțeleagă progresiv, cu mai multă finețe şi dis- 
cernământ, partea lor de responsabilitate în dinamica pe care 
au construit-o treptat împreună. 

Lyne, una dintre clientele mele, mi-a mărturisit: „Ştiu că 
avem cu siguranță o problemă de comunicare, deoarece, atunci 
când nu suntem de acord, fiecare rămâne fixat în poziţia lui. În 
general, acest lucru se termină printr-o dispută în care parte- 
nerul meu ţipă, mă insultă şi stă apoi îmbufnat câteva zile. 
Sunt gata să înţeleg greşelile respective, dar un lucru este sigur: 
nu vreau să mai continui să trăiesc într-un astfel de mediu, să 
suport violenţa lui Philippe”. 

De la început, ceea ce Lyne a exprimat prin cuvintele ei este 
că natura relaţiei cu partenerul a devenit discordantă față de 
concepţia ei de cuplu. Ea pune în discuţie chiar fundamentul 
acestui angajament. Aşa cum vom face în ședințele ulterioare 
cu partenerul ei, te invit să-ţi pui întrebările următoare rapor- 
tându-te la propria relaţie: 

«+ Mă simt bine în relaţia mea de cuplu? 

e De ce îmi convine? Prin ce anume corespunde valorilor 
mele? 

+ Am un sentiment profund de fericire alături de partenerul 
meu? 

e Această relație îmi oferă posiblitatea de a evolua? 

e Sunt pe deplin liber să-mi exprim divergentele? 

e Partenerul meu este deschis şi interesat să le asculte? 

e Discutăm într-un mod constructiv sau discuţiile duc 
regulat (sau aproape) la dispute? 

e Aleg să nu zic nimic, ca să evit lungi argumentări inutile? 

e Mi-e teamă de reacţiile partenerului meu? După părerea 
mea, reacţiile lui sunt abuzive sau violente? 


E de la sine înţeles că, pentru a întocmi un bilanţ corect şi a 
stabili un dialog, trebuie luate în considerare şi răspunsurile 
partenerului de viaţă la aceste întrebări. 

Din momentul în care o relaţie de cuplu îl plasează pe unul 
dintre parteneri într-un disconfort care continuă, este momen- 
tul să se exprime acest lucru, pe de o parte pentru a oferi ocazia 
unei schimbări cu siguranță necesare, pe de alta pentru ca dis- 
confortul să înceteze, iar dinamica să treacă la un alt nivel de 
maturitate. Or, în ciuda intenţiilor bune ale unuia dintre parte- 
neri, atunci când se instalează violenţa verbală și psihologică, 
cel mai adesea într-un mod perfid, toate încercările de rezol- 
vare sunt perturbate, pentru ca dominarea și controlul să fie 
menținute, chiar întărite. 


Hărţuitorul controlează 


Violenţa verbală și psihologică începe sistematic de la un impuls 
puternic al controlului. În dezechilibrul său interior, hărţuitorul 

îşi instalează hegemonia prin atacuri directe sau indirecte 
asupra a ceea ce constituie baza identității partenerei, în spe- 
cial înfățișarea ei. Astfel, el se poziţionează ferm în ceea ce pri- 
vește aparenţa sa şi modul în care aceasta ar putea fi percepută 
de către ceilalți: hainele, coafura, machiajul, greutatea etc. Pentru 
a-şi ţese pânza, va exprima, puţin câte puţin, în traiul zilnic, 
comentarii asupra a ceea ce este acceptabil și ceea ce nu e. 
Foarte repede, se va ajunge ca celălalt să obțină aprobarea par- 
tenerului/a celui care decide, ca să evite remarcile calomni- 
oase, umilitoare și scandaloase. Prin definiţie, partenerul care 
preia astfel controlul ţinutei vestimentare se așază într-o pos- 
tură de despot. În ansamblu, acesta este cuvântul de ordine: el 
știe mai bine decât victima lui ceea ce este potrivit! 

Din acest punct de vedere, o clientă îmi descria relaţia pe 
care tatăl ei, Yves, în vârstă de 62 de ani, o avea cu partenera 
lui, Sylvie, de 58 de ani. Atunci când surorile lui Sylvie îi ofe- 
reau acesteia haine, spunându-i că îmbrăcată aşa este drăguță, 
ea nu-şi permitea să le poarte înainte să i le arate lui Yves. Îna- 
inte de a le accepta, voia neapărat să știe care este părerea lui. 
Foarte natural, ea spunea că hainele trebuie să treacă prin fața 
„comitetului Yves” pentru aprobare! 


Hărţuitorul cere o disponibilitate totală 


În violenţa lui verbală şi psihologică, hărţuitorul se va folosi de 
tot ce ştie ca să-i dicteze partenerei sale comportamentele pe 
care el le consideră acceptabile sau nu. În ansamblu, ei îi va fi 
interzis orice comportament care nu se potriveşte cu ideile 
partenerului, de multe ori preconcepute, lipsite de logică și 
incoerente. Într-un astfel de context nesănătos, el înţelege că 
oricât de mare ar fi bunăvoința partenerei de a evita conflictele, 

acestea sunt inevitabile. Cu cât trece timpul, cu atât ea se izo- 
lează şi devine prizonieră a acestei spirale a izolării pusă în 
aplicare de partenerul ei; nu are de ales decât să rupă legăturile 
cu reţeaua ei socială. 

Paul şi Juliette, amândoi trecuţi de 30 de ani, au venit să mă 
consulte pentru o problemă precisă: Juliette era epuizată de 
cererile continue ale lui Paul. Dimpotrivă, acesta considera că 
cererile lui erau pe deplin legitime, mai ales dacă Juliette îl 
iubeşte cu adevărat. „Paul îmi cere neîncetat noi semne şi 
dovezi de dragoste, spune ea. Am făcut tot ce este posibil ca să 
mă adaptez cererilor sale, dar nu este niciodată satisfăcut 
(plânge). Chiar nu mai pot” „Toate acestea din cauza Face- 
book-ului, răspunde Paul binevoitor. l-am cerut să refuze să răs- 
pundă tuturor bărbaţilor care încearcă să intre în contact cu 
ea. Acum că i-am spus-o, dacă ea ar face totuși asta aş conside- 
ra-o drept o lipsă de respect față de mine..." 

După aceste cuvinte, am avut o muncă terapeutică lungă, în 
care am abordat respectul limitelor, al intimităţii şi al libertăţii 
fiecăruia. Evident, pe parcursul terapiei, am descoperit foarte 
repede că cererile lui Paul nu aveau legătură numai cu persoa- 
nele cu care Juliette ar putea eventual să comunice, dar şi cu 
cele din anturajul ei. Paul avea o părere bine ancorată despre 
prietenele, sora, părinţii, membrii familiei lărgite, colegii ei de 
muncă etc. În ansamblu, nu îi aprecia şi considera că Juliette ar 
trebui mai ales să-şi consacre timpul relaţiei cu el. Paul nu era 
pe deplin mulţumit nici atunci când petrecea ziua cu Juliette, 
chiar dacă rămâneau acasă şi fiecare se ocupa de treburile lui. 
Ceea ce îl făcea în special fericit: ca partenera lui să fie dispo- 
nibilă pentru el tot timpul! Cu trecerea anilor, Juliette i-a acor- 
dat mereu mai mult spațiu şi drept de a-i supraveghea intimitatea. 
Ea şi-a redefinit relaţiile cu anturajul ei până le-a diminuat în 

punctul în care aproape că nu mai există. S-a depersonalizat și 
se simte epuizată. 


Hărţuitorul lipsit de sensibilitate 


Intensitatea furiei hărțuitorului îl rupe complet de emoţiile 
victimelor sale. Scopul lui este de a supune, oricât l-ar costa pe 
celălalt. Egocentric, el se caracterizează în special prin indife- 
renţa și lipsa evidentă de sensibilitate față de partenera lui. În 
fond, ceea ce trăieşte sau simte ea nu contează, mai ales dacă 
acest lucru dăunează realizării dorințelor și satisfacerii nevoilor 
sale. Nu este deloc conștient de impactul negativ al comenta- 
riilor lui şi de greutatea tensiunilor pe care le provoacă în rela- 
ție. Cu cât victima se apără, cu atât el își dublează eforturile ca 
să o constrângă. Când ea se plânge, este disprețuitor şi arogant. 
Dacă ea refuză să-i satisfacă dorinţele, se enervează și devine 
agresiv. lată un exemplu. 

France şi Etienne, care formează un cuplu la 30 de ani, şi-au 
vorbit de mai multe ori în timpul zilei şi au lăsat să se înţeleagă 
că seara, acasă, vor face dragoste. Etienne este foarte excitat 
din această cauză. Din păcate, o problemă majoră de ultim 
minut îl obligă să rămână câteva ore peste program. Dezamă- 
git, o sună pe France să o anunţe de situaţie. Ar trebui să ajungă 
acasă în jurul orei 21, spune el. Ea îi mărturiseşte atunci că ziua 
ei a fost foarte obositoare şi că se va culca devreme. „Pot să te 
trezesc când vin?” — o întreabă Etienne. France ezită, apoi îi 
răspunde: „Da, dar nu după ora 22, chiar sunt extenuată. 

În cele din urmă, Etienne ajunge acasă în jurul orei 22:30 şi 
încearcă să o trezească pe France, care deja doarme profund. 
insistă, dar nu rezolvă nimic, ea nu se trezeşte. Se bagă în pat 
lângă ea şi începe să se masturbeze viguros. France se trezește 

în sfârşit şi realizează brusc ceea ce se întâmplă, dar nu zice 
nimic. Atunci când explică situaţia în terapie, precizează cât 
de mult s-a simţit rănită şi nerespectată. Îl întreb pe Étienne 
ce crede despre comportamentul lui. Vrednic de milă, îmi răs- 
punde: „Eram furios”. 


Hărţuitorul sau gelozia patologică 


Gelozia este un sentiment care apare în mod curent în interac- 
țiunile umane. Toţi aspirăm să primim afecțiunea celorlalţi, 
să ne simțim iubiţi şi chiar preferați. Dar dacă există o gelozie 
care se înscrie în normalitate atunci când este trăită pe moment 
și dispare uşor, există o alta care se caracterizează prin atât de 
mult exces încât o numim „gelozie patologică”. Aceasta este cea 
care îl priveşte direct pe violentul psihologic. Având o mare 
neîncredere în sine, el are în mod constant dubii. Acţiunile lui 
în relaţia cu partenera sunt orientate către nevoia sa continuă 
de a fi asigurat. El a împuternicit-o să-i crească stima de sine 
demonstrându-i zilnic că el este alesul. Astfel, i-ar fi plăcut ca 
ea să nu fi întâlnit niciodată alţi bărbaţi înaintea lui și nu suportă 
ca ea să evoce o relație amoroasă trecută. Vrea să fie singurul şi 
unicul, cel care îi satisface toate dorinţele. 

Relaţia amoroasă a unui astfel de cuplu este construită pe 
un paradox grav: el se îndoieşte enorm de puterea lui de seduc- 
ție, dar are o relaţie cu o femeie care atrage privirile. Violenţii 
psihologici au de fapt tendinţa de a se apropia de femeile atră- 
gătoare și seducătoare. În plus, ţinutele vestimentare pe care le 
preferă pentru partenera lui sunt întotdeauna strălucitoare, 
uneori chiar provocatoare, suficient ca ea să nu treacă neob- 
servată. Și chiar dacă reacționează cu intensitate la privirile 
aruncate asupra partenerei sale, este satisfăcut, deoarece acest 

lucru îi flatează narcisismul: ea este un obiect evident dorit, dar 
este a lui şi doar lui îi aparţine! 

Atunci când gelozia patologică își atinge paroxismul, băr- 
batul violent pe plan psihologic nu poate tolera ca partenera 
lui - posesia lui — să-l părăsească și să fie atinsă de altul. Tră- 
iește această situaţie ca pe o agresiune formidabilă împotriva 
lui şi ca pe un afront la adresa virilităţii sale. Violentei verbale 
şi psihologice i se adaugă uneori violenţa fizică; acest tip de per- 
soană devine, astfel, o adevărată bombă cu ceas. Dacă explo- 
dează, are loc o dramă conjugală: îşi împinge partenera și/sau 
copilul la moarte şi eventual se omoară; doar aşa poate accepta 
că nu va mai fi a lui: ştiind că ea nu-şi va împărţi viaţa cu alt- 
cineva. În acest sens, filmul documentar al regizorului Joël 
Bertomeu, Lamour qui tue, la care am participat, ilustrează 
real și cu sensibilitate problematica acestor bărbaţi: nevoia de 
control, pierderea contactului cu realitatea, depresia ascunsă, 
furia şi violența lor asasină. 

Gelozia excesivă nu este doar caracteristica bărbaţilor, dar 
ea se manifestă diferit la femei și nu se referă la aceleași îndo- 
ieli profunde. Femeia geloasă vrea să fie sigură că este aleasă şi 
apreciată pentru ceea ce este. Preocuparea ei majoră constă în 
aparenţa ei fizică: ea se evaluează continuu în rapori cu alte 
femei care, bineînţeles, toate sunt rivale de combătut și de bătut. 
Idealul ei: o lume mai puţin centrată pe înfăţişare și pe impu- 
nerile modei. 

Invazia emoţională care o tulbură este automat declanșată 
de toate activităţile sociale. Astfel, din momentul în care a ieșit 
din casă cu partenerul, radarul ei intră în funcţiune. Ea sca- 
nează mediul imediat şi observă unde se fixează ochii bărbatului 
ei. Dacă îl prinde că privește o altă femeie - indiferent că este 

adevărat sau fals —, începe interogatoriul. Caută să determine 
ce are cealaltă şi ea nu. Chiar dacă partenerul încearcă s-o 
liniștească, nu rezolvă nimic: ea îl tratează drept mincinos, îl 
acuză de ce este mai rău, adoptă un ton dispreţuitor şi revoltat. 
Convinsă că partenerul o va părăsi, are sentimentul că singura 
posibilitate de a-l păstra este să-l controleze ca pe un câine pe 
care îl ține în lesă. Evident, un bărbat dezvoltat pe plan psiho- 
logic o va părăsi inevitabil, în timp ce un bărbat mai puţin dez- 
voltat va rămâne într-o relaţie care se va consuma într-un 
context al disputelor neîncetate. 

Atunci când partenerul nu este cu ea, geloasa patologică 
pune în mișcare comori de imaginaţie pentru a urmări even- 
tualele minciuni. Acesta este semnul hărțuirii ei: pune între- 
bări, creşte numărul apelurilor telefonice zilnice, ca să verifice 
coerenţa programului său; poate merge până la a intra în con- 
tact cu prietenii sau colegii lui de muncă și să verifice concor- 
danța informaţiilor; poate, de asemenea, să scormonească în 
buzunarele și portofelul partenerului ei, să caute urme de 
parfum, să examineze hainele ca să găsească pete suspecte, 
să citească sau să asculte mesajele de pe telefonul lui etc. 

La apogeul bănuielilor ei, investigația se transformă în ame- 
nințări directe: se dezlănţuie, plânge, devine violentă verbal, 
uneori isterică. Unele se simt incapabile să-și părăsească parte- 
nerul, altele îl părăsesc imediat fără alte formalități, chiar dacă 
îşi doresc exact contrariul; cel puţin, ele preiau controlul aces- 
tui sfârșit de relaţie pe care îl ştiu iminent. 

Prin această atitudine excesivă, geloasa patologică caută să-şi 
atenueze teama teribilă de a fi abandonată, care i-ar confirma că 
nu contează și că nu are valoare. Dar, menținându-și aceste 
comportamente, ea îşi întreţine în aceeași măsură temerile și 

durerea, deoarece nimic nu reuşeşte niciodată să o liniștească 
sau reuşeşte foarte puţin. Suferința este cea care îi poate ocupa 
tot spațiul mental de gânduri obsesive: vrea să știe dacă parte- 
nerul îi este fidel. În momentele sale de criză intensă, ea nu mai 
este în măsură să-şi asume sarcinile zilnice şi poate, eventual, 
să se îmbolnăvească psihic. 


Hărţuitorul ameninţă 


Violenţa este un instrument al furiei, energia vie a furiei pentru 
a constrânge și obține; este arma privilegiată a hărţuitorului. 
Atunci când se manifestă prin cuvinte, hărțuitorul recurge la 
ea regulat, ca să exprime amenințări de orice fel, pe care le va 
pune sau nu în practică. Trebuie, totuși, să înțelegem că nu este 
nevoie să se treacă la fapte pentru a intimida și constrânge. Pe 
de altă parte, amenințările dure sunt adesea mai eficiente decât 
însăşi executarea lor. Orice merge: abandonul, luarea copiilor, 
bătaia, suicidul, moartea etc. Hărţuitorul o lasă mereu pe par- 
tenera lui să înțeleagă că ea are puterea să-i facă fericiţi şi că 
fericirea lor se bazează pe ea: dacă nu-l provoacă şi se confor- 
mează nevoilor și aşteptărilor lui, vor trăi o relaţie idilică. Ea 
trebuie neapărat să persevereze! 

Evident, partenera încearcă în zadar să se dedice și să se 
ofere total acestei relaţii; partenerul îi va arăta întotdeauna ceea 
ce nu a reușit sau ce ar fi putut să facă mai bine. În cazurile grave 
de hărțuire, bărbaţii și femeile hărţuite sunt atât de confuzi 
încât îşi atribuie toată greutatea responsabilităţii eșecului rela- 
tiei lor. Etectiv, ei sunt acum complet convinși de întreaga lor 
responsabilitate şi cred că ei sunt vinovaţi că nu au ştiut să-și 
facă partenerul fericit. 

Este nevoie de multă muncă de psihoterapie pentru a-i ajuta 
să iasă din acest raport de dependenţă pe mai multe planuri: 
să-i facem conştienţi că au fost victimele unui hărțuitor, să-i 
liniștim învățându-i să relativizeze partea lor de responsabili- 
tate şi să-i facem să înţeleagă de ce s-au aflat într-o astfel de 
situaţie, ca să nu mai ajungă aici. 

Furia ca instrument de manipulare 


Simularea furiei 


După cum am văzut înainte, unele persoane își refulează furia, 
îşi interzic să o exprime, se simt forțate să o reprime, temân- 
du-se de consecinţele inevitabile: o întorc împotriva lor şi își 
suprimă emoţiile, ca să nu sufere şi ca să evite riscul iremedia- 
bilului. Furia este astfel înăbușită şi se transformă, în orice cir- 
cumstanţă, într-o obligaţie de amabilitate. Alte persoane își 
manifestă furia zgomotos, în explozii bruște pe care nu le pot 
stăpâni. Absorbite de emoția care creşte în ele, îşi pierd contro- 
lul şi se exprimă printr-un potop de cuvinte şi de gesturi, com- 
binând puternic verbalul și nonverbalul, ca să transmită mesajul 
exacerbării lor. Furia este astfel observabilă, fără echivoc în 
ceea ce priveşte natura ei agresivă şi poate chiar, în funcţie de 
amploarea lipsei de măsură, să ducă la violență. 

În fața anumitor crize de furie, am putea să ne înșelăm cre- 
zând că suntem în prezenţa unui coleric exploziv, dar acești 
colerici nu sunt decât în aparență explozivi! De fapt, dacă 

colericul exploziv îşi pierde complet controlul, mai ales în expri- 
marea furiei lui, nu este deloc cazul la altă categorie de indivizi 
pe care eu îi numesc „falşii colerici”. 

A priori, falsul coleric îşi anunţă furia, deliberat şi fără ambi- 
guitate: persoana care îi suportă furia puternică ştie aceasta 
fără nicio îndoială. Să nu încercăm, mai ales, să refuzăm să ne 
supunem, deoarece la cea mai mică provocare, cerul se întu- 
necă imediat şi are loc lovitura de stat! Brusc, colericul pare să 
se enerveze, își justifică neîncetat cererile și nu se opreşte din 
revendicări până când interlocutorul lui nu abdică, mai ales 
pentru a readuce liniștea și a atenua criza mai repede. Astfel, 
de la însufleţirea teatrală — adică isterie —, falsul coleric trece la 
calmul plat, în sfârşit satisfăcut că a obţinut ce-şi dorea. 

Anturajul rămâne adesea fără cuvinte în faţa acestui vulcan 
care ameninţa pe toate fronturile printr-o explozie violentă şi 
care s-a risipit în câteva secunde. Evident, în acest context, 
investiția emoțională excesivă a situației și exagerarea reacției 
sunt aparente. Unii se lasă prinși în plasa falsului coleric şi se 
conformează cererilor abuzive. Alţii, mai greu de impresionat 
și mai puternici în interior, reușesc să nu cadă în capcana forţei 
și furiei lui false. Ei se distanțează şi, observând obiectiv, impun 
o limită fără echivoc care opreşte orice exces. Sunt lipsiți de 
empatie şi de compasiune? Deloc. Au spontan atitudinea potri- 
vită, deoarece au înţeles intuitiv că erau în prezența unui cole- 
ric care latră, cu siguranţă, dar care nu va mușca niciodată! 
Aceștia nu vor prezenta interes mult timp falșilor colerici. 

În această formă a furiei îndreptată violent împotriva celor- 
alţi, colericul alege deliberat să-şi afişeze mânia, pentru a obține 
puterea asupra interlocutorului său. Această comportare se va 
aplica diferit în funcţie de vârstă şi de interesele momentului: 
o criză pentru o bomboană în copilărie, o criză pentru a cere 

o relație sexuală în viaţa de adult; în consecinţă, putem spune 
că toate pretextele sunt bune și toate cererile posibile pot pro- 
voca o criză. Obiectivul principal: a împiedica orice opoziție 
a celor care intră în contact cu el. Acest tiran practică furia 
precum un virtuoz al instrumentului său muzical. Falsul cole- 
ric este de fapt un manipulator fin, care simulează furia. Cum 
a devenit expert în arta dezorganizării calculate? 


Tiran, apoi fals coleric 


Falşii colerici au dobândit acest mod de funcţionare devreme 
în viaţa lor. Ca să înțelegem mai bine, este nevoie să ne întoar- 
cem în copilăria falsului coleric, pe vremea când era doar un 
puștan adorabil. Să plecăm mai întâi de la faptul că apăr orice 
persoană gata să-i condamne pe acei copii care deranjează 
neîncetat prin comportamentele lor de opoziţie și prin plânge- 
rile lor veşnice: nu ne naştem tirani, ci devenim! Trebuie men- 
ționat mai întâi că nu toţi copiii care au capricii sunt copii 
tiranici. Astfel, există zile în care cererile copiilor sunt atât de 
frecvente încât părinții nu reușesc să le satisfacă, dar acest 
lucru nu este îngrijorător. Toţi avem, eventual, zile mai neplă- 
cute decât altele, în care suntem asaltaţi de cererile tinerilor 
noştri; acelaşi lucru se întâmplă şi în cazul copiilor. 

Pe parcursul dezvoltării, copilul trece prin etape succesive 
în care caută, puțin câte puţin, să se afirme tot mai mult, mai 
ales de la 18 la 24 de luni. Pentru că este încă la început, această 
afirmare de sine este adesea suprainvestită și se manifestă prin 
momente de încăpățânare: egocentric, copilul nu renunţă! 
Pentru părinți, există adesea perioade dificile, deoarece aptitu- 
dinile pe care şi le-au edificat în ultimele luni de educaţie nu 

mai funcționează. La frustrarea copilului, trebuie adăugată 
acum cea a părinţilor, confruntaţi în competențele lor, pertur- 
baţi în echilibrul cotidianului lor. 

Dar în ce moment putem începe să ne gândim că puştiul 
devine tiranic? Atunci când afișează în exces comportamente 
de exasperare: își loveşte părinţii sau pe ceilalți, își distruge 
jucăriile, este violent cu animalele, ţipă sau plânge mult, nimic 
nu pare să îl calmeze etc. Este important, de asemenea, să se ia 
în considerare niște parametri, precum durata în timp şi carac- 
terul cumulativ şi repetitiv al acestor comportamente. Evident, 
prin agitația pe care o creează în sânul familiei și în împrejurul 
lui în general, copilul îi mobilizează enorm pe adulți. Uneori 
părinţii chiar își reorganizează viața de zi cu zi, pentru că îi 
anticipează crizele; se tem de reacţiile lui intempestive. Atunci 
când dinamica familială a devenit, de asemenea, anxiogenă, 
știm că, indiscutabil, copilul a reuşit să-și însușească puterea 
părintească: autoritatea a trecut acum de partea lui. Copilul 
tiranic este atotputernic: dacă vrea, cere... şi obține! 

Atunci când ambii părinţi sunt prezenţi în educaţia copiilor, 
fetele și băieţii pot deveni tirani. Totuşi, am observat că în 
cazul mamelor singure, tirania apare mai mult la băieţi. Într-o 
schemă pe care am putea-o califica drept oedipiană, puştiul îşi 
asumă rolul tatălui, până ajunge să îl aibă, chiar de la o vârstă 
foarte fragedă: el este acum iubitul, protectorul și autoritatea 
casei. În acest context, mamele resimt controlul unui astfel de 
fiu, care le interzice - prin cuvinte şi prin acte - orice relaţie 
amoroasă nouă. 

Aceeași disfuncţie familială va exista, în oglindă, la taţii 
singuri şi fiicele lor. Dacă tatăl este supraprotector şi își lasă 
fata să ia locul mamei acum absente, el deschide terenul unei 

ambivalenţe care creează un climat incestuous pe plan psiho- 
logic; fiica va deveni soţia perfectă. La fel, va fi extrem de dificil 
pentru ea să accepte o nouă parteneră amoroasă a tatălui, 
deoarece aceasta va fi percepută inevitabil ca o rivală. În acest 
sens, cred că taţii trebuie să se ferească, mai ales când fiica este 
mică, să-l facă pe copil să-și asume treburi casnice, în special, 
care o proiectează precoce într-un rol „prea” de adult; și mai ales 
să-i interzică accesul în patul lor. Îi invit deci pe bărbaţi să-şi 
dovedească autonomia față de aceste sarcini, făcându-și fiica să 
coopereze punctual în măsura capacităților asociate vârstei sale, 
niciodată peste. Taţii sunt cei care preiau responsabilitatea şi tre- 
buie să continue să-şi exercite autoritatea parentală. 

Pentru părinţii singuri, e de reținut că, dacă frontierele rela- 
tionale şi rolul fiecăruia în sânul familiei nu sunt puternic sta- 
bilite, riscul copilului de a intra într-un decalaj emoţional prin 
care va încerca să-i interzică părintelui să-şi refacă viaţa este 
mare; pentru acest lucru, el poate recurge la strategii diverse 
bazate mai ales pe şantaj emoţional. 

Pentru a evita ca un copil să se afunde progresiv în tiranie, 
este clar că e nevoie de un cadru educaţional echilibrat. Bine- 
înțeles, este delicat să fixăm reguli precise ale acestui „cadru 
educaţional echilibrat”, deoarece educaţia unui copil nu are o 
rețetă pe care să o urmăm. Profit de această observaţie ca să fac 
o mică digresiune. 

Îi avertizez pe părinţi asupra nesiguranţei care apare dacă au 
încredere oarbă în sfatul profesioniştilor educaţiei. O spun des, 
și mai insist încă o dată: părinţii rămân adevărații specialişti ai 
copilului lor. În acest sens, am rămas stupefiat recent în faţa unei 
reclame difuzate pe un canal de televiziune american. Era vorba 
despre o metodă de educare promovată de un psiholog care 

folosește abordarea comportamentală. Acesta garanta părinţilor 
care aveau dificultăţi cu copiii lor că, datorită metodei sale, îşi 
vor rezolva problemele. „Cel puţin un minut pe zi” — scria în 
slogan. Evident, metoda era rambursată integral dacă nu aducea 
beneficiile așteptate! Pentru a evita căderea în plasa acestui gen 
de publicitate mincinoasă şi a mizeriei sale evidente, părinții şi 
profesioniștii psihologiei trebuie să dovedească modestie în 
materie de educaţie; dacă nu, părinții riscă să se abuzeze de ei, 
iar psihologii să comită greșeli de etică şi de deontologie. Putem, 
în mod rezonabil, să evităm greşelile majore, asumându-ne pe 
deplin faptul că nu există educaţie perfectă. 

Într-o educaţie sănătoasă şi liniştitoare pentru copil, părinţii 
vor „îndrăzni” să impună limite și deci să accepte să se opună 
ferm, dacă este nevoie. Cu siguranță, copilul va reacționa la 
acest afront, dar va învăţa, în acelaşi timp, că nu poate să facă 
doar după capul lui - ca în viața de adult, pe deasupra. El nu va 
avea altă alegere decât să se conformeze principiilor educaţio- 
nale ale părinţilor. Când aceste principii nu sunt abuzive, ele 
permit copiilor să se structureze şi să se pregătească adecvat 
pentru viaţa în societate. 

Atunci când un copil devine tiranic, trebuie inevitabil exa- 
minate modalităţile educative aplicate de părinţi, nu pentru a 
le blama - mai ales pentru că avem nevoie de ei pentru a repara 
situaţia —, ci într-un mod constructiv, pentru a înțelege ce lip- 
seşte şi-l împiedică pe copil să-şi găsească locul său adevărat în 
sânul familiei. Din acest punct de vedere, două cazuri se regă- 
sesc aproape sistematic: fie părinţii sunt prea permisivi, inca- 
pabili să spună nu copilului, fie părinţii sunt supraprotectori şi 
satisfac nevoile copilului chiar dacă acesta nu le-a formulat. În 
cel mai rău dintre cazuri, ei cumulează două tipuri de dificultăți. 

Felix, 23 de ani, tiranul care nu vrea să facă nimic 
Drept exemplu, voi cita situaţia părinților lui Felix: aceștia au 
venit să mă consulte în legătură cu „fiul lor, care a încetat să 
mai facă ceva, potrivit exprimării lor. Mi-au explicat cât erau 
de dezamăgiţi de Felix „al lor” în vârstă de 23 de ani, care, la 
20 de ani, şi-a abandonat, în același timp, serviciul pe care-l 
avea cu jumătate de normă și cursurile pe care le urma la zi. Pe 
parcursul ultimilor trei ani, și-a petrecut majoritatea timpului 
dormind: se trezea pe la prânz, mânca, se aranja, se ducea să se 
întâlnească cu prietenii și își ocupa serile și nopțile distrân- 
du-se, în principal jucând poker. Venea acasă dimineaţa şi 
mergea să se culce atunci când tatăl lui se trezea să se ducă la 
muncă. I-am chestionat pe părinţi despre natura intervențiilor 
pe lângă fiul lor pentru a încerca să remedieze situaţia. lată ce 
mi-au mărturisit: 

— Nu accept ca soţul meu să se supere pe Felix, mi-a spus 
doamna, deoarece atunci când ne confruntăm cu fiul nostru 
acesta se revoltă şi nu putem obţine nimic de la el, ca atunci 
când era mic. 

— Sunt de acord cu soţia mea. Confruntarea nu serveşte la 
nimic. În același timp, îmi fac griji pentru el. Când vine acasă 
dimineaţa, miroase adesea a alcool și ţigări. Sper că măcar nu 
se droghează! 

— Prefer să folosesc calea blândă, adaugă soţia lui. Când se 
trezeşte, masa este mereu gata, astfel el este binedispus și pot 
să-i vorbesc. Într-o zi, i-am spus că ar fi timpul să-şi reia studi- 
ile. Mai întâi, a refuzat în mod categoric, spunându-mi că nu 
mai este interesat de ele şi că nici n-are mașină ca să poată 
merge la cursuri. Am profitat de ocazie şi, în ciuda rezistenţei 
soțului meu, l-am convins în cele din urmă să-i cumpere o 

maşină; Felix mi-a promis atunci că-şi va relua studiile. Astăzi 
se plimbă cu o frumoasă mașină de lux, pe care i-am oferit-o 
de ziua lui. 

— Dar în ce privește studiile sau munca? am întrebat. 

— (Puțin jenată, reia.) Vedeţi, am făcut acest aranjament cu 
el acum... trei ani! 

Astăzi, el se plimbă mereu cu maşina, iar noi continuăm să 
plătim. Fiul nostru nu încetează să ne spună că în curând îşi va 
relua cursurile sau îşi va găsi de lucru, dar timpul se scurge și 
el nu schimbă nimic în ritmul său de viaţă. 

— Această situaţie începe să ne deranjeze serios, adaugă 
domnul, dar este singurul nostru fiu şi nu mai ştim ce să facem. 
Încă de când era copil n-am reușit niciodată să-i impunem 
ceva, nici să-i refuzăm ce-şi dorea. Atunci când încercam să ne 
susţinem punctul de vedere, făcea crize care nu se mai sfârşeau. 
Trebuia să cedăm, ca să se calmeze, chiar nu aveam altă variantă. 

Aceste cuvinte ilustrează perfect faptul că, deși bine inten- 
ționaţi, acești părinţi şi-au pierdut demult controlul sănătos 
asupra copilului lor. Astăzi, fiul lor are 23 de ani; micul tiran 
a devenit mare! De ce ar alege el să facă studii sau să aibă un loc 
de muncă atâta timp cât părinții îi satisfac toate nevoile - și 
chiar mai mult —, fără ca el să facă cel mai mic efort? 

Într-o astfel de dinamică familială, copilul asimilează foarte 
devreme că totul i se cuvine și trăiește mai degrabă într-un mod 
pulsional: dacă îşi exprimă o nevoie, ea trebuie satisfăcută cât 
mai repede. Prea puţin contează dacă este nevoie de bani sau de 
eforturi pentru a o satisface, copilul sau adultul tiran nu va fi cel 
care va manitesta primul comportamentele adecvate; el va cere 
mai degrabă ca cei din preajma lui să acționeze imediat. Iar acest 
lucru nu se va schimba atâta timp cât adultul care a devenit nu 
se va întoarce către obiective de atins fără compromisuri, pentru 

a viza echilibrul: autonomie financiară și afectivă şi respect 
pentru responsabilităţile lui individuale, familiale şi sociale. 
Atunci când această ucenicie nu are loc progresiv pe parcursul 
copilăriei, mai târziu întâmpină o rezistență puternică. Este 
destul de dificil pentru un tânăr să devină un adult autonom 
atunci când părinții nu l-au ghidat pe această cale sau, mai rău, 
când i-au consolidat comportamentele dependente. 

Este surprinzător că Felix pare incapabil să se integreze, în 
mod permanent, într-un sistem şcolar sau profesional? Nu. 
Din cauza puterii pe care părinţii i-au oferit-o pe parcursul 
anilor şi a lipsei unei atmosfere educaţionale în sânul familiei 
lui, Felix este astăzi complet dezarmat în fața acestui nou cadru 
pe care societatea şi instituţiile ei i-l impun. El este inadaptat, 
așa că fuge. Refuză să se integreze şi se întoarce către resursele 
disponibile din jurul lui — persoanele supuse tiraniei sale - şi le 
va folosi, uneori până la epuizare. Profesioniştii sănătății fizice 
şi mentale întâlnesc acest profil din ce în ce mai mult în prac- 
tica lor. Atunci când cererile de consultaţie ale părinţilor au ca 
motiv insuccesul școlar al copilului lor, diagnosticul este în rare 
cazuri o tulburare cognitivă. De cele mai multe ori, este vorba, 
într-adevăr, de dificultăţile asociate direct practicilor şi cadrului 
educaţional al părinţilor. Dacă sunt incapabili să-și impună 
autoritatea în fața copilului, acesta se înarmează cu o putere de 
care abuzează. 

Prin constrângerea lui, tiranul își declară intoleranța față de 
frustrare şi reacționează dur. Recompensa lui trebuie să fie 
imediată. Însă niciun sistem familial, așa cum niciun sistem 
social în general, nu poate să funcționeze fără reguli şi legi. De 
aceea părinţii și polițiștii care își exercită autoritatea sunt atât 
de puţin populari în momentul în care sancţionează; chiar dacă 
ea deranjează, această autoritate este, de asemenea, liniștitoare. 

Ea fixează balizele care reuşesc să îndiguiască excesele. Educa- 
ţia constă, de asemenea, în a ști să spui nu fără să te temi de 
reacţia copilului și în a-i acorda dreptul să-și exprime dezapro- 
barea, să o spună, dar să se conformeze și să respecte totuși 
interdicția. Astfel, părinţii permit copilului să asimileze foarte 
devreme ceea ce este permis şi ce nu. În același timp, acesta 
învaţă, în sânul familiei sale, cum să aibă grijă de propria secu- 
ritate fizică şi psihică. 

Îmi amintesc de acea emisiune televizată care prezenta 
tema obezității la copii. Un mic american de cinci ani care cân- 
tărea deja 40 kg cerea constant mâncare mamei şi bunicii lui, 
la care făcea crize cu adevărat violente - împotriva lor şi a lui 
însuşi — atunci când nu avea de mâncare. Mama şi bunica lui 
încercau să-i reducă cantitățile de alimente, dar ele nu înțele- 
geau absolut deloc că specialiștii le ceruseră să refuze complet 
să-i dea ceva copilului în afara orelor normale de masă. Ele erau 
uimite, de asemenea, că băiatului îi era atât de greu să accepte 
rațiile stabilite. Ca şi mama lui Felix, ele nu suportau să genereze 
vreo frustrare copilului lor. Evident, acest comportament paren- 
tal întărea dificultatea „îmblânzirii” frustrării și, mai ales, arunca 
băiatul obez într-o depresie profundă şi într-o legătură strânsă 
cu dependenţa față de mâncare. Copilul dezvolta chiar progresiv 
simptome depresive serioase, tulburări anxioase şi trăsături de 
angoasă morbide. Cum ne putem conecta la viață când suntem 
în interior atât de aproape de moartea psihică? 


De ce tirania? 


Ce înseamnă tirania copilului sau a adultului? Ea nu are decât 
capricii nejustificate. Tirania traduce angoasa celui care o 
perpetuează prin încercări repetate şi neîncetate de a potoli 

anxietatea care îl cuprinde. Ea subliniază nevoia sa nestăpâ- 
nită de a exista în ochii celor din preajma sa: „Dacă voi sun- 
teti mereu disponibili la cererile mele şi le cedaţi, atunci vă 
captez atenţia şi sunt sigur că exist. Chiar dacă îi enervează 
pe ceilalți, tiranul confirmă obiectiv că există, pentru că îi 
face pe ceilalți să reacționeze rapid, necontând dacă atenţia 
pe care o primeşte este negativă sau nu. Pentru tiran, tirania 
este un mijloc excelent de a-i controla pe ceilalți şi acţiunile 
lor şi, în plan secund, un mod excelent de a-şi controla anxie- 
tatea. Cel puţin, asta crede. 

Tiranul funcţionează psihologic la fel ca persoanele care 
suferă de dependenţă şi cred că anxietatea va dispare sucom- 
bând compulsiei lor. După cum am văzut înainte, este vorba de 
o falsă credinţă: după satisfacerea unei cereri tiranice, persoana 
nu se eliberează de anxietatea sa decât pentru un moment scurt. 
Foarte repede, aceasta se face simțită din nou şi, odată cu ea, 
necesitatea unei noi solicitări. Un mare număr de relaţii — în 
special de cuplu și profesionale — sunt stabilite pe acest mod de 
agresiuni multiple abia disimulate sau, brusc, în intensitatea 
distrugerii momentului fiecare are sentimentul intens de a trăi. 

Într-o astfel de dinamică relaţională perversă, mai mult sau 
mai puţin pe termen lung, tiranul se condamnă la respingere şi 
crede astfel că temerile lui se verifică: el nu are o valoare ade- 
vărată, nu contează cu adevărat; în fond, nu-l iubim, pentru că 
îl respingem. De vreme ce credea că tirania sa constă într-o 
strategie eficientă pentru a-şi înăbuşi anxietatea, eşecul este 
dureros: tiranul devine victimă. El înţelege cu amărăciune că 
ne distanțăm de el pentru că este detestabil, iar intensitatea 
anxietăţii lui crește. Atunci este disperat. 

Ca să nu devii tiran 


Ca să evităm să facem copii tirani — şi mai târziu adulţi tirani —, 
astăzi avem posibilitatea să oferim o educaţie sensibilă, pe baze 
solide. Oricare ar fi formula specifică pe care părinţii o aleg în 
cadrul familiei, ea ar trebui să se plieze pe personalitatea copi- 
lului și să includă, în mod rezonabil, următoarele ingrediente. 

Este esenţial ca sistemul familial să dispună de reguli pe 
care să le insuflăm copilului şi pe care să i le amintim când este 
nevoie. Acest lucru implică, deci, faptul că părinţii trebuie să 
accepte pe deplin să-și joace rolul de educatori, capabili să sanc- 
ționeze. Această capacitate nu este înnăscută la toți părinții, 
dar este dobândită în funcție de trecutul personal al fiecăruia. 
Ea se află la confluenţa trăirilor lor în raport cu autoritatea 
propriilor părinţi în copilărie şi a educaţiei binevoitoare pri- 
mite, mai degrabă decât suferite; dacă această educaţie le-a 
permis să se construiască, putem paria că o vor reproduce în 
mod natural ca adulți/părinți pentru copilul lor. Un părinte 
care nu impune limite copilului său nu poate fi un părinte bun, 
deoarece astfel copilul este abandonat; fără interdicții, el va 
alege să-şi satisfacă interesul oricare ar fi acela, aşa cum îl 
împinge să o facă egocentrismul inerent în copilărie şi în ado- 
lescenţă. 

Un copil nu cunoaște clar dezavantajul atitudinilor şi com- 
portamentelor sale dacă un adult important nu-l face să vadă 
impactul lor asupra mediul său imediat. Altfel spus, dacă o 
acţiune nu este criticată, pentru copil înseamnă că este accep- 
tată şi acceptabilă. Aşa cum am precizat deja în descrierea 
copilului tiranic, tânărul funcţionează într-un mod pulsional 
care îi dirijează gesturile și îi favorizează autosatisfacţia. Neto- 
lerând nicio formă de frustrare, gândurile şi actele lui acţionează 

ca să răspundă cât mai repede nevoilor sale de moment. Deci, 
el nu este, cu adevărat, în relație cu ceilalţi, care nu sunt pentru 
el decât instrumente eficace şi inevitabile ca să-și atingă obiec- 
tivele. Nevoilor sale de adolescenţă li se vor substitui în curând 
nevoile sale ulterioare şi, odată cu ele, riscurile crescute de acte 
de violenţă sau delincvenţă. Fără interdicții, părinţii construiesc 
în jurul copilului o lume haotică, în care domină puterea de 
convingere, manipularea și abuzurile, o lume fără reguli sau 
legi, în care doar cei mai puternici — colerici, agresivi şi vio- 
lenți — au şanse de supravieţuire. 


impunerea limitelor 


Aşa cum afirma psihanalistul francez Claude Halmos, „inter- 
dicțiile sunt factori de securitate care permit copilului să se 
umanizeze”!. Când părinţii se tem că, interzicând, ar comite 
un abuz de putere, se înșală. Cu siguranţă, nu putem abuza 
de puterea noastră atunci când refuzăm să o exercităm, dar în 
acest caz abuzul este în altă parte. Cred, pe bună dreptate, că o 
formă disimulată de abuz asupra copilului constă în refuzul 
exercitării puterii formatoare a părintelui; abuzul se manifestă 
atunci prin neglijență. Sancţiunile trebuie să fie adaptate, în 
durată și intensitate, în funcţie de vârsta copiilor; în principal, 
demersul constă în: 


e exprimarea clară în fața copilului a regulei care a fost 
încălcată; 

+ enunţarea sancțiunii pe un ton ferm (retragerea unui pri- 
vilegiu sau retragerea din mediul imediat în care se află 
etc.); 


! Claude Halmos, Parler, cest vivre, Paris, NiL Editions, 1997. 

e punerea în aplicare a acestei sancţiuni; 
e respectarea ei. 


Pentru ca pedepsele să aibă o valoare educaţională reală, ele 
trebuie „să aibă sens”. Există, aşadar, pedepse bune şi pedepse 
rele: primele liniştesc copilul, amintindu-i cadrul care trebuie 
respectat; celelalte sunt excesive și distrug spontaneitatea per- 
sonalităţii sale. Ideea nu este de a face din copil o ființă supusă 
și docilă, ci mai degrabă o ființă sociabilă, capabilă să se res- 
pecte şi să-i respecte pe ceilalţi. Pentru acest lucru, este absolut 
inutil să pui copilul la colţ sau în genunchi, metodă care indică 
mai mult tortura decât pedepsirea. Este mult mai constructiv, 
de exemplu, să-l asociezi la repararea sau rambursarea (chiar 
parţială) a obiectului pe care nu trebuia să-l atingă şi pe care 
l-a spart. Astfel, el înțelege mai bine consecinţele actelor sale. 

Sancţiunea oferă copilului ocazia să înţeleagă greutatea 
cuvintelor şi coerenţa educaţiei părinţilor săi. Prin aceasta, 
părinţii îşi construiesc credibilitatea. Un copil are nevoie de 
limite, iar dacă nu le are, le va testa pe cele ale părinţilor lui, 
pentru ca ele să-i revină în schimb. Trebuie neapărat ca părin- 
tii să înțeleagă cât este de îngrijorător pentru un copil să-şi tră- 
iască zi de zi atotputernicia fără interdicții din partea lor. 

Atunci când regulile nu sunt dictate de părinţi, copiii le vor 
căuta în altă parte, de exemplu la învățătorii lor sau la autorităţi 
sociale precum poliţia sau, mai mult, în mod surprinzător, în 
limitele impuse de corpul lor fizic. 


Testarea limitelor cu ajutorul corpului 


Testarea limitelor punându-le la încercare pe cele ale corpului 
constă în punerea în pericol din punct de vedere fizic, 

obiectivele fiind, în același timp, găsirea unor limite liniştitoare 
care nu sunt impuse de părinţi şi atragerea atenţiei adulților 
care nu-şi îndeplinesc rolul parental. Aceste dimensiuni sunt, 
în special, bine ilustrate în filmul lui Philippe Falardeau, Cest 
pas moi, je le jure!, considerat cel mai bun film la Festivalul de 
la Berlin în 2009. Se spune acolo povestea lui Leon Doré, un 
băiat de 10 ani a cărui viaţă cotidiană este ritmată de prostii, 
mici acte de delincvență și de vandalism și minciuni neîncetate 
încurajate în mod deschis de mama lui. Lăsat în grija tatălui 
până a doua zi, relaţia cu acesta se va deteriora și mai mult, iar 
lumea lui interioară îşi va pierde echilibrul. Leon îşi va înmulți 
accidentele și tentativele de sinucidere, pentru a încerca să-şi 
găsească locul într-un mediu fără repere. 

Filmul este extrem de emoţionant şi descrie admirabil chi- 
nurile vieţii unui copil neglijat pe plan afectiv. În modurile de 
a-și maltrata corpul şi în expunerile continue la pericol, vedem 
crizele de disperare ale unei ființe rănite de lipsa autorităţii 
parentale, o absenţă care provoacă angoasa. Te invit să vezi 
acest film. Traduce perfect în imagini ceea ce cuvintele nu pot 
exprima clar referitor la nevoile afective şi emoţionale ale copi- 
lului, dar și la consecinţele nefaste asupra dezvoltării lui atunci 
când acestea nu sunt satisfăcute. 

Complementar, găsim o pletoră de exemple de același tip 
într-o carte excelentă a lui Stephen Eliot, La metamorphose: 
mes treize années chez Bruno Bettelheim. Prin intermediul 
experienţei sale la Ecole orthogenique a celebrului psihanalist 
american, autorul ne oferă sensul brut al comportamentelor 
perturbate ale lui și ale celorlalți copii internaţi. Relev o frază 
semnificativă care exprimă cu exactitate cât este de vital — 
pentru el, ca pentru orice copil — să simtă că există în ochii 
adulţilor. Astfel, Stephen Eliot spune: „Nu arăt bine în colţul 

meu, ticsit de angoase în ceea ce privește capacitatea mea de a 
fi, într-o zi, iubit de cineva, şi am nevoie să fiu în centrul aten- 
tiei. Şcoala este plină de copii care, ca mine, se consumă dacă 
proiectoarele nu sunt fixate pe ei în permanenţă”!. Înţelegem 
aici importanţa privirii adultului asupra copilului şi graba de a 
o capta când aceasta lipseşte: prin această privire, copilul poate 
să se construiască şi să construiască; privat de această privire, 
copilul poate să se distrugă și să distrugă. 

Astfel, prin toate mijloacele de care dispune, copilul va căuta 
să atragă asupra lui o atenţie binevoitoare, ca să(-şi) dove- 
dească faptul că existenţa sa are un sens. Părinţii nu știu în ce 
punct copilul lor poate, cu bună ştiinţă, să-şi facă rău sau să se 
îimbolnăvească, ca să le trezească eventual compasiunea prin 
suferința lui. Pentru asta, el poate să împingă limitele departe, 
până la alegerea riscului de a se autodistruge, pentru că nu ser- 
veşte la nimic să trăieşti fără o privire de dragoste asupra ta. lar 
dacă există o privire care contează, aceasta este: poate să dea 
viaţă, aşa cum poate să distrugă, precum moartea. 

Ca o concluzie asupra regulilor educaţionale pentru evita- 
rea tiraniei copilului, insist asupra faptului că lipsa respectării 
regulilor nu poate, în niciun caz, să justifice o pierdere de con- 
trol a părinţilor manifestată prin crize, insulte, distrugere de 
obiecte sau un prejudiciu la integritatea fizică a copilului. Nicio- 
dată! Și, o dată pentru totdeauna, să abandonăm această idee 
a eficacității unei „mici bătăi”, acceptată de mulți părinţi şi pro- 
fesioniști. Sunt întotdeauna foarte bulversat şi scandalizat 
din cauza aprobării anumitor profesioniști - psihanalistul 
francez Christiane Olivier, de exemplu —, care investesc un 


! Stephen Eliot, La métamorphose: mes treize annés chez Bruno Bettelheim, 
Paris, Bayard, 2002. 

timp și o energie semnificative ca să apere bunăstarea copiilor 
şi susțin, totodată, avantajul „bătăii educative”! Cum putem să 
vorbim despre bunăstarea copilului şi, în același timp, să justi- 
ficăm lovirea lui? Semnalez acest nonsens, la fel cum nu am 
încredere în acest „e spre binele lui” al părinţilor, atunci când 
își justifică abuzurile. Nu pot să nu văd, la cei care tolerează 
loviturile la copii, semnul violenței propriului lor trecut, în 
punctul de a banaliza - adică de a normaliza - impactul unui 
astfel de abuz fizic. La ce agresiuni și la ce suferinţă din copilă- 
ria lor trimite acceptarea acestei faimoase „bătăiţe”? Pentru 
a nu face din copil un tiran, pare destul de simplu de înţeles că 
un părinte nu trebuie să fie niciodată, pur şi simplu, el însuși, 
nici în gesturi, nici în cuvinte. 

Expresii disimulate ale furiei 


Furia înăbușită 


Ana-Maria abia se trezeşte şi deja se simte obosită. Nu are chef 
să se trezească, să se pregătească pentru a merge la serviciu şi, 
mai ales, să se ocupe de Lucia, fiica ei de cinci ani. Ziua se 
anunță dificilă. După o îmbrăţișare scurtă şi un sărut pentru 
fetiță, începe pregătirile dimineţii. Micul dejun se desfășoară 
relativ în liniște. Apoi, este timpul să se îmbrace, ca să nu 
piardă autobuzul. Lucia îi cere ajutorul, iar Ana-Maria îi răs- 
punde prin gesturi potrivite, dar tot fără niciun cuvânt. În 
momentul plecării, micuța începe să plângă. 

Sunt medii familiale și relaţii de cuplu în care nu se ridică 
tonul niciodată sau în care confruntările nu există, unde agre- 
sivitatea nu se manifestă printr-o formă de violență declarată 
și, totuşi, furia este prezentă şi aduce mulțimea ei de suferințe. 
Este vorba despre o altă violență psihologică, pe care eu o 
numesc „furia ascunsă”. 

După cum indică expresia, furia ascunsă nu se manifestă 
prin ţipete puternice sau obiecte distruse, ci este mai degrabă 
trăită într-un mod disimulat, în apăsarea grea a tăcerilor din 
cotidian. O tăcere de plumb se abate asupra persoanelor care 
împart acelaşi mediu şi le împovărează, pe toate, într-o inter- 
dicție a schimburilor reale; nimeni, în acest caz, nu este liber 
în gândurile sau mișcările sale. În această dorință de „a nu fi 
deranjat” de celălalt — a se înţelege „a nu trebui să răspunzi 
nevoilor sale” —, cuvântul de ordine este fără echivoc: „Dacă se 
vorbeşte, se rămâne într-un raport superficial; orice încercare 
de a intra în câmpul de dificultăți și emoții va fi îndepărtată 
cu forță şi violenţă. 

Îmi amintesc de un adult aflat în terapie care îmi explica 
până la ce punct îl făcuseră părinţii lui să trăiască, la fel ca pe 
surorile lui, într-o atmosferă continuă de tensiuni, în care toţi 
ştiau că trebuiau să fie cu grijă, chiar dacă nu li se spunea nici- 
odată. Simpla idee de a risca să suporte mânia părinților îl 
îngrozea. L-am întrebat: „Cum știaţi că era aşa, dacă părinţii 
voştri nu-și exprimau prin cuvinte interdicțiile de a vă mani- 
festa sau de a vă distra?” Răspunsul lui: „Simţeam un discon- 
fort imediat în prezenţa lor. Ştiam intuitiv ce comportamente 
trebuia să evităm şi care ne erau permise, fără să fie nevoie de 
cuvinte . Efectiv, acestea sunt vorbele, cu unele nuanţe, ce revin 
sistematic în mărturiile persoanelor care au suportat furii 
ascunse: resimţirea unei indispoziţii serioase, înțelegerea mesa- 
jelor dincolo de cuvinte şi conformarea la așteptări, pentru 
a evita ceea ce e mai rău. Cadrul comun este, de asemenea - 
şi mai ales —, de a nu contesta niciodată atitudinile şi modul de 
a fi al părinților. 

În furia ascunsă nimic nu se exprimă sinelui sau celuilalt, 
iar persoana se afundă într-o tulburare şi o durere de care nu 

scapă și care se amplifică cu timpul. O persoană nu poate să 
renunţe la ceea ce nu poate identifica şi, încă mai mult, la ceea 
ce nu împărtăşeşte prin cuvinte. Aceasta este în sine valoarea 
intrinsecă a abordării psihoterapeutice, care îşi construieşte 
succesul pe capacitatea unei persoane de a identifica, a accepta, 
a numi şi a integra suferinţele pe care le are; tot acest proces 
trece inevitabil prin cuvinte. Altfel, abținându-ne prea mult 
„să vedem”, devenim complet „orbi. 

În cotidianul practicii mele, întâlnesc în fiecare zi cupluri 
care nu reuşesc să facă mesajul să treacă de tulburările lor 
decât prin furia ascunsă. Prin distanţa tăcerilor, absenţa cuvin- 
telor, comportamentele şi atitudinile de îndepărtare, ei „își 
spun” frustrarea. Astfel, fiecare partener poate să se întoarcă de 
la serviciu fără să salute, seara petrecându-se eventual în ritmul 
obligațiilor parentale, al lucrului adus acasă, al ascultării inerte 
a emisiunilor televizate etc. Mai târziu, vine ora de culcare, şi 
fiecare adoarme pe partea lui, având ca unic partener real furia 
ascunsă; unii nu-și spun nici măcar noapte bună, în timp ce 
alții dorm în camere diferite! 

Referitor la acest subiect, aș vrea să dau câteva răspunsuri la 
o întrebare pusă de cuplurile pe care le consult: „Trebuie totuşi 
să dormim împreună după o ceartă sau putem să dormim în 
altă cameră, dacă simţim nevoia de distanță?” Cred că este 
sănătos să mergi să dormi în altă cameră, dacă unul dintre par- 
teneri se simte prea invadat de furie și se teme de reizbucnirea 
conflictului în vecinătatea patului. Cu toate acestea, pentru 
a nu amplifica ambianța conflictuală a momentului, ar fi bine 
să-ţi informezi partenerul despre această decizie: „Încă mă 
simt nervos, am nevoie de distanță, prefer să merg să dorm în 
cealaltă cameră. Evident, nu poţi spune acest lucru ţipând, 
deoarece nu este vorba despre părăsirea camerei pentru a-l 


EXPRESII! DISIMULATE ALE FURIEI 139 


pedepsi pe celălalt. Această situaţie nu poate nici să continue 
ad vitam. Este bine să adresezi o frază scurtă, deci, care nu-l 
incriminează pe celălalt, ci vorbeşte despre sine şi vizează, în 
mod esenţial, a informa fără a neliniști. Acest mod de a pro- 
ceda permite să ai grijă de tine şi de celălalt într-o distanţă rela- 
tivă, informându-l pe partener într-un mod respectuos, pentru 
a menţine o legătură de atașament puternică. Aceasta este 
schema unui cuplu în care fiecare acceptă să-și trăiască emo- 
tiile fără să le nege, respectându-se reciproc. Din păcate, sunt 
rari partenerii de viaţă care, în cotidianul lor, se comportă la 
acest nivel de maturitate. 

Cel mai adesea constat că, de obicei, cuplurile sunt ambiva- 
lente în ce priveşte ideea de a sta în camere separate. Unii tră- 
iesc această situaţie ca pe o respingere a partenerului, alții ca 
pe o abandonare a relaţiei, alţii chiar ca pe un mijloc eficace de 
a refuza orice apropiere afectivă. În toate cazurile, atunci când 
aparent nu există niciun motiv şi nicio furie, refuzul de a împărți 
patul conjugal reprezintă manifestarea ambiguă a unei furii 
ascunse; ea pare atunci prezentă, dar greşit identificată. Din 
această cauză, exemplele de furii ascunse sunt multe în cuplu- 
rile în care motivele reale și profunde ale distanțării — și în 
aceste cazuri ale furiei — nu sunt divulgate clar. 


Trei cupluri cu furie înăbușită 


Daniele şi Frederic 

Daniele şi Frederic îmi povesteau recent că, în urma unei 
dispute, Frederic s-a ridicat fără să spună nimic şi a părăsit 
camera. Daniele s-a trezit mai târziu, în timpul nopții, şi a 

constatat că partenerul ei nu mai era acolo. Era în altă cameră? 
A părăsit casa? După ce l-a sunat de mai multe ori fără să 
obțină vreun răspuns, l-a descoperit (liniștită) dormind în 
patul din camera de oaspeți. 

Furia ascunsă a lui Frederic se exprimă în felul următor: 
atunci când se enervează pe partenera sa, nu vrea să-i mai 
adreseze niciun cuvânt; vrea, mai ales, ca ea să simtă greutatea 
absenței lui și, eventual, să-şi pună întrebări, neştiind exact 
unde se află. 


Juliette și Yves 


Juliette pretinde că nu are de ales și trebuie să doarmă în altă 
parte, deoarece Yves are probleme serioase cu sforăitul, ceea ce 
îi afectează somnul. În timpul întâlnirilor noastre, am înțeles 
că Yves a fost de mai multe ori la consultaţie, că este pregătit 
chiar să poarte un aparat în timpul somnului și că a cerut, în 
mod explicit, să fie trezit dacă sforăie, ca să-și schimbe poziţia. 
Cu toate astea, Juliette continuă să spună că acest lucru nu 
schimbă nimic, în măsura în care ea se trezește și nu mai reu- 
şeşte apoi să adoarmă. 

Furia ascunsă a ]uliettei se înțelege astfel: în fond, ea nu 
vrea să împartă intimitatea cu Yves şi a găsit scuza perfectă ca 
să justifice distanțarea. Oricare ar fi propunerile lui Yves, aces- 
tea nu schimbă nimic: ea nu mai revine în patul conjugal. 


Marie și Simon 

Marie mărturiseşte că atunci când se ceartă îi este foarte greu 
ca, imediat după, să-l lase pe Simon să o îmbrăţișeze înainte de 
a adormi. Se simte mai confortabil cu un simplu „noapte bună” 

pe un ton neutru şi fără contact fizic. Dar Simon nu suportă să 
fie așa şi o jigneşte mereu prin câte o frază neplăcută; uneori 
chiar părăseşte camera, ca să meargă să doarmă în alta. 

Pe parcursul întâlnirilor, observ că Simon este un partener 
dominator. El nu respectă dreptul Mariei de a stabili cu pre- 
cizie o distanţă relativă, ca să-și diminueze tensiunile unor 
situaţii conflictuale. Marie îşi adaptează totuşi perfect reacţiile. 
Atunci când se simte fragilă, se respectă şi o spune clar. Apoi, 
după un timp rezonabil, revine singură la Simon, ca să înceapă 
o conversaţie mai puţin emotivă și mai mult centrată pe rezol- 
varea divergenţelor pe care le au. 

În cadrul terapiilor noastre, Simon va face treptat legătura 
cu atitudinea mamei lui, care, sistematic, avea tendinţa să se 
distanţeze de el când era supărată. Şi nu renunța la asta. Indi- 
ferent dacă Simon avea sau nu dreptate, dacă se scuza sau nu, 
ea devenea complet ermetică în prezenţa lui. Această rigiditate 
îl făcea să se simtă neputincios şi transparent. Totdeauna, mama 
lui controla perfect dinamica momentului, şi acesta se derula 
într-o atmosferă fără ţipete şi fără probleme. Devenit adult, 
când Simon încerca să discute deschis cu ea, mama îl privea cu 
un surâs uşor și îi dădea, invariabil, același răspuns: „Îţi faci 
gânduri, chiar ești prea sensibil, ca şi tatăl tău, săracul . 

Furia ascunsă este complexă prin faptul că reprezintă semnul 
nemulțumirilor active, dar neexprimate deschis. Astfel, o per- 
soană poate la fel de bine să-și trăiască viaţa de zi cu zi pe un 
fond permanent de furie și, în același timp, să transmită clar 
mesajul indispoziţiei sale prin comportamente nonverbale. 
Tonul vocii, fluxul cuvintelor, gesturile, suspinele, postura 
corpului, privirile, mişcările, atitudinile etc. devin, atunci, 
instrumente de precizie care urmăresc mai mult să arate furia 
decât să o spună. Nu va recurge la cuvinte ca să exprime ceea 

ce o deranjează, dar va alege mai degrabă să-şi inunde antura- 
jul cu tensiuni intense, pe care fiecare le primeşte ca pe mesajul 
fără echivoc al frustrărilor puternice şi al interdicţiei confrun- 
tării. Furia ascunsă este asemenea unui zgomot vag: aproape 
imperceptibil și totuşi atât de prezent. 


Agresivitatea pasivă sau exerciţiul energiei negative 


Christian, pasivul-agresiv 


Christian şi Lea trăiesc împreună de 10 ani. Au o fetiță de 
şase ani, Caroline. De câteva luni, Christian caută un loc 
de muncă şi aşteaptă nerăbdător să fie chemat la interviuri. 
În acest timp, se ocupă de casă; de asemenea, el este cel care 
o duce pe Caroline la școală dimineaţa şi o aduce acasă. 
Christian nu se simte bine în această situaţie, dar nu spune 
nimic. În contextul actual, Lea este adevăratul sprijin al fami- 
liei, iar banii provin strict din activitatea ei profesională. Este 
foarte apreciată în firma unde lucrează; în plus, şeful ei 
tocmai a anunţat-o că în curând va fi promovată. Această 
promovare înseamnă, în acelaşi timp, o mărire de salariu şi 
avantaje sociale. Lea este foarte bucuroasă şi îi împărtăşeşte 
vestea lui Christian, care pare că se bucură pentru ea. 

Zilele trec. Într-o zi, consultându-şi starea contului bancar 
pe internet, Lea observă că plata creditului ei nu a fost făcută. 
Uimită, sună la bancă ca să se asigure. Nu numai că i se con- 
firmă lipsa plăţii, ci şi faptul că dobânda a crescut pentru cele 
două săptămâni de întârziere. În plus, consultantul ei financiar 
îi spune că, în ciuda înţelegerii lor, nu a primit formularul 
semnat pentru noua investiție pe care i-a propus-o şi care 


EXPRESII DISIMULATE ALE FURIEI 143 


părea totuşi să o intereseze. Acum e imposibil să mai cumpere 
produsul, deoarece termenul a fost depăşit. Léa este stupefiată, 
se simte percepută ca fiind neglijentă şi se înfurie pe Christian. 
El se oferise să meargă la bancă să-i plătească creditul și să 
ducă consultantului formularul completat și semnat. 

Atunci când Léa abordează subiectul, el se scuză, spunând că, 
pur şi simplu, a uitat cecul şi formularul în torpedoul maşinii. 
Apoi, se apropie de ea şi o ia în brațe, spunându-i încă o dată 
cât de rău îi pare de acest incident. Este tandru şi dulce şi îi 
explică faptul că în acest moment, cu această căutare a unui loc 
de muncă, nu mai este lucid. „Te rog, iartă-mă, îi şopteşte la 
ureche. Lea trece peste furie şi lasă incidentul în urmă. În inte- 
rior, rămâne însă un disconfort, deoarece nu este prima dată 
când Christian comite acest tip de uitare care o pune în difi- 
cultate. 

În aparenţă, am putea crede că este vorba efectiv de o 
simplă uitare şi că toată lumea poate să facă o greşeală. Dar, 
în realitate, greşeala nu este banală, pentru că se repetă şi, 
mai ales, deoarece contextul în care se produce ridică o îndo- 
ială. Christian trece printr-o perioadă dificilă. Suportă greu 
să fie închis în casă, în timp ce soţia lui este la serviciu. Mai 
mult, într-o etapă a vieţii în care îşi pune întrebări, în mod 
serios, pe plan profesional, Lea este în plină ascensiune și pri- 
meşte chiar o promovare. De fapt, este foarte deranjat de 
această situaţie, iar egoul său primeşte o lovitură. Își detestă 
statutul — deși temporar - de bărbat casnic şi, mai ales, nu 
vrea să devină secretara soţiei sale. Mai presus de toate, să se 
ocupe singură de documentele ei! Lea nu ştie cât este de plin 
de furie şi ce resentimente are față de reușita ei. În aparență, 
el se acomodează cu situaţia prezentă și afișează chiar un 
optimism de bună calitate; dar, de fapt, nu este aşa. 

Exemplul lui Christian scoate în evidență mai multe com- 
portamente inerente ale agresivităţii pasive. În această formă 
de furie refulată, există întotdeauna o prezenţă activă nedecla- 
rată de manipulare şi de control într-o atmosferă ascunsă a 
lucrurilor nespuse. Pasivul-agresiv provoacă disconfort, împinge 
victima la furie, dar nu-și dezvăluie niciodată intenţiile nesă- 
nătoase; el va afişa chiar atitudinea complet inversă: „Îmi pare 
rău, nu voiam să-ți fac rău” ; „Nu m-am gândit la rău” ; „Chiar 
eşti prea sensibil” ; „Îţi faci prea multe griji pentru nimic” ; „Nu 
merită să ne facem probleme pentru asta” ; „Ştii că glumesc!" 
etc. Pasivul-agresiv își atinge scopul, tulbură, iar când scopul 
este atins, banalizează. Cu el, niciuna dintre furiile tale nu este 
justificată; cu blândeţea lui aparentă şi inocențţa sa, te convinge 
pe deplin că, dacă este o problemă, aceasta se află în modul tău 
de gândire și în lipsa ta de flexibilitate. Pasivul-agresiv este acest 
manipulator înfocat pe care ne e greu să-l demascăm. El a dez- 
voltat arta disimulării emoțiilor sale profunde, pentru că, dacă 
s-ar înţelege totul, ar exprima mai deschis contradicţia perma- 
nentă între cele două tendinţe ale sale: pasivă și agresivă. 

Pasivitatea îi impune nedezvăluirea adevăratului său senti- 
ment față de o situaţie care îl tulbură. Adesea, el se simte ruși- 
nat să constate că este gelos pe ceea ce au alţii, dar știe, de 
asemenea, că ar fi inadmisibil să mărturisească acest lucru, iar 
atunci îl reprimă. Christian îi vrea binele soţiei lui, dar bunele 
sale intenţii nu sunt decât de suprafață. El nu este cu adevărat 
fericit, deoarece reușita ei îl readuce prea mult la golul carierei 
sale. Astfel, agresivitatea lui domină şi, în loc să-şi spună în 
cuvinte indispoziţia şi gelozia, provoacă situații care o înfurie 
pe Lea, fără să pară niciodată că el este instigatorul. Atunci 
când victima cade în plasa planurilor sale machiavelice, el este 
în sfârșit liniştit, până la următoarea agresiune! 

Furia este în centrul acțiunilor pasivului-agresiv, dar el 
nu-şi oferă dreptul de a o exprima deschis. Astfel, pentru a o 
expulza, el „o oferă” persoanelor care îl înconjoară: misiunea 
lor devine trăirea propriilor sale furii; prin contacul cu el și în 
urma acțiunilor sale, ceilalți se înturie în locul lui! Brusc, el 
poate să se sustragă un timp din rezervorul de furie care există 
în el și să evite vina care îl însoţeşte şi de care se teme. 

Ca să se protejeze de ceilalţi, pasivul-agresiv trebuie să-și 
dezvolte dinamici relaționale în care îşi exercită controlul. În 
interacţiunile sale, el nu instaurează o atmosferă sinceră şi are 
un avantaj real asupra interlocutorilor săi, care nu știu nimic 
despre „agenda sa ascunsă”. Obiectivul lui: să evite cu orice 
preţ rănile şi critica. Această încercare de control asupra celor- 
Jalți demonstrează lipsa controlului pe care o are asupra vieţii 
sale în general. Pasivul-agresiv se claustrează lent într-o închi- 
soare: el este, în același timp, incapabil să ia în mâinile sale 
propria reușită — latura lui pasivă - şi este furios în interiorul 
lui din cauza reuşitei celorlalți - latura lui agresivă. 

Elanurile de control ale pasivului-agresiv sunt însoţite, 
simultan, de o altă armă a sa preferată: manipularea. Este stăpân 
în materie, iar lipsa aproape permanentă de sinceritate merge 
împreună cu absența lui totală de deschidere. Dar nimeni nu-și 
va da seama de complotul său, deoarece acest fond de ipocrizie 
continuă în iluzia afişată a unei inocente fără limite. În mediile 
profesionale, el este acel coleg cu probleme şi dificultăți care 
stau la originea celorlalte, totul rămânând într-un calm imper- 
turbabil. Pe de altă parte, el te va ajuta chiar să „îţi” repari gre- 
șelile! În interiorul lui, se va bucura de neplăcerea ta; la exterior, 
va arbora înfățișarea miloasă a unui coleg complice şi înțelegător. 

Pasivul-agresiv este un individualist ale cărui gânduri, raţio- 
namente şi acțiuni sunt dedicate intereselor sale și egoismului 

său. Nu-l vei interesa decât pentru beneficiile pe care ai putea 
eventual să i le aduci. Pentru restul, nu conta pe el; mai ales 
pentru munca în echipă sau pentru ajutor pe plan familial: 
egocentrismul lui îi interzice categoric acest lucru. lar dacă 
face parte dintr-o echipă de muncă, singura lui motivare constă 
în faptul că, responsabilitatea lui fiind diminuată față de aceea 
a celorlalți, poate să saboteze sarcinile de îndeplinit fără să he 
detectat uşor. 

În faţa unui pasiv-agresiv, vigilența este necesară, deoarece 
te afli în prezenţa unui individ ale cărui intenţii sunt rele. Pentru 
a devia acest tip de personalitate de la orice încercare de agre- 
siune, este esenţial să refuzi vina pe care caută să o injecteze în 
comportamentele sale de manipulare. De fapt, el îi blamează 
ușor pe ceilalți, exagerează în privinţa naturii dificultăților sale 
și se plânge adesea că nu este apreciat la adevărata lui valoare. 
Trebuie să nu ai încredere în pesimismul lui comunicativ, 
deoarece el se delectează cu dinamicile relaționale negative. 
Totul este inteligent pus în aplicare, ca să-i permită evitarea 
obligaţiilor profesionale, familiale şi amicale, pentru care are 
neîncetat scuze „bune” 

Pentru a te proteja de efectele distrugerii care îl înconjoară 
pe pasivul-agresiv, integritatea este o armă eficace. Oricare ar fi 
negarea lui - la care recurge excesiv —, este important de a 
exprima preocupările și furia lui pentru a-l ține la distanţă; 
astfel, este dificil pentru el să-și exercite influența negativă. 
Poate tăgădui oricât, dar nu va rezista la testul evocării faptelor 
concrete. Şi, în ciuda căinţei lui, nu trebuie niciodată să laşi 
garda jos şi trebuie întotdeauna să-l menţii la distanță. Când 
este confruntat cu lipsa lui de sinceritate, el se dezice, deoarece 
nu poate cu adevărat să funcționeze decât în falsitate și în 
disimulare. Cineva care este transparent îl irită, îl indispune 

profund şi îl tulbură. În faţa unei persoane care realizează jocul 
său de manipulare, pasivul-agresiv este fără apărare şi, pentru 
puţina afecțiune sinceră faţă de această relaţie, este posibil să 
dezvăluie progresiv şi mai sănătos intensitatea şi natura furiei 
prezente în el. 


Furia la volan 


În câmpul vast al furiilor îndreptate spre ceilalţi, mânia la volan 
este un exemplu revelator al furiilor exprimate într-un mod 
inadecvat. În general, mânia la volan este mai degrabă perce- 
pută din punctul de vedere al formei sale cele mai vulgare. În 
acel moment, fiecare identifică foarte clar intensitatea emoţiei 
copleșitoare ce îl invadează pe conducătorul care și-a pierdut 
stăpânirea de sine. Fie că este vorba de a resimţi această furie 
bombănind în sinea ta, fie de a-i face pe ceilalți să o suporte, 
toată lumea a suferit o astfel de mânie Ea este exprimată fără 
echivoc, în cuvinte și comportamente explicite, care dau ocazia 
unor scurte lupte explozive. Într-un sondaj publicat în decem- 
brie 2008 în cotidianul din Montreal La Presse, două treimi din 
persoanele interogate considerau că şoferii din Québec sunt 
agresivi, iar 87% dintre respondenţi afirmau că lipsa politeţii 
este o problemă serioasă în Québec. 

Există, de asemenea, un alt tip de furie, mai puţin evident - 
mai inconştient - şi, din punctul meu de vedere, mai prezent 
în viaţa de zi cu zi a persoanelor; eu o numesc „furia la volan. 
Mânia la volan și furia la volan sunt diferite în măsura în care 
prima este fără echivoc şi violentă, în timp ce a doua este 
deghizată într-o agresivitatea reală, dar pasivă. Amândouă au 
totuși un punct în comun: sunt îndreptate spre ceilalți. Ţin să 
mă ocup în special de furia la volan. 

A priori, nu pare evident să considerăm că asumarea riscuri- 
lor la volan are o legătură directă cu furiile noastre neeliminate 
şi greşit exprimate care îi fac pe alţii să plătească. Deschiderea la 
această sugestie oferă totuși ocazia unei noi decriptări a pro- 
priilor comportamente autodistrugătoare, deci o nouă posibi- 
litate de a orienta această energie formidabilă în acțiuni mult 
mai profitabile. 


Furia la volan, din perspectiva pulsiunii de moarte 


Vorbeam înainte despre pulsiunea de moarte care există în toți 
și care condiționează, uneori împotriva noastră, anumite ale- 
geri în viață. În riscurile asumate la volan de către o persoană 
furioasă, trebuie să vedem expresia directă a acestei pulsiuni 
de moarte: punerea în pericol echivalează cu un flirt direct cu 
moartea. Să ne amintim că, la 50 de kilometri pe oră, folosim 
circa 1 700 de informaţii pe minut. Dacă furiile noastre incon- 
ştiente participă atunci la mobilizarea spiritului nostru, riscul 
de accident creşte imediat în mod semnificativ. În acest sens, 
un studiu american făcut asupra a 43 000 de ore de condus 
a arătat că în 78% dintre accidente conducătorii auto erau 
neatenţi, angajaţi în gândurile lor sau în alte acţiuni în afara 
condusului. 

Pentru şoferul care se expune riscurilor, moartea nu există. 
El o provoacă şi o lasă celorlalți. În forul lui interior (raţional) 
ştie că ea există, ştie că poliţiştii există, dar nu reţine decât con- 
ceptul vag şi nu-l aplică pentru el: nimic şi nimeni nu poate 
să-l oprească sub nicio formă, el acceptă cu bună ştiinţă să-şi 
asume riscurile. Este chiar entuziasmat de risc și de nerespec- 
tarea codului rutier. Acest joc morbid cu extremele loveşte 
toate categoriile de vârstă și toate categoriile socioprofesionale. 

Nu ne va surprinde de altfel, căci fiecare poate avea o nevoie 
urgentă de a-și „spune furia altfel decât prin cuvinte adresate 
interlocutorilor indulgenţi. Astfel, soţul frustrat în urma unei 
dispute recente nu va ezita să apese pe acceleraţie ca să se eli- 
bereze, tânărul în conflict cu părinţii îi va fixa cu privirea pe 
băieţii din maşina de alături, doamna care s-a săturat să nu fie 
respectată nu-l va lăsa pe domnul din Mercedes să se fofileze 
înaintea ei, domnul căruia mama lui îi adresează cereri abuzive 
va refuza să faciliteze staționarea unui vehicul în fața lui etc. 
Aș putea da exemple la infinit; ele fac parte din aceste 
momente care domină brusc sinele, deşi nimic nu le anunţa cu 
câteva minute în urmă. Aceste derapaje necontrolate sunt la 
originea multor accidente, cu consecinţe uşoare sau dezastru- 
oase. Ele mărturisesc o imprudenţă adesea deghizată sub tră- 
săturile unor acte în aparenţă inofensive: apăsarea uşoară a 
piciorului pe pedală, confruntarea printr-o privire furişă dar 
prezentă, apropierea cât mai mult de vehiculul din faţă, refuzul 
de a-i lăsa pe pietoni să treacă etc. Bineînţeles, nu ne aflăm în 
stadiul de mânie declarată, ci mai degrabă în cel de furie ascunsă; 
în ambele cazuri, întotdeauna, agresivitatea este prezentă şi se 
exercită pe deplin în comportamente. Furia explozivă este cea 
a mâniei la volan, vulgară şi extremă; furia ascunsă este cea 
care se manifestă într-o dinamică pasiv-agresivă, rece şi nocivă. 


Proiectarea furiilor reprimate asupra celorlalți 
conducători auto 


În agresivitatea sa pasivă, colericul la volan își proiectează total 
furiile asupra celorlalți. Ce se întâmplă, de fapt? Niciun mesaj 
de prevenire rutier, oricât de eficace ar fi, nu vine să împiedice 
acest comportament care împinge la imprudenţă evidentă şi la 

atac. Brusc, conducătorul auto se exprimă, acolo, imediat, ocu- 
pant atotputernic al vehiculului său, singurul stăpân la bord. 
Astăzi, el decide totul pentru el şi pentru ceilalţi, el decide că 
îl vom respecta, își afirmă dreptul deplin de existenţă şi nu 
acceptă — sau nu mai acceptă! - să fie maltratat: în sfârșit, își 
exprimă furiile reprimate de mult timp! Iar în această dorință 
puternică de a-şi pune în evidenţă valoarea trec toate frustră- 
rile, chiar dacă nu au nicio legătură cu drumul sau cu ceilalți 
şoferi: aceștia sunt, pur și simplu, instrumentele care permit ca 
formidabila lui încărcătură interioară negativă să fie evacuată, 
cel puţin parţial. Am vrea să întrebăm: cine sunt ceilalți? Cui 
se adresează această încercare de afirmare? Cui se adresează 
cu adevărat cererea de respect a şoferilor inflexibili şi la ce se 
referă exact? 

Brusc, în întâlnirile aleatorii ale unui drum folosit în mod 
curent, ceilalți conducători auto simbolizează, pentru o clipă, 
persoane care, în trecut, l-au făcut să sufere printr-o lipsă evi- 
dentă de dragoste şi de respect. Acestea sunt părinții, prietenii 
din copilărie, colegii de serviciu, patronii etc., toți cei care l-au 
frustrat, într-un moment sau altul, acum mulţi ani sau de-abia 
ieri. În sfârşit, pentru unii automobilul este primul loc de putere 
deplină, prima dinamică relaţională în care ei se simt puter- 
nici, în plină posesie a mijloacelor de afirmare, capabili să se 
facă respectaţi şi să nu capituleze, în ciuda dezacordului sau 
a dezaprobării celuilalt. 

Evident, acţiunile şoferului coleric au rezultate: el reuşeşte 
curând, ocazional, să-l facă pe celălalt să reacționeze. Astfel, 
brusc, simțind impactul negativ și frustrarea şoferului vizat, 
egoul său este satisfăcut. Resimte această reală împlinire, atin- 
gerea unui obiectiv abia planificat şi care și-a atins ţinta. Iar 
acest rezultat dorit îi provoacă o adevărată linişte, senzaţia de a 

exista şi de a dispune de o putere capabilă să-i afecteze pe cei- 
lalţi. Prea puţin contează consecințele care l-ar pune în fața 
riscului unei confruntări; în fond, este convins că nu va fi 
nevoie să meargă până acolo. Şi apoi, va putea întotdeauna să 
joace cartea inocenţei. 


Exasperarea celorlalţi pentru eliberarea 
tensiunilor interioare 


În timpul interacțiunilor cu ceilalți conducători auto, individul 
coleric își fixează ca obiectiv să-i exaspereze, astfel ca tensiu- 
nea să crească. Această tensiune crescând simultan nivelul său 
de stres, concomitent se pot manifesta mai multe simptome: 
ritmul cardiac se accelerează, se pune un nod în gât sau în 
stomac, un val de căldură invadează corpul, transpiraţia se 
intensifică, apare eritemul nervos (roşeaţa) etc. Persoana expe- 
rimentează astfel simptome de stres care arată faptul că acţiu- 
nile sale provoacă o reală intensitate. Atunci cînd se află într-o 
astfel de stare de intensitate, conducătorul auto furios nu știe 
deloc care va fi rezultatul acestei interacțiuni improvizate: 
emoție negativă la ceilalți, mânie, impact ratat etc.? Această 
necunoaștere a rezultatului oferă o distragere momentană care 
îl distanțează de angoasa lui de fond şi îi permite să opereze o 
adevărată relaxare a tensiunilor interioare: se simte liniştit, 
exact ca un sportiv după un efort depus. 

Odată trăită pe deplin dinamica de opoziţie, fiecare şofer își 
reia drumul, iar şoferul coleric se simte golit de furia lui. Unii 
simt chiar o plăcere deosebită de a se descărca asupra celorlalți 
şi de a-i antrena într-o emoție de furie, în scurtul moment al 
interacțiunii lor. S-a creat, cu siguranţă, o legătură, negativă şi 
distructivă, dar, precum copilul care caută să existe — chiar 

printr-o atenţie negativă —, colericii la volan au atras atenţia şi 
au reuşit să-l monopolizeze pe celălalt. În cele din urmă au 
avut un impact pe care l-au provocat intenţionat și, întăriți de 
puterea lor, au redus-o pe cea a celuilalt; fiecare să-şi pună 
întrebări asupra adevăratei „identităţi” a acestui celălalt... Nimic 
nu este însă rezolvat în ceea ce priveşte angoasa existențială 
profundă, care durează; relaxarea de care a beneficiat individul 
este efemeră. Anxietatea revine progresiv, pentru a ajunge rapid 
la nivelul de dinainte. Ciclul infernal îşi reia cursul și, odată cu 
el, o disperare şi mai puternică. 

Ne-ar putea surprinde liniştea pe care o are, brusc, şoferul 
furios atunci când simte acțiunea sa negativă asupra celorlalți. 
Totuşi, dacă nu există o logică raţională de sesizat într-o astfel 
de linişte, există o logică psihologică, care se explică în felul 
următor: în furia lui îndreptată împotriva celorlalți şi care pro- 
voacă consecințe, şoferul simte că domină situația. Această 
energie din interiorul lui este, în sfârșit, materializată în acţiuni 
concrete care își ating ţinta - să-i tulbure și să-i deranjeze pe 
ceilalți —, iar eficacitatea acestui impact are un efect eliberator. 
Pentru un timp, oricât de scurt ar fi, şoferul furios este deci 
eliberat de frustrările sale, însă doar la suprafață. Cu siguranță, 
el a reuşit să provoace, iar acest lucru canalizează furia care îl 
inunda, dar nu a rezolvat deloc conflictele interioare care îl tul- 
bură: cearta cu soţia nu este rezolvată, trecutul dureros din 
copilărie nu este reparat; iar între cei doi poli, toate situaţiile de 
frustrare greşit exprimate și nerezolvate rămân întregi. 

Odată trecută liniştea provizorie, starea lui de rău se va 
impune din nou, amintindu-i că problema continuă. Netratân- 
du-şi dificultățile și făcându-i, prin furia sa activă şi rece, să plă- 
tească pe cei care nu sunt responsabili, şoferul coleric își face 
rău, adaugă la durerea deja prezentă. Consider că, în această 

dispoziție psihologică particulară, șoferul îşi întoarce furia 
către sine însuși. El a crezut că se eliberează trăgându-i cu forța 
pe ceilalți în furia sa, pentru a le-o comunica. De fapt, el n-a 
făcut decât să se împovăreze, pur şi simplu, în virtutea princi- 
piului simplu că nu e niciodată mai bine când provocăm celor- 
alţi indispoziţii şi dureri. Își face iluzii excesive atunci când 
crede că a face rău altora permite disiparea propriului rău, 
chiar dacă nu mai este singur în starea sa de rău. Această ener- 
gie negativă se întoarce întotdeauna împotriva sieşi şi trebuie 
să trăiască apoi cu o imagine devalorizată, cea a unei ființe care 
a vrut intenţionat să facă rău. Trebuie să existe cu această lovi- 
tură suplimentară abătută asupra stimei de sine. Cum să te 
iubeşti după aceea, dacă trăiești sub impulsivitatea meschină- 
riei şi a sadismului psihologic? 


Testarea limitelor legii 


Înfruntarea frontierelor regulilor şi ale respectului transformă 
șoferul coleric într-un adevărat delincvent care, brusc, se joacă 
periculos cu limitele: cele ale celorlalți şi cele impuse de regu- 
lile de conducere. Această nerespectare a regulilor este pedep- 
sită de lege, cea care reprezintă autoritatea polițienească. În 
psihanaliză, se admite că legea se află în partea simbolului tată- 
lui şi al autorităţii pe care acesta ar trebui să o pună în aplicare, 
a sa, mai întâi, şi, în continuare, a societăţii. Toate persoanele 
care nu respectă codul rutier şi regulile de politeţe în condus 
trebuje confruntate cu ordinea şi cu autoritatea. Fantasma 
supremă a omnipotenţei este de a nu fi niciodată prins şi pedep- 
sit și a continua sfidarea acestei autorităţi. Atunci când un con- 
ducător auto este oprit de poliţie pentru o infracţiune a codului 
rutier, reacţia lui este complet revelatoare în ce priveşte prezența 

sau nu a unui conflict interior în fața autorităţii (paterne). Ori 
va da dovadă de acceptare, ori va încerca să negocieze sau, mai 
mult, va reacționa dur. Bineînţeles, nu iau în considerare aici 
decât cadrul infracțiunilor efectiv comise și deci al sancțiu- 
nilor justificate. 

În caz că te oprește poliţia pentru o infracţiune a codului 
rutier, reacția de acceptare este de departe cea mai potrivită şi 
dovedește un echilibru real. Adoptând-o, persoana exprimă 
că-şi recunoaşte infracțiunea și își asumă pe deplin respon- 
sabilitatea pentru actele sale. Nivelul de maturitate este cel al 
unui adult care știe să se raporteze la respectul autorității şi la 
relaţia cu tatăl, prima sursă de autoritate. Poate, deci, să accepte 
fără să șovăie sancţiunea polițistului și a tatălui substitut pe 
care acesta îl simbolizează. 

Persoanele care încearcă să negocieze sunt într-o poziţie 
mai infantilă: doresc să fie iertate. Astfel, ele ar avea sentimen- 
tul că avem grijă de ele şi că le recunoaștem vulnerabilitatea 
fără să le condamnăm. Spontan, ele afişează comportamente 
nonverbale complet explicite în ceea ce priveşte starea lor de 
moment. Unele persoane vor arbora o mină de o asemenea 
tristeţe încât polițistul ar fi chiar un om rău dacă le-ar scrie un 
proces-verbal. Nu vede suferinţa lor evidentă? Pentru alţii, 
încercarea de negociere va lua trăsăturile unei seducții mai 
mult sau mai puţin subtile: femeile se vor folosi de atuurile lor; 
bărbaţii, de simţul umorului. Alții vor fi grandilocvenţi şi melo- 
dramatici: s-ar părea că lumea lor este distrusă din cauza unei 
amenzi. Oricare ar fi strategia adoptată, trebuie să vedem acolo 
mai ales manevrele de manipulare, care merg în sensul unei 
negări a responsabilităţilor şi a unei lipse a respectului de sine. 
Aceşti adulți manifestă o imaturitate pe care o cultivă pentru a 
provoca celorlalți indulgenţa care se acordă, de obicei, copiilor. 

În cele din urmă, cei iritaţi de orice formă de autoritate sunt 
complet incapabili să se controleze în fața unui polițist. Unii 
devin agresivi, alții sarcastici și provocatori, alții îşi rețin totuşi 
cuvintele, dar afişează expresii nonverbale care exprimă exas- 
perarea și disprețul lor etc. Pentru toţi, autoritatea o evocă, în 
mod amar, pe cea a tatălui real care, în copilărie, a fost fie prea 
copleşitor, fie prea absent. Astfel, aceşti indivizi se confruntă şi 
îşi exprimă prin opoziţia lor profundul dezacord față de sufe- 
rința care le-a fost provocată și pe care n-au recunoscut-o 
niciodată, ca să o elimine. Şi dacă tatăl i-a neglijat în copilărie, 
acest poliţist nu-i va supune... 

Evident, această atitudine este la un nivel de maturitate mai 
scăzut în raport cu categoria precedentă, deoarece conflictul se 
deplasează către o persoană care nu este responsabilă, într-un 
impuls de agresivitate controlat greşit. Polițistul dezvăluie pro- 
blematica internă a persoanei, dar nu este responsabil pentru 
ea. Atunci când conducătorul auto adaugă la încărcătura emo- 
țională a interacțiunii, el este în pericol să fie penalizat mai 
mult decât ar fi fost înainte. Poliţiştii, ca toți judecătorii, reac- 
ționează foarte negativ în faţa oricărei persoane care îi contra- 
zice; astfel, ei sunt puternic tentaţi să-și reafirme cu forță 
autoritatea. Un conducător auto care colaborează cu sinceri- 
tate are întotdeauna mai multe șanse de a fi tratat cu indul- 
gență, mai ales când încalcă legea! 

Individul furios la volan suferă de o nesiguranţă care poate 
deveni paralizantă în interacțiunile faţă în faţă ale cotidianului. 
În maşină, această nesiguranţă dispare brusc, pentru a face loc 
unei omnipotente pe care nu a cunoscut-o în copilărie. Adesea, 
el se întoarce şi se împotmoleşte în această regresie; este rândul 
lui acum să-i facă pe ceilalți să se simtă nesiguri şi să se ener- 
veze. Atunci când este atât de dificil să se simtă competent în 

a-şi pune în valoare existența şi punctul de vedere, acolo, în 
interiorul mașinii, el se metamorfozează şi-şi manifestă în sfâr- 
şit frustrările acumulate. Chiar dacă nonverbalul lui nu-l tră- 
dează şi îl înfăţişează ca pe o ființă impasibilă în ochii tuturor, 
conducătorii auto care se confruntă cu furia lui nu se îndoiesc 
de ea: chiar este furios! 


EXPRESII DISIMULATE ALE FURIEI 157 


nt 2 AD e m — 


Violenţa verbală şi psihologică 


În lumea muncii 


Furiile nu sunt prezente numai în interacţiunile personale, ele 
există din plin în mediile profesionale și contribuie activ la 
deteriorarea ambianţelor de muncă și a stării de sănătate a per- 
soanelor. Din acest punct de vedere, aceste furii sunt expri- 
mate arareori în mod deschis sau adecvat. Într-adevăr, ar fi 
nepotrivit să spui public: „Nu-mi place această persoană, pentru 
că este mai competentă decât mine” ; „Nu suport siguranța 
acestui angajat” ; „Nu tolerez să fie atât de bine organizat și 
mereu la zi cu dosarele lui..” ; „Îi invidiez frumuseţea” etc. 
Frustraţi din cauza acestor calităţi de care ei nu cred că dispun, 
instigatorii acestor furii preferă să le disimuleze în acte mai 
perfide şi mai puţin vizibile: acte de hărțuire psihologică. 
Recent, au început să fie luate în considerare comporta- 
mentele specifice asociate hărțuirii şi alegaţiilor ulterioare. 
Dacă persoanele ar fi fost mai bine informate asupra particula- 
rităţilor acestei problematici și a manifestărilor sale sociale, ar 

fi fost, probabil, mai capabile să se protejeze și să se apere de 
ele, sau să ajute un coleg să combată această problemă. Este 
deci foarte util să răspundem întrebărilor următoare: Putem 
evidenția un profil particular al agresorului şi al victimei? Există 
metode speciale de hărțuire? Care sunt consecinţele, limitele şi 
avantajele? 


Diferenţa ca risc al hărţuirii 


Orice interacțiune socială și profesională poate fi pretextul 
unei exprimări nesănătoase a furiei. Astfel, colericii acestei 
lumi găsesc în mediile profesionale un teren ideal pentru eli- 
berarea emoțională. Cum nu-şi pot exprima deschis violența 
furiilor lor, ei optează pentru o armă mai discretă, dar la fel de 
redutabilă: hărţuirea. Hărţuitorii își aleg inteligent victimele, 
exploatând vulnerabilitatea legată de diferenţa lor. 

Astfel, o persoană este susceptibilă să fie hărțuită dacă pro- 
voacă sentimente deranjante celorlalți. Ea nu se amestecă în 
mulțime şi nu se integrează spontan într-un grup, mai ales 
dacă este foarte omogen. Chiar dacă nu face nimic special ca să 
se distingă de ceilalți, ceva în ea îl provoacă pe hărțuitor: com- 
petenţa, calificările, fizicul, ţinuta vestimentară, obiceiurile, 
orientarea sexuală, vârsta, rasa etc. Nu este nevoie de mai mult 
pentru ca hărțuitorul să se manifeste și să-și canalizeze vio- 
lenţa în acte de hărțuire. 

Deci hărţuirea poate fi declanşată de diferență, oricare ar fi 
aceasta, şi împărtășeşte în acest sens terenul discriminării. 
Grupurile de muncă dintr-un mediu profesional dat funcțio- 
nează după reguli explicite, cunoscute de toţi sau care ar trebui 
să fie cunoscute, şi după reguli implicite, care nu sunt nicio- 
dată divulgate verbal. Totuși, ultimele sunt transmise între 

colegi prin coduri precise care trec dincolo de cuvinte. Este 
vorba, astfel, despre mecanisme de autocontrol şi despre o 
logică internă care urmăreşte să asigure coeziunea grupului. 
Din momentul în care un grup se simte ameninţat de un nou 
venit, el se mobilizează ca să dezvolte în interiorul lui acţiuni 
precise ce au ca obiectiv destabilizarea individului respectiv. 
În funcţie de reacţiile și răspunsurile acestuia în timpul fazei 
„de evaluare”, el va deveni sau nu o ţintă a hărțuirii. Dacă, după 
mai multe interacțiuni, grupul consideră că această persoană 
nu este amenințătoare, ea va cădea în indiferență; dacă însă 
constată că ea îi împărtășește valorile, va deveni un membru 
deplin capabil să apere aceleași interese. 

Nicole, o avocată tânără de 26 de ani, își face stagiul într-un 
cabinet mare. Este creativă și manifestă calităţi rare de organi- 
zare şi de analiză. În mai multe dosare, contribuie într-un mod 
care face cu adevărat diferenţa. În scurt timp, ea se diferenţiază 
de ceilalţi stagiari. Avocaţii cu experienţă sunt impresionați de 
competențele ei, mai ales că ea este abia la început în această 
meserie. La sfârșitul stagiului, ceilalți stagiari sunt lăsaţi să 
plece, dar ei i se oferă un post cu condiţii atrăgătoare. Nicole 
acceptă. De la o zi la alta, mai multe persoane colaborează tot 
mai puţin cu ea; unele ajung chiar să o ignore. Se simte dezorien- 
tată şi nu înțelege cum s-au schimbat lucrurile atât de brusc. 
Încep să circule zvonuri că ea ar avea o legătură cu unul dintre 
asociați. Colegii ei, majoritatea femei, se pun de acord să spună 
că acesta este singurul motiv pentru care, la vârsta ei şi cu atât 
de puţină experienţă, a primit postul râvnit de unii de mai bine 
de zece ani. Nicole decide să nu se lase deranjată de zvonuri şi 
speră ca în câteva săptămâni colegii ei să o accepte. 

În acest exemplu, Nicole este pusă într-o situaţie dificilă, 
deoarece ea se diferenţiază de ceilalți prin performanţa sa 

intelectuală și prin obținerea unui post la care alţii aspiră de 
mult timp. Pentru a explica acest lucru, colegii săi nu tolerează 
ideea că ea poate fi, pur şi simplu, mai tânără, mai puţin expe- 
rimentată şi totuşi mai competentă. Aceasta este constanta 
situațiilor de hărțuire: un posibil hărțuitor nu poate face față 
unei realităţi obiective care îl pune în dificultate şi îi alterează 
egoul. Situaţia, trăită ca o adevărată nedreptate, îl aruncă într-o 
furie supradimensionată, pe care nu o poate stăpâni decât 
canalizând-o în acţiuni de hărțuire. Obiectivul său este clar: 
vrea să deterioreze imaginea persoanei care îl deranjează și să 
o facă mai puţin funcţională. Dacă reușește să o tulbure, ea va 
avea, cu siguranță, dificultăţi să recurgă la întregul ei potenţial. 
Astfel, el speră că ea își va schimba serviciul, dacă nu se îmbol- 
năveşte sau nu părăsește compania; în orice caz, trebuie să dis- 
pară. Hărţuitorul își mobilizează astfel puterea de distrugere 
ca să-și tulbure ţinta, cu scopul de a-şi redobândi prestigiul. 
În cazul lui Nicole, se pare că mai multe femei din grup şi-au 
pus masca hărțuitorului după numirea ei în funcţie. 

Amintim, ca să concluzionăm acest subiect, că orice dimen- 
siune, oricât de neînsemnată ar fi, poate avea un efect declanşa- 
tor asupra unui posibil hărțuitor. Ca regulă generală, hărțuitorul 
invidiază o caracteristică sau un privilegiu de care dispune per- 
soana respectivă: o diplomă suplimentară, o caracteristică fizică, 
o competenţă, o calitate, prânzuri cu patronul, un birou nou cu 
fereastră etc. 


Cine este hărţuitorul psihologic? 


Atunci când furia devine patologică, în punctul de a invada 
total sau în mare parte personalitatea unui individ, acesta 
pierde contactul cu simțul său moral: devine pervers. Astfel, 

tendinţele agresive - disimulate sau declarate - se exprimă din 
plin prin acte şi prin intenţia rea a acestor acte, deoarece, după 
cum spune atât de corect teoreticianul psihologiei Andre Virel, 
„omul atins de perversitate nu doar că se abandonează răului, 
dar îl dorește”!. 

Astăzi, studiile asupra hărțuirii morale descriu profilul par- 
ticular al hărțuitorului. Ele se pun de acord să califice drept 
„pervers narcisist” persoanele care îi agresează pe ceilalți 
recurgând la acte de hărțuire repetate în timp. În ţările latine 
majoritatea sunt bărbaţi, în timp ce procentajul scade în țările 
scandinave şi în Germania, unde, totuşi, egalitatea între sexe 
este mai mult respectată în lumea profesională. 

Totuşi, toți suntem niște perverşi! Ocazional, din cauza 
unei instabilităţi trecătoare şi a suferințelor interioare nerezol- 
vate, putem fi împinși să ne mobilizăm capacitățile intelectuale 
şi imaginaţia ca să facem rău unei persoane sau unui grup de 
persoane. Aici, ţin să-l liniștesc pe cititor: trebuie îndeplinite 
mai multe condiţii pentru ca un individ să fie considerat drept 
un pervers narcisist care bântuie în mediile profesionale: o 
copilărie dificilă, o mânie extremă care se hrăneşte din răul 
făcut celorlalți, o folosire a seducţiei în unicul scop de a-şi satis- 
face nevoile, un profund dezinteres față de ceilalţi, care nu 
există pentru el și pe care îi disprețuiește. Perversul narcisist 
funcţionează exclusiv și tot timpul în acest fel, iar prin aceasta 
felul lui de a fi este patologic. În secţiunile următoare, prezint 
mai detaliat caracteristicile hărțuitorului psihologic în perver- 
siunea lui narcisistă, pentru a descrie cum se exprimă disfunc- 
ţia sa în interacțiunile sale profesionale. Făcând acest lucru, 


! Andre Virel, Dictionnaire de psychologie: vocabulaire des psychothérapies, 
Verviers, Marabout, 1982. 

arăt şi cât de mult poate furia, sub forma sa patologică, să ia 
aspectele unei mânii devastatoare disimulate. 


Perversiune și narcisism 


Mai întâi, să definim mai exact perversul narcisist, cele două 
aspecte trimițând la trăsături de personalitate specifice. În 
perversiunea ei, persoana este foarte motivată de satisfacerea 
propriilor nevoi și dorinţe, dar întotdeauna în detrimentul 
anturajului său. Astfel, perversul narcisist se distinge de cei- 
lalți oameni în general, deoarece face din această motivaţie 
intrinsecă motorul principal al relaţiilor sale cu ceilalți și al 
acţiunilor sale. 

La această perversiune se adaugă dimensiunea narcisistă: 
acest tip de pervers este, în special, animat de o neclintită 
iubire de sine. Mai mult, în comparaţie cu majoritatea persoa- 
nelor, pentru care iubirea de sine este echilibrată, la perversul 
narcisist ea trebuie să înlocuiască o iubire de sine extremă, 
cu care nimeni nu poate rivaliza. Perversul narcisist este deci 
principalul obiect al iubirii; lângă el, ceilalți nu există decât 
prin mediocritatea lor. El are o nevoie avidă de a fi admirat. 

În acest subtil amestec exploziv de perversiune şi de narci- 
sism, perverşii narcisişti îşi abordează anturajul după o schemă 
comportamentală precisă, care dictează etapele hărțuirii lor 
şi evoluţia actelor de agresiune. Sunt ființe bolnave, rănite la 
extrem în copilăria lor, până la punctul de a fi dezorganizate pe 
planul personalităţii: nu știu să relaționeze în alt fel ca să existe 
şi îşi impun să ţină în ele durerea care le consumă. Este foarte 
posibil ca și copiii să fie crescuţi într-o astfel de dinamică rela- 
țională de suferință şi de agresiune, pe care o vor reproduce în 
interacţiunile lor odată deveniți adulţi, aşa cum se întâmplă 

frecvent ca un copil bătut să devină, ca adult, el însuşi un 
bătăuş. În toate cazurile, furia lor interioară este o mânie fără 
limite, o imensă forță distructivă pe care nu o pot stăpâni decât 
aruncând-o în față persoanelor vizate. Este vorba despre un 
proces mecanic care li se impune pentru a le asigura supravie- 
țuirea psihologică. 


Perversul narcisist vrea să facă râu 


Perversul narcisist se diferenţiază mai ales prin dorinţa lui 
activă şi cotidiană de a face rău şi prin plăcerea cu care acţio- 
nează. Extazul său atinge paroxismul atunci când, după luni 
sau ani, prin hărţuirea intensă a victimei alese, reuşeşte în cele 
din urmă să o distrugă. Atunci când a terminat de făcut să 
sufere o persoană, se îndreaptă către următoarea victimă şi se 
organizează din nou pentru a o face pe aceasta să simtă dure- 
rea pe care el, în patologia lui, este incapabil să o resimtă. Inge- 
niozitatea şi machiavelismul strategiilor elaborate de perverşi 
sunt remarcabile, deşi variază vizibil în funcţie de nivelul lor 
de inteligență. Vom vedea mai departe în ce constau anumite 
strategii. 

Veţi înţelege că perverşii narcisiști sunt ființe profund tul- 
burate pe plan psihologic, „psihotici fără simptome, după cum 
îi descrie foarte precis Marie-France Hirigoyen, psiholog spe- 
cialist al hărțuirii. În acest sens, dimensiunea psihotică arată 
perfect faptul că perverşii narcisiști sunt complet lipsiţi de sen- 
timente și de simţ moral: sunt incapabili să simtă ceea ce simt 
ceilalți. Chiar dacă sunt martori ai impactului lor negativ asupra 
victimelor, nu pot înțelege durerea profundă care însoţeşte 
aceste impacte. În timpul intervențiilor mele în firme în cali- 
tate de mediator în cauze de hărțuire psihologică, persoanele 

hărțuite sunt întotdeauna foarte deranjate de ideea că, şi atunci 
când agresorul este tulburat de dovezi puternice şi irefutabile, 
el rămâne incapabil să recunoască greutatea suferinţei de care 
este responsabil. Victimele concep cu dificultate că lucrurile 
stau așa şi că nu se vor schimba, pentru că au sentimentul că 
recuperarea lor ar fi mult mai rapidă dacă ar avea recunoaşte- 
rea a ceea ce au trăit și a relativității responsabilităţii lor. 


Perversul narcisist acţionează ca să-și păstreze 
achiziţiile 
În mediul său de muncă, perversul acţionează activ ca să-și 
păstreze achiziţiile, ascensiunea și profiturile în interiorul între- 
prinderii. Pentru acest lucru, el este întotdeauna gata să se 
mobilizeze cu scopul de a îndepărta orice persoană care ar 
reprezenta un obstacol în planul său de carieră. Este evident că 
globalizarea şi mediile extrem de competitive favorizează apa- 
riția rivalităților şi a mai multor nivele de perversiune în care 
mizele principale se rezumă la cucerirea şi menţinerea puterii. 
În acest context al luptelor interne, celălalt nu mai este per- 
ceput ca o persoană ale cărei emoţii şi sentimente pot fi rănite, 
ci ca o persoană care trebuie doborâtă. Stările de rău se insta- 
lează, pierderea încrederii este omniprezentă şi jocurile poli- 
tice se multiplică la infinit. Deosebirea şi originalitatea unui 
angajat se pot întoarce împotriva lui, ca o dizidenţă pe care o 
va ispăşi prin opoziția masivă a colegilor lui de muncă. Această 
ostracizare are loc fără avertisment: de la o zi la alta, un angajat 
se trezește într-un mediu de muncă nesănătos care îl aruncă 
într-un bazin cu sarcasme, denigrări evidente și critici acerbe. 
Caroline, nou angajată a unei organizaţii guvernamentale, 
a obținut postul prin concurs. Toţi ceilalți angajaţi, vreo douăzeci, 

se cunosc bine și lucrează împreună de la crearea companiei, 
de 15 ani. Este primită bine, şi primul an se desfășoară fără 
necazuri. Caroline își iubeşte mult postul și pune la punct noi 
metode de muncă pentru creşterea eficienţei și rentabilității 
serviciului. Mai mulți angajaţi sunt refractari la noile sale poli- 
tici, dar ea reuşeşte totuşi să le implanteze. 

Tânăra femeie are totuși dificultăți mai mari cu Patrick, un 
angajat care nu respectă cu adevărat procedurile, a cărui dis- 
ponibilitate este oscilantă şi care nu-şi termină niciodată 
munca la timp. Dar Patrick este un tip plăcut: el instaurează 
o ambianţă agreabilă de muncă, are mereu de spus o poveste 
amuzantă și nu este zgârcit cu complimentele, fără să fie depla- 
sat. Caroline îi vorbeşte cu simplitate despre ameliorările aduse, 
dar el reacționează foarte negativ. Banalizează ceea ce spune 
ea, aducând ca argument faptul că el lucrează în acelaşi mod de 
15 ani, fără ca aceasta să-i pună cuiva vreo problemă. Pleacă 
vizibil ofuscat de faptul că ea îndrăzneşte să-i critice calitatea 
muncii. 

Caroline este profund tulburată, deoarece nu l-a văzut nici- 
odată pe Patrick într-o astfel de stare. Începând cu a doua zi, 
simte răceala colegilor ei, iar o stare de rău se instalează ime- 
diat: unii sunt mai distanțţi, alţii fac câteva remarci asupra muncii 
ei; angajatul cu care a discutat seara precedentă face glume cu 
ea, dar ridiculizând-o în faţa celorlalți, care râd. 

Tânăra femeie decide să vorbească despre asta superiorului 
ei, care ia o poziție fermă: „Nu vreau să aud nimic despre aceste 
poveşti de copii. Contez pe voi să vă rezolvaţi problemele ca 
niște adulţi. Ţin să-ţi precizez că, în 15 ani de muncă, nu am 
primit niciodată plângeri despre nimeni, şi mai ales despre 
Patrick, pe care toată lumea îl îndrăgește mult. El este mereu 
foarte pozitiv, are mult umor, iar prezența lui este cu adevărat 

apreciată. Sunt sigur că este vorba despre o neînțelegere”. Trec 
doi ani de hărțuire generală în care, pe rând, colegii de muncă 
se mobilizează ca să-i facă viaţa imposibilă. În ciuda scrisorilor 
repetate trimise superiorilor de pe diferite nivele ierarhice, 
hărţuirea ei nu va fi niciodată recunoscută. După mai multe 
concedii de boală, ea va accepta în cele din urmă propunerea 
care i s-a făcut în câteva rânduri: să-şi schimbe serviciul sau 
organizaţia. 

Perversul narcisist nu tolerează să fie criticat; din această 
cauză el intră în relaţie într-un mod de seducţie care ar trebui 
să-i permită să beneficieze de anumite avantaje şi de indul- 
genţa celorlalți. Atunci când felul său nu mai funcţionează, el 
îşi stabilește strategiile de distrugere, iar persoana care îi stâr- 
neşte mânia devine persoana pe care o combate. Afişează astfel 
o insensibilitate pe care n-o atinge nimic, mai ales emoţiile vic- 
timei. De atunci, pentru că nu-i mai este folositoare, el este pe 
deplin justificat de răzbunarea și ranchiuna lui şi nimic, nicio- 
dată, nu le va atenua, nici chiar prăbuşirea victimei sale. Per- 
versul narcisist nu se hrănește dintr-o furie trecătoare care se 
estompează, eventual, în timp; furia lui este o mânie distrugă- 
toare permanentă la care are liber acces. 

Trebuie să ne temem, pentru că perverşii narcisişti sunt din 
ce în ce mai prezenţi în lumea profesională, deoarece contex- 
tele de criză economică le favorizează accesul la poziţii de 
putere. Cu siguranţă, în perioade mai dificile ei sunt apreciaţi 
pentru răceala cu care sunt capabili să gestioneze resursele 
umane. Sunt, incontestabil, centraţi pe obiective de atins şi nu 
ezită să renunţe la angajaţii mai puţin rentabili dacă este nevoie, 
fără să fie lipsiţi de imaginaţie în provocarea concedierilor. De 
fapt, ei se simt complet legitimaţi în acţiunile lor de hărțuire, 
pe care le justifică prin preocuparea lor pentru beneficiile şi 

rentabilitatea companiei. Dat fiind profilul perverşilor narci- 
sişti, nimic nu este mai periculos decât să le încredințezi poziţii 
cu putere: se vor folosi de ele exagerat! În asta sunt lideri nega- 
tivi periculoși. 


Persoanele cele mai expuse „riscului“ 


Mai mulţi specialiști ai hărţuirii morale au avansat ideea că, în 
mediul profesional, orice persoană riscă să sufere de hărțuire. 
Nu există un profil psihologic special pentru persoanele hărțuite. 
Acestea nu prezintă slăbiciuni specifice, par capabile să-și apere 
punctele de vedere cu convingere şi sunt foarte implicate în 
serviciul lor. Se evocă mai degrabă predominanţa hărțuirii 
morale în anumite contexte profesionale care le favorizează. 
La citirea studiilor efectuate în domeniu, constat că, în lipsa 
unui profil psihologic tipic, victimele hărțuirii psihologice 
împărtăşesc una sau mai multe dimensiuni care, brusc, acțio- 
nează ca un element declanșator pentru perversul sau perver- 
şii posibili. 

În opera sa de referință, Malaise dans le travail, Marie-France 
Hirigoyen definește grupurile de persoane care riscă în mod 
special să sufere hărțuire. Le rezum aici: 


e persoanele atipice, care sunt victime ale unei discriminări 
din cauza sexului, a culorii pielii, a siguranței lor etc. Uneori, 
discriminarea se referă la diferenţe abia perceptibile, care 
nu au sens decât pentru hărțuitor; 

e persoanele competente sau care le stau în cale. Acestea 
îl fac pe hărțuitor să aibă propriile îndoieli și nesiguranţe. 
El se simte ameninţat de siguranţa lor şi se teme pentru 
postul său; 

e persoanele care se afirmă mai mult faţă de majoritatea 
angajaţilor şi cărora li se reproşează, de fapt, că nu se dizolvă 
în masa celorlalți, că se disting prea mult; 

e persoanele care nu fac parte din alianţa sau reţeaua potri- 
vită. În funcţie de grupul de apartenenţă, ele pot provoca 
teamă şi sunt izolate de ceilalți; 

e salariaţii protejaţi, precum reprezentanţii personalului, 
persoanele peste 50 de ani, femeile însărcinate, angajaţii 
care nu pot fi concediaţi decât din cauza unor greșeli grave 
sau pe baza unui dosar foarte documentat etc.; 

e persoanele considerate „cu performanțe slabe, adică 
angajaţii mai puţin competenți, nu suficient de rapizi sau 
care întârzie să se adapteze; 

e persoanele temporar fragilizate, de exemplu angajaţii care 
trăiesc dificultăţi personale. 


În hărţuirea psihologică, victima este întotdeauna inocentă: 
ea este, înainte de toate, victima unui context profesional par- 
ticular și a întâlnirii unui angajat răuvoitor, pervers narcisist pe 
deasupra, extrem de deranjat de ceea ce este victima. 

Victimele se diferenţiază mai mult prin înţelegerea hărţuirii 
morale și prin mijloacele aplicate pentru a o „gestiona” atunci 
când se produce. Această gestionare variază enorm, în funcție 
de resursele interne şi externe proprii fiecăruia: capacitatea 
intelectuală și emoţională de a face față situaţiei, existenţa sau 
nu a unei rețele familiale şi sociale de susţinere etc. Trebuie să 
ne amintim că perverșii narcisiști, înainte de a hărțui, stabilesc 
O legătură cu victima lor. Pe parcursul acestei faze de seducţie, 
au „studiat-o” cu abilitate, îi cunosc zonele de sensibilitate şi 
de vulnerabilitate. Atunci când sunt în faza de hărțuire, toată 
munca lor de manipulare este orientată către aceste sfere fragile, 

deoarece ştiu cu certitudine că exact acolo acţiunile lor vor 
face cel mai mult rău. 

Pentru a face faţă dificultăţilor vieţii, este necesar să dispui 
de o structură a personalității solidă, care unește, în principal, 
o iubire de sine echilibrată şi bune resurse intelectuale. Când 
unul dintre aceşti doi piloni (sau amândoi) cade, din cauza lip- 
surilor şi a carenţelor din copilărie, persoana devine mai fra- 
gilă şi, în acelaşi timp, o pradă mai uşoară. Această fragilitate 
se exprimă pe mai multe planuri, printr-o stimă de sine și 
o încredere în sine deficiente, o hipersensibilitate la critici și o 
nevoie de apreciere supradimensionată. Persoanele care se luptă 
cu aceste dificultăți devin ţintele alese de perverşii narcisiști, 
care pot astfel să-şi verse furia asupra lor. Pentru perversul 
narcisist, furia este un instrument favorit care îi serveşte per- 
versiunii: el are o plăcere nesănătoasă de a face rău într-un 
mod disimulat. Victimele sunt în general vulnerabile la acest 
tip de atac. 

Să vedem mai detaliat cum se leagă trăsăturile de vulnera- 
bilitate ale persoanelor hărțuite pentru ca hărțuitorii - perverşi 
narcisişti — să profite. 


O stimă de sine şi o încredere în sine deficiente 


Atunci când lipseşte încrederea în sine, persoana asociază 
mediul profesional cu ideea, puternic ancorată în ea, că nu va 
putea (sau va putea foarte greu) să se realizeze. Incontestabil, 
ea este mai limitată în acţiunile sale decât ceilalți, în ansamblu 
mai pasivă şi se teme frecvent de un eşec inevitabil. Își spune 
că nu este decât o chestiune de timp înainte de a comite o gre- 
şeală ireparabilă. Această îndoială masivă este poarta de intrare 
principală a perversului narcisist, care vede acolo scenariul 

perfect pentru a-și satisface setea de distrugere: el va oferi 
ajutor și susținere unei angajate căreia îi lipsește siguranța, 
ca să o seducă mai bine. Se prezintă, deci, în fața ei într-o zi pur 
şi simplu inofensivă. Sedusă de acest bărbat care pare că nu o 
judecă, care îi dă o mână de ajutor şi vede potenţialul de reușită 
pe care ea îl valorifică atât de rău, lasă garda jos şi nu bănuiește 
niciodată agresiunile care o ameninţă. Loviturile îi vor face cu 
atât mai mult rău, cu cât ea va jura mult timp că este imposibil 
ca ele să vină din partea acestui coleg atât de serviabil și empatic. 

Progresiv, persoanele care au o stimă de sine scăzută își 
pierd mijloacele de apărare: capacitatea lor de gândire este scă- 
zută, procesul lor decizional este alterat, alegerile lor nu mai 
sunt clare, deoarece sunt prea emotive. Brusc, ele dezvoltă ade- 
vărate tulburări de adaptare, care le împing să reconsidere simpla 
lor prezenţă la locul de muncă. Încetarea serviciului devine 
astfel un refugiu necesar, o fugă obligatorie pentru îndepăr- 
tarea sursei de stres, timpul pentru un răgaz. Drama acestor 
persoane este dublă: pe de-o parte, sunt lovite de consecinţele 
fizice şi psihologice care afectează toate sferele din viaţa lor; 
pe de alta, se regăsesc şi mai jos într-o stimă de sine şi o încre- 
dere în sine care erau deja deficitare. 

Știu cât este de dureros să suporţi zi de zi durerile unei astfel 
de lipse, cât trebuie să te mobilizezi în fiecare secundă ca să nu 
cedezi îndoielilor care te paralizează, te fac să roșeşti, să pălești 
sau să te bâlbâi. 

Este important să insistăm pe faptul că stima de sine nu este 
nici fixată în copilărie, nici pentru restul vieții. În funcţie de 
experiențele de viață, această stimă creşte sau se diminuează. 
Astfel, orice persoană poate să-și amelioreze condiţia într-un 
mod semnificativ, făcând să crească propria conştiinţă de sine. 
Ideea este de a-şi readapta conștiința propriei puteri de a-şi 

face bine, mai mult decât a acorda această putere altora, de a se 
responsabiliza în raport cu lipsurile, furiile, temerile, acţiunile 
sale şi de a le face față cu integritate şi compasiune pentru sine. 
Această operă se înfăptuieşte în fiecare moment, identificând 
ceea ce se face împotriva binelui nostru (neglijența de sine) şi 
învățând să avem mai multă grijă de noi. Din conştientizarea 
gândurilor şi acţiunilor noastre vor apărea o mai mare înțele- 
gere şi un control mai bun al comportamentelor de autosabo- 
taj. Aceasta va fi naşterea unei noi stime de sine. 


O hipersensibilitate faţă de critici 


Lumea profesională este plină de neliniști. De exemplu, unii 
angajaţi au o tendinţă evidentă să considere drept drame toate 
remarcile care le sunt adresate. Ei suferă de o hipersensibilitate 
care face adesea din ei victimele perfecte pentru orice persoană 
capabilă să le identifice fragilitatea şi să profite de ea. Într-un 
mediu profesional, persoanele cele mai expuse riscului hărțui- 
rii psihologice sunt cele timide sau cele care manifestă trăsă- 
turi de personalitate narcisiste sau paranoide. 

Persoanele timide sunt, în general, retrase. Ele iau rar cuvân- 
tul şi adoptă o poziţie doar atunci când li se cere direct să o facă 
sau când nu au de ales. Preferă să lucreze individual și într-un 
mediu în care interacţiunile sunt limitate. Mai introvertite de 
fel, ele sunt prada visată de abuzatori, deoarece nu se plâng 
atunci când situaţia lor este deja destul de deteriorată şi nu cer 
decât foarte rar ajutor. În aceste momente de mari invazii emo- 
tionale, se află pe un teren instabil pe care îl controlează greşit 
şi sunt adesea incapabile să vorbească despre faptele și conse- 
cinţele hărțuirii pe care le suportă. 

Persoanele narcisiste caută continuu să se diferenţieze prin 
comportamente care vizează să le demonstreze superioritatea. 
Ele vor cu orice preţ să fie remarcate şi, mai ales, flatate. În acest 
scop, sunt pregătite pentru orice, sau aproape orice. În general, 
ele se înțeleg bine cu perverşii narcisiști, cu care împărtășesc 
trăsăturile carcateristice ale narcisismului. Perverşii narcisiști 
au totuşi un avantaj cu acest tip de persoane, deoarece înţeleg 
„din interior” modul lor de a funcţiona. Nu au nicio dificultate 
în a stabili cu ele o legătură solidă de încredere, pe care o vor 
exploata apoi după dorinţa lor pentru a le distruge. Pentru 
perversul narcisist, colegului său narcisist îi lipseşte forța și 
agresivitatea; există doar în aparenţă şi este o persoană slabă pe 
care o disprețuiește. 

În ceea ce priveşte persoanele paranoide, unele dintre ele 
evoluează în mediul lor de muncă cu convingerea că toți colegii 
şi superiorii ierarhici sunt rău intenţionaţi și se organizează ca 
să-i facă să greşească. Ne-am putea gândi atunci că, funcţio- 
nând în acest mod permanent de neîncredere, ele sunt mai 
bine plasate ca să-i detecteze pe posibilii abuzatori. Deloc! În 
teama lor de a fi manipulate, aceste persoane bănuiesc pe toată 
lumea, fără diferențieri. Percepția lor fiind complet deformată 
de tendinţa lor paranoică, ele nu descoperă niciodată cine este 
bine intenţionat şi cine nu. Ele pot, de asemenea, să se apropie 
de cei de care ar trebui mai degrabă să se îndepărteze și să stea 
departe de cei care sunt complet oneşti. Jurând că acel coleg cu 
care s-a aliat cu o seară în urmă este inamicul declarat al zilei, 
relaţiile lor de muncă sunt extrem de instabile. 

În ciuda personalităţilor lor a priori puternic diferite, aceste 
trei tipuri de angajaţi au mai multe trăsături în comun. Ei adoptă 
atitudini și comportamente de hipervigilenţă şi supraveghează 
acţiunile și gesturile celor care îi înconjoară, pentru a anticipa 

la maximum loviturile rele susceptibile să se abată asupra lor. 
Din păcate, nu sunt decât foarte rar în realitate și se găsesc 
adesea în mijlocul neînțelegerilor, din cauza interpretărilor 
greșite şi ale descifrărilor false. Trăind în cotidianul marilor 
nesiguranţe, au convingerea că toate competențele lor sunt 
în mod regulat puse sub semnul întrebării și că, în cele din 
urmă, îşi vor pierde locul de muncă. Stările lor de spirit sunt 
inconstante; pot deveni brusc supăraţi sau agresivi, ceea ce 
îi dezechilibrează pe colegii lor de muncă, care vor dezvolta, 
în schimb, o anumită neîncredere față de ei, până în punctul 
de a se distanţa. 

Hipersensibilii generează un adevărat cerc vicios: în teama 
lor de a fi răniţi, ei manifestă comportamente suspecte care 
provoacă o stare de rău celorlalți, care, la rândul lor, ajung să se 
protejeze de ei şi să îi excludă. Astfel, hipersensibilii se con- 
fruntă cu ideea că aveau dreptate să nu aibă încredere — iată 
dovada! Niciodată nu-şi dau seama că ei se află adesea la baza 
propriei mizerii. Evident, într-o astfel de confuzie, posibilii 
abuzatori participă activ la joc şi se folosesc de acest lucru în 
avantajul lor, deoarece, spre deosebire de hipersensibili, ei ştiu 
perfect să navigheze în ape tulburi. 


O nevoie de recunoaştere supradimensionată 

Toţi avem nevoie să fim acceptaţi, mai întâi de părinţii noştri, 
apoi de toţi înlocuitorii parentali, figurile de autoritate sau de 
cei pe care îi respectăm ori în care credem toată viaţa. Pentru 
unii, satisfăcuţi de recunoaştere în copilărie, sunt mai uşor de 
trăit decepţiile provocate de o recunoaștere care nu vine întot- 
deauna la vârsta de adult. Riu alții, această lipsă de recu- 

plan, într-o mişcare nesățioasă către celălalt care, prin interme- 
diul întâlnirilor, îi dezechilibrează mai mult. 

Mediile profesionale debordează de acest tip de persoane, 
avide de recunoaștere, cerşind o privire care să le spună cât 
sunt de competente şi de apreciate. În acest scop, ele sunt dis- 
puse să facă multe lucruri, mult dincolo de limitele respecta- 
bile, pentru ca un coleg sau un superior să-i lase să întrevadă 
că, având răbdare și perseverenţă, investiţia lor generoasă şi 
munca lor înverşunată vor da, în curând, roade. Dar „curând” 
se transformă în „mai târziu, iar „mai târziu”, în „niciodată 

Catastrofa este inevitabilă, deoarece, printr-o tristă logică 
psihologică şi din cauza faptului că inconştienţii „își vorbesc”, 
persoanele cărora le lipseşte recunoașterea vor avea tendinţa 
neplăcută de a-i atrage pe perverșii narcisiști; deci, indivizi care 
nu-i vor recunoaşte niciodată. Astfel, perverşii își propagă 
vidul - chiar acela din cauza căruia au suferit atât de mult în 
trecutul lor. În setea lui de manipulare și de distrugere, perver- 
sului narcisist îi va face o plăcere sadică să se joace cu această 
vulnerabilitate, pentru a însoţi până la degradarea sa setea de 
recunoaştere. Evident, aceasta nu va veni niciodată, deoarece, 
prin definiție, perversul narcisist nu este satisfăcut de ceea ce 
i se dă. 

Ca regulă generală, perversul se amuză de persoana lipsită 
de recunoaştere, deoarece ştie că slăbiciunea ei principală este 
lipsa de distanţă față de realizările sale: dacă criticăm ceea ce 
face, are sentimentul că, de fapt, criticăm ceea ce este el. Nivelul 
de nesiguranță este, astfel, cel mai puternic. Orice persoană ar 
trebui să păstreze în minte, ca să nu fie redusă la funcţiile locului 
său de muncă, că este absolut esenţial să-şi die rgince sursele 
de răsplată pe plan nersanal nonten a ora? 


lată un exemplu. David are 53 de ani şi lucrează într-o tipo- 
grafie de 20 de ani. Din cauza dificultăţilor pe care le are această 
industrie, patronul îl anunţă că postul său va fi în curând des- 
ființat, iar munca lui va fi automatizată. I se sugerează, în ace- 
lași timp, să accepte un program de pensionare anticipată pus 
în aplicare pentru angajaţii aflaţi în situația lui. David este con- 
sternat de acest anunţ; se simte umilit şi neglijat. Nu încetează 
să-şi repete cât de mult a făcut el pentru companie: „Şi iată 
cum mi se mulțumește!” îşi spune el. Nu are decât o dorinţă: 
să plece imediat, fără ca măcar să accepte suma compensatorie 
care îi este oferită. 

Lumea profesională este implacabilă, cu schimbările sale 
nebănuite şi restructurările sale rapide. Într-un astfel de con- 
text, angajaţii precum David nu au întotdeauna sentimentul că 
este luată în considerare durata investiţiei lor fizice şi, mai ales, 
a investiţiei lor emoţionale. Din păcate, pentru mulţi dintre ei, 
serviciul este singura sursă veritabilă de valorizare. În caz de 
concediere, sunt incapabili să aibă încredere în competențele 
pe care le-au dobândit şi, în consecinţă, în capacitatea lor de 
a-și găsi un alt loc de muncă; totodată, se simt neputincioşi să 
obțină asigurarea valorii lor de la o rețea socială, de altfel adesea 
săracă, chiar inexistentă. Astfel, ei sunt victimele impulsivităţii 
lor şi riscă să ia decizii greşite care, în final, le vor intensifica 
durerea, deja mare. 


Când relaţiile personale și profesionale se amestecă 


Aş vrea să avertizez cititorul în ce priveşte falsa imagine a unor 
companii care pledează pentru ideea că angajaţii lor formează 
o mare familie. Astfel, un patron repetă cui vrea să-l asculte: 


Fu îmi tratez angaiatii ca ne memhrii familiei mele” De ce să nu 


tratezi angajaţii pur şi simplu ca pe nişte angajaţi? Nu văd unde 
este problema. Şi apoi, pot să te asigur că nu este de dorit să-ţi 
tratezi angajaţii precum îşi tratează unele familii membrii lor! 

De ce să vrei să momeşti un salariat cu acest sentiment de 
apartenenţă? Care este beneficiul pentru el? Am auzit multe 
poveşti de abuzuri de toate felurile şi de excese între patroni şi 
angajaţi sau între colegii de muncă exact din cauza acestei pre- 
tinse legături de apartenenţă. Cele trei exemple care urmează 
arată cât de repede se deteriorează relaţiile de muncă atunci 
când rolurile şi limitele fiecăruia nu sunt clar respectate. Brusc, 
furiile reprimate pot lua calea distrugerii pe căi ocolite. 


Caroline și Julia 


Caroline o angajează pe Julia. Între ele, apare o scânteie ime- 
diat, astfel că stabilesc repede o relaţie de prietenie. Ele nu au 
cu adevărat o relaţie convenţională angajat/superior ierarhic. 
Caroline este exigentă, dar Julia se înțelege atât de bine cu ea 
încât, atunci când patroana îi cere să rămână peste program, 
o face cu plăcere, chiar dacă acest lucru se întâmplă de mai 
multe ori pe săptămână. În plus, ocazional, cele două femei îşi 
fac confidenţe şi iau în mod regulat mesele de prânz împreună. 

Dar iată că fiul cel mic al Juliei se îmbolnăvește şi are nevoie 
de prezenţa ei imediat după terminarea programului. Caroline 
cunoaște bine situația angajatei sale, mamă singură al cărei fiu 
unic are nevoie de îngrijiri speciale. Totuşi, într-o seară, îi cere 
să rămână peste program. Aceasta refuză, amintindu-i de obli- 
gaţia de a se duce acasă pentru fiul ei. A doua zi, aceeași cerință. 
Julia refuză din nou. În ziua următoare, Caroline îi reproșează 
lipsa de angajament față de companie şi de disponibilitate. Julia 


ecte nfencată ci cimta ră Beta xrirtima sami ahrs 


Din acea zi, Caroline începe să se distanțeze de Julia, iar 
relația lor se deteriorează. În timpul unei discuţii, Caroline 
îi va spune ]uliei cât de mult a dezamăgit-o, deşi o considera ca 
pe o soră. 


Eve şi Melissa 

Eve şi Melissa sunt colege bune de muncă și se ajută în mod 
regulat. Celibatare amândouă, merg uneori să bea un pahar 
după program. Ele îşi spun adesea cât apreciază să lucreze în 
această ambianţă de susţinere şi complicitate. Îşi iau pauzele 
în același timp şi folosesc transportul în comun. 

În timpul unei întâlniri organizate la serviciu de șeful lor de 
departament, fac cunoștință cu un alt angajat, Pierre, pe care îl 
simpatizează. Ziua următoare, Eve își anunţă colega că şi-a 
petrecut seara cu acesta și că au decis să continue să se vadă. 
Mélissa se bucură pentru prietena ei. Săptămânile următoare, 
Eve întârzie adeseori, deoarece îşi petrece serile şi nopțile cu 
noul ei prieten. Ea îi mărturisește Mélissei că îi este foarte greu 
să se trezească dimineaţa și că îi place să lenevească în pat cu 
Pierre, care începe munca mai târziu. Din această cauză, Eve nu 
are timp să-și îndeplinească toate sarcinile și îi cere regulat cole- 
gei să-i termine munca în locul ei. Melissa acceptă răbdătoare. 
Într-o zi, totuşi, Eve se supără: calitatea muncii pe care colega ei 
a făcut-o pentru ea a fost criticată dur de către şeful lor de depar- 
tament. Îi reproşează acest lucru Mélissei, care nu zice nimic. 

Cu altă ocazie, șeful de departament o întreabă pe Melissa 
despre absenţele repetate ale Evei. Melissa este jenată şi își 
avertizează prietena. Câteva zile mai târziu, Eve primeşte un 
avertisment de la direcțiune pentru întârzierile ei şi se ener- 
vează pe colega ei, reproşându-i că nu a protejat-o. În cele din 


urmă, o acuză pe Mélissa de gelozie și că a trădat-o cunoscând 
adevărul despre noua ei relaţie. Melissa este stupefiată. 


Jean-Paul și angajaţii săi 

Se apropie Crăciunul. Ca în fiecare an, Jean-Paul, patronul mai 
multor centre de terapie prin masaj, organizează o petrecere 
pentru angajaţii săi şi partenerii acestora. În timpul petrecerii, 
Jean-Paul îi felicită pe membrii personalului său pentru per- 
formanţele lor şi le aminteşte că în această mare familie toţi au 
rolul lor. 

După masă, toată lumea este invitată să bea un pahar şi să 
danseze. În timp ce petrecerea este în toi, cu ajutorul consu- 
mului de alcool unii angajaţi adoptă comportamente care indis- 
pun: administratoarea adiunctă şi curierul dispar şi revin puţin 
mai târziu, un maseur simulează un dans lasciv în timp ce 
recepționista şi stagiara îl încurajează strigând și râzând zgo- 
motos, secretara îl bate familiar pe umăr pe patron întrebân- 
du-l data viitoarei sale măriri de salariu, o maseuză îi arată o 
nouă tehnică de masaj managerului ei de sucursală în faţa par- 
tenerei acestuia care nu apreciază acest lucru etc. Izbucneşte 
o ceartă, iar mai mulți invitați pleacă pe ascuns. În ziua urmă- 
toare, când se întorc la muncă, nimeni nu vorbeşte despre pe- 
trecere, iar angajaţii sunt vizibil jenați. 


Importanţa limitelor 


După cum arată toate aceste exemple, hărţuirea morală în 
lumea profesională poate fi descendentă (de la patron către 
subordonat), transversală (între colegi) sau ascendentă (de la 
subordonați către un membru al directinnii) Foarta dan ~-1-2 


de apropiere a unor colegi depășeşte mult frontiera respec- 
tului. Astfel, această apropiere este confundată cu o autorizare 
implicită a familiarităţilor sau cu a nu-şi face munca; ca și când, 
subit, legătura familiară ar permite, fără consecinţe, abaterile. 

Mă opun categoric apropierilor între colegii de serviciu care 
devin prieteni. Consider că o astfel de poziţie este contrapro- 
ductivă; în majoritatea cazurilor, armonia nu durează nicio- 
dată mult sau, în caz contrar, este nevoie de o maturitate pe 
care o au foarte puţine persoane. Trebuie să vezi dramele care 
au loc în companii atunci când idilele între angajaţi se sfârșesc 
şi se transformă în coșmar. 

Pentru a inspira respect şi a reduce apariţia situaţiilor de 
hărţuire, este necesar să dobândești un simţ ascuţit al limitelor 
și să separi clar viața profesională de cea personală. Un mediu 
profesional nu este o familie, colegii şi patronii nu sunt fraţi, 
nici surori. Cred că un mediu profesional trăiește sănătos cu 
persoane care ştiu să recunoască şi să aprecieze rolurile şi com- 
petenţele distincte ale fiecăruia. Dacă există o legătură umană 
privilegiată în acest context, este aceea a unui parteneriat im- 
plicat şi integru. 

PARTEA A DOUA 





Furia îndreptată împotriva sinelui 


Furia este necesară. Fără ea nu triumfă nimic. Dacă nu ne 
umple sufletul, dacă nu ne înfierbântă inima, ea trebuie, deci, 
să ne servească, nu în calitate de comandant, ci de soldat. 


ARISTOTEL 





Să-ţi faci corpul să plătească: 
greutatea furiei 


Furia din retroreflexie 


Putem evoca mereu faptul că timpul vindecă, gândindu-ne că 
furia se va estompa de la sine. Aceasta e valabil pentru aria 
contrarietăţilor, care nu au nimic fundamental. Lăsăm în urmă 
cu mai multă uşurinţă acele lucruri care sunt mai puţin impor- 
tante pentru noi şi care, finalmente, nu prea au un efect asupra 
valorilor sau asupra calității relaţiilor cu persoanele care con- 
tează pentru noi. 

Există totuși o furie care se naște din răni afective de demult. 
Acestea nu se cicatrizează cu timpul, iar emoţiile care le sunt 
asociate persistă, chiar dacă nu le resimţim, chiar dacă le negăm 
sau le refulăm. În orice caz, acest tip de furie duce la blocaje 
care sunt mascate de tulburări afective şi psihosomatizări. 
E evident că această energie importantă trebuie să-şi găsească 
o cale de evacuare. Dacă unii oameni îşi interzic să-și exprime 
furia pentru a se elibera de ea, atunci nu le mai rămâne decât 

să-și îndrepte această forță energică împotriva lor, prin com- 
portamente autodistrugătoare. 

Gestalt-ul, o teorie dinamică a personalităţii, atribuie aces- 
tei energii blocate îndreptate împotriva sinelui termenul urmă- 
tor: „retroreflexie”. Este un termen interesant, pentru că enunţă 
bine această mişcare activă de întoarcere spre sine. Astfel, în 
cazul furiei, retroreflexia constă în îndreptarea spre sine a gân- 
durilor şi a comportamentelor provocate de această emoție: 
„Îmi fac mie însumi ceea ce aş vrea să-i fac altcuiva” 

Vom vedea cum furia din retroreflexie se poate exprima în 
moduri complet diferite prin comportamente al căror singur 
obiectiv este voinţa inconștientă de a-şi face rău sau de a se 
pune în pericol. Următoarele subiecte abordate ne vor permite 
să înţelegem într-un mod mai explicit mecanismele fine pe 
care le poate dezvolta un individ pentru a-şi exprima furia 
- maltratându-şi corpul: dependenţele, tentativele de sinucidere, 
sexualitatea ofensatoare şi automutilarea. Dar, înainte de toate, 
să vedem una dintre modalităţile cele mai frecvente de expri- 
mare a furiei prin corp: mâncatul în exces. 


Furia îngrașă 


De-a lungul numeroșilor ani de practică, am întâlnit mulţi 
oameni care aveau o problemă de supraponderabilitate. Adesea, 
exasperate de numeroasele încercări de a ţine regim care nu au 
dat rezultate sau ale căror efecte nu au durat, multe femei ajung 
în cabinetul meu, în ultimă instanţă, resemnate. Obiectivul lor 
este de a accepta excesul în greutate, de a renunța definitiv la 
ideea de a ţine regim și la speranţele false. Sunt descurajate în 
discursul lor şi se condamnă singure la a fi astfel tot restul vieţii. 
Încep adesea discuţia noastră cu remarca următoare: „Şi dacă 

excesul dumneavoastră în greutate n-ar avea nimic de-a face 
cu alimentaţia dumneavoastră?” În privirea lor citesc, întot- 
deauna, aceeaşi circumspecţie. 

De la început, vreau să dau deoparte o mică parte a popula- 
iei care suferă de supraponderabilitate sau de obezitate mor- 
bidă din cauze fiziologice; problemele acestor persoane trebuie 
rezolvate prin intermediul medicinii, prin demersuri speciali- 
zate care presupun adesea intervenţii chirurgicale. Cu toate 
acestea, pentru majoritatea oamenilor excesul în greutate este 
o adevărată sursă de neînţelegeri şi de frustrări, iar tentativele 
de slăbire nu au efectul dorit sau nu durează în timp. 

Mai multe studii dovedesc corelaţia care există între luarea 
în greutate şi crizele de furie. Femeile şi bărbaţii care au accese 
de furie repetate de-a lungul anilor prezintă un exces de greu- 
tate important şi îl menţin, spre deosebire de persoanele de 
aceeași vârstă care au mai multă serenitate şi bucurie în viaţa 
lor. Indiferent de sexul persoanei care suferă de furie cronică, 
se observă o mai mare producţie de adrenalină, un hormon 
care intervine direct în stimularea celulelor grase. Acestea sunt 
transformate de ficat în colesterol (rău); efectul este devastator 
asupra luării în greutate, iar riscurile de boli cardiovasculare 
sunt mult mai mari. 

Dincolo de orice consideraţie fiziologică, persoanele cu 
exces de greutate suteră, mai înainte de toate, de o anxietate 
netratată, care le invadează şi împotriva căreia nu ştiu ce să 
facă. Procesul trăit se desfăşoară în maniera următoare: anxie- 
tatea din ce în ce mai accentuată le face să resimtă o senzaţie de 
vid visceral. Senzaţia devine repede insuportabilă, iar pentru 
a scăpa de disconfortul pe care aceasta îl suscită soluția vine de la 
sine: trebuie să mănânce imediat. Într-adevăr, după ce a mâncat, 

persoana în cauză are o senzaţie nouă, de data aceasta de saţie- 
tate, şi se simte liniștită... însă doar pentru un timp. 

În mod indirect, acest proces traduce o regresie declanșată 
de anxietate. Persoana crede că îi este foame, dar este, de fapt, 
anxioasă. Pe plan psihologic, o persoană care-şi resimte în mod 
dureros anxietatea va avea tendința să dezvolte în mod spon- 
tan mecanisme de compensație pentru a se adapta, şi nu pentru 
a trata cauzele profunde. Brusc, suferinţa vidului resimţit puter- 
nic o face să se reîntoarcă la un moment din copilărie, atunci 
când era doar un bebeluș, iar anxietatea legată de foame dispă- 
rea de îndată ce lua sânul sau biberonul. Să se simtă „plin” îl 
liniştea pe noul născut. Devenit adult, într-un moment de dis- 
perare în faţa propriei anxietăţi regăseşte reflexul de a se linişti 
prin mâncare. 

Acest mod de funcționare reprezintă în sine o consolidare 
„ negativă care se va produce din nou atât timp cât cauzele care 
se află la origine nu vor fi suficient conştientizate: de îndată ce 
anxietatea se accentuează, trebuie să mănânce, pentru a o 
atenua. Astfel, oamenii mănâncă pentru a umple acest vid 
resimţit la nivelul plexului solar sau al stomacului; unii chiar 
au impresia că le e foame. Ştim totuşi că dacă masa este luată la 
aceeaşi oră şi completată de gustări echilibrate, nu ar trebui să 
resimţim senzaţia de foame. În plus, seara, când simţim neîn- 
cetat un gol în stomac, putem spune cu exactitate că senzaţia 
de foame nu este reală, întrucât cel mai probabil suntem în 
plină digestie. În schimb, se ştie că serile și nopțile sunt, prin 
natura lor, momentele cele mai anxiogene ale zilei. 

Dacă această senzaţie de vid ar exprima într-adevăr nevoia 
fiziologică de a mânca, nu am „ronţăi” de mai multe ori în 
timpul serii şi foamea ar fi satisfăcută mai rapid. Vorbesc 
despre o consolidare negativă, pentru că, în momentul în care 

mănâncă, persoana anxioasă are sentimentul că mâncarea 
o linişteşte, dar de fapt nu e aşa, pentru că senzaţia de calm 
dispare foarte repede; de aceea foarte multe persoane au din 
nou poftă de mâncare. Persoanele anxioase trăiesc cu ideea că 
dacă nu mănâncă atunci când sunt în această stare, anxietatea 
lor nu va dispărea. Cu o asemenea mecanică mentală, vedem 
într-o nouă lumină impactul negativ asupra greutății. 


Să spargem tiparul 


Ce trebuie făcut pentru a ieşi din acest mod de funcţionare? 
Trebuie pus capăt acestui tipar. Pentru a reuși acest lucru, tre- 
buie tratată mai întâi cauza luării în greutate: anxietatea. Astfel, 
în loc să recurgem la mâncare pentru a umple vidul interior, 
trebuie să ne punem întrebări asupra cauzei acestui vid şi să 
căutăm răspunsuri în ungherele poveştii noastre de familie și 
afective, umplând astfel vidul, într-un mod sănătos, cu răspun- 
suri care „îl fac să fie plin”. 

Atunci când resimţim vidul, e interesant să dezvoltăm 
o metodă „alternativă” pentru a-i răspunde. Ideea constă deci 
în înlocuirea mâncării cu o altă sursă de calmare. Fiecare tre- 
buie să-şi găsească propria formulă pentru ca acest mod de 
funcționare să fie de durată, însă îmi permit să vă propun o 
pistă de reflecţie pe care o explorez sistematic în psihoterapie 
alături de persoanele care vin să mă consulte în acest sens. 
Întrucât anxietatea este un sentiment de nesiguranţă difuz, tre- 
buie neapărat întreprinsă o acţiune care să amelioreze siguranța. 
Trebuie alinată durerea momentului fără a intra în panică, în 
virtutea principiului că frica are şanse mari să dispară atunci 
când îi facem față, când o înfruntăm şi o elucidăm: „Nu mă 
simt bine, însă ştiu că e un moment de anxietate căruia îi pot 

face faţă”. Ce se poate întâmpla în acest caz? Resimţirea durerii 
se va transforma progresiv în tristeţe, iar aceasta, eventual, în 
lacrimi. Experienţa este desigur dezagreabilă a priori, dar dacă 
nu mascăm vidul prin mâncare, niciun mecanism de apărare 
nefastă nu se va declanşa. Resimţirea durerii sau lacrimile, evi- 
tate până în acel moment, pot duce la evacuarea suferinţei. Ali- 
narea se poate amorsa în sfârşit într-un mod sănătos. 

Pentru a avea o stare de şi mai bine, trebuie să încercăm 
diferiți substituti ai mâncării. Într-un moment de anxietate, 
trebuie să găsim ceea ce ne face bine fără a ne face rău! Le sfă- 
tuiesc pe persoanele în cuplu să nu ezite să-şi împărtăşească 
starea de disconfort şi să ceară afecțiune. „Irec printr-un 
moment dificil, mă simt anxioasă şi am poftă de mâncare, dar 
nu vreau să mănânc. Ai putea să mă iei în braţe?” Relaţia de 
afecţiune în cuplu trebuie să fe un loc de reasigurare, în care 
partenerii se dăruie cu generozitate. 

Aceste gânduri asupra legăturii dintre furie şi greutate oferă 
o nouă perspectivă de înţelegere a excesului de greutate. Mân- 
carea este larg folosită în aceste comportamente de „ronţăială, 
care duc la autodistrugere prin adăugarea de kilograme. Pe 
lângă punerea în pericol a sănătăţii fizice şi a speranţei de viaţă, 
acest demers inconştient este un mijloc eficace de a îndrepta 
asupra sinelui furia legată de povestea proprie şi de a păstra 
o imagine de sine devalorizată. Trebuie să ne gândim la acest 
exces ca la simptomul unei anxietăți active care merită să fie 
tratată. Dacă aşa stă cazul, luarea în greutate va fi ca simptomul 
unei stări proaste care „nu va mai avea sens” şi care va dispărea 
progresiv. Am experimentat de multe ori această ipoteză de 
lucru care dă rezultate excelente. 

Anorexia și bulimia, alte forme de automutilare 


Mai există alte două forme de furie îndreptată împotriva 
sinelui în care anxietatea e în corelație cu mâncarea: anorexia 
şi bulimia. 

Aceste două tulburări psihologice majore s-au accentuat în 
ultimele decenii. Ele îngrijorează în mod serios în măsura în 
care afectează și fizic persoana și pot, în forme extreme, să-i 
pună în pericol de moarte pe cei care suferă de aceste tulbu- 
rări; împreună, cele două reprezintă a treia boală cronică ce se 
manifestă în rândul adolescenților. 

La anorexici şi bulimici imaginea corporală este incompletă 
şi deformată. Persoanele care suferă de anorexie își limitează 
aportul alimentar într-un mod excesiv, având impresia că 
restricția nu e niciodată suficientă. Persoanele care suferă de 
bulimie prezintă compulsii în fața mâncării: resimt o mare 
nevoie de a mânca, care îi impinge într-o manieră necontrolată 
să se supraalimenteze; apoi, ele încearcă să înlăture efectele 
supraalimentării prin vomismente sau post. 


Furia implicită 


Studiile recente arată că furia este o caracteristică a persoane- 
lor care sunt victime ale tulburărilor alimentare. Această furie 
provine direct din experienţe negative trăite în copilărie și care 
au lăsat o amprentă profundă, alterând chiar cursul normal 
al dezvoltării, mai ales cel al construcţiei imaginii corporale. 
În numeroase cazuri de anorexie şi de bulimie, evenimentele 
negative scot la lumină neglijenţe afective sau abuzuri fizice ori 
sexuale. Şi, mai mult de atât, din cauză că această greutate este 
greu de suportat, aceste persoane se confruntă în acelaşi timp 

cu o comorbiditate, care relevă tulburări specifice asociate, cum 
ar fi depresiile majore, comportamente obsesiv-compulsive, 
anxietate, dezvoltarea globală a unei personalități patologice etc. 
Cercetătorii şi profesioniștii care acordă ajutor încep să 
devină interesaţi de această legătură specială dintre furie și tul- 
burarea alimentară. Rezultatele primelor cercetări confirmă 
ceea ce am observat de mai mulți ani, în cadrul psihoterapiei, 
la persoanele care suferă de aceste tulburări. Se pare că ano- 
rexicii şi bulimicii au un lucru în comun, şi anume recurența 
furiei explozive în viaţa de zi cu zi, având mai multe crize pe 
lună; persoanele care trăiesc această realitate prezintă și simp- 
tome depresive mai accentuate. S-a constatat deja o astfel de 
tendință în rândul adolescentelor, cu o agresivitate evidentă 
aproape sistematică. Cele care au dezvoltat comportamente 
tipice hiperfagiei, purgaţiei şi privării de mâncare duse la 
extrem, prezintă o agresivitate mult mai frecventă şi mai accen- 
tuată; hiperfagia presupune să faci o obsesie din mâncatul în 
exces, iar purgaţia înseamnă să ajungi să vomiți sau să regurgi- 
tezi mâncarea fără a-ţi fi greață și fără efort. Cu cât simptomele 
sunt mai prezente, cu atât adolescentele riscă să recurgă la dro- 
guri sau să aibă tentative de sinucidere. 
„_ Experimentele clinice făcute asupra exprimării furiei la 
anorexice şi bulimice au arătat că cele două grupuri sunt dife- 
rite. Bulimicele sunt mult mai transparente în ceea ce privește 
furia, pe care o manifestă fără ambiguitate şi într-o manieră 
evidentă. În schimb, anorexicele îşi maschează resentimentele 
printr-o furie exprimată într-un mod pasiv-agresiv: am băga 
mâna-n foc că nu sunt furioase, când de fapt furia lor e pro- 
fundă. În agresivitatea sa pasivă, anorexica îi împinge pe cei- 
lalţi la furie prin tensiunile, indispoziţiile şi provocările pe care 
le declanșează, însă o face pe ascuns. Nimeni nu-şi dă seama 

de furia ei, de emoția care i-a animat de fapt comportamentele; 
în acest sens, agresivitatea ei este pasivă. Pentru un timp, spri- 
jinul psihoterapeutic eficace constă în favorizarea dezvăluirii 
adevăratelor emoții şi reducerea negării furiei. 

În încheierea acestui vast subiect, trebuie să reținem că 
persoanele care se află într-un raport patologic cu alimenta- 
tia trăiesc furii intense şi prezintă sistematic comportamente 
agresive. În cazul anorexicilor și bulimicilor, furia este o pro- 
vocare importantă în măsura în care afectează negativ relaţiile 
cu anturajul. Furia este folosită atunci într-un mod neadec- 
vat; ea nu ajută la înţelegerea unei indispoziţii la care trebuie 
să se răspundă pentru ca lucrurile să meargă mai bine, ci tra- 
duce mai degrabă o exasperare care îi împinge înainte de 
toate să-și facă rău şi să-i ţină pe ceilalţi la distanţă. În acest 
sens, furia devine un adevărat mecanism de apărare al cărui 
obiectiv este înlăturarea celorlalți, prin anticiparea unei răni 
ineluctabile legată de proximitate sau de intimitate. Din nefe- 
ricire, această distanță de precauţie și de protecţie nu e nece- 
sară şi accentuează sentimentul de singurătate deja destul de 
prezent. 

Calea de urmat este cea opusă: trebuie să fim conştienţi că 
dacă părinţii sau alte persoane importante din viața noastră 
ne-au făcut rău în copilărie, ei bine, această perioadă s-a înche- 
iat. Deveniţi adulţi, avem relaţii afective şi sociale care chiar 
merită să fie trăite. Astfel, anorexicii și bulimicii au neapărat 
nevoie să fie înconjurați într-o rețea socială solidă şi să benefi- 
cieze de sprijinul specialiştilor. 

Dependențele, plăceri care fac rău 


Un tratament împotriva anxietății 


Atunci când legătura față de o substanţă sau de o activitate 
(alcool, tutun, droguri, jocuri, sex, tranchilizante, obsesia cum- 
părăturilor, antrenamentul sportiv excesiv, internet etc.) nu 
poate fi reprimată, individul se află în stare de dependență 
(numită în general „adicţie”). Această dependenţă se defineşte 
mai puţin prin comportamentele în sine şi mai mult prin 
natura relației care uneşte persoana dependentă şi substanţa în 
cauză: fără ea, nu-și găseşte liniştea, motivaţia, euforia sau 
excitaţia. De îndată ce anxietatea se accentuează, persoana 
simte o greutate însoţită de o suferinţă interioară de nesupor- 
tat. Trebuie neapărat să o atenueze. 

Faţă de acest dezastru interior, fiecare îşi va dezvolta pro- 
priul mecanism de răspuns. În funcţie de povestea și de expe- 
rienţele sale de viață, o persoană va recurge la o substanţă sau 
la o activitate care o va îndepărta rapid şi eficace de suferinţă. 
Întrucât dependenţa sa „va acţiona” asupra lui, se va linişti şi va 

putea chiar simţi o senzaţie de plăcere. Va redescoperi astfel 
cum poate „să-şi facă bine. Unii oameni vorbesc despre o 
neplăcere urgentă căreia trebuie să-i facă faţă şi despre căuta- 
rea senzaţiilor puternice. 

Indiferent dacă este vorba de droguri, de achiziţionarea 
unei haine cu mult peste bugetul permis, de un weekend petre- 
cut exclusiv la cazinou sau de un număr incalculabil de ore 
petrecute pe internet, abia reuşind să se spele şi să mănânce, 
intensitatea momentului procură o plăcere extremă care mobi- 
lizează întreaga persoană şi o face să uite de toate preocupările 
sale. Din nefericire, această plăcere iluzorie este temporară, iar 
atunci când dispare indispoziţia interioară reiese la lumină şi 
cercul vicios se repetă imediat. Este imperativ să repete rapid 
comportamentul care i-a procurat deja plăcere. Beneficiul 
imediat devine atunci un factor motivant fundamental în 
dependențe. Intensitatea plăcerii este problematică, pentru 
că interferează cu luarea deciziei de a se opri și favorizează 
menținerea comportamentelor de dependenţă. 


Principiul neurofiziologic al consumului de droguri 


Identificarea principiului neurofiziologic prezent în consumul 
de droguri ne permite să înţelegem mai bine rolul devastator al 
plăcerii induse sub această formă, în mod repetat și pe o peri- 
oadă importantă de timp. Astfel, cercetătorii au arătat că dacă 
se stimulează hipotalamusul unui şobolan — zona din creier 
implicată direct în producerea hormonilor plăcerii — animalul 
devine imediat dependent. Fiind condiţionat să apese o pedală 
care îi permite să se autostimuleze, își modifică radical obi- 
ceiurile: nu mai bea, nu mai mănâncă, nu mai doarme. Fiind 
literalmente absorbit de plăcere şi de repetarea acesteia, nu mai 

răspunde funcţiilor sale vitale și moare literalmente de plăcere! 
Ştim în prezent că utilizarea cronică a drogurilor poate cauza 
probleme neurologice permanente în cazul şobolanilor, al por- 
cilor, al pisicilor şi al unor primate; același lucru se întâmplă și 
în cazul oamenilor. Plăcerea este resimţită cu adevărat, dar este 
însoțită în aceeaşi măsură de o autodistrugere variabilă în timp, 
pe care indivizii o neglijează şi care le pune în pericol integri- 
tatea fizică sau psihologică. 

Nu definesc dependenţa prin numărul de comportamente 
(cantitatea de alcool, de droguri, de pastile, de relaţii sexuale 
etc.), ci prin obsesia de a repeta neapărat comportamentul la 
intervale regulate de timp, pentru a simţi o senzaţie de bine; 
acest comportament fiind, bineînţeles, dăunător asupra sănă- 
tăţii fizice şi mentale. În acest sens, mai mulți indivizi trăiesc 
alternativ perioade importante de timp fără a se atinge de alcooi, 
exersând un control eficace, şi perioade în care pierd total- 
mente controlul, consumând zilnic alcool. Să fii alcoolic nu 
înseamnă numai să bei; înseamnă mai ales să ai convingerea 
profundă că nu poți fi mulțumit de ziua prezentă în absenţa 
alcoolului. Pentru a justifica gestul sunt evocate toate raționa- 
lizările posibile: „Beau drept recompensă pentru o zi de muncă 
plină”; „Beau pentru că mă doare capul”; „Beau ca să mă liniș- 
tesc şi să mă destind”; „Beau în cinstea unei veşti bune”; „Beau 
pentru că e sâmbătă seara” etc. 

La fel se întâmplă şi cu persoanele care au o nevoie obsesivă 
de relaţii sexuale. În timpul şedinţelor de psihoterapie, ele 
încearcă să limiteze dimensiunea comportamentelor lor, foca- 
lizându-se asupra frecvenței; dacă au mai puţine relaţii sexuale 
compulsive, li se pare că lucrurile merg în direcţia cea bună. 
Se observă desigur o stare de mai bine în măsura în care 
aceste persoane manifestă mai rar comportamente riscante, 


194 ÎNŢELEPCIUNEA FURI!LOR NOASTRE 





însă persistența comportamentului compulsiv denotă perma- 
nența dependenţei. Ideea nu este să „negocieze” frecvenţa 
acceptabilă a comportamentului, ci să ia în calcul decizia de a 
nu-l mai repeta. 


A umple un goi, a alina durerea 


În ceea ce priveşte dependenţele, indivizii în pericol au în 
comun o vulnerabilitate care îi determină să adopte comporta- 
mente nocive. În opinia mea, această vulnerabilitate nu prea 
are de-a face cu un dezechilibru pe plan neurochimic caracte- 
rizat de un deficit în producţia de hormoni ai plăcerii; această 
carență hormonală ar fi cel mult o consecinţă, şi nu o cauză. 
Mi se pare, mai degrabă, că această căutare a senzaţiilor puter- 
nice maschează dezordinea instalată cu mult timp în urmă în 
copilărie, când copilul a suferit din cauza neglijenţei afective 
a părinţilor. 

Persoanele dependente suferă de fapt de reapariţia unei 
dureri afective ce-și are rădăcinile în perioadele-cheie ale copi- 
lăriei, când ele s-au simţit dispreţuite şi abandonate. În acest 
interval de timp fundamental pentru construcţia persoanei, 
părinţii nu au reprezentat acel loc în care ele să se simtă în 
siguranță. Au fost fie sufocanți şi restrictivi, fie prea absenţi; în 
plus, unii dintre ei au comis abuzuri fizice sau sexuale. Indife- 
rent de combinaţia specifică fiecărui copil, rezultatul este o 
anxietate profundă — sau chiar o adevărată spaimă ~, iar mesa- 
jul înţeles este următorul: nu ai nicio valoare; acesta ucide 
sufletul unui copil. Vor urma o perioadă neagră de singurătate 
şi tristeţe, o stare depresivă latentă care va evolua încetul cu 
încetul, o adevărată insatisfacţie faţă de viaţă. 

Se consideră că orice persoană suferindă dispune de resurse 
interioare pentru a contracara singură melancoliile trecătoare, 
însă cele neglijate pe plan afectiv nu ştiu ce să facă în legătură 
cu golul pe care îl simt și îl trăiesc ca pe o agresiune cumplită 
care nu mai încetează. Se confruntă zilnic cu o stare proastă 
care se intensifică și din care nu ştiu cum să iasă. În opinia lor, 
soluţia nu poate veni decât din exterior: „ceva” sau cineva tre- 
buie să reuşească să le atenueze durerea și să oprească energia 
nervoasă interioară care le perturbă. Pentru a resimți mult mai 
multă plăcere şi mult mai puţină suferinţă, ele au nevoie să 
scape de durere, dar ajung, să moară de fiecare dată puţin câte 
puţin. Acesta este rolul de alinare al substanţei, al acțiunii sau 
al relației de dependenţă alese. Plăcerea imediată maschează 
durerea momentului și o distanțează pe persoana în cauză de 
penibila, dar necesara conștiință de sine. Deodată, egoul se 
stinge şi, sub influenţa dependenţei, individul are un moment 
de respiro. În sfârşit, are o pauză! Pentru o clipă, durerea e ali- 
nată şi cerul întunecat se luminează ca prin miracol. 

Efectele pozitive apar unul după celălalt: atenuarea sau chiar 
dispariţia anxietăţii, reducerea inhibiţiilor, mai multă stimă de 
sine şi încredere în sine, dispariţia simptomelor depresiei, 
diminuarea semnificativă a furiei şi a agresivităţii, renunţarea 
la ideile sinucigașe, senzaţia de ușurare, calm, euforie, mai 
multă energie, motivare, sentimentul de a fi o persoană intere- 
santă şi atrăgătoare, capacitatea de a relativiza şi de a face față 
dificultăților emoţionale de zi cu zi, imagine corporală pozi- 
tivă etc. Din acest moment, nimic nu mai contează în afară de 
menținerea acestei stări de alinare găsite cu greu, a iluziei de 
control şi de putere care trebuie să continue cu orice preţ, indi- 
ferent de preț, chiar dacă prețul de plătit este propria viaţă! 

Atunci când descoperă acest subterfugiu la suferință şi 
acceptă să repete procesul, individul îşi asumă direct statutul 
de dependent. Nu vrea să-şi asume riscul de a resimţi din nou 
spaima vidului pe care îl are, în cazul în care ar fi privat brusc 
de obiectul dependenţei sale. Ştie de ce are nevoie şi ce trebuie 
să facă pentru a resimti plăcerea, știe ce îşi doreşte. Viaţa lui e 
coordonată acum de satisfacerea acestei nevoi şi de evitarea 
lucrurilor care îl perturbă profund. Se declanșează un angrenaj 
crâncen şi, odată cu el, reproducerea comportamentelor dis- 
tructive pe care nimic nu le va opri, în afară de cazul în care 
corpul cedează sau se aplică legea. 


Incapabil să nu-și facă rău 


Fumătorul ştie foarte bine că ţigările pe care le fumează dău- 
nează sănătăţii. De ce continuă totuşi să fumeze? Pentru că 
pulsiunea morţii este mai puternică decât raţiunea şi decât 
pulsiunea vieţii. Nu a reușit să se construiască cum trebuie 
pentru a se iubi suficient şi a refuza să-şi facă rău. A asimilat 
că, până la urmă, nu e grav dacă se distruge. În acest caz, furia 
binevoitoare, cea care prezervă integritatea fizică şi psiholo- 
gică, nu e exprimată. Nu are loc nicio revoltă interioară de 
genul: „Opreşte-te! Nu poţi să faci asta. 

În cazul dependenţelor, reflexul de protecţie care îl salvează 
pe individ de actele de distrugere este fragilizat; se pot observa, 
prin urmare, mai multe dependențe la aceeași persoană sau 
o dificultate mai mare de a controla anumite comportamente 
riscante. Astfel, consumul de droguri şi de alcool este însoţit 
adesea de comportamente sexuale neprotejate, atât la hetero- 
sexuali, cât şi la homosexuali. Acest lucru participă evident 
la transmiterea unui număr mai mare de boli, dar mai ales 

complică profilul persoanei dependente şi posibila ei vinde- 
care. Ea se luptă, prin urmare, cu o „dublă epidemie, după 
cum o numesc cercetătorii, în care efectele psihologice şi fizio- 
logice devastatoare ale drogurilor şi ale alcoolului sunt însoţite 
de o creştere a riscului de transmitere a altor infecţii. 

Toate formele de dependenţă denotă prezenţa unei anxietăţi 
importante, care face ca persoana suferindă să devină disfun- 
țională. „Adicţiile” ne atrag atenţia asupra faptului că individul 
vrea să se distrugă: în loc să-şi prezerve viaţa, el o expune morții. 
Fiecare individ trece desigur prin grade extrem de diferite de 
distrugere, care, în funcție de natura dependenţei, de cantitatea 
şi frecvenţa consumului, dictează forța voinţei de autodistru- 
gere: achiziționarea unei a nu ştiu câta pereche de pantofi repre- 
zintă, în mod sigur, o pagubă mult mai puţin importantă decât 
o a nu ştiu câta doză de cocaină; cu toate acestea, să nu uităm că 
aceste comportamente au aceeași origine. 

Indiferent de natura dependenţei, e posibil să ne eliberăm 
de ea. Fiecare trebuie să-și găsească propria formulă, în funcție 
de gradul de conştientizare. Pentru a deveni independenți, tre- 
buie neapărat să ne eliberăm de lanţurile trecutului care ne ţin 
legaţi. Având o voinţă de fier, trebuie să alegem cu grijă instru- 

mentele care vor înlătura fragilitatea şi falsele credinţe. Şi 
pentru că individul suferă, trebuie să-şi găsească un loc sigur 
de exprimare, să nu ezite să ceară sfatul pentru a fi orientat, să 
ştie la ce are dreptul să se aștepte din partea anturajului şi tera- 
peutului în problema pe care, până la urmă, trebuie să o poarte 
singur pe umeri. Pentru a umple golul afectiv, dependentul 
trebuie să facă apel la un mediator responsabil între el şi obiec- 
tul dependenței sale, un mediator capabil să-i accepte nevoia. 
Nu trebuie să facă această muncă fastidioasă singur — în opinia 

mea, este imposibil —, când momentul este cel al smereniei şi 
reasigurării. 

Pentru persoana dependentă, munca de vindecare constă, 
printre altele, în restabilirea legăturii cu propriul său câmp 
emotiv, cu senzațiile corporale nealterate, în stabilirea limite- 
lor necesare între sine şi anturaj, în alegerea direcţiei corecte 
în viață etc. E posibil ca drumul să nu fie continuu, şi individul 
să se piardă din nou pentru un timp în meandrele recidivelor 
sale. Însă trebuie să se ştie că aceste recidive nu prevestesc în 
niciun -fel eşecul. Ele fac parte din lunga dezrădăcinare de 
dependenţă. Fiind din ce în ce mai conştient cu fiecare etapă, 
individul poate să ajungă progresiv la vindecare. 

Sinuciderea, depresia care ucide 


Cauzele aparente sunt false 


Sunt milioane de oameni care suferă în tăcere, care se închid 
treptat în ei înşişi, care nu ştiu nimic, sau doar prea puţin, 
despre amploarea incomensurabilă a primejdiei în care se află. 
Încearcă pe cât pot să-şi trăiască viaţa cu senzaţia neplăcută pe 
care o resimt şi cu durerea care îi chinuie. Încetul cu încetul, 
viaţa e înlocuită de supravieţuire, iar ei se pierd inevitabil în 
profunzimile imense ale frământărilor lor. Paralizia le provoacă 
o durere de nesuportat; iar atunci, resemnați, fac un ultim gest: 
sinuciderea. 

Despre sinucidere s-a scris tot atât de mult pe cât s-au vărsat 
lacrimi. În ziua de azi, se ştie că are cauze multiple (probleme 
financiare, pierderea locului de muncă, despărțirea de per- 
soana iubită etc.), însă toate conduc spre aceeași soluţie, care se 
impune în cele din urmă. Viaţa celor care se gândesc să se 
sinucidă nu are sens decât prin prisma relaţiilor pe care le au 
cu anturajul lor şi care îi definesc. Pentru că se identifică mai 

ales cu locul de muncă sau cu partenerul de viață, dacă unul 
sau altul este compromis, viaţa își pierde sensul. Personajul 
principal al romanului Voyage d'hiver de Amelie Nothomb este 
un exemplu în acest sens, propunându-şi să se sinucidă pentru 
a O impresiona pe Astrolabe, femeia de care este îndrăgostit 
nebunește. 

Cu toate acestea, încercările vieţii nu au nimic de-a face cu 
sinuciderea; trebuie percepute mai degrabă ca niște factori 
declanşatori ce denotă o problematică mai profundă, aceea 
a depresiei. Deodată, persoana intră în deplin contact cu fragi- 
litatea sa şi cu o vulnerabilitate cu care nu știe ce să facă. 
O încearcă un sentiment de nesiguranță extrem de tulburător, 
care îi înlătură, brusc, orice perspectivă de viitor. 


Puţine resurse interioare 


De obicei, persoana „în pericol” în ceea ce priveşte sinuciderea 
este acaparată de o tristețe profundă și nu pare să dispună de 
resursele interioare necesare pentru a face față invaziei emo- 
tive. Manifestă constant tendinţa de a se devaloriza şi crede că 
nu realizează nimic cu adevărat important în viaţă, nici pentru 
ea însăși, şi nici pentru anturajul său. Viitorul i se pare nesigur; 
în plus, e din ce în ce mai convinsă de faptul că timpul va dete- 
riora inevitabil starea în care se află. Nu are nimic care să 
o anime și să o împingă înainte. 

Povara rămâne aceeaşi de-a lungul săptămânilor, iar ea are 
sentimentul profundă că lucrurile vor fi mereu așa. În scurt 
timp, apar şi ideile morbide; persoana în cauză se închide în ea 
însăşi, se îndepărtează de drumul cel bun şi se gândește doar la 
scenarii catastrofice. Se declanşează astfel coborârea în infern 
şi în acelaşi timp apar tulburările fiziologice: pierderea poftei 

de mâncare sau a greutăţii, somnul perturbat sau insomnia, 
incapacitatea progresivă de a se trezi eic. Deși este vorba despre 
semnale de alarmă, persoana afectată le neglijează: nu merge 
la un specialist sau, dacă o face, atenuează gravitatea simpto- 
melor. Tot ce vrea e să fie lăsată în pace; în sinea ei consideră 
că, în orice caz, nimeni nu poate face nimic pentru ea. 


Conştiinţa care nu ajută 


Conştientizarea stării în care se află nu prea ajută persoana 
afectată: aceasta percepe schimbările, însă devine prizonieră 
într-un spaţiu care se restrânge neîncetat. Îi e imposibil să vor- 
bească cu cei din anturajul său şi să le ceară ajutorul. Se simte 
vinovată şi îi e ruşine. Se judecă aspru pe sine, întrucât nu se 
percepe ca o persoană bolnavă, ci ca una slabă. Iar dacă elibe- 
rarea percepută în sinucidere poate lovi o persoană, ea poate, 
la fel de tragic, să lovească un cuplu cu copii. 

Îmi amintesc de începutul anului 2009, când tocmai pleca- 
sem de la petrecerea de Anul Nou. Ziarele din Quebec poves- 
teau drama familiei Lalibert€. În acea seară de sărbătoare, 
părinţii încercaseră să se sinucidă împreună cu cei trei copii, în 
vârstă de 12, 7 şi 4 ani; doar mama supravieţuise. Pe lângă 
oroarea situaţiei, am fost tulburat adânc de mărturia celor care 
cunoşteau cuplul. Cei doi adulţi erau descriși în mod recurent 
ca fiind posaci, măcinaţi de griji şi destul de retraşi. Semnele 
depresiei erau prezente, însă i-au invadat cu siguranță prea 
mult, astfel încât bărbatul şi femeia nu au avut forța necesară 
pentru a cere ajutor. 

Prăpastia dintre persoana sinucigașă şi lume se adânceşte 
mereu. lar atunci, într-o agresivitate fără limite, ea se autodis- 
truge. E esenţial să ştim şi să spunem mai departe că depresiile 


202 ÎNŢELEPCIUNEA FURLILOR NOASTRE 





acute pot fi tratate în cel puţin 80 la sută din cazuri. Medicii şi 
psihiatrii beneficiază în prezent de tratamente multiple, care 
oferă o mulțime de abordări adecvate. O depresie care durează 
de mai mulţi ani poate fi tratată în câteva săptămâni. Insist mai 
ales asupra necesităţii dezvăluirii ei încă de la primele simp- 
tome. Profesioniştii din domeniul sănătății şi al acordării de 
ajutor care tratează depresiile sunt de acord asupra faptului 
că acestea sunt tratate eficient atunci când se îmbină efectele 
pozitive ale antidepresivelor şi ale psihoterapiei. În calitate de 
psiholog, pot certifica această realitate în ceea ce priveşte per- 
soanele depresive cu care am lucrat. O persoană se poate vin- 
deca de depresie; pentru aceasta, uneori, trebuie să întindem 
o mână la timp. 

Să-ţi faci rău ţie sau celuilalt 
în relațiile sexuale 


Să te eliberezi de tensiuni 


Relaţiile sexuale sunt pretextul unei experienţe personale şi 
împărtăşite care oferă mai ales plăcere, dar şi evacuarea tensiu- 
nilor şi frustrărilor. Energiile şi pulsiunile intime ale fiecăruia 
se împletesc în complexitatea apropierii dintre cele două per- 
soane şi se exprimă printr-o dinamică aparte a dorinţei. Nu e 
întotdeauna clar cum apare această dorinţă, întrucât amestecul 
subtil de afecte conștiente și inconștiente marchează limitele 
adesea vagi ale normalităţii. Sexualitatea este legată, înainte de 
toate, de suferinţele din copilărie; în acest sens, există adulți 
care îşi petrec viața îndreptând împotriva lor furia pe care şi-au 
interzis să o exprime împotriva părinţilor. Îşi vor proteja părinţii 
în acest fel mult timp, uneori toată viaţa, uneori până la moarte... 

Pentru unele persoane care nu şi-au rezolvat conflictele 
interioare legate de povestea lor, sexualitatea devine teritoriul 
privilegiat pentru eliberarea tensiunilor. lar dacă unii copii 

deveniți adulţi își impun să-şi cruțe părinţii de realitatea care 
îi tulbură, se vor sacrifica ușor printr-o sexualitate periculoasă 
ținută secretă. Spontan, o persoană aflată într-o astfel de situa- 
ție se va implica, în mod inconştient, în relaţii sexuale a căror 
miză este mai ales exprimarea furiei, printr-o agresivitate 
îndreptată împotriva sa. Indiferent dacă persoana este hetero- 
sexuală sau homosexuală, ea va ajunge la practici sexuale ce 
riscă să-i provoace răni fizice și psihologice. Până la urmă, 
ea acționează pentru „a face să plătească” propria persoană. 
Cineva care exprimă o astfel de agresivitate, trăită cu violenţă, 
ar putea ajunge chiar să se omoare, adoptând, pur şi simplu, 
comportamente asociate unei sinucideri mascate. 

Având această stare de spirit, persoana în cauză abordează 
sexualitatea ca pe o pedeapsă prin care, dincolo de plăcerea 
efemeră pe care o produce, se foloseşte de celălalt, „partenerul 
accesoriu”, drept mijloc practic şi inevitabil pentru a-și face 
rău. Dinamica relațională, oricât de scurtă ar fi, se dezvoltă 
pe un mod de seducţie, pentru ca sexualitatea să fie însoţită, pe 
plan secund, de stimularea inconștientă a pericolului fizic sau 
psihologic care pândește: durerea garantată, contextuală sau 
fatală. Când excitaţia atinge culmile cele mai înalte în timpul 
raportului sexual, persoana furioasă face apel la masochismul 
său latent şi acceptă, în vulnerabilitatea momentului, să nu mai 
ţină cont de interdicții: femeile şi bărbaţii se pun de acord să 
renunţe la prezervativ. Şi astfel, relaţiile sexuale devin riscante, 
oscilând între atotputernicie și tendințe sinucigaşe, un picior 
în viață, un pas spre moarte. 

În acest raport periculos fiecare se amăgeşte, căci legătura 
de moment nu e fondată pe surâsul dulce, pe privirea irezisti- 
bilă, pe remarcile seducătoare sau pe intelectul rafinat. Aceste 

ispite nu au făcut decât să conducă la actul sexual, iluzia unei 
plăceri intense al cărui scop era fixat dinainte, fiind sumbru şi 
morbid: cei doi trebuiau să se întâlnească repede pentru a muri 
încetul cu încetul. Realitatea iese atunci la lumină, rece şi 
implacabilă, iar durerea îşi arată adevărata faţă, cea a infec- 
țiilor transmise sexual, însotite, pentru unii, de un cadou - cel 
al virusului mortal. 


Edouard, celibatar convins 


Edouard, un şef de întreprindere în vârstă de 41 de ani, este un 
celibatar înrăit. Spune că se simte foarte bine în întâlnirile de o 
seară şi nu doreşte să-şi ia angajamentul exclusiv al unei relaţii 
de cuplu. Pentru el, viaţa este o petrecere eternă şi, de îndată ce 
nu se mai amuză acolo unde se găseşte, pleacă în altă parte. 

Édouard şi-a înmulţit relaţiile sexuale de când este activ pe 
plan sexual. Evident, diversitatea practicilor sale sexuale este 
pe măsura numărului incalculabil de raporturi avute. Majori- 
tatea relaţiilor le-a avut cu femei, însă câteva dintre ele au avut 
loc în trei, în grup sau cu bărbaţi. Este deschis la orice fel de 
practică, chiar şi la cele sado-masochiste, dacă are ocazia. Când 
l-am întrebat ce îl determină să continue această viață sexuală 
hiperactivă, mi-a răspuns fără ezitare: „Pentru mine, cel mai 
excitant e atunci când ştiu că voi avea un raport sexual cu per- 
soana sau persoanele pe care le întâlnesc și când, aflat în 
culmea excitaţiei, pot renunţa la prezervativ. În acel moment 
simt desfătarea absolută”. Edouard a contactat mai multe infecții 
în timpul raporturilor sexuale neprotejate, printre care chlamy- 
dia, blenoragia (sau gonoreea), hepatita B, sifilisul — pe care a 
reuşit să le trateze de fiecare dată. 

Pauline şi puterea de seducţie 


Pauline, în vârstă de 33 de ani, este consilier de vânzări într-o 
agenţie publicitară. Îşi face o plăcere din a flirta cu bărbaţii, 
atât cu cei căsătoriţi, cât şi cu celibatarii. Îi place să simtă că 
puterea ei de seducţie „tuncționează” și o excită gândul că e 
irezistibilă pentru bărbați. Când îşi doreşte un bărbat, poate 
deveni „agresivă, poate să-l abordeze cu neruşinare. Ea crede 
că, dacă o femeie ştie cum să facă, puţini bărbaţi vor fi capabili 
să-i spună nu cu fermitate. Vrea să-şi atingă scopurile, și pentru 
asta este gata de orice. Pauline a venit să-mi ceară sfatul, pentru 
că aceste excese au făcut-o să piardă mai multe prietenii și locuri 
de muncă; în plus, s-a ales cu un herpes genital despre c care nu 
vorbeşte niciodată mulţilor ei parteneri. | 


Julien, un seducător obsedat 


Julien este agent în asigurări. Are 35 de ani, este căsătorit de 
opt ani și are doi copii. E de părere că soția lui este o mamă 
extraordinară, dar că, odată cu trecerea anilor, se simte din ce 
în ce mai puţin atras de ea. Nu o mai doreşte. În schimb, mese- 
ria îi permite să întâlnească numeroase femei, fie acasă la ele, 
fie la barul la care merge frecvent. Îi place să încheie fiecare zi 
de muncă la un pahar şi seducând cel puţin o femeie. Dacă 
nu-i reușește, se duce acasă trist și abătut. 

Julien se consideră epicurian și îi place să petreacă alături 
de prieteni sau de colegi. În astfel de seri se beau multe pahare, 
iar de numărul femeilor cu care a avut relaţii sexuale nu-şi mai 
aminteşte. Foloseşte rar prezervative şi numai dacă partenerele 
sale chiar țin la asta. Julien este foarte ataşat de valorile fami- 
liale şi de reușita socială. Pentru el căsătoria este pentru toată 

viața. E mândru că-şi poate răsfăța soţia, care dispune de o casă 
magnifică şi nu are nevoie să lucreze. 


Bruno, homosexual seropozitiv 


Bruno, în vârstă de 44 de ani, este şef de sală într-un restaurant 
renumit şi știe că este homosexual de când avea 19 ani. Au 
trecut mulți ani până când s-a simţit capabil să-şi asume reali- 
tatea şi să o anunţe familiei. Într-o zi, după mai multe poveşti 
care s-au terminat repede, îl întâlneşte pe Patrick, iar între cei 
doi se instalează o adevărată complicitate. La scurt timp după 
aceasta, se hotărăsc să trăiască împreună. Le plac raporturile 
lor sexuale, însă au căzut de acord să aibă şi alţi parteneri. 
Bruno şi Patrick navighează din când în când pe site-uri de 
întâlniri şi merg la saună când au ocazia, împreună sau sepa- 
rat, fără să-şi dea neapărat de ştire unul altuia. Fac în mod 
regulat teste de depistare. Într-o zi, după nişte analize de sânge, 
Bruno primeşte un telefon de la clinică, medicul său dorind 
să-l vadă de urgenţă. Ajunge la cabinet foarte neliniștit, iar 
diagnosticul îl izbeşte în față: este seropozitiv. E distrus la auzul 
veştii dar, apoi, îşi aminteşte de serile din discoteci, de alcool, 
de droguri, uneori şi de nopțile la saună cu mai mulți parte- 
neri, fără prezervativ... 


XXX 


Aceste patru exemple sunt revelatorii pentru alegeri autodis- 
tructive. Arată în ce măsură sexualitatea poate fi trăită într-un 
mod egocentric şi narcisist, în care satisfacția este mai mult 
pulsională şi mai puţin orientată către partener şi către o plă- 
cere mutuală. Într-o astfel de dinamică, nu există reciprocitate. 
Sexualitatea se rezumă la obţinerea propriei plăceri într-un 

mod pervers, printr-un masochism fizic sau moral. Plăcerea se 
naște atunci din durerea pe care şi-o produc, fie printr-o sexua- 
litate agresivă neînfrânată, fie printr-o sexualitate care le pune 
viaţa în pericol. În toate situațiile, persoanele prezentate se 
joacă cu niște limite care le pun în pericol din punct de vedere 
fizic și care le compromit relaţiile amoroase stabile şi durabile. 

Mărturiile lui Edouard, Pauline, Julien și Bruno, prezentate 
mai înainte pe scurt, au ceva în comun, şi anume violenţa şi 
agresivitatea pe care le-au împărtășit cu partenerii lor, în cadrul 
nenumăratelor întâlniri. Toţi descriu cum, în culmea exci- 
taţiei, s-au simţit invincibili, puternici, gata de orice. Doreau 
să-şi împingă partenerii la limitele energiei și forţei acestora, 
îşi doreau să-şi facă rău, un rău în care se amestecă, fără deose- 
bire, pasiune, durere şi plăcere. 

În această intensitate fără limite se simțeau în viaţă, incapa- 
bili să rămână raţionali şi să se protejeze, în momentul în care 
se abandonau cu trupul şi sufletul. Toţi cei patru insistă asupra 
faptului că, cel mai adesea, partenerii lor nu se protejează sau 
le cer să nu se protejeze. Bruno mărturiseşte că îşi anunţă în 
mod sistematic partenerii înaintea unui raport sexual asupra 
faptului că este seropozitiv. Chiar şi după acest anunţ, i se cere 
în mod regulat să nu folosească prezervative. A întâlnit şi băr- 
baţi care nu-și doreau să aibă raporturi sexuale decât cu alți 
bărbaţi seropozitivi care nu folosesc niciodată prezervative... 

Cred că sexualitatea oamenilor răniţi în copilărie şi care nu 
şi-au rezolvat conflictele interioare prin psihoterapie se bazează 
esențialmente pe o dinamică perversă; dacă nu este fizică, 
atunci e morală: trebuie să-şi facă rău. Prin prisma acestei pre- 
ocupări inconstiente celălalt nu mai există, el nu este decât 
pretextul unei satisfacţii efemere. Astfel, un adult plin de furie 
și care nu ştie cum să o evacueze va fi împins să trăiască această 

emoție prin comportamente sexuale riscante. Acest mod de 
a înlocui cuvintele arată schimbarea totală a revoltei împotriva 
părinţilor cu o adevărată violenţă faţă de sine însuşi. Nu pot 
să nu mă gândesc la imaginea terifiantă a unei persoane care 
s-ar bate pe ea însăşi, fără să se oprească, până la sânge, până la 
moarte... 


„Eu voiam să am SIDA!” 


Am citit și am vizionat multe mărturii, însă una dintre ele m-a 
tulburat şi emoţionat profund: este vorba despre mărturia lui 
Karim, un bărbat care a ajuns să aleagă cu bună știință să aibă 
relații sexuale doar cu bărbaţi seropozitivi, dorind să contrac- 
teze virusul, pentru ca anturajul său să nu-i mai nege homose- 
_Xualitatea. Încă mai aud cuvintele sale exacte: „Eu voiam să am 
SIDA!” Îşi dorea, astfel, ca părinții lui să înțeleagă — şi să accepte 
fără echivoc - faptul că este homosexual şi că starea lui nu se 
va schimba, fiind seropozitiv şi nemaiexistând cale de întoar- 
cere! Karim voia să întâlnească moartea, pentru a putea, în sfâr- 
şit, trăi liber. 

Veţi spune, desigur, că este vorba despre un comportament 
extrem, care nu priveşte decât foarte puţini oameni. Nu sunt 
Chiar atât de sigur. Ceea ce șochează în cuvintele lui Karim este 
luciditatea intenţiilor sale formulate abrupt, faptul că gândul şi 
acţiunea sunt, brusc, atât de bine sincronizate, când de fapt 
ne-am aştepta la mai multă superficialitate în astfel de cazuri, 
când de fapt ne-am dori să spunem, pur şi simplu, că aceşti 
oameni sunt inconştienţi. 

Realitatea este alta; este vorba despre o suferinţă care a prins 
rădăcini cu mult timp în urmă şi care tinde să provoace o 
implozie în spațiul pe care îl invadează de-a lungul anilor. Ştiu 

că mulți oameni funcționează așa, chiar dacă nu o spun, chiar 
dacă nu o recunosc. Pentru a înăbuși suferința şi violenţa pe 
care o generează aceasta, ei se prăbuşesc într-o sexualitate agre- 
sivă, dar o agresivitate îndreptată împotriva lor. Victime ale 
abuzurilor psihologice în copilărie, ei au inclus în interiorul lor 
modul în care să abuzeze de ei înşişi. Nu se iubesc suficient de 
mult pentru a avea grijă de ei, nu merită decât să se îmbolnă- 
vească. Atunci când întâlnesc pe cineva ca ei, care a mers pe 
același drum înaintea lor, acela al întâlnirii cu boala, „primesc 
cu braţele deschise” o relație bazată pe distrugere, care li se 
potrivește întru totul. Așa, cel puțin nu vor mai fi judecați; așa, 
cel puţin vor fi iubiți. Acum, ei flirtrează cu limitele şi durerea 
fizică. Şi când limita atinge culmea, ei trec de acest punct fără 
întoarcere, condamnându-se la moarte. 


Să impui o sexualitate de suferință în cuplu 


+4 


Există morți mai puţin radicale, cele pe care și le impun oame- 
nii nefericiți în sexualitatea relaţiei de cuplu. Suferinţa este 
atunci cea a unui masochism moral: relaţia face rău, dar nimeni 
nu-i pune punct. Cei care acceptă o sexualitate însoţită de 
suferință îşi impun să-şi reducă libidoul la tăcere. Această 
energie vitală nu poate exista în prezenţa masivă a frustrărilor. 
Este fundamental, mai întâi de toate pentru sine însuşi, să se 
identifice cauza acestui sacrificiu. De ce să trăieşti cu parte- 
nerul pe care nu-l dorești? De ce să refuzi adesea să vorbeşti 
despre asta? Cuplurile se destramă cu anii, dar nu pentru că 
longevitatea uniunii şi vitalitatea sexualităţii sunt improbabile, 
ci mai ales pentru că s-au cristalizat conflictele latente. Legă- 
tura dintre parteneri se rupe şi, mai rău de atât, ceea ce anunţă 

sfârşitul cert al cuplului, nimeni nu spune nimic - sau abia 
dacă spune ceva —, pentru că, de fapt, nu se schimbă nimic. 

În final, aceste cupluri se scufundă în apele tulburi ale rezis- 
tenţei şi opunerii la schimbare, căci inconştientul lor i-a legat 
pentru a-și păstra vechile suferinţe. Pentru ei, relaţia nu are 
sens atunci când vine vorba de fericire. De altfel, nu cunosc 
gustul fericirii și, chiar dacă înţeleg vag conceptul, sunt con- 
vinşi că aceasta nu este decât o iluzie sau, dacă există cu adevă- 
rat, este mai ales pentru alții. 

Partenerii care rămân împreună atunci când nu se mai 
doresc se află într-o relaţie de masochism psihologic, care le 
alimentează durerile şi le reînvie neîncetat furiile. Acestea fiind 
spuse, masochismul lor este mai puţin extrem şi mai puţin 
activ decât cel al oamenilor care trec la actul fizic şi se automu- 
tilează. 

Să te automutilezi 
pentru a-ţi exprima furia 


Să încerci să atenuezi anxietatea 


Există numeroase exemple care ilustrează tipul de furie pe care 
îl reprezintă automutilarea, însoțită de consecinţe diferite pentru 
fiecare, mai mult sau mai puţin nefaste. Furia prost înţeleasă 
care nu se exprimă în cuvinte nu poate dispărea pentru tot- 
deauna. Ea încearcă să-şi facă un drum prin anumite com- 
portamente, uneori surprinzătoare, al căror obiectiv este de a 
reduce tensiunile. Este vorba despre persoanele care suferă de 
onicofagie (își rod unghiile) sau își mușcă interiorul buzelor. 
Dacă aceste comportamente de automutilare sunt semnifi- 
cative ca manifestare obiectivă a unei tulburări interioare a 
persoanei respective, ele nu o pun însă în pericol, iar consecin- 
tele sunt inexistente, exceptând poate spectacolul inestetic 
oferit de unghiile roase! Este vorba despre ticuri care denotă, 
înainte de toate, o stare de anxietate. Tensiunile interioare o 
determină pe persoana anxioasă să-şi roadă unghiile sau să 
se muște, ca şi cum, în mod inconştient, s-ar „ocupa” activ de 

problemă; desigur, nu face nimic. Soluţia nu constă în aplica- 
rea unei oje cu un gust amar sau a unghiilor false. Tinerele sau 
femeile care se confruntă cu această dificultate ştiu foarte bine 
că aceste metode nu rezolvă nimic sau dau rezultate doar pe o 
perioadă scurtă de timp; în momentele de anxietate profundă, 
unele femei vor ajunge uneori să-şi roadă chiar unghiile false! 

Astfel, dispariţia onicofagiei nu ţine de soluţii exterioare 
sinelui, care să încerce să descurajeze comportamentul, împie- 
dicând accesul la unghii. Trebuie mai degrabă să se intervină 
preventiv, găsind adevărata sursă a anxietăţii. În mod logic, 
odată cu epuizarea sursei de tensiune, proprie de altfel poveștii 
emoţionale a fiecăruia, ar trebui să dispară anxietatea și onico- 
fagia. Întrucât am lucrat în acest sens în cabinetul meu de psi- 
hoterapie, ştiu că orice comportament, oricât de paralizant ar 
fi, poate fi eradicat radical din viaţa persoanei în suferință 
atunci când cuvintele au luat locul refulării emoţiilor. Astfel, 
tulburarea ilustrată de comportamentul compulsiv nu mai are 
niciun motiv pentru a persista. Persoana este eliberată defini- 
tiv de compulsia sa. 


Comportamentele de automutilare ale adolescenților 


Există alte comportamente de automutilare care mă preocupă 
în special, pentru că afectează o proporţie semnificativă a ado- 
lescenţilor, mai ales pe tinere. 

„Când nu mă simt bine, pun mâna pe un cuţit şi încerc 
să-mi fac rău atât cât pot. Când nu am un cuțit la îndemână, 
iau un stilou și îl înfig în piele, iar dacă nu am nimic în preajmă, 
mă zgârii până la sânge. Nu înţeleg de ce, dar atunci când fac 
asta mă simt mai bine.” 

Cuvintele acestei adolescente de 14 ani aflate în suferinţă, 
de pe site-ul revistei Psychologies, mă bulversează, pentru că 
exprimă cu exactitate anxietatea atâtor adolescenţi - fete sau 
băieţi - care, atunci când copilăria s-a încheiat, ajung să-și 
maltrateze corpul. Îşi taie, îşi sfâşie, îşi ard pielea, își provoacă 
răni care îi ajută să-şi „spună” furia odată cu durerea, să regă- 
sească puţin controlul într-un mediu familial și social în care 
simt că pierd puterea. În acest sens, automutilarea trebuie înțe- 
leasă ca fiind o tentativă disperată şi stângace de autovindecare. 

Specialiştii evocă adesea suferința adolescentului ca un 
parametru esenţial al automutilării. Sunt de părere că trebuie 
mai ales să fii împins de o furie intensă pentru a alege să-ţi faci 
rău şi să ascunzi durerea pe care ţi-o provoci: suferinţa fizică o 
completează pe cea psihologică. Dar ce s-ar întâmpla dacă per- 
soana în cauză ar fi împiedicată să se automutileze? N-ar 
recurge atunci la a face rău în exterior, la a-l trata violent pe 
celălalt? Urmând această logică, aș spune că adolescenţii se 
automutilează pentru că îşi interzic să dea glas furiei prea cul- 
pabilizante pe care o adresează în sinea lor părinţilor. 

„Nu pot să mă abţin să nu-mi fac rău, pentru că mă detest” — 
este una dintre reflecţiile tipice şi recurente printre tineri. Ea 
oglindeşte în mod nefericit mecanismul pervers al retroflexiei 
prin care adolescentul actualizează opinia negativă pe care o 
simte din partea părinţilor sau pe care a dezvoltat-o el însuşi 
în ochii părinţilor. În această perioadă, în care se face deja un 
prim bilanţ al vieţii afective din copilărie, tinerii exprimă 
puternic şi exact ceea ce resimt. Exprimarea lor este pe măsura 
tulburărilor din anii copilăriei, şi cu cât tulburarea a fost mai 
mare, cu atât exprimarea suferinței e mai vagă. În acest con- 
text, automutilarea poate constitui mijlocul de a transpune în 
gesturi durerea pe care părinţii au provocat-o prin lipsa lor de 

bunăvoință sau prin incapacitatea de a înţelege şi de a răspunde 
nevoilor fundamentale ale copilului. 

Prin automutilare, adolescenţii îndreaptă împotriva lor 
sentimentele şi emoţiile negative pe care le-au resimţit — şi le 
resimt încă — din partea anturajului. Dacă părinţii nu își dau 
seama de prezenţa şi de gravitatea acestei energii distructive, 
nu vor şti nimic de violenţa la care se supune tânărul. Acesta 
va face un secret din comportamentele sale deviante care, în 
funcţie de durata lor — poate chiar ani - vor constitui ritualul 
privilegiat de exaltare a durerii interioare. Astfel, tânărul va fi 
prins în ciclui unui paradox care dă frâu liber deducției: nu te 
simţi bine în pielea ta / îți faci rău cu bună ştiinţă / scapi de 
durerea interioară prin durerea exterioară / îţi faci deci bine! 
Dovada este că niciun tânăr nu evocă vreodată durerea provo- 
cată de zgârietură sau de arsură ca fiind o suferinţă, dar toți 
„evocă starea de ușurare şi plenitudinea pe care le resimt ulterior; 
aceasta este componenta masochistă a procesului de ușurare. 


Să-ţi faci rău pentru a-ţi face bine 


Există o legătură strânsă între acest mod de funcționare şi tul- 
burările compulsive şi de dependenţă în care se observă acelaşi 
proces de alinare, care constă în a-și face rău cu iluzia că-şi face 
bine. În timp ce orice persoană care nu vrea să se autodistrugă 
resimte durerile fizice în mod dezagreabil (lovituri, arsuri, 
tăieturi etc.) și îşi organizează viaţa de zi cu zi astfel încât să le 
evite, putem fi surprinşi să vedem că tinerii care se automuti- 
lează sunt insensibili la aceste suferinţe. Cred că acest maso- 
chism își are originea în vârsta fragedă: se datorează lipsei de 
atingeri afective semnificative şi structurante. Prin tandreţea 
mângâierilor din primii ani de viaţă, copilul învaţă să-și 

delimiteze corpul și se bucură de o stare de bine ce-i procură 
senzaţii foarte plăcute. Mai mult de atât, descoperă cât de dorit 
este corpul său şi că trebuie să aibă grijă de el. Acest elan spon- 
tan al părinţilor este fundamental, pentru că transmite copi- 
lului impulsuri pozitive de tandreţe şi iubire. Prin iubirea 
tactilă şi sensibilă, părintele îi spune copilului că îl iubește; la 
rândul său, copilul resimte fizic că este iubit, deci că poate să se 
iubească. 

La tinerii care se automutilează, corpul n-a fost descoperit, 
nici simţit ca o sursă interioară de plăcere, de bunăstare și de 
reasigurare. Nu au înţeles acest lucru şi, în absenţa contactului 
cu interiorul, corpul rămâne exterior. Nu va durea dacă îl vom 
maltrata, agresa şi deteriora, pentru că nu este conectat pe plan 
emoțional. Faptul de a se răni restabileşte legătura dintre inte- 
rior şi exterior: acest lucru permite relevarea durerilor interi- 
oare care nu se văd. De fiecare dată când corpul este agresat, 
barierele sunt ridicate şi este întinsă puntea; tânărul îşi simte 
atunci corpul mai degrabă ca pe o unitate care are sens în 
raport cu ceea ce trăieşte în forul său interior: ceea ce resimte 
în exterior corespunde cu ceea ce simte în interior. Astfel, 
făcându-şi rău, adolescentul în suferinţă care se automutilează 
crede că îşi face bine. 


Să restabilesti legătura cu adolescentul 


Un tânăr nu va ieşi niciodată cu totul nevătămat dintr-un demers 
de autodistrugere, iar amprentele corpului lasă şi amprente în 
suflet. Ne construim povestea prin gândurile şi acţiunile noas- 
tre, iar aşa cum unele vorbe asasine care ne sunt adresate ne 
lasă semne indelebile, tot la fel se întâmplă şi cu rănile pe care 
ni le provocăm și cu cicatricele lor. Pentru a-i linişti totuşi pe 

părinţi, ţin să precizez că nu trebuie neapărat să dramatizăm 
situația unui tânăr care manifestă astfel de comportamente. 
Acestea nu prezic în mod sistematic un viitor sumbru. Auto- 
mutilarea poate fi o perioadă tranzitorie în viața unui tânăr 
care se luptă cu o problemă interioară greu de depăşit. E bine 
să ştim că părinţii îi pot ajuta pe adolescenți şi pe tinerii adulţi 
să renunţe definitiv la actele de automutilare, începând să-i 
asculte cu atenţie. Trebuie să înţelegem că aceşti tineri au multe 
de spus, dar nu ştiu cum să o facă. Adulții pot juca atunci rolul 
de ghid şi se pot arăta disponibili în mod periodic, ajungând, 
de la detalii simple din viaţa de zi cu zi, la discuţii spontane. 
Încetul cu încetul, e probabil ca tânărul să se dezvăluie, dacă 
simte că părintele lui îi arată un interes sincer. 

Ideea este următoarea: să înveţe pas cu pas să-și spună 
durerile în cuvinte. Înainte de toate, e important ca părinţii să 
dea dovadă de deschidere faţă de ceea ce poate dezvălui tână- 
rul. În acest stadiu, drumul spre o stare de mai bine constă mai 
mult în exprimarea emoţiilor prin cuvinte, pentru a descoperi 
că durerea se atenuează şi, eventual, dispare cu totul. Adesea, 
tinerii nu aşteaptă neapărat sfaturi — şi se închid în ei când simt 
cel mai mic semn de judecată! Permiţându-le să se exprime, 
părinţii le permit în acelaşi timp să iasă din singurătatea lor şi 
să resimtă pozitiv alinarea ce reiese din aceasta. 

Pentru a evita ca tinerii să adopte comportamente de furie 
şi autodistrugere, consider că părinţii trebuie să-şi asume rolul 
cu integritate şi fermitate, arătând atât ce este bun, cât şi ce 
pune probleme, alegând un ton sincer, dar nu incriminator. 
Chiar dacă un tânăr reacționează puternic, faptul de a fi în faţa 
unui părinte care impune limite clare în ce priveşte unele dintre 
comportamentele sale, în special a celor distructive, îi va oferi 
siguranţă, indiferent dacă este vorba despre o confruntare. Prin 

urmare, e necesar ca părintele să se arate uneori ferm, expli- 
când care este motivul intervenției. Aşa cum un părinte nu va 
greşi niciodată „lăsând să plece” un tânăr care se construieşte 
pozitiv şi potrivit propriilor modalităţi, nu va greşi nici când îl 
va opri dacă e prins într-o spirală descendentă și adoptă com- 
portamente de distrugere care persistă. 

Atunci când comunicarea este complet blocată, în ciuda 
tentativelor repetate şi afectuoase ale părinților, ei îl pot ajuta 
pe tânărul aflat în suferință propunându-i să meargă la psiho- 
log. Acesta prezintă avantajul calității sale de a fi neutru şi de 
a asculta, iar relaţia se va construi fără să se încarce cu cele 
întâmplate în trecut. Unii tineri pot rezista în fața unei astfel de 
invitații, însă în loc să le impunem acest lucru, dacă ei se opun, 
e preferabil să revenim din când în când asupra propunerii, 
pentru a-i permite ideii, eventual, să-şi croiască propriul drum. 
Știm că psihoterapia impusă nu va fi niciodată benefică şi nu 
va da niciun rezultat dacă nu e opţiunea pacientului; acest 
lucru este valabil atât pentru copil, cât şi pentru tânărul adult 
sau partenerul de cuplu. 


Când furia te determină să-ţi faci rău 


Furia neexprimată în cuvinte devine un rău împotriva sinelui. 
Fără să ne dăm seama și pentru că este greu de identificat, 
aceasta ia forme diverse, care au în comun eliberarea unei 
energii negative ce dăunează integrității sinelui. Astfel, furia 
determină anumite persoane să-şi facă rău, prin atitudini şi 
comportamente care duc la acte de autodistrugere sau com- 
pulsie: mâncatul, consumul de alcool, fumatul, drogarea, negli- 
jarea fizică, punerea în pericol în sexualitate, automutilarea, 
sinuciderea etc. Persoana îşi face rău pe măsura intensității 

furiei reprimate. Aşa îşi exprimă ea starea proastă şi suferința. 
Dacă are ideea fixă că celălalt trebuie protejat, fără să fie con- 
fruntat vreodată — aşa cum se întâmplă cu părinţii în copilă- 
rie —, îşi provoacă suferinţe şi răni care îi amintesc că nu prea 
merită să trăiască în fericire şi iubire. 

PARTEA A TREIA 





Să te construieşti fiind 
pe deplin conștient de furia ta 


Cel care se dedă meditațiilor limpezi găseşte repede bucurie în 
tot ceea ce este bun. Își dă seama că bogățiile şi frumuseţea nu 
sunt pentru totdeauna şi că înțelepciunea este bijuteria cea mai 
de pret. 

BUDDHA 


14 





Să fii responsabil și să actionezi 


Furia se naște în copilărie 


Furia nu reprezintă o fatalitate. Şi nici moștenirea obligatorie 
a unei eredităţi nefericite. Spun deci că indivizii nu se nasc cu 
tendința de a distruge sau de a se autodistruge, de a sabota sau 
de a se autosabota; însă o capătă. Experiențele de viaţă ale aces- 
tor indivizi în mediul familial nu i-au ajutat să se formeze şi 
i-au lăsat cu sechele care le-au insuflat furie şi agresivitate; 
acestea nu au fost niciodată exprimate în mod adecvat față de 
părinți. Deveniţi adulți, indivizii nu ştiu cum să gestioneze 
această energie negativă care îi constrânge și pe care am văzut 
cum o îndreaptă împotriva lor sau împotriva celorlalţi, sub 
forme extrem de diversificate şi inconștiente. Știm acum că 
originile furiei se regăsesc departe, la începutul propriei vieţi. 
Foarte devreme - prea devreme — le cerem copiilor să devină. 
niște ființe raţionale, să lase deoparte sentimentele şi să inte- 
riorizeze interzicerea furiei şi confruntării. Nevoile lor sunt 
sacrificate în beneficiul unei hiperresponsabilizări, pentru binele 

părinţilor lor. Aceasta este prima dramă importantă a copilă- 
riei: să fii constrâns să-ţi reprimi furia, atunci când, de fapt, 
părinţii ar trebui să-l înveţe pe copil să o primească într-un 
mod adecvat. Când părinţii resping cu tărie furiile copilului, 
el nu găsește un alt mod autentic de a le exprima decât proiec- 
tându-le asupra persoanelor din anturajul său. În consecinţă, 
percepțiile şi interpretările sale asupra comportamentelor 
celorlalți sunt denaturate: le atribuie furie şi agresivitate; de 
fapt, este vorba de percepții false. Şi dacă, într-adevăr, cineva 
este furios pe el, copilul va supradimensiona amploarea furiei 
şi a tensiunilor care îl înconjoară. În plus, trăind cu aceste pro- 
iecţii puternice asupra celorlalți şi cu anticiparea furiilor îndrep- 
tate împotriva lui, copilul creează dinamici relaţionale tensionate 
care duc, efectiv, la un antagonism și mai mare. Expresia „pro- 
feţia autoîmplinită” desemnează realitatea conform căreia o 
persoană este atât de convinsă de apariţia unei situaţii care o va 
face să greşească încât se organizează în mod inconștient 
pentru ca aceasta să se producă. 

Durerea şi greutatea suferințelor devin o povară şi se naşte 
anxietatea. Un copil este incapabil să accepte cu uşurinţă că 
părinţii săi nu sunt adecvaţi rolului de părinte. Pentru un timp, 
el va continua să-i protejeze şi să nege ceea ce simte. Frustrarea 
lui se îndreaptă atunci spre alți adulți din jurul său. Pentru a-și 
alina durerea şi anxietatea, nu există altă soluție decât găsirea 
unei scurgeri, a unui canal de evacuare, oricare ar fi acesta. 
Copilul va învăţa deci să-și nege realitatea emoţională negativă 
şi să-şi facă iluzii legate de o imagine eronată a unor părinţi 
iubitori, apti să-i satisfacă nevoile. În sinea lui, hrăneşte o ima- 
gine idealizată a părinţilor săi; în inconştientul său, păstrează 

însă o imagine devalorizată a acestora, pe care o proiectează în 
relaţiile sale interpersonale. 

Ştim acum că furia din trecut, care nu a fost evacuată în anii 
copilăriei, se transpune apoi în relaţiile afective din viața de 
adult. Observ cu claritate această mutare contradictorie la per- 
soanele care vin pentru un consult: ele apără ideea unei copi- 
lärii de aur, cu părinţi iubitori, dar sunt incapabili să dezvolte 
relaţii intime satisfăcătoare, care să răspundă nevoilor lor; sunt 
incapabili și să răspundă nevoilor persoanelor cu care și-ar dori 
să-şi împartă intimitatea. lar dacă părinţii nu cunosc decât 
foarte rar suferința copilului lor rănit, cel din urmă îi va face în 
curând pe alții să plătească, fie făcând o alegere proastă a par- 
tenerului, mai ales în relaţiile abuzive, fie refuzând să aibă 
o relaţie, pentru a nu se confrunta cu riscul vieţii intime, așa 
cum aleg să facă femeile şi bărbaţii care îşi impun celibatul. 

Spirala relaţiilor amoroase torturate declanşează mișcarea 
lentă de distrugere, alimentată de frustrările de zi cu zi, de 
voinţele şi dorințele neîmplinite. Sursa insatisfacţiilor este vie 
şi inepuizabilă. Colericii își exprimă furia printr-o agresare 
continuă a sinelui sau a celorlalți, cu o alternanță sau o simul- 
taneitate a celor două. E evident că, într-o astfel de dinamică 
a reacţiilor, nimeni nu mai recunoaște validitatea şi legiti- 
mitatea furiei lor, și atunci ei visează în secret să fie luaţi în 
considerare şi calmaţi, dar sunt ostracizaţi sau ignoraţi. În 
fond, ei dezvoltă în mod inevitabil reacţii şi comportamente 
inadecvate, o stimă redusă faţă de sine, accese de mânie, o 
autocritică extrem de dură şi tulburări psihosomatice. Altfel 
spus, ei dezvoltă un ego foarte fragil. În mod fatal, urmează o 
relaţie denaturată cu ceilalți. 

Să accepti ca cineva să aibă grijă de tine 


Pentru mulți adulți afectaţi, grija pozitivă pe care o avem pentru 
ei intră în disonanţă cu autopercepţiile devalorizate pe care le 
au şi generează, mai ales în cazul celor care sunt furioși, răs- 
punsuri negative. Pentru ei este de neconceput — chiar dacă își 
doresc acest lucru atât de mult — ca cineva să fie bine intentio- 
nat, amabil sau iubitor în ceea ce îi privește. Neglijenţa afectivă 
de care au suferit în copilărie este atât de pregnantă, încât afec- 
țiunea oferită acum, la vârsta adultă, devine dureroasă şi insu- 
portabilă; când vine vorba de intimitate, anxietatea atinge repede 
apogeul. Indivizii parazitează şi sabotează atunci relaţia, pentru 
ca ea să devină ceea ce au trăit toată viaţa lor: această stare falsă 
de echilibru şi această insatisfacție permanentă în care se mişcă 
mai bine. Multe relaţii sunt trăite în felul acesta, lăsând persoa- 
nele mai bine construite într-o stare de perplexitate. 

Etienne, în vârstă de 41 de ani, ilustrează foarte bine acest 

paradox: „Ai crede că Johanne nu suportă să am grijă de ea. 
Reacţiile ei sunt de neînțeles. De îndată ce mă arăt grijuliu, se 
închide în ea şi pare chiar foarte tristă sau, şi mai mult, devine 
furioasă. Dacă o întreb ce are, îmi întoarce spatele şi îmi cere să 
o las în pace. 
„În acest exemplu, tristeţea și furia sunt utilizate pentru a 
provoca o distanţare şi pentru a reveni la o stare anterioară în 
care Johanne avea iluzia echilibrului, pe când Etienne era mai 
mult neutru şi nu avea grijă în mod special de partenera sa. 
Aceste comportamente de distanţare emoţională se află la baza 
unei manipulări afective care duce la obținerea controlului 
asupra relaţiei. 

Ar fi fundamental să le transmitem copiilor ideea că furia 
este o emoție naturală, de dorit şi acceptabilă. În continuare, 

părinții ar putea să facă mai mult pentru a le arăta cum se 
gerează furia într-un mod constructiv. Studiile arată că opinia 
interioară pe care un copil o are despre sine îi hrăneşte opti- 
mismul sau pesimismul în ceea ce priveşte abilitatea sa de a 
face faţă vieţii imprevizibile. Copiii care au carenţe afective 
sunt mai negativi cu ei înşişi decât cei care au primit încurajă- 
rile de care au avut nevoie în nenumărate rânduri. Şi să mai 
amintim, încă o dată, cât de importantă este repercusiunea 
părinţilor asupra optimismului sau pesimismului copilului şi, 
în general, asupra viziunii pe care acesta o are despre lume. 
Pentru a fi capabil să accepţi generozitatea unei persoane îndră- 
gostite şi iubitoare la vârsta adultă, trebuie neapărat să o fi trăit 
într-un mod pozitiv încă de la o vârstă fragedă, atunci când 
erai cu totul deschis şi receptiv. 


Să refuzi rolul de victimă 


Numai copiii sunt cu adevărat victime, în măsura în care nepu- 
tința lor conferă legitimitate dreptului de a le proteja vulnera- 
bilitatea. Cu toate acestea, putem înţelege cum mulți adulți 
transformă furia din copilăria lor într-o victimizare cronică. 
Această atitudine infantilă îi împiedică să facă față cum trebuie 
provocărilor de zi cu zi. În situaţii în care ar trebui să se com- 
porte ca nişte adulți, sunt depăşiţi rapid de situaţie şi se plâng 
de nedreptatea momentului. „De ce eu?” devine expresia lor 
preferată și o repetă sau o ilustrează prin atitudinile şi compor- 
tamentele lor pentru cine vrea să le audă şi să le vadă, în detri- 
mentul anturajului lor. 

Din cauza unei răni narcisiste profunde apărute în această 
perioadă a copilăriei când au trăit nedreptatea, ajung să trăiască 
la vârsta adultă cu ideea că au câștigat şi au meritat satisfacerea 

absolută a propriilor nevoi. Furia lor se exprimă prin cereri 
neîncetate. 

Referitor la asta, îmi amintesc şedinţa cu René, care poves- 
tea cât de rănit fusese de un anumit comportament al partene- 
rei sale. Josée era responsabilă cu achiziționarea mobilierului 
în cadrul unei întreprinderi. Fiind foarte acaparată de alte sar- 
cini, nu avusese timp să se ocupe de acest lucru şi se plângea în 
fiecare seară acasă. Selecţionase deja mai multe modele din 
catalog şi trebuia neîntârziat să facă alegerea în magazin, însă 
ezita. I-a cerut deci lui René să o însoțească, pentru a o ajuta 
să se decidă. După cum stabiliseră, acesta s-a eliberat într-o 
după-amiază din săptămâna aceea şi a mers la magazinul unde 
îşi dăduseră întâlnire. Pe drum, ea l-a sunat și i-a spus că tocmai 
pleca de la birou. Însă, la ora stabilită, Josée nu era acolo. După 
15 minute de așteptare, el a încercat să o sune, dar nu a răspuns 
nimeni. Şi nici peste 20 de minute nu a avut succes, Nemai- 
știind ce să facă, René a plecat de la magazin. Spre seară, a reușit 
în sfârșit să o prindă la telefon. A întrebat-o ce se întâmplase, 
iar ea i-a răspuns că fusese reținută la birou pentru o urgenţă. 
René era furios. I-a explicat următoarele: nu numai că îşi făcuse 
timp special pentru ea, dar, în plus, ea nici măcar nu se obosise 
să-l anunţe că nu va fi prezentă. A întrebat-o dacă ea chiar 
credea că e corect ceea ce făcuse. Apoi, adresându-mi-se, a făcut 
acelaşi lucru şi a repetat de mai multe ori întrebarea: „E corect 
să-mi facă aşa ceva?” 

În comportamentul și discursul său, René adoptase poziţia 
de victimă. În astfel de circumstanţe, este cu totul normal să se 
simtă furios. Dar ideea nu este să se întrebe dacă Josée a pro- 
cedat corect, ci mai degrabă să găsească cu precizie opțiunile 
sale vizavi de comportamentul partenerei sale. Persoana care 
pozează în victimă rămâne prinsă în voința sa obsesivă de a-l 

face pe celălalt să recunoască urmările nefaste ale acţiunilor 
sale; persoana care se comportă ca un adult va ști să arate fără 
nicio îndoială ce e greşit, punând limite clare la ceea ce este 
inacceptabil pentru ea. Apoi, trebuie mers mai departe. Interio- 
rizând furia, Etienne riscă să dezvolte o ranchiună și să se răz- 
bune cu alte ocazii, în situații ulterioare care nu ar merita astfel 
de reacţii nepotrivite. 

Persoanele care adoptă poziţia de victimă strigă sus şi tare 
că ceilalți nu sunt aşa cum îşi doreau ele. Îi judecă superficial, 
şi imediat ce se simt rănite de nedreptatea din anturajul lor îşi 
conferă dreptul de a reacționa aspru. Desigur, ele nu au nicio 
responsabilitate pentru situaţia în care s-au simţit rănite: după 
cum spun ele, responsabilitatea îi revine exclusiv celuilalt, iar 
el va plăti pentru asta... E foarte dificil să fii într-o relaţie cu 
victimele eterne ale acestei lumi, pentru că sunt dure în reac- 
tiile lor uneori duse la extrem, rigide în raţionamentele lor şi 
epuizante în cererile veşnice de a recunoaşte greşeala. Vorbesc 
fără să se oprească şi nu ascultă. Răul cel mai mare este atunci 
când se exprimă bine, pentru că vorbele sunt o joacă pentru 
ele, căci toată energia intelectuală este pusă, brusc, în serviciul 
unor gânduri complexe, al unui simț al replicii implacabile şi 
al unei convingeri de oţel: interlocutorul lor nu poate decât să 
ajungă la concluzia că este vinovat! Nu încercaţi să le faceţi 
să înţeleagă, doar veţi deschide ușa către noi plângeri, care nu 
se vor termina imediat. 

Este vital să punem punct victimizării pentru a aspira la 
o posibilă dezvoltare emoţională. Evident, din acest punct de 
vedere psihologul joacă un rol activ în dezamorsarea poziţiei 
de victimă pe care persoana caută în mod spontan să o ocupe 
în psihoterapie. În discursul său binevoitor, psihologul are 
datoria de a scoate în evidență momentele în care individul 

încearcă să-i facă pe ceilalţi vinovaţi, când de fapt el este singu- 
rul responsabil. Ţin să precizez că nu e vorba deloc să arătăm 
cu degetul cine are dreptate sau cine a greșit, ci de a-l face pe 
om să înţeleagă cât de mult se privează de orice ocazie de rezol- 
vare a dificultății pe care o evocă, atunci când nu-și recunoaşte 
partea de responsabilitate. Faptul de a fi responsabil pe deplin 
de acţiunile sale deschide acest drum nou de formare, grație 
căruia ceea ce a fost problematic şi dureros se poate transforma 
într-o nouă realitate reparatorie și constructivă. Să crezi în tine 
şi în capacitatea ta de a rezolva lucrurile atenuează ideea con- 
traproductivă a unei fatalităţi între oameni, conform căreia unii 
ar avea puterea să atingă fericirea, iar alții nu ar cunoaște-o 
niciodată. 

Am convingerea că ne putem construi zi de zi fericirea de 
îndată ce acceptăm în mod absolut puterea conștientă a opțiunii 
noastre de viaţă. Știind aceste lucruri, trebuie să accept că lumea 
nu îmi datorează nimic și că nu pot să-i fac pe alţii responsabili 
de fericirea mea. Din contră, vreau să exercit această putere la 
maximul capacităţilor mele. Sunt obligat să-mi consolidez apti- 
tudinile existente şi să le dezvolt pe cele inexistente prin atitu- 
dinile active de conştiinţă de sine despre care voi vorbi mai 
departe. 

Această dispoziţie psihologică care concepe posibilitatea de 
schimbare ne permite, în aceeaşi măsură, să beneficiem de o 
deschidere mai mare faţă de evenimentele cotidiene. Persoa- 
nele care nu prea cad pradă propriei furii şi nu prea se victimi- 
zează întrevăd imediat beneficiile acestor schimbări. Devin 
încet, încet capabile să găsească mai multe soluţii în situaţii 
problematice şi să-şi exprime mai bine insatisfacţiile fără întâr- 
ziere. Aflându-se în această spirală ascendentă, în care furia 
scade din ce în ce mai mult, aceste persoane ajung să aibă mai 

multă încredere în sine şi să se gândească la perspectivele de 
viitor cu mai mult optimism. Se simt mai bine, iar anturajul lor 
vede schimbările benefice şi face comentarii care acţionează 
direct într-un sens pozitiv. Aceste persoane ştiu acum că, dacă 
se vor confrunta cu evenimente negative într-o relație amo- 
roasă care stă pe loc sau în cariera care stagnează, ele au puterea 
să remedieze lucrurile prin atitudini pozitive şi acţiuni coerente. 
Toată energia care fusese atribuită înainte unor gânduri para- 
zite de victimizare şi de agresivitate pasivă, poate fi dirijată 
acum către reflecţii constructive în care aceste persoane îşi 
asumă întreaga responsabilitate a emoţiilor şi acţiunilor lor. 


Puterea cuvintelor pentru a evolua 


Atunci când vede lumea dintr-o perspectivă mai optimistă şi 
mai constructivă, o persoană care încetează să fie victimă sau 
pasiv-agresivă își schimbă și vocabularul. Cuvinte ca „drept” şi 
„nedrept, „ar trebui” şi „n-ar trebui”, „mereu” şi „niciodată” 
făceau parte în mod frecvent din discursul anterior și expri- 
mau gândurile în negru şi alb, radicale, fără nuanţe. E impor- 
tant să ştim că lumea se reprezintă în realitate în semitente, 
ceea ce oferă posibilitatea de a face raționamente și de a ges- 
tiona dinamica relațiilor într-un mod mai subtil. Din neferi- 
cire, unele relaţii se învârt mai mult în jurul dovezii că unul sau 
altul are dreptate, şi mai puţin în jurul interesului real a ceea ce 
trebuie făcut — sau trebuie să se întâmple - pentru a readuce 
dinamica la un nivel de maturitate superior. Însă, atât timp cât 
fiecare vrea, cu orice preţ, să dovedească „dreptatea? din gân- 
durile şi comportamentele sale, pentru a arăta implicit că celă- 
lalt se înşală, relaţia este sortită sufocării şi eșecului; nu va 
rezista în timp. Aşa cum o spun foarte des cuplurile în timpul 

şedinţelor de psihoterapie, nu contează cine are dreptate; mai 
important e să înţelegi ce face bine relaţiei de cuplu. Iar dacă, 
în acest sens, trebuie să accepti o idee sau o acţiune, sau să spui 
cu toată sinceritatea: „Scuză-mă” sau „Îmi pare rău”, atunci asta 
trebuie să spui sau să faci, cu cinste şi autenticitate. 

Renunţarea la un discurs care culpabilizează şi la un voca- 
bular al constrângerilor şi al obligaţiilor permite eliminarea 
definitivă a frazelor asasine, care apar frecvent în relaţiile de 
cuplu şi familiale: „Dacă m-ai iubi cu adevărat, atunci... ; „Ai 
putea să faci un efort pentru părinţii tăi, după tot ce au făcut 
pentru tine!”; „Dacă mi-ai cere ceva, eu aş face acel lucru 
pentru tine”; „În loc să mă ocup de casă, şi mie mi-ar plăcea 
să-mi fac timp şi să mă distrez, să-mi vizitez prietenii”; „Eşti 
nedrept cu mine” etc. Dacă înţelegem că aceste cuvinte fac o 
diferență majoră în interacțiuni şi în eventuala apariţie a furiei, 
trebuie să exilăm și toate cuvintele şi expresiile care exprimă 
sarcasm, cinism, condescendenţă, un umor îndoielnic sau gân- 
duri dezagreabile pentru partener în fața prietenilor comuni. 
În situaţii verbale şi nonverbale, trebuie favorizat un ton al 
blândeţii, al concilierii și al unei voințe fără echivoc de a se înţe- 
lege, pentru a putea construi. 

Ceea ce lipseşte adesea din satisfacerea nevoilor se traduce 
în două feluri: unul dintre parteneri nu cere şi e frustrat în 
sinea lui fără ca celălalt să aibă habar sau cel din urmă se simte 
constrâns să accepte, neîndrăznind să spună nu, fiindu-i frică 
de o eventuală dispută. Numeroase. dificultăţi din relaţia de 
cuplu apar din cauza unui astfel de mod de funcţionare, în 
care contrarietăţile neexprimate se transformă în conflicte 
latente care conduc la furii explozive sau la comportamente 
pasiv-agresive. 

În relaţiile intime, e bine întotdeauna să cerem ca nevoile 
fundamentale să fie satisfăcute, desigur, arătând respect şi ale- 
gând momentul. La fel, e întotdeauna bine pentru partenerul 
care primeşte cererea să se simtă liber să o accepte sau să o 
refuze. Acest elan de respect al nevoilor şi limitelor fiecăruia 
permite dezvoltarea partenerilor către o relaţie în care frica de 
intimitate nu mai există. În sfârşit, partenerii se invită unul pe 
celălalt la depășirea emoţiilor dureroase din trecut şi la ate- 
nuarea vulnerabilităţii dinăuntrul lor pe care au tot disimulat-o. 
Pentru a se simţi dorit, iubit şi valorizat, nu există altă posibili- 
tate decât acceptarea necesității abandonului de sine în relaţia 
cu celălalt. 

Oamenii intră atunci într-o perioadă de reparaţii salutare, 
care compensează anii trecuţi de furie în care ei se protejau 
într-un mod distructiv, respingându-i pe ceilalţi fără nicio expli- 
caţie. În loc să ne abandonăm acestei anxietaţi şi acţiunii în 
mod perpetuu, trebuie să o diluăm progresiv, intrând într-o 
relaţie intimă. E obligatoriu atunci să ne arătăm adevărata faţă — 
cu punctele forte, cu slăbiciunile şi cu temerile noastre — şi să 
mergem pe calea deschiderii, a înțelegerii, a nejudecării, a afec- 
țiunii faţă de celălalt; în prealabil, ar fi trebuit să învăţăm să-l 
alegem bine pe acest celălalt, și nu în mod nevrotic. 


Să eviti chinurile unei false ascultări 


Atunci când în spatele unei aparente atenţii se ascund gânduri 
care nu au nimic de-a face cu subiectul conversației, persoa- 
nele care interacționează dau dovadă de o „falsă ascultare”. 
Aceasta afectează serios comunicarea dintre două persoane 
sau dintr-un grup, atât în sfera personală, cât şi în cea profe- 
sională. Ţin, prin urmare, să vă prezint principalele tipuri de 

falsă ascultare, pentru a vă permite să determinaţi tipul pe care, 
poate, îl adoptați, în scopul de a-l evita şi a face comunicarea 
voastră mai eficientă. 


e Prin ascultare defensivă, individul consideră drept atac la 
propria persoană elemente care pentru celălalt sunt banale. 
Din cauza unei stime reduse de sine, cel care se confruntă 
cu această dificultate îşi proiectează nesiguranța perso- 
nală asupra celuilalt. 

e Ascultarea disimulată constă în simularea unei ascultări 
atente, pentru a-l face pe celălalt să aibă încredere în inter- 
locutorul său şi să-i vorbească. Scopul este simplu: aduna- 
rea de informaţii, pentru a le utiliza la momentul potrivit 
împotriva lui. Dacă acest tip de strategie este demascat de 
persoana în cauză, va apărea în mod inevitabil o reacţie de 
neîncredere şi o deteriorare a relaţiei. 

» Ieşirea în faţă este caracteristică unei persoane care caută 
cu orice preţ să se facă remarcată ocupând prim-planul 
scenei. Aceasta are o atitudine ostentativă, atrage atenţia 
şi îşi exprimă ideile fără să ţină cont de ale celorlalți. Nu 
este animată decât de propria valorizare faţă de tot (şi de 
toți), încercând să-şi exercite influenţa; în niciun moment 
nu este dispusă să-i asculte pe ceilalți. 


Aceste trei tipuri de falsă disponibilitate se declină într-o 
multitudine de mesaje negative. Persoanele care afișează astfel 
de atitudini dau dovadă de o lipsă gravă de respect şi de consi- 
deraţie față de celălalt și neglijează complet sentimentele și 
emoţiile acestuia în fața propriilor nevoi. Falsa ascultare este 
problematică, pentru că persoanele care au recurs la ea merg şi 
mai departe decât simpla contestare a ideilor interlocutorului 
sau negarea interesului acestuia: ele îl atacă direct pe celălalt în 

manieră personală. Astfel, relaţia devine ezitantă, lipsită de 
spontaneitate şi marcată de mesaje subînțelese contradictorii. 

"Atât pe plan personal, cât şi profesional, indivizii care inter- 
acționează cu o persoană ce dă dovadă de o falsă ascultare 
navighează adesea în gânduri nespuse şi își stabilesc propriul 
raționament plecând de la impresii difuze: „Am impresia că.. ?”; 
„Cred că...'; „Nu am nicio dovadă, dar..-”; „Am simţit acest 
lucru, însă nu sunt sigur” etc. Aceste formulări sugerează indis- 
poziţia și îndoiala permanentă care îi animă pe fiecare. Oame- 
nii simt cu adevărat că ceva nu merge, însă au îndoieli şi au o 
mare dificultate de a măsura validitatea lucrurilor care le pun 
probleme în relaţia cu aceşti indivizi. Consecința: un risc sporit 
de a adopta o poziţie defensivă şi reacţii la fel de defensive. 


Să ai compasiune faţă de furia ta 


Este liniştitor să realizezi că furia este o emoție care, dacă este 
trăită într-un mod adecvat, ne poate deveni un aliat. Pe lângă 
trăire, mai e necesar şi să ai conştiinţa deplină a legitimităţii ei. 
După cum o repet sistematic în psihoterapie, trăirea unei emoții 
nu poate fi niciodată contestată. Este fundamental să ne acor- 
dăm această libertate de a simţi din plin, fără nicio cenzură. 
Astfel este atitudinea globală de acceptare pe care trebuie să 
o privilegiem faţă de noi înşine şi în relaţiile intime. Se subîn- 
țelege că persoana care trăieşte această realitate dispune de o 
bună doză de iubire de sine, într-un control sănătos al vieţii 
sale emotive, şi că recunoaște fără greutate că şi ceilalți oameni 
cu care interacționează au același drept. Cu alte cuvinte, aceste 
persoane identifică mai clar emoţiile pe care le trăiesc, ştiu să 
Je exprime mai bine şi au mai puţin tendința de a apela la com- 
portamente distructive. 

Persoana colerică trebuie neapărat să înveţe să se distanțeze 
de furia sa; în caz contrar, ea rămâne în continuare sub efectul 
emoţiei sale și devine incapabilă să se explice şi să se facă înțe- 
leasă. La rândul ei, persoana care este martorul furiei celeilalte 
nu mai înţelege temeiul spuselor sale, din cauza perturbării 
create prin vorbirea şi nonvorbirea acesteia. Această distanţare 
între furia şi explicarea cauzei sale este esenţială, pentru că ea 
oferă posibilitatea de a reduce tensiunea momentului, de a 
atinge un nivel de percepţie mai raţional și de a descoperi o 
nouă perspectivă în ceea ce priveşte situaţia respectivă. Astfel, 
e mai oportun pentru coleric să spună: „Sunt prea furios pentru 
a vorbi, am nevoie de timp”. Trebuie să se distanţeze fizic, pentru 
a se putea distanţa psihologic. | 

Cred foarte mult în puterea acestei distanțări, pentru că, 
“atunci când reuşeşte să facă acest lucru, colericul îşi dă seama 
aproape sistematic că intensitatea furiei sale și pierderea con- 
trolului nu sunt justificate, chiar dacă furia este legitimă. Atunci 
când principiul distanţării este bine aplicat, se constată că, după 
câteva luni, colericul nici nu mai are nevoie de el; unele dintre 
aceste persoane vor alege totuşi să menţină acest nou reflex de 
prevenire a eventualelor ieşiri. 

Totodată, această strategie trebuie să rămână sinceră şi nu 
să devină scuza privilegiată pentru evitarea discutării proble- 
melor. Astfel, după o perioadă rezonabilă de timp — care variază 
în funcţie de persoană şi de intensitatea invaziei emoţionale —, 
colericul care s-a distanțat trebuie să abordeze din nou subiec- 
tul, cu mult calm, în fața persoanei cu care a fost în conflict. 
Obiectivul acelui moment: fiecare îl ascultă pe celălalt, iar dis- 
cuţia începe ulterior, după ce amândoi au avut libertatea de 
a se exprima. Se poate continua apoi o discuţie între adulți, 
a cărei miză este respectarea divergenţelor şi găsirea unei soluții. 

Colericii trebuie să reţină un principiu fundamental: o furie 
invadatoare relevă întotdeauna elemente dureroase din trecut. 
O tehnică privilegiată este aceea de a-şi pune întrebarea: „În ce 
măsura reacția mea emotivă are vreo legătură cu situaţia pre- 
zentă sau cu experienţele dureroase din trecut?” Dacă răspun- 
sul se referă, într-adevăr, la experienţele din trecut, ar fi 
constructiv să fie stabilite în prealabil sau să se ceară ajutorul 
unui psiholog pentru a înţelege natura lor. 

Să ieşi dintr-o poziţie defensivă 


> 


Un arsenal de reacţii defensive 


Unele persoane nu pot să tolereze dezaprobarea interlocutorului 
şi furia pe care o îndreaptă acesta împotriva lor, așa că răspund 
printr-un mecanism reflex de reacţii defensive. Incapabile să-şi 
asume părerea negativă exprimată de interlocutor, ele se apără 
deodată cu toată energia, pentru a încerca să-l facă pe celălalt 

să-și schimbe părerea şi să restabilească ceea ce ele consideră 
“a fi „adevăru” — a se înţelege aici „adevărul lor” Pentru că nu 
s-au distanțat şi nu au o securitate interioară, ele nu se pot con- 
centra asupra legitimităţii și a validității ideilor prezentate. 
Dacă cineva le critică modul de comportare, au impresia că 
toată fiinţa lor este criticată. Obiectivul lor este unul simplu: să 
păstreze, cu orice preţ, o imagine de sine pozitivă și să rămână 
inatacabile. Persoanele care sunt în defensivă resping din răs- 
puteri furia celorlalţi şi răspund cu furie pentru a descuraja 
din plin orice tentativă de critică. 

O persoană se află în defensivă dacă se protejează de inter- 
locutorul său atunci când nu i-a fost adresat niciun atac. 
Această atitudine globală de defensivă se exprimă atât pe plan 
personal, cât şi profesional şi vizează, mai ales, protejarea unei 
imagini de sine foarte slabe. În autodevalorizarea sa a priori, 
individul decodează greşit dinamica relaţională şi intenţiile 
celorlalți; se simte amenințat și adoptă reacţii defensive. 

În general, persoana care îşi însușește o astfel de poziţie 
a suferit în copilărie într-o multitudine de situaţii în care a fost 
înconjurată de adulţi care se certau şi își pierdeau controlul; 
instabilitatea lor îi provocau teamă. S-a ales cu sechele afective 
serioase şi nu ştie ce să facă în legătură cu amărăciunea şi cu 
ranchiuna pe care le nutrește. Pentru a le evita, ea devine erme- 
tică şi se protejează de orice risc de invazie emotivă. Acest 
lucru o privează, evident, de relaţiile autentice. Dacă nu depă- 
şeşte această dificultate majoră, nu va putea cunoaşte niciodată 
intimitatea dintr-o relație. 

Persoana care se confruntă cu această problemă exercită un 
control asupra interacțiunilor, manifestând o reacţie defensivă 
sau mai multe, care blochează fluiditatea raportului și temele 
abordate. Desigur, avem cu toţii reacţii defensive în anumite 
ocazii. Diferenţa este că ele sunt mult mai frecvente în cazul 
unei astfel de persoane și devin chiar modul său aproape exclu- 
siv de comunicare, 

lată reacţiile defensive tipice pe care le regăsim în mod 
obişnuit la asemenea indivizi: 


* agresivitatea verbală şi atacurile directe sau indirecte, 
comportamente abordate pe larg în capitolele referitoare 
la violența explozivă, violențele verbale şi psihologice în 

cupluri şi violenţa psihologică în lumea muncii, cu pro- 
blematica particulară a hărțuirii; 

* sarcasmul, care constă de obicei în deghizarea unui atac 
dur într-un mesaj umoristic. În această formă de agresivi- 
tate mai puţin directă, comunicarea reflectă, desigur, o 
frumoasă agerime a spiritului, însă natura sa profundă 
este ostilă. ÎI face pe celălalt să se simtă prost şi duce, even- 
tual, la contraatacuri feroce şi la o spirală defensivă dis- 
trugătoare pentru amândoi; 

+ raționalizarea sau intelectualizarea, care îi permite indi- 
vidului să se bazeze pe gânduri, reflecții și o logică nemi- 
loasă pentru a disimula motivele profunde ale acţiunilor 
și comportamentelor sale, de altfel contestabile. În general, 
această reacţie defensivă este privilegiată de persoanele 
cărora le este facil să se exprime și care îşi pot prezenta cu 
pricepere ideile; își pun, astfel, aptitudinile cognitive în 
serviciul lucrurilor pe care le ascund. Obiectivul lor: „tără- 
gănarea lucrurilor”; 

e compensarea, care determină persoana aflată în defen- 
sivă să-şi pună în valoare unul dintre punctele sale forte 
pentru a masca o slăbiciune. Ea se serveşte atunci de anu- 
mite acţiuni favorabile, pentru a conserva o imagine bună 
de sine şi a-i convinge pe ceilalţi de valoarea ei; 

» regresia, care constă în simularea unei incapacităţi de a-şi 
asuma responsabilitatea unei sarcini date, când, de fapt, 
intenţia este de a se debarasa de ea; 

* fuga, care-i permite persoanei să se protejeze de orice atac 
potenţial sau critică acerbă, dezertând; 

* represiunea, care îi dă voie individului să evite orice dis- 
cuţie cu persoana în cauză. Comunicarea deschisă este 
evitată complet sau se duce cu alte persoane care uneori 

nu sunt deloc implicate în situația care a generat problema. 
Individul care recurge la represiune poate chiar ajunge să 
schimbe subiectul, să acţioneze ca şi cum nu ar simţi ten- 
siunile prezente şi nu ar auzi criticile care îi sunt adresate; 

e negarea, care este o altă reacţie de fugă. Este vorba despre 
primirea unei informații dezagreabile de care persoana 
pretinde să nu se preocupe. Aceasta ascultă criticile la 
locul ei și îl lasă pe celălalt să creadă că ele nu o ating, deși 
realitatea e cu totul alta. 


Toate aceste reacţii defensive sunt tentative de evitare a 
furiilor şi a situaţiilor potenţiale de conflict. Se înțelege că ele nu 
permit în niciun caz rezolvarea situaţiilor respective şi a difi- 
cultăților de comunicare între oameni. În plus, ele participă 
activ la deteriorarea relaţiilor pe plan amoros, familial, amical, 
social sau profesional. 


Să previi reacţiile defensive 


Prin felul lor de a comunica, unele persoane provoacă o reacţie 
defensivă din partea interlocutorului, după cum se arată în 
exemplul următor. Francis intră cu repeziciune în camera în 
care Lara tocmai citește şi începe să se plângă vehement de tot 
ceea ce ea nu face în casă. Ajunge până la a o face „îngălată 
dezordonată” și îi spune că nu mai poate suporta. Vrea ca ea să 
se ridice imediat pentru a-şi strânge hainele lăsate pe jos de mai 
multe zile. Lara lasă cartea la o parte, îşi ia paltonul şi pleacă 
din apartament fără să rostească un cuvânt. Francis e furios, 
nu se simte luat în serios şi consideră că nu e deloc respectat. 
Francis este exemplul perfect de persoană care, prin felul 
său de a comunica, inspiră interlocutorului o reacție defensivă. 

Ideea nu este dacă are sau nu dreptate; ci, mai degrabă, că în 
abordarea sa stângace, mesajul se transmite prost din cauza 
formei sale inadecvate. În furia sa, el trăieşte o revărsare care îl 
face să piardă controlul pe plan nonverbal (intrare bruscă, agi- 
taţie, reproşuri, insultă, ridicarea tonului, ordin); iar Lara reac- 
ționează, în fond, într-un mod defensiv. Dar haide să vedem 
cum putem favoriza o comunicare eficace, plină de respect față 
de sine şi față de ceilalți. 

Pentru a evita o comunicare impregnată de critici şi de 
reacţii defensive, trebuie să adoptăm un mod de comunicare - 
descriptiv, incontestabil mai pozitiv şi să recurgem la un limbaj 
responsabil la persoana întâi („eu '). Decât să critice comporta- 
mentul persoanei agresive şi să-şi exprime propria furie, cel 
care utilizează un limbaj descriptiv explică, pur şi simplu, efec- 
tul pe care i-l produce acest comportament: face, în acelaşi 
timp, o descriere clară a comportamentului, a efectului prici- 
nuit, dar şi a impresiilor resimţite. Este esenţial să-şi focalizeze 
mesajul asupra problemei. În acest fel, persoana pune accentul 
asupra căutării unei soluţii care să satisfacă nevoile celor doi. 
Obiectivul nu este să câştigăm, ca și cum am fi într-o luptă, ci 
să găsim un aranjament în care toată lumea câştigă cel mai 
mult posibil. 

Constat adesea că, în relaţiile personale sau profesionale, 
oamenii recurg la vorbe sau la acte de manipulare. Cei care 
sunt manipulați se simt repede înșelaţi, iar asta duce la un 
climat de neîncredere, aflat la antipozii relaţiilor armonioase. 
Trebuie preconizată spontaneitatea, căci ea se opune manipu- 
lării şi implică o atitudine globală de sinceritate şi cinste. Există 
totuşi o diferență reală între spontaneitate şi impulsivitate; 
dacă prima este de dorit, a doua este de alungat cu orice preţ. 
Să nu se înţeleagă prin asta că trebuie să exprimăm toate ideile 

care ne trec prin minte fără să avem vreun filtru — aceasta ar fi 
impulsivitatea; invit mai degrabă pe fiecare să recunoască per- 
tinenţa şi necesitatea de a produce un mesaj sincer. În cazul 
unei neînțelegeri sau al unui conflict, spontaneitatea se exprimă 
atunci în termeni bine aleşi de francheţe şi sinceritate. Aceasta 
este atitudinea fundamentală de menţinut sau de reintrodus în 
relaţii, pentru ca adevărul să iasă la iveală în orice neînțelegere 
şi conflict. 

În multe aspecte, oamenii arată o foarte mare neutralitate. 
fată încă un elan general care provoacă o atitudine defensivă; 
de altfel, termenul de „indiferență” ar fi poate mai potrivit în 
acest caz. În dinamica relaţiilor intime sau profesionale, o ati- 
tudine neutră este negativă, pentru că ea traduce o lipsă de 
considerație față de bunăstarea celorlalți sau față de profesio- 
nalismul cerut în realizarea unor sarcini. Această neutralitate 
indică un oarecare abandon, firea deziluzionată şi demotivată 
a unei persoane dezgustată de tot. 

În timpul şedinţelor de psihoterapie sau a întâlnirilor în 
mediul profesional, multe persoane îmi destăinuie în ce măsură 
ceilalți le fac să se simtă ca și cum nu ar valora cine ştie ce; ele 
preferă atunci să se distanţeze de aceste relaţii, pentru a proteja 
o imagine de sine care, de cele mai multe ori, este afectată de 
interacţiunile anterioare. 

În schimb, atitudinea constructivă constă în introducerea 
empatiei în conversații pentru a elimina definitiv parazitajul 
unei comunicări impregnate profund de indiferenţă. Atunci 
când le arătăm celorlalţi că punem la inimă sentimentele lor, 
conceptul de sine al acestora nu prea riscă să fie ameninţat şi le 
captăm în acelaşi timp atenţia: a priori, aceasta îi predispune 
să asculte. Să empatizăm cu celălalt înseamnă să ne imaginăm 
natura emoţiilor sale, să ne punem în locul lui, dar fără să 

purtăm vreodată dificultăţile sale pe umerii noştri, deci să păs- 
trăm o distanţă rezonabilă între realitatea lui şi a noastră. Nu 
trebuie să fim neapărat de acord cu el, dar trebuie să-l facem să 
știe, prin atitudinea noastră pozitivă, că este important pentru 
noi şi că avem consideraţie pentru el. Astfel se pun cu uşurinţă 
bazele unei comunicări sănătoase și, împreună cu ele, apare 
deschiderea în cazul divergenţelor, în respectul şi încrederea 
într-o posibilă soluţie. 

Prin urmare, trebuie să renunțăm la atitudinile de superio- 
ritate, care generează, evident, un climat defensiv contrapro- 
ductiv pentru relaţiile de încredere şi colaborare. Un individ 
care adoptă o atitudine globală de superioritate provoacă un 
sentiment de lipsă de respect la interlocutorii săi. Prin com- 
portamentul său, acesta arată că nu ţine să interacţioneze pe 
un plan de egalitate cu celălalt; este deci imposibil pentru cei 
doi să meargă în aceeaşi direcţie într-un astfel de climat al dez- 
acordului. În plus, acesta îl lasă pe interlocutorul său să înţe- 
leagă că nu dorește sfaturi și nici ajutor din partea celor pe care 
îi consideră inferiori. Poarta comunicării este închisă definitiv, 
iar individul care arată o astfel de superioritate se condamnă, 
evident, la singurătate. Când îl întâlnesc, ceilalți sunt vigilenţi 
şi se tem că vor fi puse în cauză integritatea, competențele, cali- 
tăţile lor relaţionale etc. 

Orice persoană care are realmente competenţe „superioare” — 
fie ele relaționale sau profesionale — ar trebui să-şi pună neapă- 
rat superioritatea în serviciul relațiilor mai armonioase, să 
muncească din greu pentru a le transmite cu generozitate 
celorlalți propriile cunoştinţe, în scopul ameliorării calităţii 
relaţiei şi realizărilor, și să-şi amintească faptul că fiecare are 
propria sa valoare. În orice moment, trebuie evitat recursul la 
putere servindu-ne de „superioritatea” intelectuală, fizică sau 

financiară, pentru a nu ajunge în situații în care riscăm să 
comitem abuzuri fizice sau psihologice. Un cuplu, un grup de 
prieteni sau un colectiv muncă sunt întotdeauna locul aptitu- 
dinilor, abilităţilor şi competenţelor extrem de diferite. Această 
diversitate trebuie neapărat să fie abordată într-un spirit liber 
şi deschis, pentru a beneficia cel mai bine de ea, spre bucuria 
tuturor. 

În sfârşit, nu putem să ne interesăm de cauza reacţiilor 
defensive fără a atrage atenţia asupra dogmatismului pe care 
mulți îl constată pe plan relațional. Indivizii dogmatici cred în 
mod sistematic că au dreptate şi sunt convinși că modul lor de 
a acţiona este cel mai potrivit. Când cineva „încearcă” să poarte 
o conversaţie cu ci, aceştia afirmă că sunt la curent cu tot şi că 
nu au nevoie de informaţii suplimentare... şi, mai ales, nu au 
nevoie să asculte ce are celălalt de spus. Este evident că, în faţa 
unor astfel de bariere şi a unei asemenea atotputernicii, multe 
persoane vor fi determinate să considere aceste comporta- 
mente drept ofensă personală și vor avea tendinţa să se pună în 
defensivă, să-şi exprime furia sau să se distanţeze; din neferi- 
cire, impresionați de aplombul dogmaticilor, alții vor intra sub 
hegemonia lor fără a se revolta. Persoana dogmatică afișează în 
fața tuturor un ego puternic, însă nu trebuie să cădem în cap- 
cană: dogmatismul este un semn veridic de slăbiciune şi o lipsă 
gravă de securitate interioară. Pentru că în viaţă este imposibil 
să fim doar puternici sau să nu greşim niciodată; nimeni nu 
poate avea dreptate la infinit. 

La opusul dogmatismului, fiecare persoană ar trebui să 
încerce să dezvolte comportamente marcate de subtilitate şi de 
relativitate. Bineînţeles că putem avea păreri şi convingeri pro- 
prii, însă e important să nu uităm niciodată că nu deţinem ade- 
vărul absolut. Atunci când am înţeles acest lucru în profunzime, 

divergenţele nu mai sunt o ameninţare, ci o ocazie de a desco- 
peri alte perspective și de a acumula cunoștințe noi. Să-ţi schimbi 
părerea atunci când gândurile celorlalti sunt mai bine constru- 
ite este o dovadă de inteligenţă şi de flexibilitate intelectuală. 
Această supleţe prevestește construirea unei relaţii bazată pe 
respect şi dezvoltare. Să nu uităm că ceilalți ne oferă o ocazie 
excelentă de acces la cunoștințe complementare şi la o maturi- 
tate mai mare. Rămâne însă să acceptăm schimbarea și evolu- 
tia pe care aceştia ni le inspiră. 


0 metodă de dezvoltare a unei atitudini constructive 


Pentru a deveni deschis la comentarii şi critici grație unei ati- 
tudini constructive, trebuie favorizate comportamente concrete, 
mai ales atunci când o persoană este susceptibilă să reacţio- 
neze în mod defensiv. Această metodă de înțelegere a criticilor, 
pe care am testat-o de-a lungul anilor de practică profesională, 
a dat rezultate foarte interesante. Ne ajută să ne distanțăm de 
emoțiile puternice ale momentului, de ceea ce provoacă agi- 
taţia interioară şi să revenim într-o poziţie constructivă faţă 
de furia trăită. Celor care răspund că „nu au timp întotdeauna 
să aplice această metodă chiar pe moment, ţin să le precizez că 
argumentul lor nu ţine, dacă luăm în considerare avantajele 
care sunt în joc. Această remarcă denotă mai degrabă o anu- 
mită rezistență la schimbare. De ce nu am vrea să ne facem 
timp pentru a fi constructivi? Fiecare trebuie să răspundă la 
această întrebare și să-şi asume responsabilitatea. 

Dacă vă exprimaţi intenţia cum trebuie și dacă aceasta e 
sinceră, persoana cu care vă aflați în conflict nu se va arăta 
ostilă propunerii voastre, care ar putea fi formulată după cum 
urmează: „Am nevoie de puţin timp pentru a medita la ceea ce 

s-a întâmplat. Voi veni să te văd în scurt timp, pentru a vorbi 
despre asta” 

Atitudinile descrise în paginile următoare mărturisesc un 
obiectiv principal: strângerea mai multor informaţii. Această 
colectă de informaţii este plină de bun-simt, căci este cu totul 
inacceptabil să reacționăm la o critică fără a înțelege în preala- 
bil ce a vrut să spună celălalt. Remarcile care par complet 
nejustificate sau pur şi simplu stupide la o primă vedere conţin 
uneori o parte de adevăr. Mulţi oameni resping ideea de a cere 
mai multe detalii atunci când sunt obiectul unor critici, mai 
ales când le consideră nejustificate. Din nefericire, ei confundă 
faptul de a asculta deschis remarcile din partea celuilalt cu 
faptul de a le accepta. De îndată ce devii conștient că eşti capa- 
bil să asculţi, să înţelegi şi să decodezi comportamentele cele 
mai ostile, fără a le accepta neapărat, ţi se va părea mult mai 
ușor să le asculți până la capăt. Dacă nu eşti de acord cu obiec- 
tivele interlocutorului tău, te vei repăsi într-o poziție mult mai 
bună pentru a te explica, de îndată ce ai înțeles critica. 

lată mai multe moduri de a aduna informaţii adiţionale 
asupra criticilor care îți sunt adresate. Este vorba despre mij- 
loace cu adevărat interesante, întrucât se aplică atât în relaţiile 
personale, cât şi în cele profesionale. Desigur că întrebările pe 
care le propun trebuie adaptate în funcţie de situaţie. Însă este 
preferabil de urmat etapele în ordinea de mai jos; formula 
voastră personalizată nu ar trebui să se îndepărteze prea mult, 
pentru a rămâne în spiritul acestui model testat. 


1. Cereti exemple precise 
Imprecisă, o critică devine adesea inutilă în practică, chiar 
dacă vă doriţi cu adevărat să vă schimbaţi comportamentul. 

Evitaţi acuzaţiile abstracte care pot fi greu de înţeles. O idee 
mai bună este aceea de a cere mai multe informaţii persoanei 
care vă critică sau vi se pare că face acest lucru. „Ce vrei să spui 
mai exact?” sau „Ce aştepţi mai exact de la mine?” sunt între- 
bări bune de pus înainte de a stabili dacă această critică se jus- 
tifică sau nu, şi dacă trebuie acceptată sau nu. E important să 
cereti informaţii precise numai dacă vă simţiţi deschişi, dacă 
vreţi cu adevărat să înţelegeţi validitatea spuselor celuilalt, şi, 
eventual, să învăţaţi mai multe despre voi înșivă. 


2. Fă apel la propria intuiţie 

Uneori, chiar și întrebările cele mai bine formulate şi cele mai 
sincere pentru a obţine lămuriri precise nu vă aduc informaţia 
dorită. Celălalt ştie care este comportamentul care îl rănește, 
însă pare să-şi facă o plăcere din a vă vedea zbătându-vă, încer- 
când să înţelegeţi situaţia. Nu sunteţi responsabil de ceea ce 
interlocutorul vostru nu e pregătit să vă spună. Atitudinea 
voastră arată că vreţi cu adevărat să ştiţi ce nu merge bine. De 
îndată ce v-aţi exprimat intenţiile și v-aţi lovit de rezistență din 
partea interlocutorului, dacă climatul emoțional nu devine 
mai agreabil, spuneţi-i că aţi epuizat ipotezele pentru a încerca 
să înţelegeţi ceea ce se întâmplă. Spuneţi-i că sunteţi disponi- 
bili pentru o discuţie deschisă şi sinceră. 


3. Reformulează ideile celuilalt 


Reformularea este eficace mai ales când ne dorim cu adevărat 
să rezolvăm anumite probleme; iar pentru că oamenii ne cri- 
tică în general pentru că le-am creat probleme prin comporta- 
mentul nostru, această metodă este recomandată din plin. Unul 

dintre avantajele reformulării este acela că nu mai trebuie să 
ghiciţi care sunt detaliile din comportamentul vostru ce ar f 
putut fi ofensatoare. Clarificând sau amplificând ceea ce consi- 
derati a fi critică - „Dacă am înţeles bine, ceea ce îmi spui tu, 
e că... — , Veti şti mai multe despre obiecțiile interlocutorului. 


4. Pune întrebări legate de efectele 
comportamentului tău 


În general, o persoană face critici asupra comportamentului 
nostru când cel puţin una dintre nevoile sale nu este satisfă- 
cută. Un mod de a răspunde la acest tip de critică este de a şti 
exact care sunt consecinţele jenante pentru ea. 


5. Întreabă dacă mai există şi alte critici 


Poate părea surprinzător să solicităm şi alte critici, dar faptul 
de a întreba poate ajuta uneori la evidenţierea unei probleme 
care depăşeşte câmpul criticii adresate. În acest stadiu, e înţe- 
lept să ascultați cu atenţie. Chiar dacă vă vin în minte o gră- 
madă de contraargumente, nu trebuie să le exprimati. Şi nu 
uitaţi: celălalt nu deţine neapărat adevărul absolut; ceea ce 
spune este doar reflexia percepţiilor sale. 


6. Fii de acord cu ceea ce e adevărat 


lată o atitudine uşor de înţeles, însă extrem de greu de pus în 
practică. Ea cere o maturitate pe care puţine persoane o au, însă 
care trebuie cultivată sau dezvoltată atunci când vrem să con- 
struim o relaţie armonioasă. Fiţi, deci, de acord cu ceea ce este 
adevărat atunci când critica celuilalt este exactă în ceea ce pri- 
veşte faptele. Acest acord este inevitabil dacă sunteţi conştienţi 

că unele fapte sunt adevărate şi incontestabile. La fel, dacă sun- 
teți cinstiţi, va trebui să acceptaţi mai multe interpretări pri- 
vind comportamentul vostru, chiar dacă ele nu vă flatează. De 
ce este atât de greu să le primim fără a fi în defensivă? Pentru 
că, adeseori, se face confuzie între a fi de acord cu faptele şi 
a accepta critica care le însoţeşte. În general, persoana care vă 
critică nu se mulțumește doar să critice comportamentul care a 
ofensat-o, ci îi asociază, de asemenea, o judecată, iar la această 
judecată vă opuneți. Încercaţi să învăţaţi din partea descriptivă 
a acestor critici, fără a fi totuşi de acord cu judecata care le înso- 
țeşte; vei explica ulterior percepţia ta asupra faptelor şi propriul 
punct de vedere. Şi, mai ales, nu uita niciodată: nu trebuie să te 
identifici exclusiv cu critica ce îți este adresată; te defineşti, în 
acelaşi timp, şi prin toate laturile pozitive pe care le ai! 


7. Recunoaște percepția celuilalt și alege 

sau nu să o accepti 

Transmite-i interlocutorului că admitti legitimitatea percepţiei 
sale. Alege apoi să o accepţi în întregime sau parţial sau să o 
„refuzi, explicându-i acestuia în mod coerent că nu îţi vei 
schimba comportamentul; în acest caz, trebuie să ştii exact de 
ce şi să-i explici clar asta. Acest mod de a acționa este justificat, 
pentru că îţi permite să eviţi a decide cine are dreptate şi cine 
se înşală, ceea ce ar putea transforma un simplu schimb de idei 
într-o dispută acerbă. Să nu uiţi în niciun moment că obiec- 
tivul acestei abordări este să înţelegi cu adevărat punctul de 
vedere al celuilalt şi, eventual, să transformi această critică într-o 
ocazie de a evolua într-o relaţie de respect. 

Să-ţi ameliorezi modul de comunicare 
în situații de conflict 


Modul tău de comunicare va face din tine persoana inspira- 
toare a cărei companie şi sfaturi vor fi căutate de ceilalți sau 
persoana de care ei se vor îndepărta. Cu toţii privilegiem, mai 
ales în situațiile de conflict, un mod de comunicare care ne 
plasează, imediat, într-o perspectivă de rezolvare sau de anta- 
gonism. Îți propun să descoperi trei moduri de comunicare ce 
se regăsesc frecvent la persoanele care se exprimă într-un mod 
distructiv, apoi unul care denotă o exprimare constructivă; 
acesta din urmă este, bineînţeles, cel care trebuie privilegiat. Îţi 
vei repera cu uşurinţă propriul mod de comunicare; este posi- 
bil să fie un amestec subtil al următoarelor patru moduri şi, în 
funcție de situaţie, să recurgi de preferință la unul sau la altul. 


Comportamentul de evitare: 

energia negativă a pasiv-agresivului 

În situaţii de conflict, agresivitatea pasivă este una dintre stra- 
tegiile preferate de persoanele incapabile să-și exprime în mod 
deschis furia. Simţindu-se vinovate sau fiindu-le frică să nu 
piardă controlul, ele aleg să-şi canalizeze furia în moduri de 
exprimare indirecte. 

Agresivitatea pasivă își are rădăcinile în copilărie. Unii 
părinţi își îndeamnă copiii, de timpuriu, să fie atenţi la nevoile 
altora şi nu la cele proprii. Această supremație a celuilalt îi 
insuflă copilului o contradicţie pe care am abordat-o deja în 
prima mea carte, Adevăr sau minciună. Ne deranjează min- 
ciunile lui, însă îi cerem să nu spună ce crede sau ce simte cu 

adevărat în ceea ce-l privește sau în ceea ce priveşte anturajul 
său. Această disimulare a gândurilor şi a dorințelor îl distan- 
țează de el însuși şi îl învaţă să fie necinstit. Adult fiind, dacă 
a păstrat în minte acest mesaj disonant, își va impune să-i 
manipuleze pe ceilalți, pentru a prelua controlul asupra rela- 
tiei, provocând reacţii pe care le va induce cu bună ştiinţă. În 
consecinţă, îşi va evacua energia negativă prin furie şi va fi 
satisfăcut de această realizare planificată. 

Câteva cuvinte despre cuplurile care recurg foarte des la 
acest mod de a acţiona. Atât femeile, cât şi bărbaţii pot avea 
tendinţa să ascundă dificultăţile trăite, din incapacitatea de a 
exprima în mod liber divergențele care le agită emoţiile și 
pentru a evita orice discuţie care ar putea duce la o dispută. În 
contextul reprimării afectelor, oamenii se închid în furia lor și 
o vor exprima printr-un comportament de agresivitate pasivă, 
de exemplu printr-o tăcere care devine apăsătoare. Dacă o 
întrebi ce dispoziţie are, o persoană pasiv-agresivă se va arăta 
surprinsă de ideea că se poate crede că este deranjată de ceva. 
Va spune că totul merge bine sau se va ascunde în spatele unuia 
dintre răspunsurile sale favorite: „Sunt obosită. Această formă 
de retragere apare frecvent în relaţiile de cuplu, ideea fiind de 
a se elibera de relaţie - suficient de mult pentru a neliniști par- 
tenerul sau partenera şi a suscita furie şi exasperare, însă nu 
îndeajuns pentru a arăta că neagă orice contrarietate. 

Persoana care recurge la această strategie de evitare se pozi- 
ționează de obicei faţă de conflict în două feluri: 


* fie își ignoră complet nevoile și încearcă să atenueze am- 
ploarea sentimentelor - în pasivitatea sa, ea spune că totul 
merge bine, când de fapt adevărul este altul; 

» fie admite că nevoile sale nu sunt satisfăcute şi „acceptă” 
situaţia în tăcere, sperând că lucrurile se vor ameliora de 
la sine, fără să fie nevoie ca ea să intervină sau să adopte 
o poziţie. 


Este complet iluzoriu să ne bazăm pe rezolvarea conflic- 
tului din exterior. Acest gând magic nu se împlineşte decât 
foarte rar, iar rezolvarea este aleatorie. Chiar şi atunci când se 
întâmplă acest lucru, nu avem deloc garanţia că rezolvarea va 
fi satisfăcătoare. 

Să reținem că această atitudine pasivă generează o iritare 
variabilă, dar constantă faţă de ceilalți - parteneri de viaţă, 
prieteni sau colegi de birou. Această atitudine globală de teamă 
de conflicte ne erodează integritatea, pentru că ne face să lăsăm 
de-o parte adevăratele emoţii resimţite. Acest comportament 
de evitare nu inspiră niciodată respectul faţă de ceilalți şi de- 
sigur, nici cel faţă de sine. Nu ne putem iubi cu adevărat decât 
atunci când facem faţă dificultăților şi temerilor, exprimân- 
du-ne deschis criticile față de persoanele în cauză şi dorin- 
du-ne sincer o rezolvare. 


Agresivitatea directă 


Această formă de agresivitate este la opusul pasivităţii întrucât 
constituie o acțiune distructivă. Recunoaştem agresivitatea 
directă în reacţiile excesive ale unui individ, însoţite de acţiuni 
violente declarate şi observabile. Comportamentele care se ma- 
nifestă atunci reflectă o frustrare extremă pe care agresivul 
exploziv e incapabil să o controleze. În general, persoanele care 
prezintă această impulsivitate necontrolată generează la cei 
vizaţi furie, atitudini defensive, plângeri şi distanțare. 


SĂ IEȘI DINTR-O POZIŢIE DEFENSIVĂ 253 


Persoanele care dau dovadă de agresivitate directă sunt ani- 
mate de conflicte interioare și de răni profunde pe care nu 
le-au tratat niciodată şi pe care le transpun în relaţiile afective 
şi profesionale: dacă au fost agresaţi, agresează şi ei. Când cineva 
le trezeşte durerea, nu mai sunt obiectivi şi se dezorganizează. 
Principalele lor dificultăţi sunt incapacitatea de a dezamorsa 
un conflict şi, mai rău de atât, tendinţa de a-l provoca, fie 
direct, fie pentru a răspunde la ceea ce consideră a fi o nedrep- 
tate. Sunt busculați de un lucru de nimic şi explodează repede. 
Agresivitatea lor are consecinţe extrem de nefaste asupra rela- 
țiilor de orice natură, dar mai ales asupra relaţiilor strânse şi 
afective pe termen lung. O persoană echilibrată va refuza să 
construiască o relaţie de orice fel cu ele, ceea ce le poate pro- 
voca o adevărată tristeţe; persoana care va face eforturi să le fie 
alături, în ciuda agresivităţii lor evidente va căuta inconştient 
să reproducă o dinamică a abuzului. 

Individul care insuflă agresivitate directă în relațiile sale cu 
ceilalți creează în acelaşi timp un climat de neîncredere şi de 
stres care blochează orice posibilitate de evoluţie. Relaţia este 
compromisă. În mediul profesional, este evident că o persona- 
litate ca aceasta interzice orice colaborare armonioasă, întrucât 
persoana este precum un vulcan care va erupe cu siguranţă... 
e doar o chestiune de timp! 

Evident că agresivitatea directă, fie ea verbală sau fizică, este 
inacceptabilă şi intolerabilă. Din nefericire, constatăm mult 
prea des că persoanele în cauză nu o exteriorizează suficient. 


Comportamentul manipulator 


Prin acest tip de comportament, persoana încearcă să-şi satis- 
facă nevoile în mod indirect, prin manipulare. Ea poate apela 

la linguşiri, complimente sau amenințări subînțelese pentru a-i 
determina pe ceilalți să-i satisfacă aşteptările, chiar dacă pentru 
asta îi va răni. 

Înţelegem cu uşurinţă că, din cauză că manipulările sunt 
ascunse în interacțiuni, acest tip de strategie este dificil de 
demascat. Dar, cu timpul, schimburile care au loc între mani- 
pulator şi anturajul său se deteriorează. Persoanele din preajma 
manipulatorului deduc, punând totul cap la cap, anumite inco- 
erenţe manifestate şi ajung să se gândească la existența unor 
comportamente subversive; însă tot mai au îndoieli. Manipu- 
latorul derutează, întrucât se poziţionează la antipozii sinceri- 
tății şi afirmării adevărate. Este animat de un resentiment care 
are origini incerte şi nejustificabile și care, în cea mai mare 
parte a timpului, nu îi privește pe cei care sunt manipulati de 
el. El adoptă o funcţionare perversă pe plan psihologic: le adre- 
sează celorlalți mesaje indirecte de agresivitate, într-un mod 
foarte subtil, ca să nu-și dea seama, iar el se bucură de toate 
acestea. În acelaşi timp, face eforturi pentru a-şi păstra o ima- 
gine perfectă de bunătate în ochii celorlalți. 

Mai devreme sau mai târziu, într-o interacţiune, toată 
lumea falsă pe care manipulatorul a clădit-o se va prăbușşi; iar 
atunci, pentru că nu mai are nimic de pierdut, își va arăta firea 
profundă de persoană agresivă şi va începe să atace în mod 
direct; asta dacă demascarea nu îi este insuportabilă, caz în 
care va prefera să fugă. Va putea însă reproduce aceeași strate- 
gie de manipulare şi îşi va organiza şi mai bine agresiunile sale 
indirecte într-o nouă relaţie amoroasă sau la un nou loc de 
muncă, 

O persoană manipulatoare se condamnă evident la singu- 
rătate, pentru că nu poate construi o relaţie sinceră bazată pe 
respect şi centrată pe calitatea raporturilor. În ochii acestei 

persoane, toți ceilalți reprezintă o piedică în dezvoltarea lor şi 
un obstacol de eliminat, pentru că motorul său este acela al 
distrugerii. | 


Comportamentul asertiv 


Acest comportament aduce în faţă modul de comunicare cel 
mai promițător - de departe — în ceea ce priveşte calitatea 
interacțiunilor, atât pe plan amoros, cât şi profesional. Com- 
portamentul afirmativ este de privilegiat, pentru că persoana 
care îl adoptă îşi exprimă în mod limpede nevoile, gândurile, 
reflecţiile şi emoţiile, aşa cum trebuie și la obiect. Toate actele 
sale de comunicare sunt animate de voința sinceră de a se face 
descoperită în mod corespunzător, de a-l înţelege pe celălalt şi 
de a rezolva împreună provocările aflate în față. Atitudinea sa 
globală este impregnată de maturitate şi înţelepciune. O per- 
soană experimentată în comunicare știe să-și facă timp să 
asculte, înțelege ce constituie o problemă pentru interjocuto- 
rul său și se angajează apoi să-și prezinte ideile într-un schimb 
respectuos. Intenţia sa este una nobilă: promovează armonia, 
iar, dacă apare vreo problemă, vrea să o rezolve într-o înţele- 
gere reciprocă. 

O persoană experimentată în comunicare nu se lansează în 
lupte inutile. Dă dovadă de demnitate și cinste. Dacă interlo- 
cutorul său are dreptate, nu va insista. De altfel, nu are nicio 
dificultate în a-şi cere scuze atunci când e nevoie şi, pentru că 
are onoare, îşi recunoaște greşelile. În schimb, la finalul discu- 
tiei, dacă va considera că trebuie să-şi menţină poziţia inițială, 
o va face explicându-şi raționamentul cu afirmare și fără agre- 
sivitate. În mediul profesional, dacă nu are dreptul să ia decizia 
finală, se va conforma cererilor superiorului său, exceptând 

cazul în care acestea contravin valorilor sale profunde: integri- 
tatea și onestitatea. 

În situaţie de conflict, comunicatorul experimentat adoptă 
imediat o poziţie fermă, dar nu de confruntare. Este recunoscut 
ca fiind cineva care dă dovadă de mult bun-simţ şi cu care te 
poţi înţelege, deoarece se concentrează mai mult asupra solu- 
țiilor, şi nu asupra apărării şi protecției propriului ego. Percepe 
cu finețe dificultățile momentului și își oferă disponibilitatea 
înainte ca acestea să se transforme într-un conflict declarat. 
Ca lider pozitiv, acest comunicator excelent dezvoltă în mod 
spontan aptitudini de rezolvare a conflictelor care vor duce la 
un deznodământ benefic pentru ambele părți. 

De mai mulţi ani, eu însumi experimentez acest model de 
rezolvare a conflictelor de tip „câștigător-câştigător”, în calitate 
de psiholog, cu clienţii aflaţi în terapie de cuplu şi în calitate de 
mediator în medierea familială, civilă și comercială. Pot atesta 
că dă rezultate excelente dacă este aplicat în mod integru de 
către persoane care sunt interesate în primul rând să înţeleagă 
dificultățile fiecăruia şi să lucreze în colaborare pentru a găsi o 
soluţie. Acest subiect este abordat, de altfel, în capitolul urmă- 
tor. Este evident că toate comportamentele şi reacţiile defen- 
sive pe care le-am descris mai înainte pun în pericol procesul 
de rezolvare a conflictelor. 

O rezolvare a conflictelor 
cu beneficii pentru ambele părți 


0 metodă de rezolvare în sase etape 


Această tehnică de rezolvare prezintă numeroase avantaje în 
temeni de comunicare eficace, concentrându-se mai ales asupra 
căutării active a soluţiilor și pe satisfacția — pe deplin sau par- 
țială — a persoanelor implicate în conflict. Se aplică în toate 
situaţiile conflictuale în care persoanele îşi doresc cu adevărat 
rezolvarea. În acest sens, ea nu funcţionează decât cu persoa- 
. nele care acceptă ideea că, în final, lucrurile nu vor fi exact aşa 
cum le anticipaseră, iar asta în virtutea principiului că rezolva- 
rea cu succes a unui conflict se află la antipozii oricărei poziţii 
rigide. 

Să nu uităm că foarte des conflictele sunt legate de sfera 
emoţională şi că persoanele reacţionează imediat arătând 
combativitate — prin furia îndreptată împotriva celorlalți — sau 
pasivitate - prin furia îndreptată spre ele înseși —, în loc să se 
gândească la soluţii mai puțin distructive şi mai satisfăcătoare. 
Acest reflex emoţional le împiedică să ia în calcul o abordare 

constructivă. Vreau să amintesc, deci, că e necesar să luăm o 
pauză în loc să ne exprimăm într-un mod emotiv şi agresiv, 
pentru a evita orice risc de accentuare a defensivei. De îndată 
ce ambele părți au reflectat într-un mod mai obiectiv la cele 
întâmplate, sunt în măsură să acționeze în direcția soluționării 
conflictului. 

Soluţiile de tipul „victoriei împărţite” necesită cooperarea 
tuturor persoanelor implicate în conflict. E dificil să negociezi 
într-un mod pozitiv cu cineva care ţine neapărat să iasă învin- 
gător. Indiferent de cine este acesta, partener de viață, prieten 
sau coleg de serviciu, trebuie să utilizăm cele mai bune tehnici 
de comunicare activă pentru a ajunge împreună la o soluţie de 
durată. Învăţând să recurgeţi la această metodă în cazul diver- 
genţelor şi al neînțelegerilor, vă veţi da seama că orice conflict 
durează mai puţin şi că rezolvarea este din ce în ce mai bună. 

Vă invit totuşi să luaţi în seamă anumite lucruri. Tehnica pe 
care o propun este foarte structurată. Este important, de la bun 
început, să observați cu atenţie toate etapele, chiar dacă vi se 
pare plictisitor. Luaţi-o ca pe un program de antrenare psiho- 
logică care trebuie respectat, mai ales la început. Când veți fi 
mai în largul vostru, îl veţi adapta în funcţie de aptitudinile 
voastre. Fiecare etapă are o funcţie precisă şi este esențială în 
reușita întregului proces de rezolvare. Dacă săriți una sau mai 
multe etape, puteţi ajunge să înţelegeți lucrurile în mod greșit. 
Pe măsură ce vă veţi familiariza cu această metodă, ea va 
deveni practic a doua voastră natură. Pentru moment, încer- 
cați să aveţi răbdare și să credeţi în valoarea acestui demers. 

Citind etapele următoare, încercaţi să vă imaginati că le 
aplicaţi deja într-o relaţie sau într-o problemă care vă preo- 
cupă în prezent. 

1. identificaţi problema și nevoile nesatisfăcute 


Înainte de a te exprima cu francheţe, este important să fii con- 
ştient că problema care se află la baza conflictului este și a ta. 
De ce? Pentru că, în fiecare caz, şi tu eşti persoana nesatisfăcută. 

Să luăm un exemplu banal din viaţa de cuplu. Eşti de părere 
că soţul sau soția ţi-a vorbit într-un mod agresiv și i-ai răspuns 
la fel, cu agresivitate. Asta a dus la o dispută în care fiecare i-a 
reproşat celuilalt că este agresiv, încercând să-l convingă de 
greşeala lui prin nenumărate argumente care n-au dus nicăieri. 
Desigur că aveţi dreptul să vă simţiți agresaţi de spusele celui- 
lalt, dar faptul că răspundeţi pe același ton vă propulsează ime- 
diat într-o dinamică negativă la care participaţi brusc şi activ. 
În loc de aceasta, mai bine spuneţi: „Mă agresezi când îmi vor- 
beşti pe tonul acesta și nu-mi place să mă simt așa. Chiar am 
nevoie să-mi vorbeşti altfel”. Dacă partenerul este furios, atunci 
trebuie să-şi definească furia prin cuvinte respectuoase, şi nu 
prin cuvinte sau pe un ton care fe agresează. Dacă nu e furios, 
atunci nu ar trebui să întâmpine nicio dificultate în a ţi se 
adresa pe un ton care nu te răneşte; prin asta are grijă de tine. 
Această dinamică de comunicare şi alegere a cuvintelor este 
interesantă pentru ambii parteneri care au aceeaşi voinţă, şi 
anume de a se respecta reciproc şi de a se asculta. 

Faptul de a-ţi da seama că problema este şi a ta te va ghida 
atunci când va trebui să te apropii de persoana în cauză. În loc 
să o judeci rapid, e mult mai avantajos să descrii diferendul pe 
care îl aveţi în mod amănunțit; va fi mai eficace şi va reduce 
riscul reacţiilor defensive. 

De îndată ce ai conştientizat măsura în care ești responsabil 
de problemă, va trebui să-ţi identifici nevoile nesatisfăcute. Dar 
a şti cum se face acest lucru nu e întotdeauna atât de simplu 

pe cât pare. În spatele conţinutului aparent al conflictului se 
ascund adesea anumite nevoi relaționale, absolut personale. 
Abilitatea de a le identifica joacă un rol esenţial în rezolvarea 
problemelor interpersonale. Aduceţi-vă aminte de un lucru: 
înainte de a înțelege problema, trebuie să aveţi o idee foarte 
clară asupra propriilor nevoi nesatisfăcute. 


2. Stabiliți o întâlnire | 

Conflictele distructive încep adesea atunci când instigatorul se 
adresează unei persoane care nu e pregătită să audă vorbin- 
du-se despre probleme. De multe ori, aceasta, pur și simplu, nu 
are dispoziția adecvată: poate că se simte obosită sau poate că 
e prea grăbită pentru a-i consacra timpul necesar; poate că are 
alte griji, ori e surprinsă sau în defensivă. Există multe motive 
care pot explica această situaţie. În astfel de circumstanţe, nu 
este corect să încerci să o mobilizezi fără să o fi prevenit; nu te 
aştepta ca ea să-ţi acorde toată atenţia în această problemă 
care, în opinia ei, momentan este doar a ta! Dacă vei insista cu 
perseverenţă, e foarte probabil ca aceasta să aibă drept conse- 
cinţă imediată o dispută sau o fugă intempestivă. 

Carla e preocupată de câteva săptămâni de cheltuielile im- 
portante ale soţului ei pentru casă. Nu o deranjează atât natura 
cheltuielilor, ci faptul că nu îi vorbeşte înainte de a lua o deci- 
zie. Acum, având o idee mai clară asupra problemei, e hotărâtă 
să atace subiectul. „Mi-ar plăcea să discutăm despre ceva care 
mă tracasează şi aş vrea să avem suficient timp pentru asta. 
Când ai fi liber?” 

Faceţi precum Clara şi abordaţi persoana în cauză cu o frază 
de introducere explicită, pentru a începe în mod clar demersu- 
rile de rezolvare a conflictului. Eventual, propuneţi-i mai multe 


O REZOLVARE A CONFLICTELOR CU BENEFICII 261 


date pentru o întâlnire şi menţionaţi că așteptați acel moment 
pentru a aborda subiectul; evident, trebuie să şi respectaţi acest 
lucru: e imperativ să evitaţi abordarea subiectului într-un 
moment prost ales (între două uşi sau dimineaţa, înainte de a 
pleca de acasă etc.) sau să nu faceţi nicio referire la el înaintea 
întâlnirii. 


3. Prezentaţi problema și nevoile 


E logic că o persoană nu se poate hotări să vă satisfacă sau nu 
nevoile înainte de a şti exact ce vă deranjează: ține de voi să-i 
prezentaţi problema într-un mod cât se poate de precis. Cel 
mai bine este să-i transmiteți un mesaj complet și exact, în 
care aţi inclus elementele următoare: comportament/interpre- 
tare/sentimente/consecințe/intenţie. 

lată mesajul pe care Sophie l-a trimis şefului ei: „Când puneţi 
în discuţie în mod frecvent calitatea muncii mele (comporta- 
ment), mă întreb dacă nu vă îndârjiți împotriva mea din alte 
motive (interpretare), căci alţi colegi sunt de obicei de acord cu 
alegerile mele. Acest lucru mă neliniștește (sentiment) şi încep 
să-mi pierd încrederea în judecata dumneavoastră (conse- 
cinţă). Am nevoie să ştiu exact care sunt adevăratele dumnea- 
voastră intenții”. 


4. Examinaţi punctul de vedere al interlocutorului 

După ce ai prezentat problema şi ţi-ai comunicat nevoile, e im- 
portant să te asiguri că partenerul de discuţie a înțeles ce i-ai 
spus. În situaţii de conflict, când apar tensiuni, e posibil ca vor- 
bele să fie interpretate greşit. Pentru a fi sigur că ai fost înţeles 

cum trebuie, întreabă pur şi simplu: „Vreau să fiu sigur că am 
explicat limpede lucrurile. Poţi să-mi spui ce ai înţeles?” 

Odată ce ţi-ai făcut cunoscută poziţia, e timpul să afli de ce 
are nevoie partenerul tău de viaţă sau colegul de serviciu 
pentru a fi şi el satisfăcut. E fundamental să afli care sunt nevo- 
ile lui, pentru ca el să se simtă ascultat şi luat în seamă. Va fi, 
fără îndoială, mai dispus să coopereze şi să continue în proce- 
sul de rezolvare. Spune-i următoarele: „Acum, că ţi-am împăr- 
tăşit ideile şi aşteptările mele, spune-mi și tu ce aștepți de la 
mine, pentru a fi satisfăcut pe deplin”, În acest stadiu, sarcina 
constă în a asculta cu atenţie, pentru a fi sigur că ai înţeles cum 
trebuie, dar fâră să intervii. Ar fi bine ca fiecare să-şi acorde 
cam același timp de răspuns, iar acesta să fie de o durată rezo- 
nabilă. Atenţie! Nu te pierde în detalii și nu transformi discursul 
într-un lung monolog! Fii concis și la obiect; va fi întotdeauna 
loc de a pune întrebări pentru mai multă precizie. 


5. Negociaţi o înțelegere 
Acum, că aţi înțeles amândoi nevoile fiecăruia, obiectivul este 
găsirea unui mod de a le satisface. Încercaţi să propuneţi mai 
întâi cât mai multe soluţii posibile, apoi evaluaţi-le, pentru a 
vedea care dintre ele răspund cel mai bine aşteptărilor şi nevo- 
ilor voastre. De exemplu, în loc ca fiecare să rămână frustrat 
în colţul lui sau în locul disputelor clare atunci când credem 
că repartiţia sarcinilor de familie nu e echitabilă, de ce să nu ne 
aşezăm un moment pentru a face o listă? Apoi va trebui să sta- 
biliți cu ce se va ocupa fiecare. 

În acelaşi timp, ai putea profita de ocazie pentru a-i spune 
partenerului de viaţă ce te deranjează în anumite obiceiuri 
sau neglijențe ale sale. Fiţi deschişi și pregătiţi să auziţi și ce îl 

deranjează pe el. Respectând repartiţia făcută şi corectând 
lucrurile care-l deranjează pe partener, veţi reduce tensiunile 
şi posibilităţile de conflict şi, în aceeași măsură, veţi crea un 
climat mult mai propice apropierii, în care fiecare se simte 
respectat şi beneficiază de atenţiile cotidiene ale celuilalt. Să 
nu uităm că multe conflicte în cuplu apar din cauza a ceea ce 
numim adesea în psihoterapie „detaliile vieţii de zi cu zi”! 


6. Exploataţi soluţia aleasă 

Nu puteți fi siguri că soluţia aleasă este într-adevăr eficace îna- 
inte de a fi pus-o în practică. După ce ați experimentat-o un 
timp, fixaţi o nouă întâlnire, pentru a determina, de comun 
acord, dacă există vreun progres. La nevoie, faceţi modificările 
necesare pentru a ameliora soluţia sau a ajunge la o alta. Ideea 
este să nu vă lăsaţi depășiți de problemă și să continuaţi să fiţi 
creativi în găsirea unei soluţii. De exemplu, în ce priveşte 
repartiția sarcinilor, aceasta ar trebui reevaluată după ce aţi 
aplicat-o un timp. Dacă totul merge bine, atunci este formula 
câştigătoare; în caz contrar, trebuie regândită și trebuie să fiți 
deschişi pentru a răspunde cel mai bine intereselor cuplului şi 
familiei. 

Ţin să precizez că nu e întotdeauna posibil să ajungi la o 
astfel de înţelegere. Vor exista momente în care chiar şi persoa- 
nele cele mai bine intenționate nu vor reuşi să găsească un mod 
de a-şi satisface nevoile reciproc. În acest caz, poate că e bine 
ca ele să fie conștiente de necesitatea unor noi compromisuri, 
evitând astfel conflictul. Susţin în continuare că etapele prece- 
dente nu au fost inutile. Să vrei cu adevărat să discuţi despre 
divergențe, să faci efortul să asculţi şi să înţelegi, dar și să cauţi 
soluții satisfăcătoare, toate acestea contribuie, fără îndoială, 

la crearea unui mediu mai bun de comunicare. Vor fi deja 
puse bazele rezolvării conflictelor ulterioare, iar acest demers 
deja experimentat va favoriza probabil reducerea riscurilor 
de conflict. 


O metodă realistă și câştigătoare 


În încercarea de a rezolva un conflict, colaborarea este o ale- 
gere dificilă, întrucât ea necesită o maturitate deosebită din 
partea protagoniştilor. În aceste momente pline de emoții 
puternice, tendinţa este de a se închide faţă de celălalt şi de a-și 
impune ideile. Constat foarte des că unii oameni chiar se opun 
din răsputeri rezolvării conflictului. Aceștia se confruntă cu 
atâtea obstacole în sinea lor încât furia îi incită la distrugere, şi 
nimic altceva: refuză rezolvarea şi se afundă în furia lor. Văd 
adesea cum, în psihoterapia individuală și de cuplu sau la locul 
de muncă, problema e legată în cele mai multe cazuri de con- 
fruntarea a două personalităţi care se încăpăţânează şi a două 
atitudini care rămân rigide, şi mult mai rar de conţinutul con- 
flictului. Este evident că, indiferent de natura conflictului şi de 
metoda de rezolvare bine fondată care i se asociază, nu există 
nicio posibilitate de a înlătura un conflict fără o voinţă comună 
de a face situaţia să evolueze pozitiv. Din nefericire, unii 
oameni se complac în conflicte care nu se mai termină și în 
crize. Loviturile şi durerile îi fac să simtă că trăiesc. Într-o 
dinamică ce implică cel puţin două persoane, cele mai bune 
intenţii de a construi din partea uneia nu pot compensa cele 
mai bune intenţii de a distruge din partea celeilalte! 

Metoda de rezolvare a conflictelor pe care tocmai am pre- 
zentat-o este de tipul „câștigător-câştigător : dacă e bine apli- 
cată, aduce beneficii reale pentru fiecare şi, în acest caz, nu 

poate fi vorba de victime. Această metodă răspunde rapid 
situaţiei problematice; ia în calcul nevoile fiecăruia şi favori- 
zează dialogul. Încurajând un comportament clar şi previzibil, 
ea permite instalarea unei atmosfere de încredere. Dacă la 
început există anumite reticențe, o abordare plină de suplețe şi 
de răbdare va face ca mesajul principal să fie înțeles, și anume 
rezolvarea conflictului, şi va sugera cu pricepere cât de impor- 
tant este pentru fiecare să ajungă în acel punct. 

Dacă puteţi, ascultaţi-l pe celălalt cu sinceritate, evitaţi atacu- 
rile impregnate de critici, arătaţi empatie, şi aveţi şanse mari să 
primiţi acelaşi lucru în schimb. În cel mai rău caz, chiar dacă 
atitudinea evidentă de cooperare nu vă aduce nimic, iar coope- 
rarea nu are loc, veţi avea de câştigat pe alte planuri, şi anume 
demnitate, integritate şi stimă de sine. Păstraţi totuşi aceeaşi ati- 
tudine pozitivă de deschidere şi veţi constata că modelul de 
rezolvare a conflictului cu beneficii pentru ambele părţi este, 
într-adevăr, o abordare eficientă şi realistă. 

Ce să faci atunci când 
ești hărțuit la locul de muncă? 


Un plan de acţiune în trei etape 


Fenomenul de hărţuire morală la locul de muncă îmbracă 
dimensiuni extrem de diversificate şi de complexe. Cu toate 
acestea, specialiştii sunt de părere că anumite comportamente 
ne permit să limităm în mod eficient câmpul de acţiune al hăr- 
țuitorilor, să restrângem pagubele şi, în cele din urmă, să avem 
grijă de noi înșine; bineînțeles că nu există vreo abordare sigură. 
Trebuie să ştim că nimic nu-i opreşte cu adevărat pe perverşii 
narcisişti, chiar şi atunci când sunt aduse la lumină dovezi 
irefutabile! 

De când fenomenul de hărţuire morală la locul de muncă 
a devenit un subiect de interes, multe ţări industrializate s-au 
mobilizat în încercarea de a crea un cadru juridic. Acesta 
vizează mai ales prevenţia şi recomandă — chiar obligă — dez- 
voltarea unei politici interne de tratare a plângerilor; mai rămân, 
desigur, multe de făcut, însă acest lucru este deja încurajator. 

Fiind consultant specializat în hărţuirea morală, mi se cere 
periodic sfatul din partea unor persoane care cred că se află 
într-o situaţie de hărţuire: „Cum mă pot apăra? Ce trebuie să 
fac?” Tratez prezumţiile de hărțuire la fel ca secretele de fami- 
lie, adică într-un spirit de deplină libertate a dezvăluirii și de 
ruptură de orice formă de izolare. Pentru a clarifica o situaţie 
delicată, în calitate de partizan ferm al autenticităţii şi integri- 
tăţii, sunt convins în continuare de binefacerile oricărei acţiuni 
sincere care vizează restabilirea faptelor, pentru a lua apoi o 
decizie asupra impactului emotiv, fizic şi psihologic. E evident 
că acest lucru nu se poate face oricum: fiecare demers de tra- 
tare trebuie, cel puţin, să se bazeze pe o căutare de informaţii 
specifice şi pe acţiuni precise. 

În rândurile următoare este prezentat procesul pe care îl 
preconizez pentru a confirma o situaţie de hărțuire și a rezolva 
problema. Este vorba despre un plan de acţiune în trei etape, 
care constă în efectuarea unui raport sistematic al faptelor, asi- 
gurarea protecţiei persoanei victimă din întreprindere şi găsi- 
rea unei soluţii. 


1. Întocmirea unei liste sistematice a faptelor 


Pentru a acţiona așa cum trebuie şi a nu vă implica inutil 
într-un proces costisitor mult pe plan emotiv, e esențial să vă 
asiguraţi în prealabil că dificultăţile trăite sunt rezultatul unei 
hărțuiri morale. 

În această primă etapă, trebuie să luaţi cât mai multe notite, 
în principal pentru a releva mai multe elemente faptice: datele, 
locurile din întreprindere, faptele, comportamentele, atitudi- 
nile, vorbele, numele colegilor de muncă prezenţi, dacă e cazul, 
etc. Trebuie stabilită apoi o cronologie a faptelor, pentru a valida 

prezenţa hărţuirii, natura, evoluţia şi durata sa în timp. Poate fi 
de folos, desigur, să cereţi confirmarea impresiilor voastre 
colegilor sau altor persoane din întreprindere. Trebuie să vă 
amintesc că principiul acestui demers este să vă documentati 
suficient pentru a alimenta prezumția de hărțuire şi pentru a 
o confirma. Se înțelege de la sine că persoanei în cauză îi va fi 
mai greu să vă hărțuiască, dacă vă mobilizați şi scoateţi la lumină 
situaţia, iar alţi colegi vor fi sensibili la ceea ce se întâmplă. 

O persoană activă în procesul de hărțuire are deja perspec- 
tive de rezolvare care o îndepărtează de victimizare. 

În această etapă, trebuie să vă adresati direct persoanei care 
pare să vă hărţuiască. Întrebările trebuie să fie directe, explicite 
şi rostite pe un ton ferm (dar fără agresivitate). Ce vi se repro- 
şează de fapt? De când? Este vorba aici de dezamorsarea unei 
poziţii antagoniste care poate că încă nu e un conflict sau o 
situație de hărțuire. Uneori, aceasta este de ajuns pentru a vă 
scoate din ambianța negativă sau pentru a-l descuraja pe agre- 
sorul potenţial de a-şi accentua hărţuirea. 

În orice moment al acestei etape, este fundamental să vă 
faceţi datoria în continuare cu aceeaşi seriozitate şi acelaşi 
angajament ca şi înainte, pentru a nu vi se reproşa vreodată că 
aţi făcut o greşeală profesională. În cele din urmă, dacă această 
primă etapă nu a dus la dispariţia comportamentelor deran- 
jante, iar situația s-a agravat, e momentul să treceţi la etapa 
următoare şi să începeţi un proces de apărare mai sistematic. 


+ > A fè 


2. Asigurarea protecției în întreprindere 


Scopul acestei etape este luarea unor măsuri specifice pentru 
a răspunde următoarelor trei obiective: denunţarea oficială 

a situaţiei de hărţuire, adunarea unui număr maxim de dovezi 
și asigurarea integrității fizice şi psihologice. 


Denunţarea oficială 


Trebuie să alertaţi imediat ierarhia; la nevoie, poate fi util să 
apelați la anumiţi colegi care vă susțin în demersul vostru sau 
să fiţi însoţiţi de un reprezentant al sindicatului, de cadrul 
sanitar a] întreprinderii etc. 

Ideea acestei etape este să cereți ajutorul direcţiei întreprin- 
derii. E evident că aceasta nu poate face nimic şi nu poate fi 
responsabilă de nimic dacă n-aţi pus-o la curent cu situația 
voastră de hărţuire. 

Dacă directorul sau reprezentantul resurselor umane nu 
demarează nicio acţiune concretă, trebuie să formalizaţi demer- 
sul vostru, adresând o scrisoare recomandată cu confirmare de 
primire. Obiectul ei: 


e prezentarea cu precizie a faptele notate; 

e răspunsul la reproşurile care vă sunt adresate; 

. cererea de a vi se furniza explicaţii, într-un răgaz rezona- 
bil, în scopul de a vă putea continua munca într-un mediu 
sănătos. 


Adunarea dovezilor 


În situaţiile de hărţuire morală la locul de muncă, se întâmplă 
rar să putem aduna dovezi „neîndoielnice, fără ca ele să devină 
interpretabile și controversate. Prin urmare, este indispensabil 
să adunăm indiciile susceptibile să ofere portretul cel mai rea- 
list cu putinţă al situaţiei trăite într-un anumit context. lată 
lista elementelor care trebuie prezentate: 

e dovezile scrise, precum schimburile pe mail, scrisorile, 
notițele etc.; 

e mărturia persoanelor care au asistat la anumite episoade 
de hărțuire. Uneori este dificil să găsim colegi care să 
accepte să depună mărturie, pentru că le e frică de repre- 
salii. Eventual, dacă niciun angajat nu vrea să vorbească, 
puteţi încerca să apelaţi la foști angajaţi, care sunt fie pen- 
sionari, fie concediati, la beneficiarii serviciilor furnizate 
sau la clienţi. Pe scurt, la orice persoană susceptibilă să 
confirme spusele voastre; 

« unul sau mai multe certificate medicale care atestă starea 
voastră legată de hărțuire. Este vorba despre un aviz pro- 
fesional care confirmă deteriorarea stării voastre fizice sau 
psihologice, pe care îl poate emite medicul de familie, 
medicul sau asistenta medicală de la locul de muncă, 
psihiatrul sau psihologul, masoterapeutul, acupunctorul, 
naturopatul etc.; 

e orice alt element care arată schimbări nejustificate în con- 
diţiile de lucru şi în sarcinile voastre, o reducere a avanta- 
jelor sociale etc. 


Păstrarea integrității fizice şi psihologice 

Dacă sunteți hărțuiţi de o perioadă semnificativă de timp, 
apar frecvent afecțiuni fizice şi psihologice care se manifestă 
separat sau, cum se întâmplă adesea, împreună. Nu trebuie să 
aşteptaţi, ci să interveniți pe ambele fronturi, apelând la spe- 
cialişti din domeniul sănătății şi acordării de ajutor. Acest 
lucru vă va permite să calmaţi durerile (deci să împiedicaţi 
agravarea lor) - uneori chiar să le îndepărtați parţial — și să 
nu întrerupeți procesul de apărare şi de rezolvare amorsată. 

De altfel, atunci când problemele fizice şi psihologice devin 
un handicap în responsabilităţile de zi cu zi, trebuie să luaţi în 
calcul întreruperea activităţii. Din nefericire, persoanele hăr- 
tuite au tendința să aştepte mult timp înainte de a acţiona, iar 
acest lucru este în avantajul persoanelor care comit abuzuri. 
În anumite țări există unele dispoziţii legale care permit salaria- 
ților să-şi întrerupă activitatea profesională fără a-şi pierde 
salariul. Dacă aveţi o asigurare salarială, poate că e bine să și 
beneficiaţi de ea pentru un timp. Mulţi oameni ezită să recurgă 
la ea — şi îi înţeleg! - pentru că anumite companii de asigurare 
bombardează literalmente persoana care şi-a întrerupt activi- 
tatea cu cereri de expertiză repetate și o monitorizează sever; 
de altfel, aceste proceduri par să o împingă mai degrabă să se 
întoarcă mai repede la serviciu, decât să servească interesul 
real al acesteia. Într-un astfel de context, alegeți cel mai mic 
rău din două. 

Oricare ar fi rezultatul final al situaţiei de hărţuire, vă sfătu- 
iesc să consultaţi un psiholog în timpul procesului sau la sfâr- 
şitul acestuia pentru a elimina impactul negativ. 


3. Găsirea unei soluții 


Dacă aţi trecut prin toate etapele acestui lung parcurs al luptă- 
torului şi totuşi hărţuirea continuă fâră să fie recunoscută, este 
înţelept şi urgent să găsiţi o altă soluţie. Va trebui să alegeţi, din 
mai multe opțiuni, pe cea care vă convine cel mai bine pentru 
a vă permite să vă eliberaţi de hărțuire şi să continuaţi pe drumul 
carierei voastre profesionale. În prealabil, va trebui să determi- 
naţi în ce mod - făcând apel la justiţie sau nu -— veţi concretiza 
ruptura cu locul de muncă în acest stadiu inevitabil. 

Fără a face apel ia justiție 


Întreruperea activităţii profesionale se realizează de comun 
acord cu întreprinderea. Poate lua mai multe forme: demisie, 
mutație, întrerupere definitivă a muncii în întreprindere, con- 
cediu de formare etc. 


. e Demisia, lată o opțiune la care v-aţi gândit de multe ori în 


+ 


timpul perioadei de hărțuire. Acestea fiind spuse, nu vă 
sfătuiesc să o alegeți ca primă opțiune, pentru că un sala- 
riat care îşi părăsește locul de muncă din proprie iniţiativă 
își pierde drepturile. Luaţi mai întâi în calcul alte posibili- 
tăţi înainte de a vă decide; poate că astfel veți putea conti- 
nua să beneficiaţi de toate drepturile voastre. 

Mutarea. Această opţiune este interesantă, întrucât vă 
permite să rămâneți angajat al companiei (sau al unei fili- 
ale a acesteia) fără să vă pierdeţi drepturile. Un alt avantaj: 
întrerupeţi definitiv legătura cu persoana care abuza de 
voi. Dacă sunteți foarte ataşat de companie şi de locul de 
muncă, faptul de a elimina complet sursa de stres pe care 
o constituie abuzatorul va fi poate suficient pentru a reporni 
cu dreptul. 

Întreruperea definitivă a muncii în întreprindere. 
Această opțiune se adresează persoanelor care, după mai 
multe examinări medicale, sunt considerate inapte de a 
ocupa un loc de muncă în întreprindere, din cauza stării 
lor de sănătate. Dat fiind faptul că aceste persoane bene- 
ficiază în același timp de avantajele sociale și de o com- 
pensaţie financiară pe termen lung, ele vor fi examinate 
periodic. Scopul este de a măsura evoluţia stării lor de 
sănătate, dar şi implicarea lor în tratamentele adecvate 

pentru ameliorarea stării lor și, eventual, întoarcerea pe 
piaţa muncii într-o perioadă de timp rezonabilă. 

» Concediul de instruire. Această posibilitate poate fi pro- 
pusă persoanei care doreşte să-şi schimbe orientarea pro- 
fesională în sânul aceleiaşi întreprinderi. Ea semnează 
atunci un acord individual cu resursele umane, pentru a 
determina condiţiile specifice de instruire şi implicaţiile 
financiare asociate acesteia. Pe o perioadă determinată de 
timp, salariatul nu-şi mai îndeplineşte funcţiile, sau doar 
parţial, fără să-şi piardă salariul, şi dobândeşte noi com- 
petențe graţie unei formări pe durată determinată. Ulte- 
rior, salariatul este obligat să lucreze o anumită perioadă 
de timp în întreprindere. 


Făcând apel la justiție 

Acest recurs trebuie făcut pe lângă o instanţă care înlocuiește 
puterea întreprinderii, precum Ministerul Muncii (pentru 
Quebec) şi Consiliul Prud'hommes (pentru Franţa). Vă reco- 
mand să recurgeţi la mediere. Când faceţi apel la justiție, iată 
cele două posibilităţi pe care le aveţi: 


e Medierea. Vă recomand această opțiune, pentru că oferă 
mai multe avantaje. Mai întâi, permite descentrarea celor 
două părți implicate în conflict pentru a se angaja activ pe 
o cale de rezolvare. În continuare, medierea se bazează pe 
un demers sistematic în scopul determinării, în scris, a 
situaţiei iniţiale și, eventual, a compensaţiei financiare din 
partea uneia sau a celor două părţi. Pentru că este vorba 
despre un regulament neobișnuit, însă legal, părţile impli- 
cate beneficiază de o libertate mai mare în ce priveşte 
modalităţile de a ajunge la o înțelegere. Întrucât am jucat 

de multe ori rolul mediatorului în situaţii de hărțuire, pot 
certifica succesul acestui demers atunci când fiecare este 
de bună credinţă și dispus să ajungă la aplanarea situaţiei. 
Mediatorul acționează în calitate de facilitator și ajută 
persoanele implicate să ajungă la o înțelegere echitabilă şi 
durabilă. De îndată ce au ajuns la un acord, se recomandă 
legalizarea acestuia, pentru a obţine o hotărâre judecăto- 
rească ce le va proteja pe amândouă; pentru această ultimă 
etapă, cele două persoane nu au nevoie să se prezinte în 
faţa judecătorului. Trebuie reținut că dispoziţiile legate 
de accesul la mediere pentru salariaţi diferă de la o ţară la 
altă. De exemplu, în Quebec, începând din iunie 2004 
orice salariat, fie că face parte dintr-un sindicat sau nu, 
beneficiază de acces la mediere. Trebuie să depună cererea 
la Comisia normelor muncii, apoi Ministerul Muncii va 
examina plângerea sa. Pentru a fi admisă, plângerea tre- 
buie depusă în termen de 90 de zile de la ultimul act de 
hărțuire. După examinarea plângerii, dacă ministerul con- 
sideră că aceasta este fondată, va aloca un mediator în 
acest dosar. 

+ Acţiunea penală: această opțiune, care vizează mai ales 
despăgubirea financiară sau o pedeapsă cu închisoarea, 
nu este de luat în considerare decât în situaţii extreme, 
când hărţuirea morală este cu adevărat gravă. 


Demascarea, în scopul dezamorsării 
hărţuirii psihologice 


Fie că apare în cuplu sau la locul de muncă, hărţuirea morală 
trebuie să fie mai înainte de toate recunoscută, dincolo de 

procesul său pervers, ca fiind o formă specifică a unei furii 
duse la extrem, perfide și distructive. Aş vrea să ne aducem 
aminte de asta. Pentru a adopta o atitudine sănătoasă de pre-. 


venţie, trebuie să reținem şi că orice persoană victimă a pro- 


priei furii este una care poate abuza de ceilalți. Un individ 
pierdut în furia sa poate deveni extrem de creativ în modalită- 
țile sale de a-l răni pe celălalt cât mai profund în stima de sine 
şi a-l face să se îndoiască de propriile competenţe afective şi 
sociale. | i 

Individualismul furibund care caracterizează societăţile 
actuale riscă să devină mediul privilegiat al abuzatorilor de 
orice fel. În individualism sunt servite doar interesele perso- 
nale, urmărirea de obiective strâns legate de recompensa 
imediată și de refuzul schimbului. Manipularea, intimidarea, 
discriminarea, discreditarea, narcisismul și egocentrismul 
reprezintă arme de şoc ale unei agresivităţi uneori abia disi- 
mulate. Aceste acte se răspândesc cu mare viteză în cotidia- 
nul nostru, şi puțini oameni le identifică ca fiind, înainte de 
toate, acte de furie. Nu pot fi contracarate decât printr-o 
mobilizare psihologică şi fizică serioasă. 

Putem dezamorsa hărţuirea psihologică, oricare ar fi ea, 
prin cuvinte, refuzând să păstrăm secretul. E momentul să 
repetăm și să spunem în dreapta și în stânga că hărţuirea și 
exprimarea ei cea mai subtilă nu supraviețuiesc demascării. 
Dacă nu este eradicată, o putem totuşi opri şi trata atunci când 
bănuim sau avem confirmarea că există. 

18 





0 nouă abordare a furiei 


Mindfulness-ul sau conștiința deplină 


În calitate de psiholog, de mediator specializat în rezolvarea 
conflictelor şi, pur şi simplu, de individ, sunt animat continuu, 
în forul meu interior, de voinţa de a găsi mijloace pentru a intra 
în contact în mod mai constant cu propria pulsaţie de viață. 
Sunt mereu în căutare, în meditație, citesc, mă documentez, 
învăţ. Cu câţiva ani în urmă, am descoperit o abordare globală 
care mi-a atras interesul. Deşi s-a dezvoltat cu câteva secole în 
urmă, pare să fi devenit populară mai mult în ultimii ani, mai 
ales sub forma adaptată psihoterapiei. S-a deschis un nou câmp 
captivant de aplicare şi aș vrea să vi-l prezint, pentru a vă arăta 
beneficiile acestuia asupra subiectului principal al acestei cărți, 
furia. Este vorba despre mindfulness - sau „conştiinţa deplină” 

Conștiinţa deplină intră în câmpul vast al terapiilor cogni- 
tivo-comportamentale de ultimă oră şi desemnează capacita- 
tea de a da o atenţie specială la ceea ce se trăieşte în momentul 
prezent, fără a judeca, fără a se lăsa distras de gânduri legate de 

preocupări din trecut sau din viitor. Se preconizează, deci, să 
ne oprim asupra senzațiilor corpului nostru, să observăm 
culorile din jurul nostru, să ascultăm sunetele, să simțim cum 
iau naștere gândurile etc., pe scurt, să învăţăm să controlăm 
mentalul, pentru a scăpa de parazitul stresului. 

După cum spuneam, nu este o abordare nouă: datează de 
aproape 2 500 de ani şi provine din religia budistă. Metoda 
conştiinţei depline a fost reluată în forma sa actuală în Statele 
Unite, de data aceasta fără dimensiunea religioasă, de către un 
profesor emerit în medicină, dr. Jon Kabat-Zinn. Bazându-se 
pe fundamentele inițiale ale conştiinţei depline și recunoscând 
efectele sale pozitive asupra stresului, el a fondat, în 1979, Stress 
Reduction Clinic. În scurt timp, mai multe studii au arătat o 
ameliorare semnificativă a calității vieții persoanelor care sufe- 
reau de anxietate, depresie, dureri şi boli cronice, atacuri de 
panică, hipertensiune arterială, migrene etc. A devenit progre- 
siv o adevărată modă în toată lumea, cu aplicaţii extrem de 
diversificate în mediul medical și paramedical, în întreprinderi 
şi în școli. Indiferent de categoriile de vârstă, din nenumăratele 
mărturii — mii — se degajă sistematic un sentiment indiscutabil 
de bine, o capacitate sporită de a face față dificultăţilor de zi cu 
zi şi o ameliorare globală a sănătăţii fizice şi emoţionale. 

Conştiinţa deplină constă mai ales într-un program de antre- 
nare organizat în opt săptămâni de lecţii, fiecare săptămână 
având o anumită temă şi exerciţii cotidiene. Toate temele abor- 
date favorizează conştientizarea anumitor moduri de functio- 
nare sau a anumitor gânduri parazite. 

Pentru a vă face o idee mai precisă asupra acestei abordări, 
aș vrea să vă prezint una dintre tehnicile sale de bază: medita- 
ţia. Participanţii trebuie să se aşeze sau să se întindă timp de 
circa 30 de minute, o dată sau de două ori pe zi. Obiectivul 

este, înainte de toate, să se concentreze asupra respirației sau 
asupra unei alte senzaţii fizice la alegere, pentru a-şi elibera 
mintea de preocupări şi corpul de tensiuni. Apoi, trebuie să 
devină, încetul cu încetul, conştienţi de gândurile, senzațiile 
și emoţiile care apar inevitabil în minte şi perturbă atenţia 
îndreptată asupra respirației. Ideea este de a încerca identifica- 
rea „intruziunilor” care se manifestă, dar fără a le analiza sau 
a le suprima. Această observare a mecanismelor funcţionării 
psihologice şi cognitive oferă o distanțare interesantă, care 
poate duce la adoptarea unei noi perspective asupra sinelui şi 
a suferințelor. Astfel, dacă o persoană nu se poate concentra 
asupra respirației sale, poate remarca diferitele gânduri inva- 
datoare care încearcă, progresiv, să se impună. Dacă aceste 
gânduri revin periodic în timpul zilei, atunci ele reflectă o pro- 
blemă de stres şi de anxietate recurentă. 


Măsurări obiective ale conştiinţei depline 
Nişte psihologi ai universităţii Rochester (din New York) au 
întocmit un chestionar care permite evaluarea prezenței sau 
absenței comportamentelor de conștiință deplină în cotidianul 
nostru. 

lată câteva puncte ale chestionarului care arată absenţa con- 
ştiinţei depline: 


e Mi se pare greu să rămân concentrat asupra momentului 
prezeni. 

e Ronţăi fără să fiu atent la ceea ce mănânc. 

+ Mi se pare că funcționez pe pilot automat, fără să fiu prea 
conştient de ce fac în momentul de faţă. 

+ Mă grăbesc, indiferent de activitate, și nu sunt atent. 

e Am tendința să merg repede pentru a ajunge la destinaţie, 
dar fără să fiu conștient cu adevărat de ceea ce trăiesc, 

e Mi se întâmplă să ascult pe cineva doar cu o ureche şi să 
fac altceva în același timp. 

e Nu-mi dau seama de tensiunile fizice sau de dureri până 
când intensitatea lor îmi captează brusc atenţia. 


Atunci când persoanele se recunosc într-un număr semni- 
ficativ de puncte ale chestionarului, psihologii le sugerează să-și 
amelioreze conștiința deplină. Le invită să identifice gândurile 
care le stresează sau care le distrag atenţia de la momentul pre- 
zent. În acest sens, le sfătuiesc pur şi simplu să reducă ritmul 
activităţilor cotidiene, făcând un singur lucru o dată. În cazul 
fiecărei activităţi, persoanei i se sugerează să devină pe deplin 
conștientă de derularea acesteia şi de experienţa interioară pe 
care aceasta o aduce cu sine. Psihologii oferă şi niște trucuri utile | 
în ameliorarea conștiinței depline în timpul unei activități: 


e Folosirea unei situaţii obişnuite și frecvente din timpul 
zilei, cum ar fi primirea unui apel telefonic sau legarea 
centurii de siguranţă, pentru a deveni sensibili la prezent; 
prin urmare, ne gândim la ceea ce facem şi ne observăm 
în timp ce facem acest lucru. 

+ Acordarea de atenţie respirației atunci când suntem opriţi 
la semaforul roşu. 

« Respirarea în deplină conştiinţă înainte de culcare şi de 
trezire. Obiectivul este evitarea afundării în preocupările 
zilei şi îndreptarea atenţiei asupra respirației. Simţim efec- 
tele inspiraţiei şi expiraţiei în nări, în plămâni şi în abdo- 
men, şi încercăm să nu ne gândim la altceva. 

* Focalizarea asupra propriilor gânduri, emoţii şi asupra 
modului în care acestea ne afectează corpul atunci când 
suntem stresaţi. 

e Alegerea unei activităţi cotidiene pe care o facem în grabă 
de obicei şi realizarea ei de această dată într-o stare de 
conștiință deplină. 


Studiul din care provin informaţiile de mai sus a fost reali- 
zat în 2003 pe 1 500 de subiecţi. E! relevă că persoanele care 
introduc în cotidianul lor atitudini de conștiință deplină pre- 
zintă semne obiective şi măsurabile de stare de bine, printre 
care o dispoziție mai bună, mai mult optimism, mai multă des- 
chidere la experienţe noi şi, în general, mai multă satisfacţie 
pentru totalitatea vieţii lor. 


Efectul pozitiv ai conştiinţei depline 

asupra bolilor fizice 

Efectele pozitive ale conştiinţei depline pe plan psihologic şi 
asupra sistemului imunitar au fost evidenţiate în studii reali- 
zate pe pacienţi cu cancer. 

Astfel, într-un studiu s-au evaluat variabilele psihologice 
și fiziologice ale 49 de femei cu cancer la sân și 10 bărbaţi cu 
cancer la prostată, înainte şi după o instruire pe tema con- 
ştiinţei depline. Rezultatele au fost concludente: grație aces- 
tui curs, simptomele stresului s-au diminuat semnificativ, iar 
calitatea vieţii participanţilor s-a îmbunătăţit mult. De exem- 
plu, mai mult de 40 la sută dintre ei sufereau de tulburări de 
somn înaintea instruirii; numai 20 la sută după. În medie, 
participanţii au început să doarmă o jumătate de oră mai 
mult pe noapte. Majoritatea măsurătorilor sistemului imuni- 
tar au rămas neschimbate, dar anumite celule imunitare, care 

fuseseră prezente înainte în depresie şi cancer, n-au mai fost 
detectate la finalul instruirii. 

Alte studii au măsurat impactul conştiinţei depline asupra 
simptomelor stresului. Conform unui studiu realizat la Uni- 
versitatea din Virginia occidentală, participanţii care benefi- 
ciaseră de trei luni de pregătire activă în mindfulness aveau cu 
46 la sută mai puţine simptome ale stresului în comparaţie cu 
cei care nu dispuseseră decât de material educativ. 

Într-o clinică din San Francisco, bolnavii care urmaseră 
aceeaşi instruire au avut mult mai puţină nevoie de vizite la 
domiciliu în cursul anului următor. Aceleaşi rezultate au fost 
obţinute şi în cazul persoanelor care sufereau de dureri cro- 
nice, de fibromialgie, de psoriazis și de hipertensiune arterială. 


Conştiinţa deplină pentru a fi stăpân pe sine 
Conştiinţa deplină este o soluţie excelentă pentru toate for- 
mele de furie îndreptată împotriva celorlalți sau împotriva 
sinelui. Ea oferă avantajul de a canaliza energia negativă a furiei 
pentru a o transforma într-o energie pozitivă care serveşte 
evoluării individului. Ne face să avem cu adevărat o conştiinţă 
deplină de sine. Această abordare este interesantă din mai 
multe motive, în principal pentru: simplitatea principiului său, 
posibilitatea de a o asocia cu mai multe abordări psihotera- 
peutice și rezultatele sale pozitive în câ oi extrem de 
diversificate. 

Cred în aportul conştiinţei depline, nu ca substitut al psiho- 
terapiei, ci drept complement. Această abordare favorizează, 
desigur, conștiința de sine și liniştea, pe lângă sporirea capaci- 
tății de a tolera gândurile deranjante. În acest sens, poate ajuta 
la atenuarea temerilor pe plan psihologic, graţie controlului pe 

care individul învaţă să-l exercite. Studiile pe care le-am con- 
sultat arată o incontestabilă stare de bine, mai ales în cazul 
persoanelor care se luptă cu tulburări alimentare, tulburări 
obsesiv-compulsive şi depresie; relevă, de asemenea, şi o 
reducere a recidivelor în cazul depresiei. Iată câteva rezultate 
promițătoare: 


e Tulburări alimentare. Conştiinţa deplină permite per- 
soanelor care se confruntă cu astfel de probleme să iden- 
tifice mai exact senzaţia de saţietate sau intensitatea nevoii 
de a mânca, dar fără a ceda. Astfel, s-a demonstrat că nişte 
femei obeze care au urmat un program de conștiință 
deplină au reuşit să se stăpânească mai bine atunci când le 
venea poftă de mâncare. De asemenea, episoadele de hiper- 
fagie au devenit, după cum mărturiseau, mai puţin dure- 
roase, mai puţin enervante și mai rare. 

e Tulburări obsesiv-compulsive. Persoanele care se con- 
fruntă cu astfel de tulburări încearcă de obicei să înde- 
părteze gândurile şi sentimentele care le perturbă prin 
comportamente compulsive şi repetitive. Exersarea con- 
ştiinţei depline adresată acestui tip de probleme se axează 
mai ales pe recunoaşterea acestor gânduri în momentul în 
care apar şi pe învăţarea distanţării de ele. Rezultatele sunt 
întru totul concludente: scanarea creierului arată că teh- 
nicile de conştiinţă deplină frânează hiperactivitatea cere- 
brală a zonelor asociate în mod direct comportamentelor 
compulsive. 

e Depresie. Când o persoană iese dintr-o depresie, preven- 
tia recidivei este una dintre provocările majore. Întrucât 
persoana este deja fragilizată, o dispoziţie proastă, chiar 
uşoară, precum tristeţea sau o deceptie, poate declanşa idei 

negative supradimensionate; persoana este invadată de 
gânduri recurente de eşec și devalorizare. În Anglia și 
Canada, cercetătorii au pus în evidenţă faptul că atunci 
când conștiința deplină este asociată unei psihoterapii 
cognitive, rata recidivei se diminuează la jumătate; ea este 
mai ridicată la persoanele care au făcut apel doar la psiho- 
terapie sau care au luat doar medicamente. Prin conştiinţa 
deplină, persoanele învaţă să accepte fluctuațiile de dispo- 
zitie fără a se lăsa invadate de gânduri care, de obicei, 
induc o stare depresivă. În Canada, există un program de 
tratare a depresiei al cărui succes este recunoscut în 
mediul clinic, dezvoltat de dr. Zendel Segal de la Univer- 
sitatea din Toronto, care asociază tehnici de conştiinţă 
deplină cu psihoterapia cognitivă. 


Furia ca fenomen epigenetic 


Ca toate celelalte emoţii, furia atrage atenţia din cauza impac- 
tului pe care îl are asupra calităţii vieţii individului furios. Am 
insistat de multe ori în această carte asupra consecinţelor 
diversificate ale furiei şi asupra interferenţei negative în dina- 
mica interioară a persoanelor şi în relaţiile lor personale sau 
profesionale. Aș vrea ca cititorul să mai înţeleagă şi că nu-i 
atrag atenţia doar asupra răului pe care şi-l face şi că îi doresc 
să aibă mai multă grijă de el însuși — acestea fiind spuse, ar fi 
deja bine şi aşa! —, ci vreau să-l fac să-și dea seama că, dincolo 
de ceea ce este observabil și de evoluţia inconştientului său, furia 
afectează, de asemenea, genetica sa şi a descendenților săi. 
Informaţia pare surprinzătoare şi necesită, desigur, câteva 
lămuriri. Această nouă contribuţie provine dintr-o ramură 
nouă a geneticii, extrem de promițătoare, care clarifică în 

întregime funcţia genelor noastre în declanșarea anumitor boli 
şi comportamente; este vorba despre epigenetică. 

Termenul de „epigenetic? desemnează mai ales modifi- 
cările manifestării genelor sub influența factorilor ambientali 
şi personali. Astfel, deși moștenirea noastră genetică este fixă şi 
invariabilă, cercetătorii din epigenetică au pus în evidenţă 
faptul că, deși genele nu se schimbă, manifestarea lor se poate 
schimba. Interacțiunile între mediu şi ADN-ul transmis de 
părinţi joacă un rol crucial în capacitatea de rezistenţă la anu- 
mite boli şi la stres, iar mărcile epigenetice provin direct din 
aceste interacțiuni. 

Primele rezultate semnificative în acest sens au venit din 
Norvegia și au avut un efect major asupra comunităţii știinţi- 
fice, stimulând numeroase investigaţii. Cercetătorii norvegieni 
au pus în evidenţă faptul că bolile de care au suferit generaţiile 
anterioare, care au trăit în anumite condiţii ambientale, afec- 
tează generațiile următoare. Pentru prima dată și în mod sur- 
prinzător, comunitatea științifică formulează următorul postulat: 
experienţele de viaţă ar modifica manifestarea genelor unui 
individ şi ar face generațiile următoare mai susceptibile să dez- 
volte probleme asociate vulnerabilităţii strămoşilor lor. Astfel, 
după cum s-a demonstrat, condiţiile proaste de viaţă ale buni- 
cilor care au cunoscut foametea s-au repercutat asupra nepo- 
ților şi le-au redus speranţa de viaţă. Într-adevăr, nepoţii sufereau 
de un anumit tip de diabet, deşi nu prezentaseră niciodată 
carente pe plan alimentar; nepoţii ai căror bunici nu cunoscu- 
seră foametea nu sufereau de acest tip de diabet. 

Mai multe studii realizate ulterior au dus la rezultate echi- 
valente. Evident, acest lucru a deschis perspective terapeutice 
fascinante. Cercetătorii au arătat deja că alergiile, astmul, obe- 
zitatea, diabetul de tip 2, bolile cardiovasculare şi cancerul se 

dezvoltă parţial din cauza fenomenelor epigenetice. Aprofun- 
darea acestor fenomene permite, prin urmare, identificarea 
originii anumitor boli şi un progres semnificativ în găsirea 
unor noi tratamente. 

Cercetătorii de la Universitatea McGill, cunoscuţi în toată 
lumea pentru rezultatele obţinute în epigenetică, au făcut 
recent o descoperire fundamentală care permite înțelegerea, 
într-o nouă lumină, a impactului fenomenelor epigenetice 
asupra funcționării psihologice. Studiul lor arată că mediul 
afectase, într-un mod special, genele din creierul persoanelor 
sinucigașe. O comparaţie realizată între creierul sinucigașilor 
şi cel al persoanelor decedate din alte cauze a revelat dife- 
renţe semnificative în ceea ce priveşte marcajul epigenetic, 
acest înveliş chimic care este influenţat de factorii ambientali. 
În cazul sinucigașilor, cercetătorii au găsit mărci epigenetice 
care acționează asupra funcționării axei hipotalamo-hipo- 
fizo-suprarenală, cea care modulează răspunsul la stres şi 
poate mări riscul de sinucidere. Iată un fapt cu totul impor- 
tant: cei 12 subiecţi sinucigași fuseseră cu toții maltratați în 
copilărie, ceea ce nu li se întâmplase persoanelor decedate 
din alte cauze. Pe scurt, cercetătorii au ajuns la concluzia că 
„schimbările observate în marcajul epigenetic au fost cauzate 
de comportamentele necorespunzătoare cu care indivizii 
s-au confruntat în copilărie. Aceste rezultate merg mână în 
mână cu un studiu preliminar pe care aceeaşi echipă de cer- 
cetători îl realizase cu câteva luni înainte pe aceeași temă. 

În aceeași ordine de idei, ştim că, în timpul sarcinii, genele 
ADN-ului nostru sunt marcate de un înveliş chimic numit 
„metilaţie”. Aceste mărci epigenetice sunt sensibile la mediu, 
mai ales la începutul vieţii. Ele acţionează direct asupra expri- 
mării specifice genelor. Mai departe, această exprimare a genelor 

va influența în special învățatul, memoria, dezvoltarea noilor 
conexiuni în creier, luarea deciziilor și diverse comportamente. 
Un studiu realizat pe şoboiani a arătat că modul de comportare 
al mamei în timpul gestaţiei şi copilăriei au un efect semnifica- 
tiv asupra genelor și comportamentelor puilor; acest efect ar fi 
permanent. Totuşi, aceleaşi efecte asupra expresiei genelor şi 
reacțiilor la stres ar putea fi inversate cu ajutorul unor trata- 
mente care acționează asupra metilației ADN-ului; este exact 
calea pe care dorim să o investigăm acum şi în cazul oamenilor. 

Este o descoperire impresionantă, pentru că ne putem gândi 
de acum înainte că, dacă mediul ne influenţează genele — lucru 
descoperit destul de recent —, e posibil să contracarăm această 
influenţă prin anumite tratamente care ar acţiona asupra măr- 
cilor epigenetice deteriorate. Mai concret, nişte copii maltra- 
taţi deveniți adulţi ar avea șanse mari să evite predispoziția la 
sinucidere. 

Aceste prime cercetări în epigenetică mi se par absolut fas- 
cinante și pline de speranţă pentru o mulţime de boli și tulbu- 
rări psihologice. Evident că, fiind psiholog, sunt extrem de 
sensibil la faptul că începem să măsurăm ştiinţific consecinţele 
biologice ale maltratării fizice şi psihologice din copilărie. Acest 
lucru susține afirmaţiile neîncetate ale psihologilor: o copilărie 
dificilă are efecte nefaste, chiar distructive, asupra funcţionării 
psihologice şi fiziologice ale unui individ; pentru mine, aceasta 
este o convingere veche, pe care am tot încercat să o arăt de-a 
lungul acestei cărți. Astfel, furia unui individ este legată de- 
sigur de copilărie, dar și de ascendenţii săi: această fragilitate îi 
afectează corpul şi mintea şi îi face pe descendenții săi suscep- 
tibili să se confrunte cu aceleași dificultăţi. Este doar o extra- 
polare a cercetărilor pe care tocmai le-am descris, și aştept cu 

nerăbdare ca cercetătorii în epigenetică să se intereseze în mod 
exhaustiv de vasta lume a emoţiilor. 

Ne putem oare gândi că, într-o zi, o simplă consultaţie la 
medicul de familie va permite analiza diferitelor mărci epi- 
genetice pe care le avem? Rezultatele ar conduce la tratamente 
urmărind contracararea moștenirii fizice şi psihologice a stră- 
moşilor noştri, susceptibilă să ne afecteze serios calitatea vieţii. 
Această medicină a viitorului, simplă închipuire cu câţiva ani 
în urmă, pare astăzi să ne fie la îndemână. 


Neuroplasticitatea creierului pentru schimbarea 
comportamentelor 


La fel ca în cazul genelor și a marcajului epigenetic provenit 
din mediu, s-a constatat şi o „ftexibilitate” a creierului. Înainte 
se credea că anatomia creierului este fixă, însă cercetările 
oamenilor de ştiinţă au arătat o altă realitate: creierul uman se 
poate transforma de la sine, fără chirurgie și fără medicaţie. 
În ultimii 30 de ani, lucrările dr. Norman Doidge, psihiatru şi 
psihanalist, au dus la descoperiri extraordinare. Astfel, creierul 
ar fi capabil să-şi modifice structura în funcţie de activităţile la 
care este supus şi să-şi amelioreze circuitele neuronale pentru 
a funcţiona optim. Când lipsesc anumite circuite, altele preiau 
funcţiile şi permit realizarea sarcinii în curs. Acest drum efi- 
cient ar fi parcurs în cazul sarcinilor ulterioare de acelaşi ordin 
sau ar fi modificat din nou în cazul apariției unei stări de defec- 
ţiune. Această maleabilitate — o proprietate fundamentală - 
a creierului în funcţie de nevoile individului ne numeşte „neu- 
roplasticitate'. | 

Cele mai recente cercetări asupra neuroplasticității creie- 
rului oferă rezultate surprinzătoare şi pasionante. Ştim acum 

că aptitudinile cognitive ale copiilor nu sunt neapărat limitate 
la cele primite la naştere, că celulele moarte pot fi înlocuite, că 
defecțiunile creierului pot fi reparate datorită părților sănătoase 
care preiau activitatea funcţiilor lezate, că mai multe circuite 
neuronale şi anumite reflexe de bază dispărute pot reapărea, 
toate acestea fără intervenţie chirurgicală sau medicaţie. Dr. 
Norman Doidge a întâlnit mulţi oameni de ştiinţă şi laureați ai 
premiului Nobel care, graţie tratamentelor din neuroplastici- 
tate, au permis orbilor să vadă din nou, surzilor să-şi recapete 
auzul, oamenilor care suferiseră un accident vascular cerebral 
(AVC) şi care fuseseră declarați incurabili să-şi regăsească 
funcţiile pierdute, oamenilor cu tulburări majore de învăţare 
să le elimine, vârstnicilor de 80 de ani să-şi regăsească aptitu- 
dinile mnemotehnice pe care le aveau la 55 de ani etc. 

Însă descoperirea cea mai impresionantă pe plan psiholo- 
gic, care mă determină să-mi fac multe speranţe, este următoa- 
rea: un om de ştiinţă a dovedit că gândirea, învăţarea şi acțiunile 
pot favoriza exprimarea anumitor gene sau le pot zăvori şi 
modela astfel anatomia creierului şi comportamentelor; aceste 
descoperiri merg mână în mână cu epigenetica. Faptul revolu- 
ționar este că gândurile noastre ar avea puterea să modifice, în 
mod durabil, funcționarea creierului nostru, deci să ne modi- 
fice, tot în mod durabil, comportamentele. 

Dacă descoperirile din neuroplasticitate ne permit astfel să 
concepem o legătură directă între gânduri și influenţa lor 
asupra funcţionării creierului, este adecvat să folosim această 
plasticitate ca o nouă unealtă capabilă să contracareze eficient 
furia. Ideea mea este că atunci când unul dintre modurile 
noastre de funcționare ne face să greşim sau interferează nega- 
tiv cu relaţiile din anturajul nostru, e posibil să începem în 

mod conștient să ne modificăm gândurile şi acţiunile; aceasta 
fiind, în mod direct, avantajul plasticităţii creierului nostru. 


0 nouă înţelegere a furiei 


Plecând de la o tehnică de neuroplasticitate a creierului com- 
binată cu conştiinţa deplină, am elaborat o nouă abordare a 
gestionării furiei. Tehnica de neuroplasticitate este deja utilizată 
la scară largă, mai ales în tratarea tulburărilor obsesiv-compul- 
sive şi a AVC-urilor. A fost testată şi a dus la rezultate excelente 
pentru un număr important de pacienţi. Trebuie totuși preci- 
zat că nu aduce imediat alinarea așteptată, întrucât schimbările 
durabile de neuroplasticitate cer timp; același lucru se întâm- 
plă cu abordarea pe care o propun pentru a bloca furia. Aces- 
tea fiind spuse, aplicarea ei sistematică ne permite să punem 
bazele schimbării antrenând alte circuite ale creierului în situ- 
ațiile tip care declanşează furia. 


Să schimbi eticheta furiei 


Când furia ne invadează şi se manifestă în mod disproporţio- 
nat în raport cu situaţia prezentă, trebuie să ne mobilizăm în 
sinea noastră pentru a înţelege altfel cele petrecute: să conşti- 
entizăm mai ales că situaţia prezentă nu este un atac îndreptat 
intenţionat împotriva noastră, ci o invazie emotivă care nu are 
nimic de-a face cu momentul de față. Nu furia este problema, 
ci decodarea faptului care duce la furie şi gestionarea spontană 
sau reflexul imediat. Încurajez persoana furioasă să se izoleze 
şi să-şi spună: „Da, am o problemă cu ceea ce se întâmplă, dar 
nu din cauza situaţiei sau a celuilalt, ci din cauza interpretării 

greşite a furiei mele”. Dacă interpretarea se schimbă, reacțiile 
asociate pot fi de asemenea schimbate. 

Această nouă etichetă ar trebui să ne permită să ne distan- 
täm şi să ne recentrăm asupra noastră, în loc să rămânem axaţi 
pe situația prezentă sau pe persoana către care se îndreaptă 
furia noastră. Ideea este să ne conectăm cu propria capacitate 
de a relua stăpânirea de sine şi cu aptitudinea de a rezolva difi- 
cultățile. Ar fi bine să ne aducem aminte că nimic nu se rezolvă 
într-un acces de furie şi că a avea grijă de noi imediat înseamnă 
să nu facem nimic. În acel moment precis, a alege să nu facem 
nimic este exact „acel” nou fel de a avea grijă de sine. Acest 
mod de funcționare este înrudit cu ceea ce budiștii propun de 
milenii în filozofia lor de viață, mai ales în atitudinea pe care 
o adoptă în faţa suferinței: ei „observă” efectele pe care le are 
obiectul suferinţei asupra lor şi se distanțează folosindu-se de 
conştiinţa deplină. 

Conştiinţa deplină este foarte promițătoare în conştientiza- 
rea relativă a numeroaselor gânduri negative care duc la furie 
şi la pierderea controlului asociată acesteia; astfel, energia 
distructivă îndreptată împotriva sa sau a celorlalţi ar putea fi 
oprită și îndreptată către surse mai constructive. Eu cred în 
virtuțile acestei practici, în măsura în care ea se axează mai ales 
pe responsabilitatea persoanelor în faţa propriilor gânduri şi 
comportamente. În ceea ce-i priveşte pe colerici, ar trebui să 
fie mai conștienți de procesul lor de gândire şi de senzațiile 
fizice care îi sunt asociate atunci când devin furioși. Astfel, 
e posibil să observăm invadarea emotivă şi să ieşim din impul- 
sivitatea momentului care ne împinge să ne facem rău sau să 
facem rău altcuiva. 

Să devii conştient de respiraţia ta 


Pentru a refuza să reacționăm în mod impulsiv, propun să 
lăsăm deoparte energia negativă și să ne concentrăm asupra 
respirației noastre. Să revenim deci la esenţial, la respiraţie, la 
această funcție biologică cu care intrăm în viaţă. Importanța 
respirației pentru starea de mai bine este adesea neglijată. În 
timpul şedinţelor de psihoterapie, le cer periodic persoanelor 
care lucrează cu mine să ia o pauză de două secunde, să-și 
observe respiraţia şi să respire! În emoţiile momentului, ele 
uită pur şi simplu să-și umple plămânii; suflul lor (de viaţă) 
devine scurt și grăbit, şi nu mai respiră decât minimul necesar. 
Cu puţină practică, putem deveni conştienţi de respiraţia noas- 
tră și o putem utiliza pentru a ne face bine: pentru a relaxa 
anumiţi muşchi, a ne concentra asupra unei situaţii care nece- 
sită o atenţie specială, a gestiona mai bine durerea fizică sau 
psihologică etc. 

În ceea ce priveşte furia, o persoană poate alege să spună 
sau să-şi spună: „Sunt furioasă, am nevoie de timp. Voi vorbi 
mai târziu despre ce s-a întâmplat”. Acţionează astfel întreru- 
pând interacţiunea din momentul de faţă, pentru a se izola. Nu 
ar trebui să neglijeze deloc importanţa acestui moment de 
întrerupere special ales: el face diferenţa între o deteriorare 
dramatică a dinamicii şi o rezolvare ulterioară de succes. În 
timpul acestei pauze relaționale, trebuie să se instaleze confor- 
tabil, să închidă ochii şi să-și asculte respiraţia. Sfatul meu este 
să rămână concentrată asupra respirației cât se poate de mult, 
până când tensiunile interioare vor pierde din intensitate şi 
furia se va disipa. 

Întrucât am experimentat de multe ori această metodă 
simplă, eu însumi dar şi alături de clienţi din psihoterapie sau 

mediere, pot afirma că binefacerile sale sunt remarcabile. Cu 
timpul, această tehnică, aplicată la început mai mult mecanic, 
devine spontană şi, în cele din urmă, o a doua natură. Faceţi 
experiența și veți simţi foarte repede cum furia vă va cuprinde 
mai puţin şi pentru un timp mai scurt; anturajul vostru va 
beneficia şi el imediat de aceasta. 


Recalibrarea gândurilor prin schimbarea de cana! 


La început, ceea ce veţi simţi aplicând această tehnică va fi mai 
puțin important decât capacitatea voastră de a o pune eficient 
în practică şi de a o respecta. Am vorbit deja despre bineface- 
rile acestei distanţări. Ea vă permite să ieşiţi din câmpul emo- 
ţiilor și să „recalibraţi” gândurile. De îndată ce v-aţi eliberat de 
interacțiunea cu celălalt — fie că acesta e prezent sau că-i vor- 
beaţi în sinea voastră —, energia negativă din furia voastră se va 
estompa sau chiar va dispărea. Ideile voastre vor deveni mai 
raţionale, ceea ce vă va ajuta să relativizaţi situaţia. Scopul nu 
este de a face să dispară emoţiile momentului, ci de a refuza să 
Je alimentați rămânând prins în intensitatea furiei, de exemplu 
repetând la infinit cele întâmplate. 

În măsura în care e posibil, e recomandat să desfășurați 
o activitate plăcută timp de aproape 30 de minute, pentru a ieși 
din situaţia care a produs această furie: specialiștii numesc 
acest lucru „schimbarea de canal” Într-adevăr, aveţi şanse mari 
să vă liniștiți în furia voastră interioară dacă vă dedaţi timp de 
30 de minute unei activităţi alese să vă facă bine. Chiar dacă nu 
reuşiți să ajungeţi la finalul celor 30 de minute și furia „recidi- 
vează,, spuneţi-vă cu umilinţă că toate minutele care s-au scurs 
în această activitate plăcută sunt minute câştigate şi chiar mici 
victorii. Implicându-vă într-o activitate agreabilă în loc să vă 

lăsaţi purtaţi de furia distructivă, veţi construi încetul cu înce- 
tul un nou circuit cerebral — ajungeţi la propria voastră neuro- 
plasticitate — și veţi întări ideea că vă puteţi controla, în loc să 
cedaţi în mod fatal furiei; aceasta devine din ce în ce mai rar 
un răspuns reflex, întrucât acum există o altă opțiune. 

Mai ales atunci când furia s-a domolit, este fundamental să 
planificăm un moment pentru a aborda ce a determinat pro- 
blema cu persoana în cauză. Această etapă este importantă 
pentru a nu cădea într-un mecanism de defensivă de tipul evi- 
tării, care l-ar lăsa pe celălalt să creadă că, odată intensitatea 
disipată, furia nu mai există și totul merge bine: dacă nu spunem 
nimic, nu rezolvăm nimic! Să deţinem „controlul, eliberaţi de 
furia refulată sau explozivă, înseamnă să ne afirmăm fără a fi 
agresivi, să fim capabili să spunem care a fost problema ce 
a generat furie, fără a distruge. Trebuie să lansăm, deci, invita- 
ţia, alegând un moment care convine persoanelor implicate, fie 
că este vorba de cuplu, de prieteni, de familie sau de locul de 
muncă; demersul trebuie adaptat contextului, însă, în princi- 
piu, rămâne mereu acelaşi. Propun deci să punem în practică 
metoda de rezolvare cu beneficii pentru ambele părți descrisă 
în capitolul precedent. 


Să identifici câtre cine se îndreaptă de fapt furia 


În sfârşit, mai ales atunci când furia a fost intensă şi invazivă, 
este esenţial să revenim la rădăcinile ei interioare, pentru a eli- 
mina definitiv dinamica din prezent care reînsuflețeşte și dez- 
văluie în mod dureros trecutul sub această formă distructivă. 
Trebuie să ne punem întrebarea: „La ce capitol din povestea 
mea m-am conectat? Către cine se îndreaptă de fapt furia mea? 

De către cine voiam să fiu într-adevăr înţeles? De ce era atât de 
important?” 

Atunci când suntem furioși, ar fi bine să ne amintim că e 
posibil să ne gestionăm furia într-un mod sănătos, schimbând 
mai întâi gândurile care îi sunt asociate. Trebuie să ne ajutăm 
creierul să dezvolte noi circuite de reflecţie şi noi căi de rezol- 
vare. Insist asupra faptului că o abordare comportamentală 
care ar consta în exprimarea furiei cu aceeaşi forță cu care este 
resimțită, de exemplu ţipând, bătând cu pumnul într-o pernă, 
spărgând obiecte etc., este absolut inutilă și chiar contrapro- 
ductivă. Deplâng faptul că anumiţi autori şi mass-media au 
popularizat această abordare. Cercetările realizate în acest sens 
arată, din contră, că aceste comportamente de falsă defulare 
accentuează negativ furia. Astfel, degeaba urlați singuri în 
mașina voastră gândindu-vă că vă eliberați de preaplinul furiei, 
nu va funcţiona; în ultimă instanţă veţi ajunge să vă pierdeţi 
vocea! Deci, trebuie neapărat să vă faceţi „auziţi” într-un alt mod. 

Furia este atenuată cu succes atunci când o persoană e 
capabilă să o facă să treacă de la o intensitate mare la una mică, 
printr-un proces de gândire dezvoltat conștient în forul inte- 
rior: își observă furia, se distanțează de ea, relativizează şi se 
linişteşte vizavi de propria sa capacitate de rezolvare. Astfel, 
putem ajunge, încetul cu încetul, la o maturitate în gestionarea 
furiei, ceea ce reduce riscurile de invazie şi favorizează o mani- 
festare mai adecvată. Învățăm astfel să ne prezentăm punctul 
de vedere, să-l ascultăm pe celălalt şi să alegem apoi soluţia 
potrivită. În procesul pe care îl propun, sunt acoperite toate 
aspectele gestionării furiei: în primul rând, se operează concret 
şi pragmatic, pentru a evita orice exagerare şi pierdere a con- 
trolului, care pot fi distructive; în al doilea rând, se operează 
analitic, pentru a identifica rădăcinile acestei furii aflate în 

propria poveste. Să nu uităm niciodată că furia care ne tulbură 
şi ne bulversează pe plan emotiv până la mobilizarea unei 
energii mentale și fizice considerabile este mereu reflexia unei 
frustrări profunde din copilărie, înăbușită în constrângere și 
durere. Deveniţi adulţi, este momentul să ieşim din această 
imaturitate şi să eliminăm pentru totdeauna această forţă dis- 
tructivă care a fost reprimată. Trebuie să ne luăm acest angaja- 
ment, înainte de toate, față de noi înșine, pentru a ne construi | 
o viaţă adultă eliberată de orice formă de autosabotare. 

Concluzii 


În calitate de ființe umane, 

măreția noastră nu stă atât de mult 

în capacitatea de a reface lumea, 

ci în capacitatea de a ne reface pe noi înșine. 


MAHATMA GANDHI 


peie sunt utile, ca instrumentele considerabile ale unei 
agłomerații interioare care ne dă de ştire despre mobiliza- 
rea urgentă în oprirea invaziei bruște. În niciun caz nu trebuie 
să le negăm, pentru a nu ne nega pe noi înșine și a deveni vul- 
nerabili în fața abuzului. În niciun caz nu trebuie să le accen- 
tuăm pentru a cere de la celălalt, cu o agresivitate debordantă, 
ceea ce nu poate da sau accepta. Furiile rele sunt cele care se 
transformă în agresiuni într-un caz de violenţă declarată sau 
mascată. Se îndreaptă dinadins împotriva celorlalţi, iau alura 
unui război crâncen plin de explozii, acte de violenţă verbală 
şi psihologică, ca şi de agresivitate pasivă. Atunci când se în- 
dreaptă împotriva sinelui, furia se trăieşte prin înecarea emo- 
țiilor, falsa amabilitate, abisul automutilării, anorexie, bulimie, 
tentative de suicid, dependențe, somatizări şi boli etc. Aţi înțe- 
les, în cele din urmă, că furiile rele merg mână în mână cu 
pulsaţia de moarte. Este vorba despre furiile care, indiferent de 
mască, ne fac să greşim, ne izolează şi ne distrug cu adevărat. 
Se ştie acum că furiile şi stresul omoară. 

În ziua de astăzi, există mijloace practice care ne pot ajuta 
să purtăm responsabilitatea furiilor noastre şi să le trăim în 
mod constructiv, fără a le ignora. Ideea constă în alegerea unor 
modalităţi de exprimare care nu neglijează conţinutul în inte- 
resul formei; să alegem să spunem lucrurile într-un mod inte- 
ligibil, în loc să țipăm într-un mod stupid. Dacă acceptăm 
ideea că furiile sunt legitime, întrucât a trăi înseamnă să accepți 
să fii confruntat, este esenţial să le dăm la iveală, însă într-un 
mod respectuos, fără a striga în gura mare. După cum am văzut 
mai devreme, fiecare dintre noi se poate inspira din tehnica pe 
care o propun pentru a face faţă furiilor sale fără a le suporta. 

Cele mai recente cercetări în epigenetică și neuroplasticita- 
tea creierului ne confirmă că genele şi circuitele neuronale pot 
fi influențate şi modificate de acţiunile mediului și de gându- 
rile noastre. Iată calea salutară pentru oricine se hotărăşte, în 
cunoștință de cauză, să-şi asume propriile schimbări. Există, 
prin urmare, o conștientizare a furiei invazive care ne permite 
să contracarăm efectele sale nefaste prin modificarea răspun- 
surilor posibile. Ţin să amintesc încă o dată - ultima dată — că 
furia nu este o problemă în sine; modalităţile sale de exprimare 
şi originea sa adevărată pot constitui una. Orice om își poate 
face promisiunea de a se înţelege mai bine pentru a se exprima 
mai bine. 

Acest elan important de nonviolenţă este un angajament 
serios faţă de sine însuşi şi fată de ceilalţi pentru a se sparge, în 
sfârşit, ciclul care ne-a făcut să suferim atât de mult în copilă- 
rie. Astfel, spirala urii se întrerupe, răzbunarea se risipește, iar 
actele distructive dispar. În timpul terapiei, mă întristează 
adesea să constat cât de mult şi-au atribuit oamenii furia: la 
care au fost martori şi au integrat-o fără voia lor. Deveniţi adulți, 
răspund și ei cum pot. Adesea, inconştientul copilului devenit 

adult se organizează astfel încât să-i facă să plătească pe ino- 
cenți, în locul celor care rămân nepedepsiţi pentru suferințele 
cauzate în copilărie. Îmi dau seama cât de mare e tentatia de 
a-ți descărca furiile pe ceilalți, mai ales atunci când nu am 
învăţat să identificăm adevărata lor natură; e imposibil deci să 
Je exprimăm într-un mod adecvat. Trebuie să pierdem reflexul 
de distrugere, pentru a ne ridica deasupra acestei energii nega- 
tive şi devastatoare. Să facem pace cu suferințele din trecut, 
pentru a nu le mai purta înăuntru. lar cum adesea distrugerea 
nu are sfârșit, lucru pe care l-am constatat de atâtea ori, e posi- 
bil să nu ne putem construi până la capăt — deci a intra în vastul 
teritoriu intim al pulsaţiei de viaţă şi al elanului. 

În virtutea faptului că o realitate ia mai multe înfățișări, este 
important să ne gândim că ceea ce provoacă furia nu este nici- 
odată cu adevărat ceea ce credem. Cauzele furiei se aftă în pro- 
funzimea ființei noastre, şi acolo trebuie să ajungem pentru 
mai multă înțelepciune. Când înţelegem ce se întâmplă cu ade- 
vărat, în funcţie de complexa mecanică a construcţiei poveștii 
noastre, nu mai suferim. Dacă această carte este o reuşită, 
mi-ar plăcea să fie așa, pentru că îl inspiră pe cititor să nu se 
mai victimizeze, să înţeleagă că toate răspunsurile la relele sale 
se află în interiorul lui, într-o nouă articulare a construcţiei. 
Furiile ne indică drumul de urmat pentru a corecta eşecurile şi 
a înlătura vechile suferinţe. 

Relaţia intimă cu cei care ne înconjoară este indispensabilă, 
întrucât persoana cealaltă, de care ne legăm, reprezintă o ocazie 
de a creşte. Celălalt ne dezvăluie fierberile interioare deja pre- 
zente; astfel, mulțumită lui, putem şti mai bine cine suntem. 
Fără el, suferinţele din noi rămân ascunse şi nu am fi con- 
ştienţi de consecințele lor decât atunci când am face o alegere 
proastă, incapabili să înțelegem că e vorba despre o relaţie 

prost construită. Depindem cu toții unii de ceilalţi și reprezen- 
tăm adesea fie cauza, fie efectul în legătura pe care o avem. 
Astfel, furiile noastre duc la consecinţe negative sau pozitive, 
pe care le putem alege. În primul caz, o persoană va lua asupra 
sa distrugerea în impulsivitate momentului sau răzbunarea 
într-un moment ulterior. În al doilea caz, persoana construită 
va alege să se distanţeze, pentru a reflecta la cele întâmplate și 
a reţine ce-i mai bun pentru a evolua. Trebuie să mulțumim 
astfel situaţiilor care trezesc în noi emoţii vii, pentru că ele 
reprezintă ocazii de a ne elibera de tot ceea ce ne ţine în loc. 
Această etică de responsabilitate individuală reflectă ideea 
mea, şi anume că ființa umană este responsabilă de actele sale. 
Fiecare să-și joace propriul roi, pentru a atinge propria fericire 
și pace. Ar fi oare naiv să credem că această pace din interior 
o poate inspira pe cea din exterior? Dacă această motivaţie ne 
incită la acţiune, atunci conştiinţa individuală și socială nu va 
tolera furia care devastează. 

Atingerea propriei fericiri nu este o capacitate înnăscută, 
chiar şi pentru aceia dintre noi care am fost iubiţi mai mult. 
Opera unei vieţi presupune să ne orientăm în fiecare zi către o 
stare de mai bine care are de-a face cu noi înşine și cu ceilalţi, 
în urma unor acţiuni ale căror intenţii sunt nobile. Oare m-am 
respectat astăzi? Oare am dat dovadă de integritate? Oare m-am 
iubit cât trebuie? Oare am făcut același lucru şi cu cei care mă 
înconjoară? Oare am făcut același lucru şi față de mediul în 
care trăiesc? Filozofia aceasta presupune să trăim cotidianul 
împreună cu ceilalți şi este o mișcare de viaţă care ne orien- 
tează spre mai bine. Evident, pentru că progresul este lent, tre- 
buie să primim dificultăţile cu umilinţă. Însă, după o întreagă 
viaţă, ne-ar linişti să simțim în sinea noastră că bilanțul este 
vădit, respectabil, generos. 

Refuz categoric să cred că o persoană nu este decât victimă. 
Indiferent de cum sunt lucrurile, chiar și dramatice, există per- 
spectiva de a ne ridica şi de a merge înainte. Trebuie să des- 
coperim această perspectivă sau să căutăm ajutor pentru a 
o înţelege, întrucât este vorba despre pacea inimii noastre. 
Această energie de dezvoltare este o sursă vitală de inspiraţie. 
Toţi oamenii care îşi iau acest angajament necondiţionat de a 
deveni mai buni degajă o stare de bine în jurul lor, pe care toţi 
ceilalţi o resimt. Emană o forţă de atracţie care ne face să ne 
apropiem de ei şi să-i urmăm. Orice persoană sinceră poate 
obţine această carismă. 

Fiind o ființă psihologică şi socială, nu vreau să aud de furia 
care face rău. Vreau ca momentele mele de furie să fie aliate şi 
supuse fiinţei bune din mine. În acest sens, a trebuit — şi încă 
mai trebuie - să-mi schimb modul de gândire, să-mi pun 
semnul întrebării, să mă văd pe mine şi pe ceilalți mereu altfel. 
Cred că e de datoria fiecăruia să nu se piardă în profunzimile 
emoțiilor negative, care aduc nefericirea veşnică. lar fiecare 
trebuie să-şi dorească să fie deschis într-o introspecție care 
duce la o entuziastă mişcare de viață, dinamică și triumfătoare. 
După cum ne învaţă Dalai Lama, „adevărata valoare a existen- 
tei se află în strânsă legătură cu compasiunea. 

În timpul scurtei noastre călătorii pe Pământ, a da dovadă 
de compasiune înseamnă a înțelege ceea ce ne animă mereu. 
Cu toţii am suferit, iar exagerările suferințelor noastre creează 
răul actual. Recunoașterea acestor suferinţe ne dă puterea de 
a le înțelege pentru a le combate. Nu mai avem nevoie atunci 
să luptăm împotriva tuturor lucrurilor care ne mobilizează, ne 
neliniştesc sau ne panichează. Ideea este mai degrabă să accep- 
tăm că ele există, nu atât pentru a ne face viața grea, cât pentru 
a ne spune povestea noastră de familie şi de generaţii. Pentru 

a ne spune, în cele din urmă: „Cine sunt de atâta timp?” Brusc, 
când încetăm să luptăm împotriva lucrurilor de care ne apărăm 
atât de prost, ni se deschide o nouă perspectivă: oare lucrurile 
care mi se întâmplă au un sens profund? 

Acceptarea nu înseamnă fatalitate, ci doar recursul la o altă 
cale de creativitate şi de reînnoire a sinelui. În orice moment 
putem apela la individualitatea noastră, la acest nucleu de care 
ne putem folosi pentru a accede la o singularitate ce ne oferă 
soluţiile de care avem nevoie. În momentele de îndoială, ca şi 
în intensitatea bucuriilor zilnice, să nu uităm că suntem fiinţe 
adaptabile, care, timp de milenii, au ştiut să supravieţuiască 
pentru a trăi mai bine. Atunci când doza noastră de rezistenţă 
iese la lumină, ne conecțăm la realitatea actuală a construirii 
noastre posibile și a evoluției noastre probabile. Furiile prost 
canalizate sunt tot atâtea terenuri obscure, a căror lipsă de 
lumină ne face să credem într-o îngustime de neschimbat. 
Corpul şi sufletul se răzvrătesc în mod nechibzuit şi neglijează 
faptul că, dincolo de acest întuneric, există locuri neexplorate, 
intacte. 

Nu trebuie să pierdem niciodată din vedere acest orizont 
promiţător de clipe mai bune. E lipsit de orice turbulenţă, e des- 
chis la o multitudine de opţiuni, care, la rândul lor, creează altele. 
Se conturează astfel o cascadă de soluţii, se trăiesc triumfuri 
unele după altele, iar micile bucurii se îngrămădesc. Viaţa este 
acolo pentru cel care ştie să o trăiască fără reținere, în deplină 
libertate şi curios să vadă ce urmează. Nimic, nici măcar noi 
înşine, şi nimeni, niciodată, nu ar trebui să ne incite la sacrifi- 
carea speranţei. 

În spatele furiei stă, de cele mai multe ori, o durere profundă si 
veche care işi are originile în copilărie. Lucrarea îl invită pe cititor 
la o reflecţie asupra furiilor conștiente şi inconstiente care imping 
spre alegeri greşite, indiferent că este vorba de domeniul senti- 
mental, profesional sau social, Consecintele nefaste ale furiei ne 
pot distruge {vorbim aici despre dependente, tentative de suicid 
ori automutilare) sau pot răni anturajul persoanelor care au difi- 
cultāți în a-şi gestiona furia {in această categorie includem vio- 
lența conjugală sau hărţuirea psihologică). 


Dacă vrei să afli care este sursa emoțiilor tale negative şi ce mesaj 
vor ele să-ți transmită, dacă vrei să înţelegi ce stă în spatele furiei 
persoanelor dragi ţie sau pur şi simplu eşti curios să afli meca- 
nismul din spatele furiei, această carte inedită îţi va clarifica toate 
intrebările. 


Autorul propune tehnici de comunicare şi de rezolvare a confiic- 
telor şi-ţi explică, pas cu pas, cum să le pui în aplicare pentru a-ţi 
insanătoşi viața şi relaţiile. El prezintă, de asemenea, cercețările 
cele mai recente în domeniu, care vor favoriza procesul de intro- 
specţie din care vei avea numai de câștigat. 


Mare Pistorio este psiholog clinician şi psiho terapeut. Amplificându-și 
expertiza, 5-a specializat, de asemenea, în rezolvarea conflictelor în 
mediul carporatist, în calitate de mediator civil şi comercial şi a sus- 
ținut numeroase conferințe atåt in instituții publice, căt și private. 

